(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΖ΄

Τρίτη, 19 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ι. Πλακωτάκη, σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και εκπαιδευτικοί συνοδοί τους από το 5ο Δημοτικό Σχολείο Περιστερίου, από το 1ο Γυμνάσιο Γαλατσίου, από το Δημοτικό Σχολείο « Άγιος Ανδρέας» Νέας Σμύρνης, από το 4ο Δημοτικό Σχολείο Ναυπλίου, από το 3ο Γυμνάσιο Άργους, από το 5ο Γυμνάσιο Καβάλας και από το 4ο Γενικό Λύκειο Καρδίτσας, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου: O Πρόεδρος της Κοινοβουλευτικής Ομάδας «Ελληνική Λύση - Κυριάκος Βελόπουλος» και οι Βουλευτές του κατέθεσαν σήμερα 19-11-2024 πρόταση νόμου: «Κατάργηση των άρθρων 1 - 7 του Μέρους Α' του ν. 4491/2017, των άρθρων 17 - 20 του Μέρους Γ' του ν. 4958/2022 και του ν. 5089/2024 που αφορούν την αναγνώριση της ταυτότητας φύλου, την αλλαγή φύλου και τον γάμο μεταξύ ατόμων του ιδίου φύλου». , σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»»., σελ.   
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»»., σελ.

ΠΡΟΕΔΡΕΥΩΝ

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΡΕΤΤΟΣ Ν. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Υγείας:  
  
 ΑΘΑΝΑΣΙΟΥ Μ. , σελ.   
 ΒΡΕΤΤΟΣ Ν. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΑΖΑΜΙΑΣ Α. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΘΑΝΑΣΗΣ Α. , σελ.   
 ΠΕΡΚΑ Θ. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΤΑΜΑΤΗΣ Γ. , σελ.   
 ΦΕΡΧΑΤ Ο. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Γ. ΠΑΡΕΜΒΑΣΕΙΣ:  
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΖ**΄**

Τρίτη 19 Νοέμβριου 2024

Αθήνα, σήμερα στις 19 Νοεμβρίου, ημέρα Τρίτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Θα ήθελα να ανακοινώσω προς το Σώμα το εξής: Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Η Διάσκεψη των Προέδρων αποφάσισε στη συνεδρίαση της 14ης Νοεμβρίου 2024 τη συζήτηση του νομοσχεδίου σε μία συνεδρίαση, ενιαία επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, κ. Αθανάσιος Παπαθανάσης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Παρακαλώ, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Αξιότιμε κύριε Πρόεδρε, αξιότιμοι κύριοι Υπουργοί, κυρίες και κύριοι συνάδελφοι, σήμερα έχουμε την ευκαιρία να συζητήσουμε και να εγκρίνουμε ένα σημαντικό νομοσχέδιο που αφορά την κύρωση της τροποποίησης της σύμβασης με το Ίδρυμα «Ωνάση».

Σε μια στιγμή που βρίσκεται σε εξέλιξη η μεγαλύτερη κτηριακή παρέμβαση στο ΕΣΥ με 1,5 δισεκατομμύριο ευρώ από το Ταμείο Ανάκαμψης για την ανακατασκευή και τον εκσυγχρονισμό ογδόντα ΤΕΠ νοσοκομείων και εκατόν πενήντα έξι κέντρων υγείας και με την επέκταση του προσωπικού γιατρού για όλους τους Έλληνες, αυτή η τροποποίηση σήμερα αντιπροσωπεύει μια ακόμη στρατηγική επένδυση στη δημόσια υγεία και τις δυνατότητες του συστήματος υγείας μας, με στόχο την αναβάθμιση των υπηρεσιών που παρέχονται στους πολίτες.

Ταυτόχρονα, έχουμε την ευκαιρία να εξετάσουμε ένα νομοσχέδιο που κινείται ακριβώς πάνω στον αξιακό μας κώδικα για το πώς αντιλαμβανόμαστε την πολύπλευρη ανάπτυξη του ελληνικού συστήματος υγείας και που στόχο έχει τη διευκόλυνση δωρεάς που ως στόχο έχει την παροχή ποιοτικών δημοσίων υπηρεσιών υγείας προς όλους τους Έλληνες, με έμφαση, στη συγκεκριμένη δωρεά, στην καρδιολογία, την καρδιοχειρουργική και τις μεταμοσχεύσεις.

Για εμάς τους Έλληνες, ο θεσμός της δωρεάς ή χορηγίας, όπως οριζόταν αυτή από τους αρχαίους ημών προγόνους, είναι ύψιστη τιμή και θεσμός που επικροτεί την ευγένεια της προσφοράς προς το κοινωνικό σύνολο και μάλιστα, στην αρχαία Αθήνα συνοδευόταν και από τιμές της πολιτείας. Παρόμοια θεώρηση έχουμε και προσδίδουμε με τις ενέργειές μας για τον σύγχρονο αυτόν θεσμό χορηγίας από κοινωφελή ιδρύματα, όπως αυτό του Ωνάση.

Το νομοσχέδιο αυτό περιλαμβάνει δύο κύρια μέρη, τα οποία θα ήθελα να σας αναλύσω επιγραμματικά.

Πρώτο μέρος: Τροποποίηση σύμβασης δωρεάς. Το πρώτο μέρος του νομοσχεδίου επικυρώνει την τροποποίηση της σύμβασης δωρεάς που υπογράφηκε μεταξύ του ελληνικού δημοσίου και του Κοινωφελούς Ιδρύματος Ωνάση. Αυτή η σύμβαση αφορά την κατασκευή νέας πτέρυγας του Ωνασείου Καρδιοχειρουργικού Κέντρου, η οποία θα περιλαμβάνει τον πλήρη εξοπλισμό της, την ανακατασκευή υπαρχόντων χώρων και την ίδρυση του Ωνασείου Εθνικού Μεταμοσχευτικού Κέντρου.

Οφείλουμε να σημειώσουμε ότι με την τρέχουσα τροποποίηση το ύψος της δωρεάς αυξάνεται από 70 εκατομμύρια ευρώ σε 82 εκατομμύρια ευρώ. Αυτή η αύξηση θα μας δώσει τα απαιτούμενα μέσα για να διασφαλίσουμε την επιτυχία αυτού του φιλόδοξου έργου, το οποίο εκ των πραγμάτων έχει καθυστερήσει λόγω των επιπτώσεων της πανδημίας COVID19. Η προθεσμία παράδοσης του έργου έχει παραταθεί ως τις 31 Μαρτίου του 2025, ένα μέτρο απαραίτητο, ώστε να αντιμετωπιστούν οι καθυστερήσεις που προκλήθηκαν από τη διεθνή κρίση της υγείας.

Η τροποποίηση της σύμβασης δωρεάς και η επέκταση του νοσοκομειακού έργου που περιγράφεται παραπάνω αποκαλύπτει αρκετές πτυχές της πολιτικής διαχείρισης και συνεργασίας μεταξύ του δημόσιου τομέα και των ιδιωτικών ιδρυμάτων στην Ελλάδα. Κατ’ αρχάς, η αύξηση της χρηματοδότησης από 70 εκατομμύρια σε 82 εκατομμύρια ευρώ δείχνει την προσαρμοστικότητα και την ευελιξία του ελληνικού δημόσιου τομέα και του Κοινωφελούς Ιδρύματος Ωνάση στις αναδυόμενες οικονομικές συνθήκες. Η απόφαση αυτή να αυξηθεί η επένδυση αντανακλά την ικανότητα των δύο μερών να αναλαμβάνουν σημαντικά έργα υποδομής, ακόμα και υπό συνθήκες πίεσης, όπως η πανδημία COVID19.

Η παράταση της προθεσμίας έως το 2025 υποδεικνύει μια στρατηγική προσέγγιση που λαμβάνει υπ’ όψιν τις πρακτικές δυσκολίες που προέκυψαν από την κρίση της πανδημίας. Αυτή η προσέγγιση προάγει την αξία της υλοποίησης ενός έργου με ακρίβεια και ποιότητα, παρά την πίεση που δεχόμαστε από τις προθεσμίες. Ως εκ τούτου, υπογραμμίζει τη δέσμευση του κράτους να επενδύει στην ανάπτυξη της δημόσιας υγείας και τη μελλοντική βιωσιμότητα του συστήματος υγείας μέσω συνεργασιών με ιδιωτικά ιδρύματα.

Επιπλέον, η ανακατασκευή των υφιστάμενων χώρων και η ίδρυση του Ωνασείου Εθνικού Μεταμοσχευτικού Κέντρου προβάλλουν μια μακροπρόθεσμη στρατηγική βελτίωσης των υγειονομικών υποδομών της χώρας μας. Η έμφαση στη δημιουργία ενός εθνικού κέντρου που θα βελτιώσει τις ικανότητες μεταμοσχεύσεων, υποδηλώνει την εστίαση στην ενίσχυση των εθνικών δυνατοτήτων περίθαλψης, περιορίζοντας έτσι την ανάγκη εξωτερικών πόρων ή υποδομών.

Στην ευρύτερη πολιτική σκηνή, αυτή η ανάπτυξη καταδεικνύει ένα μοντέλο όπου το κράτος συνεργάζεται στενά με μη κερδοσκοπικούς φορείς, ανοίγοντας τον δρόμο για περαιτέρω συνεργασία μεταξύ δημόσιου και ιδιωτικού τομέα σε έργα που αφορούν το πανανθρώπινο κοινωνικό αγαθό της υγείας.

Ο συνδυασμός οικονομικής ενίσχυσης και στρατηγικών κύκλων εργασιών μπορεί να προάγει την εμπιστοσύνη των πολιτών τόσο προς το κράτος όσο και προς τους φορείς ινστιτούτων, δείχνοντας πως οι συνέργειες αυτές μπορούν να υλοποιήσουν σημαντικά έργα υποδομής και να ενισχύσουν το ποιοτικό επίπεδο των παρεχόμενων υπηρεσιών.

Το δεύτερο μέρος «Ρυθμίσεις για την οργάνωση και λειτουργία του Ωνασείου» περιλαμβάνει τροποποιήσεις στον ν.2012/1992, ο οποίος ρυθμίζει την οργάνωση και τη λειτουργία του Ωνασείου Καρδιοχειρουργικού Κέντρου.

Είναι σημαντικό, επίσης, να αναφέρουμε ότι με το άρθρο 2 αλλάζει η επωνυμία του νομικού προσώπου από Ωνάσειο Καρδιοχειρουργικό Κέντρο σε Ωνάσειο Νοσοκομείο. Αυτή η αλλαγή είναι επιβεβλημένη, προκειμένου να καλύπτονται οι διευρυμένες δραστηριότητες του κέντρου που εκτείνονται πέρα από την καρδιοχειρουργική προς όφελος και άλλων τομέων της υγείας, όπως η παιδιατρική καρδιολογία.

Η απαλλαγή από τον ΦΠΑ για όλες τις δωρεές που προέρχονται από το ίδρυμα προς το Ωνάσειο Νοσοκομείο, όπως προβλέπεται στο άρθρο 3, θα διευκολύνει την υλοποίηση των δωρεών αυτών, διασφαλίζοντας ότι οι πόροι που θα διατεθούν θα αυξηθούν και θα χρησιμοποιηθούν άμεσα προς όφελος της δημόσιας υγείας.

Από την φιλελεύθερη οπτική μας, οι τροποποιήσεις στο νομοσχέδιο σχετικά με το Ωνάσειο Νοσοκομείο υποδηλώνουν μια ευρύτερη προσέγγιση στην ενίσχυση και εκσυγχρονισμό του τομέα της δημόσιας υγείας. Η αλλαγή τροποποίησης του στάτους του νοσοκομείου αντικατοπτρίζει και αυτή μια φιλοσοφία προσαρμογής και επέκτασης των προσφερόμενων υπηρεσιών με καλύτερη ανταπόκριση στις ανάγκες μιας εξελισσόμενης κοινωνίας, αλλά και να επεκτείνει την πρόσβαση σε περισσότερους τομείς υγειονομικής φροντίδας.

Από οικονομικής απόψεως η απαλλαγή από τον ΦΠΑ για τις δωρεές προς το νοσοκομείο προωθεί την ενδυνάμωση της σχέσης μεταξύ του δημοσίου και του ιδιωτικού τομέα. Η πολιτική αυτή δίνει κίνητρο στο ίδρυμα να επενδύει περισσότερους πόρους στην υγεία, χωρίς το βάρος επιπρόσθετων φόρων, ενισχύοντας την αρχή της φιλελεύθερης οικονομίας με κοινωνικό αντίκτυπο, καθώς επιδιώκει να κινητροδοτήσει και άλλες τέτοιες μεγάλες δωρεές προς το ΕΣΥ.

Επιπλέον, η φιλελεύθερη προσέγγιση ενθαρρύνει την ελεύθερη ανταλλαγή αγαθών και υπηρεσιών και αναγνωρίζει τη σημασία της ιδιωτικής πρωτοβουλίας στη στήριξη της δημόσιας υγείας. Η προτεινόμενη πολιτική διευκολύνει την ροή των πόρων και επομένως, επιτρέπει πιο ευέλικτες και άμεσες επενδύσεις στις ιατρικές υποδομές και υπηρεσίες.

Αντίθετα από ένα κρατικιστικό μοντέλο που απαιτεί στήριξη μόνο σε κρατικούς πόρους και γραφειοκρατικές διαδικασίες, η δική μας προσέγγιση προωθεί την ευελιξία και τη συνεργασία μέσω της κοινωνικής ευθύνης των ιδιωτικών φορέων, οι οποίοι έχουν τη δυνατότητα να αντιδρούν πιο άμεσα στις ανάγκες των πολιτών, προσφέροντας ποιοτικές υπηρεσίες εντός του αυστηρού πλαισίου ελέγχου που έχουμε θεσπίσει για την παροχή δημόσιας υγειονομικής περίθαλψης και πρόληψης.

Τέλος, η ανοικτή και εκσυγχρονισμένη στρατηγική για τη διεύρυνση των υπηρεσιών του Ωνασείου Νοσοκομείου μπορεί να δημιουργήσει ένα πλαίσιο για μελλοντικές καινοτομίες και πιλοτικά προγράμματα στον τομέα της υγείας, δίνοντας έτσι τη δυνατότητα σε εμάς να προωθήσουμε πολιτικές που ενισχύουν την αποδοτικότητα και την βελτίωση της ποιότητας των παρεχόμενων υπηρεσιών.

Κυρίες και κύριοι συνάδελφοι, η σημερινή μας συζήτηση αποτελεί ένα σημαντικό ορόσημο στον τομέα της υγείας αλλά και των μεταμοσχεύσεων στην χώρα μας. Η αλματώδης αύξηση των μεταμοσχεύσεων που πετύχαμε τα τελευταία χρόνια από τον δείκτη 2 -όταν αναλάβαμε- στον δείκτη 11, αντανακλά τις προσπάθειές μας και την αποφασιστικότητά μας να ενισχύσουμε το σύστημα της υγείας. Προσλαμβάνοντας είκοσι οκτώ συντονιστές για τις μεταμοσχεύσεις και βλέποντας ότι άλλα ευρωπαϊκά κράτη βρίσκονται στο επίπεδο 20 του δείκτη βέλτιστων πρακτικών για τις μεταμοσχεύσεις, στοχεύουμε στη βελτίωση της θέσης μας και όσο το δυνατόν αυτό να γίνει πιο γρήγορα.

Σε αυτό το πλαίσιο η κύρωση της σύμβασης για την δωρεά του Ιδρύματος «Ωνάση», σε συνδυασμό με την αναβαθμισμένη λειτουργία του Ωνασείου Νοσοκομείου, στοχεύουν στην επίτευξη του οράματός μας να καταστεί η Ελλάδα περιφερειακό κέντρο μεταμοσχεύσεων στην ευρύτερη περιοχή. Η αύξηση της δωρεάς από 70 εκατομμύρια σε 82 εκατομμύρια αντικατοπτρίζει τη δέσμευσή μας για παροχή των πιο σύγχρονων υποδομών και ιατρικών μηχανημάτων που θα είναι μοναδικά στον κόσμο. Η εγκατάσταση αυτών των υπερσύγχρονων μηχανημάτων, σε συνδυασμό με το άριστο ιατρικό προσωπικό που διαθέτουμε, θα προσφέρουν όχι μόνο βελτιωμένες υπηρεσίες υγείας στους ασθενείς μας, αλλά και σημαντικές δυνατότητες εξοικονόμησης πόρων. Μέσω της αναβάθμισης αυτής και τη δημιουργία ενός εξειδικευμένου μεταμοσχευτικού κέντρου και κέντρου καρδιοχειρουργικής, πρόκειται να ενισχυθεί ουσιαστικά η ποιότητα της παρεχόμενης φροντίδας υγείας. Αποδεικνύουμε έτσι ότι με την πολιτική βούληση, σε συνδυασμό με τη βοήθεια των δωρητών και τη τεχνολογική πρόοδο, μπορεί να αλλάξει ριζικά το τοπίο της υγείας στη χώρα μας, ενισχύοντας τη συνεργασία με ιδρύματα, όπως το Ίδρυμα Ωνάση, όπου προωθούμε μια πολιτική υγείας που επικεντρώνεται στην καινοτομία, την ποιότητα και τη διαθεσιμότητα.

Αναλύοντας την τοποθέτηση από τη φιλελεύθερη ματιά μας, μπορούμε να εστιάσουμε σε αρκετά σημαντικά σημεία.

Πρώτον, έμφαση στην υγεία και τις ιατρικές υπηρεσίες. Η ενίσχυση των ιατρικών υπηρεσιών, καθώς η υγεία είναι συχνά ένα θέμα που συνδέεται με την ελευθερία του ατόμου να ζήσει μια πλήρη και παραγωγική ζωή. Μας ενδιαφέρει και η έμφαση στην ανάγκη για ελευθερία επιλογής στις υγειονομικές υπηρεσίες, ιδέα που αποτελεί πυρήνα της φιλοσοφίας μας και της πολιτικής μας.

Στήριξη των ευάλωτων ομάδων του πληθυσμού. Η στήριξη των ευάλωτων ομάδων του πληθυσμού θα εκτιμηθεί ειδικά εάν γίνεται με τρόπο που προσδίδει ποιότητα στην υγεία τους, μέσω τέτοιου είδους υψηλού επιπέδου συνεργασιών του κράτους με ιδρύματα που θέλουν, μπορούν και προσφέρουν εν τέλει υψηλή ποιότητα στην ιατρική περίθαλψη.

Τρίτον, πρόσβαση σε ποιότητα υπηρεσιών. Η εγγύηση πρόσβασης σε σύγχρονες και ποιοτικές υπηρεσίες είναι αυτή που συνάδει με την ανάγκη για υψηλά πρότυπα ζωής, αντίστοιχα της ευρωπαϊκής μας οικογένειας. Επιχειρούμε και αυτό αποδεικνύεται από κάθε νομοσχέδιο που ψηφίζουμε, να διασφαλίσουμε ότι αυτή η πρόσβαση δεν συνεπάγεται υπερβολικό κόστος για τους φορολογούμενους και ότι οι πόροι χρησιμοποιούνται αποτελεσματικά.

Η ιστορική συνέχεια και συνεργασία, η συνέχεια της συνεργασίας αυτής μπορεί να θεωρηθεί σημαντική για τη διασφάλιση σταθερότητας και της εμπιστοσύνης στο σύστημα της υγείας. Για εμάς οι πολιτικές που βασίζονται σε αυτού του είδους την προσέγγιση, που έχουμε στις παρεχόμενες υπηρεσίες, έχουν αποδειχθεί αποδοτικές και σε αυτόν τον δρόμο θα συνεχίσουμε σταθερά.

Αξιότιμοι, κυρίες και κύριοι συνάδελφοι, το νομοσχέδιο αυτό δεν είναι απλώς ένα σύνολο ρυθμίσεων ή μία ακόμα διαδικασία που πρέπει απλώς να ολοκληρωθεί. Είναι μία ευκαιρία να επενδύσουμε στην υγεία των συμπολιτών μας, να ενισχύσουμε τις ιατρικές υπηρεσίες και να προσφέρουμε στους πιο ευάλωτους εκ των συμπολιτών μας την καλύτερη δυνατή φροντίδα.

Σας καλώ όλους να υποστηρίξετε αυτό το νομοσχέδιο, ώστε να εγγυηθούμε ότι ο ελληνικός λαός θα έχει πρόσβαση σε σύγχρονες, καινοτόμες και ποιοτικές υπηρεσίες υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαθανάση.

Θα καλέσω τώρα στο Βήμα τον εισηγητή από τον ΣΥΡΙΖΑ κ. Ανδρέα Παναγιωτόπουλο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, καλημέρα πρώτα απ’ όλα.

Να πούμε ότι συζητάμε την κύρωση μιας σύμβασης του 2018 βασικά, η οποία είναι εμπλουτισμένη σε ποσόν αλλά και σε διάφορα άλλα. Και βέβαια, διερωτάται κανείς: Από το 2018 μέχρι σήμερα τι γίνεται; Φτάσαμε στο 2024 και δεν ξέρω, κύριε Υπουργέ, πότε θα ευοδωθεί τελικά να εφαρμοστεί η σύμβαση αυτή με το Ωνάσειο Καρδιοχειρουργικό Κέντρο. Δεν ξέρω και ποιες γραφειοκρατικές διαδικασίες είναι αυτές που υπεισέρχονται και πάνε τα πάντα πιο πίσω.

Εμείς εξαρχής είπαμε ναι και στην αύξηση και στην αλλαγή της ονομασίας και όλα. Δεν έχουμε αντίρρηση σε αυτό. Βέβαια, γεννάται ένα μεγάλο ερώτημα. Ότι φτιάχνοντας ένα μεταμοσχευτικό κέντρο στο Ωνάσειο Καρδιοχειρουργικό, το οποίο θα παρέχει υψηλής ποιότητας υπηρεσίες -όπως λέει και ο Λαμπρούλης-, για ποιους θα τις παρέχει; Απάντησε, βέβαια, ο κύριος Υπουργός προχθές ότι εάν το είχαμε, ο Πρωθυπουργός της χώρας τότε δεν θα πήγαινε στο εξωτερικό. Ένας θα είναι ο Πρωθυπουργός. Να πούμε ότι έχουμε και μία οικονομική ελίτ, που και αυτή μειοψηφία είναι στη χώρα μας, μάλιστα ισχνή μειοψηφία; Θα εξυπηρετείται και αυτή; Να πούμε ότι θα γίνουμε διεθνές μεταναστευτικό κέντρο και θα έρχονται και εκείνοι που έχουν τα πετρέλαια, αυτοί με τις κελεμπίες, οι πρίγκιπες, να χειρουργηθούν εδώ; Καλό και αυτό.

Εδώ, όμως, είμαστε εκπρόσωποι αυτού του λαού, αυτού του εργαζόμενου λαού, ο οποίος έχει προσφέρει τόσα σε τούτον τον τόπο. Με τις θυσίες του έχει κρατήσει τούτη τη χώρα όρθια και συνεχίζει να την κρατάει όρθια και πρέπει να αναρωτηθούμε, εάν αυτό που φτιάχνουμε είναι στην υπηρεσία αυτού του λαού: Για τον εργαζόμενο, για τον άνεργο, για τον ανασφάλιστο πολίτη. Διότι, μην πούμε τώρα ότι οι νεοφιλελεύθερες λογικές, μας λένε «ε, αφού είναι ανασφάλιστος, τι να κάνω εγώ;»! Δεν είναι επιλογή του το να είναι ανασφάλιστος! Δεν του προέκυψε στη ζωή του, γιατί τεμπέλιασε!

Είναι αποτέλεσμα των πολιτικών, που εφαρμόστηκαν, που ασκήσατε, που φτωχοποίησαν τον ελληνικό λαό -κι ακόμα τον κρατούν φτωχό- όταν έχει απωλέσει το 25% της αγοραστικής του δύναμη, σήμερα. Τι περιμένουμε, λοιπόν;

Ρωτάμε: Πώς ένας πολίτης θα καταφέρει να φτάσει στο Ωνάσειο Καρδιοχειρουργικό Κέντρο είτε για επέμβαση καρδιάς είτε για μεταμόσχευση; Πώς θα καταφέρει -από την επαρχία, αλλά και από την Αθήνα- να φτάσει εκεί, αφού δεν έχει χρήματα; Διότι, πληρώνεται και η επίσκεψη, πληρώνονται και όλα τα «παραλειπόμενα» -εξετάσεις, που πρέπει να κάνει- και όταν φτάσει για χειρουργείο ή για κάτι άλλο, τότε χρειάζεται ένα δεμάτι λεφτά, που δεν έχει.

Αυτή είναι η κατάσταση. Θα μου πείτε «είναι ιδιωτικού δικαίου». Το σεβόμαστε! Θα μου πείτε «τους όρους και τις προϋποθέσεις τις βάζει ο ιδιώτης», το σεβόμαστε και αυτό και συμφωνούμε. Πάμε και λίγο παρακάτω, όμως. Ποια είναι η συζήτηση για τα δημόσια ιδρύματα; Ποια είναι η συζήτηση για τις καρδιοχειρουργικές κλινικές; Για τα μεταμοσχευτικά κέντρα; Διότι, είναι γνωστό ότι και εκεί, εάν κάποιος δεν έχει ένα «δεματάκι», δεν πρόκειται να μπει χειρουργείο. Τα ξέρουμε αυτά και τα ζούμε. Δεν νομίζω ότι πρέπει να τα κουκουλώνουμε αυτά.

Σε τελική ανάλυση, η μεγάλη πρόκληση για το Υπουργείο Υγείας, για το Δημόσιο Σύστημα Υγείας, αλλά και για εμάς τους ίδιους, ποια είναι; Τα δημόσια ιδρύματα να είναι εφάμιλλα των υψηλών προδιαγραφών που έχει το Ωνάσειο Κέντρο, που είναι Ιδιωτικού Δικαίου. Γιατί, λοιπόν, συστηματικά απαξιώνουμε τα νομικά πρόσωπα δημοσίου δικαίου με τα ιδιωτικού δικαίου;

Καυχάται ο Υπουργός για το Ωνάσειο! Μάλιστα, προσκάλεσε προχθές όλη την Επιτροπή Κοινωνικών Υποθέσεων, να δούμε την τελευταία τεχνολογία του Ωνασείου Μεταμοσχευτικού Κέντρου. Ευχαρίστως, να πάμε και να τα δούμε και να τα χειροκροτήσουμε, κιόλας! Όπως, είπα και νωρίτερα, εδώ νομοθετούμε για την πλειοψηφία. Δεν νομοθετούμε για την ισχυρή μειοψηφία της χώρας, που είναι η οικονομική ελίτ.

Άρα, ποια είναι η μεγάλη πρόκληση για το Υπουργείο Υγείας και για όλους εμάς; Τα δημόσια νοσοκομεία, τα δημόσια μεταμοσχευτικά κέντρα, οι δημόσιες δομές να είναι εφάμιλλες και συναγωνίσιμες των ιδιωτικών κέντρων. Τότε, θα έχουμε επίπεδο υγείας αντάξιο αυτού του λαού, που έχει προσφέρει και συνεχίζει να προσφέρει με το εισόδημά του, κύριε Υπουργέ, παρόλα τα εμπόδια που του βάζετε, λόγω των νεοφιλελεύθερων αγκυλώσεων τις οποίες έχετε.

Ξέρετε ότι ένας πολίτης, ο οποίος έχει πάει για ρύθμιση του δανείου του με τον εξωδικαστικό νόμο ή έχει μπει στον νόμο Κατσέλη, δεν μπορεί να βγει σε σύνταξη εάν δεν καταλήξει το ζήτημα και δεν ολοκληρωθεί όλη αυτή η δικαστική διαδικασία του νόμου και παραμένει ανασφάλιστός; Έχουμε ανθρώπους εβδομήντα πέντε χρόνων, που δεν μπορούν να βγουν σε σύνταξη και παραμένουν ανασφάλιστοι.

Τα λέω στον Υπουργό, που μας ακούει, διότι δείχνει την δική του ευαισθησία στα ζητήματα αυτά. Αλλά, να μην την δείχνει μονομερώς. Να τη δείχνει προς όλες τις κατευθύνσεις και ιδιαιτέρως προς τον δημόσιο τομέα της υγείας.

Κύριε Υπουργέ, συμφωνούμε στην αύξηση του ποσού όπως δίδεται. Εμείς δεν κρύβουμε τα λόγια μας. Εμείς θέλουμε υγεία για όλον τον κόσμο. Εμείς θέλουμε υγεία και σύστημα υγείας που να καλύπτει τον κόσμο όλον, να μη θέτει προσκόμματα. Δεν θέλουμε αυτό το οποίο κάνετε, που συνεχώς μεταφέρετε κόστη στις τσέπες του κόσμου. Και αυτό το βλέπουμε σε όλους τους τομείς, στο ένα δεν το είδαμε, στο άλλο δεν το προλάβαμε, στο άλλο βάζουμε 1 ευρώ, στο άλλο βάζουμε 3 ευρώ και ούτω καθεξής. Και έχουμε και τις δημόσιες δομές, στις οποίες αναγκαστικά βάλατε τον ανασφάλιστο να πηγαίνει χωρίς να έχει άλλη επιλογή, λες και ήταν μεγάλο το κόστος ή λες και χρεοκόπησε η Ελλάδα από αυτό. Γιατί δεν το είδαμε αυτό. Είδαμε κάτι άλλο επί της διακυβέρνησης του ΣΥΡΙΖΑ, όμως. Και τους βάζετε συνεχώς σε δομές οι οποίες απαξιώνονται, οι οποίες υποστελεχώνονται, δεν μπορεί να βρει άκρη, δεν μπορεί να βρει ραντεβού πουθενά και στο τέλος σηκώνει τα χέρια ψηλά, ψάχνει δανεικά από δω και από κει για να πάει να πληρώσει.

Αυτήν την πολιτική πρέπει να την αλλάξετε, διότι είναι πολιτική η οποία μειώνει το εισόδημα του εργαζόμενου, η οποία ουσιαστικά αποτελεί ένα έμμεσο και πλάγιο χτύπημα στο εισόδημά του, που είναι χτύπημα φορολογίας αυτό. Το να αυξάνει η συμμετοχή του στα φάρμακα, είναι χτύπημα. Το να βγαίνει επιπλέον κόστος συμμετοχής στις εξετάσεις του είναι χτύπημα στο εισόδημά του. Έτσι φτωχαίνει ο ελληνικός λαός.

Και αυτό το κάνετε συστηματικά και το κάνετε καθημερινά. Λοιπόν, αυτό δεν μπορεί να συνεχίσει άλλο.

Δεν θέλω άλλον χρόνο, κύριε Πρόεδρε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παναγιωτόπουλο.

Θα καλέσω τώρα στο Βήμα τον ειδικό αγορητή από το ΠΑΣΟΚ - Κίνημα Αλλαγής κ. Ανδρέα Πουλά.

Παρακαλώ να κλείσει το σύστημα ηλεκτρονικής εγγραφής.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα εδώ την κύρωση της σύμβασης δωρεάς μεταξύ του ελληνικού δημοσίου και του Κοινωφελούς Ιδρύματος «Αλέξανδρος Ωνάσης» και του Ωνασείου Καρδιοχειρουργικού Κέντρου, η οποία υπεγράφη στις 7 Νοεμβρίου του 2024.

Το σχέδιο νόμου περιλαμβάνει τόσο την αύξηση της δωρεάς κατά 12 εκατομμύρια ευρώ όσο και σημαντικές αλλαγές στη δομή και λειτουργία του Ωνασείου, όπως η μετονομασία του σε «Ωνάσειο Νοσοκομείο» και η απαλλαγή από ΦΠΑ για αγαθά και υπηρεσίες που παρέχονται στο πλαίσιο της δωρεάς. Αναμφισβήτητα η αύξηση της χρηματοδότησης και ο εκσυγχρονισμός των υποδομών φαίνονται ότι είναι θετικές εξελίξεις.

Με την ολοκλήρωση της νέας πτέρυγας και τη δημιουργία του Ωνάσειου Μεταμοσχευτικού Κέντρου το έργο στοχεύει στη βελτίωση των παρεχόμενων υπηρεσιών υγείας. Ωστόσο, πίσω από αυτήν την εικόνα αναδεικνύονται σοβαρά ζητήματα που πρέπει να εξετασθούν, όπως θέματα διαφάνειας και δημοσίου συμφέροντος.

Σύμφωνα με την αρχική σύμβαση, το έργο της νέας πτέρυγας θα ολοκληρωθεί και θα συντηρηθεί από το Ίδρυμα «Αλέξανδρος Ωνάσης» πριν παραδοθεί στο ελληνικό δημόσιο. Η νέα τροποποίηση, όμως, εισάγει την πρόβλεψη ότι σε περίπτωση καθυστέρησης του δημοσίου, το έργο θα θεωρείται αυτομάτως παραληφθέν. Αυτό εγείρει ερωτήματα για την ποιότητα και την ασφάλεια των παραδοτέων. Ποιος θα διασφαλίσει ότι το έργο θα παραληφθεί σύμφωνα με τους όρους της σύμβασης και όχι ως αποτέλεσμα ολιγωρίας ή ακόμα και σκόπιμης καθυστέρησης από την πλευρά του δημοσίου;

Η τροποποίηση μειώνει, επίσης, τον χρόνο παραλαβής από τριάντα σε δέκα ημέρες, γεγονός που ενδέχεται να περιορίσει τον έλεγχο ποιότητας και συμμόρφωσης. Τέτοιες ρυθμίσεις ενισχύουν την εντύπωση ότι το δημόσιο παραιτείται από τη δυνατότητα ουσιαστικής εποπτείας.

Εξίσου ανησυχητική είναι και η μετονομασία από «Ωνάσειο Καρδιοχειρουργικό Κέντρο» σε «Ωνάσειο Νοσοκομείο» και η ένταξη όλων των νέων μονάδων υπό ένα νομικό πρόσωπο ιδιωτικού δικαίου. Παρ’ ότι το έργο χρηματοδοτείται από δωρεές, η νέα νομοθεσία παρέχει στο Ωνάσειο οικονομική και διοικητική αυτοτέλεια, καθιστώντας το ένα ίδρυμα που λειτουργεί με βάση τις αρχές της ιδιωτικής οικονομίας. Τι σημαίνει, όμως, αυτό για τους πολίτες; Μήπως σημαίνει ότι οι υπηρεσίες του Ωνασείου, πιθανόν, θα απευθύνονται μόνο σε όσους έχουν την οικονομική δυνατότητα να πληρώσουν, περιορίζοντας την πρόσβαση των ανασφάλιστων ή οικονομικά αδύναμων πολιτών; Αυτό αντιβαίνει στον σκοπό της αρχικής δωρεάς, που προέβλεπε ισότιμη πρόσβαση στις υπηρεσίες υγείας.

Το σχέδιο νόμου περιλαμβάνει, επίσης, την απαλλαγή από τον ΦΠΑ για αγαθά και υπηρεσίες που παρέχονται στο πλαίσιο της δωρεάς. Ωστόσο απουσιάζουν σαφείς μηχανισμοί ελέγχου για τη χρήση αυτών των πόρων. Η πολιτεία οφείλει να διασφαλίσει ότι κάθε ευρώ της δωρεάς αξιοποιείται προς όφελος του δημοσίου συμφέροντος. Οι Έλληνες πολίτες δικαιούνται να γνωρίζουν πού κατευθύνονται οι πόροι που προορίζονται για τη δημόσια υγεία. Υπάρχει, λοιπόν, ανάγκη για περισσότερη διαφάνεια και λογοδοσία.

Συμπερασματικά, λοιπόν, οι δωρεές αποτελούν μια πολύτιμη συμβολή στη βελτίωση των δημόσιων υποδομών υγείας, ωστόσο δεν πρέπει να εργαλειοποιούνται για την προώθηση ιδιωτικών συμφερόντων εις βάρος του δημόσιου τομέα. Η πολιτεία οφείλει: Πρώτον, να διασφαλίσει την ισότιμη πρόσβαση στις υπηρεσίες του Ωνασείου για όλους τους πολίτες. Δεύτερον, να ενισχύσει το Εθνικό Σύστημα Υγείας, αντί να το αποδυναμώνει προς όφελος ιδιωτικών δομών. Και τρίτον, να εισάγει μηχανισμούς διαφάνειας και λογοδοσίας για τις δωρεές. Η υγεία είναι κοινωνικό αγαθό, όχι εμπόρευμα. Χρέος μας είναι να διαφυλάξουμε το δικαίωμα αυτό για όλους τους πολίτες.

Επίσης, κύριε Υπουργέ, δράττομαι της ευκαιρίας να αναφερθώ και σε κάποια άλλα ζητήματα που καίνε τον τομέα της υγείας. Το Εθνικό Σύστημα Υγείας δέχεται πιέσεις λόγω της χρόνιας υποχρηματοδότησης και της διαρροής επαγγελμάτων υγείας προς τον ιδιωτικό τομέα ή προς άλλες χώρες. Αντί η Κυβέρνηση να επενδύει στην ενίσχυση των δημόσιων νοσοκομείων, φαίνεται να υποστηρίζει περισσότερο την ανάπτυξη ιδιωτικών δομών υγείας. Το αποτέλεσμα είναι ένα Εθνικό Σύστημα Υγείας που παραπαίει, με προσωπικό στα όρια εξάντλησης και πολίτες που καλούνται να πληρώσουν από την τσέπη τους για υπηρεσίες που κανονικά έπρεπε να τους παρέχονται δωρεάν.

Αναφορικά με το θέμα των δωρεάν απογευματινών χειρουργείων και τα χρήματα από το Ταμείο Ανάκαμψης και Ανθεκτικότητας, μας είπατε ότι θα εκταμιευθούν 54 εκατομμύρια ευρώ, εκ των οποίων τα 9 εκατομμύρια ευρώ θα τα πάρει ο ιδιωτικός τομέας. Να μη χάσει το μερτικό του! Τι δείχνει αυτό; Όπως είπατε, υπάρχουν χειρουργεία δύσκολα τα οποία, λέτε, δεν μπορούν να γίνουν στον δημόσιο τομέα. Για ποιον λόγο το ισχυρίζεστε αυτό; Γιατί; Δεν υπάρχει το αναγκαίο προσωπικό για να στελεχώσει τα χειρουργικά τραπέζια, το 40% των οποίων είναι κλειστά; Μπορείτε να μας πείτε ένα χειρουργείο που είναι τόσο δύσκολο που δεν μπορεί να το κάνει το δημόσιο νοσοκομείο; Σας ακούσαμε να το λέτε και αυτό.

Αυτό που γνωρίζουμε εμείς είναι ότι στον δημόσιο τομέα μπορούν να γίνουν όλα τα χειρουργεία. Έχει αλλάξει κάτι πάνω σε αυτό; Μήπως τα δημόσια νοσοκομεία υπολείπονται σε ιατροτεχνολογικό εξοπλισμό, με ευθύνη βέβαια δική σας γιατί κυβερνάτε έξι χρόνια; Υπάρχουν κάποια χειρουργεία που γίνονται με βάση νέες τεχνικές που έχουν αναπτυχθεί και γίνονται μόνο στον ιδιωτικό τομέα, γιατί ο ιδιωτικός τομέας επενδύει σε αυτές, σε αντίθεση με την Κυβέρνησή σας που δεν δίνει τη δυνατότητα στο Εθνικό Σύστημα Υγείας να αποκτήσει αυτά τα πλεονεκτήματα. Οι νέες τεχνικές, λοιπόν, αυτές που γίνονται μόνο στις ιδιωτικές κλινικές, κοστίζουν ένα σωρό χρήματα, τα οποία όσοι έχουν ιδιωτική ασφάλιση μπορούν να τα πληρώσουν, όσοι όμως δεν έχουν, επωμίζονται τεράστιο οικονομικό βάρος γιατί υπάρχει αυτή η τεράστια διαφορά μεταξύ του χρόνου αποκατάστασης των ασθενών ανάλογα με την τεχνική που θα χρησιμοποιηθεί στο χειρουργείο. Ποια θα είναι, λοιπόν, τα κριτήρια για να χειρουργηθεί κάποιος στον ιδιωτικό ή στον δημόσιο τομέα; Πώς θα γίνεται η επιλογή αυτών των περιστατικών; Όσο και καλή διάθεση να έχουμε, μας δημιουργούνται εύλογα ερωτηματικά, ειδικά σε εμάς που προερχόμαστε από τον χώρο της ιατρικής.

Επίσης, κύριε Υπουργέ, στο νομοσχέδιο για τον προσωπικό ιατρό καταθέσαμε την τροπολογία για τα βαρέα και ανθυγιεινά των υγειονομικών. Μας κατηγορήσετε για πάρα πολλά θέματα, όπως ότι με αυτόν τον τρόπο θα συνταξιοδοτηθούν επτάμισι χιλιάδες εργαζόμενοι του ΕΣΥ και ότι είναι και μεγάλο το οικονομικό κόστος για την Κυβέρνηση, μας είπατε για περίπου 167 εκατομμύρια ευρώ. Και επανέρχομαι και σας λέω, ότι δεν μπορεί τη μία, σε κάποια φάση που είχαμε το πρόβλημα της πανδημίας, να λέτε ότι είναι θετική η έκθεση Μπεχράκη, και τώρα να κάνετε πίσω ολοταχώς, χρησιμοποιώντας αμφιλεγόμενα επιχειρήματα. Με αυτόν τον τρόπο δείχνετε ότι κοροϊδεύετε τους υγειονομικούς, οι οποίοι τον καιρό της πανδημίας ήταν αυτοί που σας ξελάσπωσαν, και εσείς μένατε μόνο στο χειροκρότημα.

Επίσης, κύριε Υπουργέ, η κατάσταση στα νοσοκομεία του ΕΣΥ πάει από το κακό στο χειρότερο. Δεν έφταναν τα άλλα προβλήματα, προκύπτουν τώρα και ζητήματα, όσον αφορά το σχέδιο της εφημέρευσης. Γνωρίζετε πολύ καλά ότι από την 1η του μηνός Νοεμβρίου άλλαξε το εφημεριακό σύστημα στην Αθήνα και στον Πειραιά, τροποποιήθηκαν οι ομάδες των νοσοκομείων που συνεφημερεύουν, αλλά και ο τρόπος που λειτουργούν πλέον τα δημόσια νοσοκομεία. Το σύστημα παρουσιάζει πολλά κενά. Αυτές οι δυσλειτουργίες πρέπει άμεσα να λυθούν. Και κυρίως πρέπει να σταματήσετε να λειτουργείτε το Εθνικό Σύστημα Υγείας χωρίς τον σωστό σχεδιασμό.

Δεν μπορεί, για παράδειγμα, ένας ασθενής που παθαίνει ένα εγκεφαλικό επεισόδιο στα βόρεια προάστια, να πρέπει να μεταφερθεί στη δυτική Αττική. Ή δεν μπορεί για ένα τροχαίο που πιθανόν να γίνει στην περιοχή του κέντρου να πρέπει οι τραυματίες να μεταφερθούν στο ΚΑΤ. Αυτά τα περιστατικά, επειδή είναι επείγοντα, πρέπει να έχουν άμεση πρόσβαση σε νοσοκομειακή δομή. Να μην ξεχνάμε και τα εγκεφαλικά επεισόδια και τις μονάδες που ιδρύσατε πριν από λίγο καιρό με νομοσχέδιο που είχατε καταθέσει.

Επίσης, υπάρχουν και άλλα δύο θέματα που θέλω να θίξω. Το ένα θέμα αφορά το κέντρο μεταμοσχεύσεων του «Ευαγγελισμού». Γιατί δεν προκηρύσσεται η θέση του συντονιστή διευθυντή μεταμοσχευτή; Είναι ένα θέμα. Εκτός και αν έχετε αποφασίσει ότι υπάρχει το «Λαϊκό», θα γίνει και το «Ωνάσειο», τα δύο μεταμοσχευτικά κέντρα, και έχετε αποφασίσει να κλείσετε τη μονάδα μεταμοσχεύσεων του «Ευαγγελισμού»; Να μας το πείτε. Γιατί όταν δεν προκηρύσσεται η θέση του μεταμοσχευτή στον «Ευαγγελισμό», φυσικό και επόμενο είναι αυτή οι ασθενείς σε λίστα που υπάρχουν, και ειδικά οι νεφροπαθείς που είναι και στην ειδικότητά μου, να έχουν μεγάλη αγωνία για το θα γίνει. Έχει βγει και ανακοίνωση από την ΕΙΝΑΠ που εκφράζονται οι σχετικές ανησυχίες.

Ένα άλλο θέμα που θα ήθελα επίσης να θίξω είναι το εξής: Τι θα γίνει με τον διαγωνισμό των διοικητών των νοσοκομείων; Υπάρχει μεγάλη καθυστέρηση στη διαδικασία. Και όπως φαίνεται, δεν θα έχει ολοκληρωθεί μέχρι τις γιορτές. Ενώ είχατε πει ότι μέχρι τις γιορτές θα το έχουμε τελειώσει. Για ποιον λόγο; Μήπως σε αυτή τη διαδικασία δεν μπορούν να βολευτούν τα δικά σας παιδιά; Ακούγεται ότι υπάρχει μεγάλη γκρίνια από υποψήφιους και ότι έχουν υποβληθεί πολλές ενστάσεις. Πότε θα διοριστούν, λοιπόν, αυτοί οι άνθρωποι; Γιατί οι περισσότεροι διοικητές των νοσοκομείων έχουν «κατεβάσει μολύβια», το γνωρίζετε αυτό πιστεύω.

Και κλείνοντας οφείλω να επισημάνω ότι η υγεία αποτελεί για εμάς θεμελιώδες κοινωνικό αγαθό για κάθε πολιτική που αφορά και πρέπει να την υπηρετούμε αποκλειστικά προς το δημόσιο συμφέρον. Ειδικά σε μια περίοδο που οι πολίτες δοκιμάζονται οικονομικά, η ενίσχυση του Εθνικού Συστήματος Υγείας, η διαφάνεια στη διαχείριση των πόρων, η ισότιμη πρόσβαση στις υπηρεσίες υγείας, αποτελούν αδιαπραγμάτευτες αρχές. Η υγεία δεν προσφέρεται για πειραματισμούς ή διαχωρισμούς ανάμεσα στους πολίτες. Είναι υποχρέωση όλων μας να διασφαλίσουμε ένα Εθνικό Σύστημα Υγείας αντάξιο των αναγκών και των προσδοκιών της ελληνικής κοινωνίας. Να πω ότι θα ψηφίσουμε θετικά το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι της Δημοκρατίας», που οργανώνει το Ίδρυμα της Βουλής, δεκατέσσερις μαθήτριες και μαθητές και δύο εκπαιδευτικοί συνοδοί τους από το 5ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κύριο Υπουργό για ένα λεπτό για μια σύντομη παρέμβαση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα μπορούσα να έχω τον λόγο επί της διαδικασίας, αν μου επιτρέπει ο κύριος Υπουργός;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Ξέρω ότι σήμερα είναι λίγο μια -αστειευόμενος- επώδυνη ημέρα για όλους όσους συχνάζουν στα τηλεοπτικά κανάλια. Έχουν ρεπό λόγω της απεργίας των συναδέλφων.

Θα ήθελα να παρακαλέσω, χωρίς να είναι κάποια προκάτ αστυνόμευση της διαδικασίας, αν μπορούμε να σεβαστούμε τη συχνή χρήση του υπουργικού δικαιώματος, καθ’ όλα σεβαστό και κατανοητό. Τώρα βλέπω τον κ. Γεωργιάδη -αναφαίρετο δικαίωμα- ακολουθεί ο κύριος Υφυπουργός. Αν μπορεί να κρατηθεί ένα μέτρο, θα βοηθούσε στο να ολοκληρωθεί η συζήτηση το ταχύτερο δυνατό. Θα το θερμοπαρακαλούσα.

**ΠΡΟΕΔΡΕΥΩΝ (Ιωάννης Πλακιωτάκης):** Νομίζω ότι θα είναι σύντομος ο κύριος Υπουργός.

Παρακαλώ, Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα απαντήσω συνολικά στον συνάδελφο κ. Πουλά. Μόνο για ένα παίρνω τον λόγο. Τα συνολικά θα τα πούμε μετά.

Το άγχος του ΠΑΣΟΚ να δείχνει γκρίνια και διαφωνία αρχίζει να γίνεται γραφικό. Λέτε: Ποιες είναι αυτές οι επεμβάσεις που δεν μπορούν να γίνουν στον δημόσιο τομέα και μήπως τα δημόσια νοσοκομεία υπολείπονται και…

**ΑΝΔΡΕΑΣ ΠΟΥΛΑΣ:** Εσείς το είπατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, εγώ το είπα.

**ΑΝΔΡΕΑΣ ΠΟΥΛΑΣ:** Εγώ δεν χρησιμοποιώ δικά μου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τώρα έχω τον λόγο και εγώ δεν διέκοψα.

Αμφιβάλλω αν πραγματικά ξέρετε τι λέτε και γιατί με κατηγορείτε. Στον ΕΟΠΥΥ, τον οποίο έχει διοικήσει και το ΠΑΣΟΚ το οποίο τον ίδρυσε, υπάρχει ένα κονδύλι που εξαιρείται του claw back προς τις ιδιωτικές κλινικές από την αρχή. Το βάλατε εσείς, το ΠΑΣΟΚ. Αυτό το κονδύλι λέγεται «ειδικές χειρουργικές επεμβάσεις». Αυτό το κονδύλι, που είναι γραμμένο σε ΦΕΚ, έχει ακριβώς τις καρδιοχειρουργικές και αγγειολογικές επεμβάσεις που δεν μπορούν να γίνουν πουθενά αλλού στην Ελλάδα και σε κανένα δημόσιο νοσοκομείο και γι’ αυτόν τον λόγο αυτές οι επεμβάσεις στον ιδιωτικό τομέα εξαιρούνται του claw back με νόμο του ΠΑΣΟΚ.

Και έρχεσαι εσύ ο Βουλευτής του ΠΑΣΟΚ και κατηγορείς εμένα για τον νόμο του ΠΑΣΟΚ.

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον εισηγητή…

**ΑΝΔΡΕΑΣ ΠΟΥΛΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τον λόγο πρώτα στον εισηγητή του Κομμουνιστικού Κόμματος και μετά στον κύριο Υπουργό.

(Θόρυβος στην Αίθουσα)

Παρακαλώ δεν θακάνουμε διάλογο.

Κύριε Αντιπρόεδρε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κάποτε ψηφίζατε μαζί μνημόνια, φτάσατε τον λαό σε μια τραγική κατάσταση σε ό,τι αφορά όχι μόνο το σύστημα υγείας, αλλά και τις παροχές υγείας, βέβαια, κ.λπ. -μισθούς, συντάξεις, να μην τα αναφέρουμε- και τώρα τσακώνεστε ποιος και τι έκανε και ποιος ψήφισε, τι ψήφισε, όταν όλοι μαζί και με τον ΣΥΡΙΖΑ στην πορεία, που τα εφάρμοσε όλα και έφερε και ένα τρίτο, τα ψηφίσατε όλα μαζί. Είναι, λοιπόν, να απορεί κανείς.

Σε ό,τι αφορά το σχέδιο νόμου που προβλέπει την τροποποίηση της σύμβασης δωρεάς με το Ίδρυμα «Ωνάση», το κύριο -κωδικοποιημένα- είναι ότι αποτελεί όρο και προϋπόθεση της λειτουργίας του με όρους ιδιωτικής οικονομίας, δηλαδή με επιχειρηματικά κριτήρια, δεύτερον, ως προϋπόθεση της δωρεάς προβλέπεται να αναβαθμιστεί, όπως μπαίνει και μέσα στο νομοσχέδιο, ως νοσοκομείο, όπως αντίστοιχα το παιδογκολογικό του Βαρδινογιάννη στο «Παίδων» και το «Ωνάσειο» θα έχει στην ιδιοκτησία του όσους αφορούν στα ζητήματα των καρδιοχειρουργικών επεμβάσεων -ενήλικων, παίδων, μεταμοσχεύσεις- με ό,τι αυτό, βέβαια, σημαίνει. Και, τρίτον, κάνει τη δωρεά το ίδρυμα. Στην ουσία αγοράζει τη δυνατότητα να αναπτύξει εξ αποκλειστικότητας μια επιχείρηση σε ένα διευρυμένο τομέα -χειρουργεία, μεταμοσχεύσεις κ.τ.λ., και εξασφαλίζει και απαλλαγή από τον ΦΠΑ για να τους έρθει και πιο φθηνά.

Όπως είπαμε και στην επιτροπή εξάλλου και σε αντίστοιχες συζητήσεις τα προηγούμενα χρόνια αντίστοιχης κύρωσης σύμβασης δωρεάς, ως κόμμα δεν είμαστε αντίθετοι σε μέτρα τα οποία μπορούν να βελτιώσουν τις παροχές και τις συνθήκες περίθαλψης του λαού και ιδιαίτερα αυτές που αφορούν την έγκαιρη διάγνωση και θεραπεία.

Όμως, τονίζουμε και επισημαίνουμε ότι τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό και να εξασφαλίζονται η στελέχωση με μόνιμο προσωπικό πλήρους και αποκλειστικής απασχόλησης, ο επαρκής και σύγχρονος ιατρομηχανολογικός εξοπλισμός και φυσικά αυτές οι δομές να αποτελούν μέρος τού πανελλαδικά ανεπτυγμένου δημόσιου συστήματος υγείας, προκειμένου να παρέχονται έγκαιρα, με ασφάλεια και απολύτως δωρεάν όλες οι προληπτικές διαγνωστικές και θεραπευτικές πράξεις σε όσους έχουν ανάγκη χωρίς όρους και προϋποθέσεις και συγχρόνως και μόνον επικουρικά και συμπληρωματικά να αξιοποιούνται τυχόν προσφορές που μπορεί να βελτιώνουν τις παροχές τις συνθήκες περίθαλψης του λαού και ιδιαίτερα στη διάγνωση, θεραπεία και αποκατάσταση.

Ξεκαθαρίζουμε πως με αφορμή τη συγκεκριμένη κύρωση της σύμβασης δεν αμφισβητούμε σε καμμία περίπτωση την υψηλή επιστημονική επάρκεια και τις πραγματικά σύγχρονες θεραπευτικές μεθόδους που εφαρμόζονται στο «Ωνάσειο» και πολύ περισσότερο αυτές οι οποίες αφορούν την αντιμετώπιση σοβαρών προβλημάτων υγείας, όπως τα καρδιολογικά προβλήματα, οι καρδιοχειρουργικές επεμβάσεις κατ’ επέκταση, οι μεταμοσχεύσεις κ.τ.λ..

Η ουσιαστική διαφωνία μας, την οποία είχαμε διατυπώσει ήδη και το 1992 κατά τη διάρκεια, δηλαδή, της συζήτησης για την ανέγερση και λειτουργία του «Ωνασείου» τότε, αφορά το γεγονός πως τόσο το υπάρχον καρδιοχειρουργικό κέντρο όσο και οι νέες υποδομές που θα φτιαχτούν ουσιαστικά και πρακτικά αποτελούν μια σύγχρονη επιχειρηματική μονάδα φυσικά σε ένα κρίσιμο τομέα των αναγκών της υγείας του λαού.

Εξάλλου, από την πρώτη δωρεά, αλλά και στους μετέπειτα εσωτερικούς κανονισμούς λειτουργίας, όπως εξάλλου προβλέπεται και στο άρθρο 2 της συγκεκριμένης σύμβασης που συζητούμε, αναφέρεται ως δεσμευτικός όρος ότι λειτουργεί βάσει των αρχών της ιδιωτικής οικονομίας, με διοικητική και οικονομική αυτοτέλεια. Δηλαδή, το Ίδρυμα «Ωνάση», αλλά και διαχρονικά όλες οι κυβερνήσεις -Νέα Δημοκρατία, ΠΑΣΟΚ, μαζί, χώρια, ΣΥΡΙΖΑ και με τη σημερινή, βέβαια, Κυβέρνηση της Νέας Δημοκρατίας να πρωτοστατεί- θεωρούν ως προσφορά στο κοινωνικό σύνολο τη δημιουργία και την επέκταση μιας επιχειρηματικής μονάδας υγείας.

Και εδώ υπάρχει το στοιχείο της πρόκλησης από τα αμύθητα κέρδη του συγκεκριμένου -και όχι μόνο- επιχειρηματικού ομίλου, το οποίο τα απέκτησε και με την αμέριστη κρατική στήριξη που είχε και με την έδρα στο Λιχτενστάιν. Μην το ξεχνούμε. Στην ουσία με ένα μικρό ποσό που δίνει αξιοποιεί μια σοβαρή κοινωνική λαϊκή ανάγκη με πολλαπλή στόχευση.

Το πρώτο είναι να καλλιεργήσει, αλλά και να προωθήσει στο έδαφος των σοβαρών προβλημάτων των λαϊκών οικογενειών του λαού μας το ανθρώπινο πρόσωπο του συστήματος του καπιταλισμού και της εκμετάλλευσης, να συμφιλιώνεται, δηλαδή, ο λαός με την αντίληψη ότι όσο πάει καλά η κερδοφορία των επιχειρηματιών, μπορεί να περισσέψει και κανένα ψίχουλο και συγχρόνως να εθίζονται οι εργαζόμενοι με την αντίληψη για κοινωνικές υπηρεσίες και παροχές όχι ως δικαίωμα, αλλά ως φιλανθρωπία.

Άλλωστε, τα χρήματα που δίνει το Ίδρυμα στην ουσία αποτελούν ένα πολύ μικρό μέρος των κερδών που προέκυψαν από την άγρια εκμετάλλευση των εργαζομένων, από τον απλήρωτο χρόνο εργασίας τους που δημιουργεί τα κέρδη. Διότι αυτά που παράγουν οι εργαζόμενοι και πολύ περισσότερο αυτά που εμποδίζονται να παράξουν λόγω της καπιταλιστικής ιδιοκτησίας φτάνουν και περισσεύουν για την ανάπτυξη ενός δημόσιου, σύγχρονου, καθολικού και δωρεάν συστήματος υγείας.

Συγχρόνως αναδεικνύεται στον τομέα της υγείας και πιο συγκεκριμένα του λαού, όπως συμβαίνει και στους άλλους τομείς εξάλλου, πως το αστικό κράτος ποτέ δεν έχει λεφτά. Αυτή είναι η μόνιμη επωδός από όλες τις κυβερνήσεις για τις ανάγκες του λαού, των λαϊκών στρωμάτων, της πλειοψηφίας του λαού ούτε στη φάση όμως της καπιταλιστικής ανάπτυξης, ανάκαμψης ούτε στη φάση της καπιταλιστικής οικονομικής κρίσης.

Και αυτό συμβαίνει, διότι αποτελεί συνειδητή πολιτική επιλογή η παντός είδους στήριξη των μεγαλοεπιχειρηματιών, φοροαπαλλαγές, φοροελαφρύνσεις, ζεστό χρήμα, επενδυτικοί νόμοι και ο κατάλογος είναι μακρύς, ώστε να γίνει τι; Να εξασφαλίζεται και να διασφαλίζεται η υψηλή κερδοφορία τους. Αυτή είναι η αιτία που όλες οι κυβερνήσεις υποχρηματοδοτούσαν το δημόσιο σύστημα υγείας, δεν ανέπτυσσαν τις αναγκαίες υποδομές, έπαιρναν μέτρα περικοπών των δημόσιων παροχών με τους ασθενείς, όμως, να βάζουν όλο και πιο βαθιά το χέρι στην τσέπη για να έχουν υπηρεσίες υγείας, φάρμακα, κ.λπ.. Όλα αυτά, λοιπόν, σήμερα επιταχύνονται και πολλαπλασιάζονται, διότι η ανάπτυξη με ατμομηχανή τους επιχειρηματικούς ομίλους είναι σε πλήρη αντίθεση με τις λαϊκές κοινωνικές ανάγκες.

Δεύτερη στόχευση, αυτό που αναφερθήκαμε ως πρόκληση, είναι πως με τη δημιουργία μιας μονάδας υγείας που λειτουργεί με τους κανόνες της αγοράς αποτελεί συγχρόνως -αποτέλεσε εν προκειμένω το «Ωνάσειο»- και ένα είδος παραδείγματος για την προσαρμογή της λειτουργίας των δημόσιων μονάδων υγείας με τα αντίστοιχα χαρακτηριστικά, δηλαδή με τους κανόνες της επιχειρηματικότητας και με πλήρη εμπορευματοποίηση των εργασιών τους ως αυτοχρηματοδοτούμενες, δηλαδή βιώσιμες οικονομικές μονάδες. Αυτό, εξάλλου, δεν διαπερνά και ενώνει σαν κλωστή ως βασική στρατηγική κατεύθυνση όλα τα αστικά κόμματα είτε κυβέρνησαν Νέα Δημοκρατία, ΣΥΡΙΖΑ, ΠΑΣΟΚ, μαζί, χώρια, αλλά και τα άλλα κόμματα, τα οποία στηρίζουν το πλαίσιο της Ευρωπαϊκής Ένωσης; Έτσι είναι. Και προκειμένου οι μονάδες υγείας να είναι βιώσιμες θα πρέπει να περιορίζουν τις δαπάνες λειτουργίας τους στη βάση του κόστους οφέλους και να επιδιώκουν την αύξηση των εσόδων τους από τις παντός είδους πωλήσεις των εργασιών τους, γεγονός που σημαίνει πολιτική μείωσης του κόστους εργασίας, δηλαδή λιγότερο και ευέλικτο εργατικό και επιστημονικό δυναμικό, ελαστικά εργαζόμενοι, ευέλικτος χρόνος εργασίας, δεύτερον, διεύρυνση εργασιών που αποφέρουν έσοδα, απογευματινά ιατρεία, τώρα και απογευματινά χειρουργεία επί πληρωμή. Εδώ βάζουμε και ένα ερώτημα. Τι τμήματα παράλληλα θα αναπτύξει το νέο νοσοκομείο; Αν μπορεί να μας απαντήσει ο Υπουργός, αυτά θα τα δούμε και στην πορεία.

Και τρίτον, η επιλογή ανάπτυξης τμημάτων εργαστηρίων που υπόσχονται αύξηση των εσόδων. Αυτή θα είναι η κατεύθυνση που θα πρέπει να υπηρετούν και τα όποια νέα τμήματα μελλοντικά ενταχθούν στο νέο νοσοκομείο -δεν μιλάω μόνο για το «Ωνάσειο», γενικότερα για τις δημόσιες μονάδες υγείας στα νοσοκομεία εν προκειμένω- και ταυτόχρονα υποβάθμιση τέτοιων τμημάτων που δεν αξιολογούνται με τα ίδια κριτήρια ως παραγωγικά και τέτοια παραδείγματα έχουμε πολλά.

Να πώς η καθόλου νέα μορφή των νομικών προσώπων ιδιωτικού δικαίου έρχεται να επιταχύνει ακριβώς την προσαρμογή του λεγόμενου δημόσιου χαρακτήρα των νοσοκομείων στους κανόνες της επιχειρηματικότητας και της εμπορευματοποίησης τους, κανόνες λειτουργίας που ωρίμασαν στο πλαίσιο της μορφής των νομικών προσώπων δημοσίου δικαίου, που πλέον μπαίνει εμπόδιο, ενώ η μορφή των νομικών προσώπων ιδιωτικού δικαίου απελευθερώνει τη δυνατότητα παραπέρα εφαρμογής τους.

Αυτό σηματοδοτεί και σε όσα αναφέρθηκε και ο κύριος Υπουργός χθες στην επιτροπή για τη δυστοκία, το δημόσιο, κ.λπ., λέγοντας ένα παράδειγμα. Αλήθεια, όμως -ρητορικό είναι βέβαια αυτό το ερώτημα- ποιος έφτιαξε αυτό το πλαίσιο λειτουργίας διαχρονικά; Ποιος έφτιαξε αυτό το κράτος που τώρα ρίχνεται το ανάθεμα για παράδειγμα στην λειτουργία του; Εσείς δεν ήσασταν; Μην το παίρνετε προσωπικά. Τα κόμματά σας κυβέρνησαν και διαμόρφωσαν αυτές τις συνθήκες.

Έτσι, πρώτον, το «Ωνάσειο» και αυτό έχει δημόσιο χαρακτήρα, όμως η λειτουργία του έχει πλήρη επιχειρηματικά χαρακτηριστικά. Οι πρωινές και οι απογευματινές επισκέψεις πληρώνονται, οι εξετάσεις 15% συμμετοχή στα εξωτερικά ιατρεία πληρώνονται, ενώ στα εξωτερικά ιατρεία πληρώνονται εξ ολοκλήρου από τους ασθενείς. Υπάρχουν, βέβαια και πακέτα πληρωμών για τους ασθενείς που πρόκειται να χειρουργηθούν, προκειμένου να αναβαθμίσουν τη θέση τους ή να έρθει πιο κοντά το ραντεβού.

Δεύτερον, οι εργασιακές σχέσεις και το σύστημα των αμοιβών δεν είναι εναρμονισμένες με τον χαρακτήρα του νοσοκομείου; Αυτά, βέβαια, δεν τα προβλέπει τώρα αυτό το νομοσχέδιο, τα είχαμε συζητήσει στο προηγούμενο νομοσχέδιο. Γι’ αυτό, λοιπόν, προβλέπονται τα κριτήρια της παραγωγικότητας στις συμβάσεις εργασίας που συνδέονται με τις αποδοχές του προσωπικού και μεταβάλλονται ανάλογα με την στρατηγική του νοσοκομείου, που σύμφωνα με τις αρχές λειτουργίας του θα εξαρτώνται από το επίπεδο κερδοφορίας του.

Τρίτον, το προσωπικό, πλην γιατρών, που θα προσληφθεί με σχέση εργασίας ιδιωτικού δικαίου αορίστου χρόνου και θα εργαστεί στις νέες μονάδες προβλέπεται, προκαθορίζεται ή όχι για παράδειγμα ότι θα έχει ως αντιμισθία αυτή του δημοσίου; Αυτό τουλάχιστον προβλεπόταν στην προηγούμενη σύμβαση, στην τελευταία δηλαδή πριν τη σημερινή τροποποίηση που συζητάμε. Είναι ένα γεγονός, λοιπόν, που σημαίνει ουσιαστικά κατάργηση της διαπραγμάτευσης των εργαζομένων με την εργοδοσία.

Τέταρτον, αναφορικά με τον τρόπο διανομής της δωρεάς στο δημόσιο θα ανήκουν τα ακίνητα μέρη, δηλαδή τα κτίσματα, υποδομές κ.τλ., ενώ τα κινητά μέρη δηλαδή ιατρομηχανολογικός και άλλος εξοπλισμός που προφανώς και δεν μπορούν να λειτουργήσουν τα τμήματα τα διαγνωστικά, χειρουργεία, τα πάντα χωρίς αυτόν τον εξοπλισμό, αυτός ο κινητός, λοιπόν, εξοπλισμός θα ανήκει στην ιδιοκτησία του «Ωνασείου Καρδιοχειρουργικού Κέντρου» ή του νέου νοσοκομείου τέλος πάντων, δηλαδή της νοσοκομειακής επιχειρηματικής μονάδας.

Συνεπώς, στη συγκεκριμένη περίπτωση δεν πρόκειται για μία δωρεά που γίνεται και παραχωρείται στο δημόσιο, έστω με μία πρόβλεψη που να διασφαλίζει τον λόγο για τον οποίο έγινε. Αφορά μία επένδυση, προκειμένου να ενισχυθεί η επιχειρηματική δράση σε ένα πολύ σοβαρό τομέα της υγείας. Ο λαός θα συνεχίσει να χρηματοδοτεί αυτήν την επιχείρηση με διάφορους τρόπους, όπως με το τουλάχιστον 20% του προϋπολογισμού του «Ωνάσειου» μέσω του κρατικού προϋπολογισμού που είναι ένα εργαλείο φοροληστείας του λαού, δεύτερον με τις αυξημένες εισφορές στον κλάδο υγείας των ασφαλιστικών ταμείων και τρίτον, με τις απευθείας πληρωμές για την αγορά των υπηρεσιών από το «Ωνάσειο Καρδιοχειρουργικό Κέντρο». Συνεπώς, πάει πολύ να επιχειρείται από την Κυβέρνηση, που λειτουργεί και ως «πλυντήριο», να παρουσιάζει τη σύμβαση ως μεγάλη φιλολαϊκή κατάκτηση.

Εμείς επαναλαμβάνουμε πως υποστηρίζουμε και διεκδικούμε το νοσοκομείο να περάσει στην πλήρη ευθύνη και λειτουργία του κράτους, όπως το έχουμε πει και παλαιότερα, και να παρέχει απολύτως δωρεάν όλες τις υπηρεσίες σε όλους όσους τις χρειάζονται χωρίς όρους και προϋποθέσεις, χωρίς καμμία εμπλοκή άμεση ή έμμεση του ιδιωτικού επιχειρηματικού τομέα. Γιατί νοσοκομείο που έχει ως αρχή να λειτουργεί βάσει των αρχών της ιδιωτικής οικονομίας και κοινωφελής χαρακτήρας του «Ωνάσειου», του οποιουδήποτε ιδρύματος είναι αντίθετα πράγματα. Αυτό το καταλαβαίνουν και τα παιδιά που μας ακούνε αυτήν τη στιγμή.

Συνεπώς, και κλείνω μ’ αυτό, κύριε Πρόεδρε, η υπεράσπιση και συγχρόνως διεκδίκηση του δικαιώματος του λαού σε δωρεάν υγεία που θα ανταποκρίνεται στις σύγχρονες μεταβαλλόμενες, διευρυνόμενες λαϊκές ανάγκες στην ιατροφαρμακευτική περίθαλψη αντίστοιχα στην παιδεία η διεκδίκηση μισθών και συλλογικών συμβάσεων εργασίας, η κατοχύρωση εργασιακών δικαιωμάτων, η εναντίωση στην καταστολή, τις διώξεις, την ποινικοποίηση των αγώνων και διεκδικήσεων ενάντια στον κρατικό αυταρχισμό μαζί με την αγανάκτηση για το αιματοκύλισμα των λαών στη Μέση Ανατολή και τη γενοκτονία σε βάρος του παλαιστινιακού λαού, την απεμπλοκή της Ελλάδας από τα ιμπεριαλιστικά σχέδια και πολέμους είναι μερικά από τα αιτήματα της αυριανής πανελλαδικής απεργίας ενάντια στο συμβιβασμό και τη μοιρολατρία. Με σύνθημα: «Ή οι ζωές μας ή τα κέρδη τους» η αυριανή απεργία θα αποτελέσει σταθμό κλιμάκωσης της αντιπαράθεσης και σύγκρουσης με την αντιλαϊκή πολιτική της Κυβέρνησης της Νέας Δημοκρατίας αλλά και της ουσιαστικής συναίνεσης που προσφέρουν σε στρατηγικά ζητήματα ΠΑΣΟΚ, ΣΥΡΙΖΑ και όσα κόμματα στηρίζουν αυτόν το δρόμο ανάπτυξης και το πλαίσιο που αυτόν διέπει.

Συνεπώς, κύριε Πρόεδρε, με βάση τα ανωτέρω καταψηφίζουμε το σχέδιο νόμου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Λαμπρούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Γαλατσίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο Υφυπουργός Υγείας κ. Θεμιστοκλέους έχει ζητήσει τον λόγο για μια σύντομη παρέμβαση.

Ορίστε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Κυρίες και κύριοι συνάδελφοι, πολύ σπάνια παίρνω τον λόγο, αλλά είναι πολύ σημαντικό να δώσω κάποια στοιχεία ώστε να σας ενημερώσω για τρία θέματα που ειπώθηκαν προηγουμένως. Πρώτον, όσον αφορά την εφημέρευση της αλλαγής, έγινε για πρώτη φορά αλλαγή στην εφημέρευση της Αττικής μετά από είκοσι χρόνια. Η προηγούμενη ήταν πριν από σαράντα χρόνια. Έτσι ήταν χρονικά οι αλλαγές.

Αυτή τη στιγμή, γιατί παρουσιάζετε μια διαφορετική εικόνα, μπορώ να σας δώσω την πλήρη εικόνα. Έχουμε σαφή βελτίωση στην απογευματινή λειτουργία στα περισσότερα νοσοκομεία της χώρας. Για παράδειγμα, στον «Ευαγγελισμό» από τους επτακόσιους ασθενείς που πήγαιναν στην εφημερία, τώρα είμαστε στους πεντακόσιους πενήντα. Επίσης, έχουμε σαφή βελτίωση στο Νοσοκομείο της Νίκαιας, στο «Ασκληπιείο» Βούλας, ενώ έχουμε αμετάβλητη εικόνα στο «Αττικό» -σας δίνω και τα στοιχεία- και επιδείνωση της εικόνας της πρωινής λειτουργίας στο Νοσοκομείο «Γεννηματάς», στο «Ιπποκράτειο» στην Αθήνα και στο «Λαϊκό». Άρα, σας λέω και ποια είναι τα αρνητικά της καινούργιας αλλαγής. Όμως, οι ομάδες ειδικά της 1ης Υγειονομικής Περιφέρειας έχουν μια βελτίωση στην απογευματινή λειτουργία κατά 15%. Είναι μία αλλαγή της οποίας έχουν ήδη αποτυπωθεί τα θετικά σημεία ενώ τα αρνητικά σημεία το διορθώνουμε.

Και σας διορθώνω, όσον αφορά τα εγκεφαλικά, τις θρομβεκτομές καλύπτονται πλήρως –είκοσι επτά χιλιάδες τριακόσιες εξήντα πέντε στην Αττική- με την προσθήκη που έχουμε κάνει στο «Αιγινήτειο Νοσοκομείο» και στο «Αρεταίειο Νοσοκομείο». Άρα αυτή είναι η εικόνα, αυτή είναι η αλήθεια και όταν θα βγαίνετε, να δίνουμε αυτή την εικόνα.

Δεύτερον, αναφερθήκατε στις μεταμοσχεύσεις στον «Ευαγγελισμό». Όσον αφορά στον οργανισμό του νοσοκομείου, δεν υπάρχει μεταμοσχευτικό κέντρο, δεν υπάρχει εξειδίκευση. Έχω υπηρετήσει στον «Ευαγγελισμό» και ως γιατρός.

**ΑΝΔΡΕΑΣ ΠΟΥΛΑΣ:** …(δεν ακούστηκε)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ακούστε με λίγο. Έχω υπηρετήσει στον «Ευαγγελισμό» όχι μόνο ως Υφυπουργός αλλά και ως γιατρός. Αυτή τη στιγμή λειτουργούν τρεις κλινικές στον οργανισμό του νοσοκομείου. Οι δύο λειτουργούν από το 2012, όταν επί κυβέρνησης ΠΑΣΟΚ έγινε αυτός ο οργανισμός του νοσοκομείου χωρίς εξειδίκευση στις μεταμοσχεύσεις. Εμείς προκηρύξαμε τη θέση στη μία κλινική και δεσμευτήκαμε ότι δεν θα ενοχλήσουμε καθόλου μέχρι να λειτουργήσουμε το κέντρο μεταμοσχεύσεων στον «Ευαγγελισμό», για το οποίο έχουμε δεσμευτεί.

Οι μεταμοσχεύσεις στη χώρα αυτή με την ψήφιση του νομοσχεδίου επί υπουργίας κ. Πλεύρη έχουν σημειώσει ρεκόρ στη χώρα μετά από είκοσι πέντε χρόνια. Άρα, μην παρουσιάζετε μία άλλη εικόνα.

Τρίτον, αναφερθήκατε στους διοικητές του νοσοκομείου και στο αν έχουν κατεβάσει τα μολύβια ή όχι. Το αν έχουν κατεβάσει τα μολύβια οι διοικητές σε ένα νοσοκομείο φαίνεται κυρίως στα οικονομικά. Όσον αφορά αυτή τη χρονιά για την οποία εσείς λέτε ότι οι διοικητές κατέβασαν τα μολύβια, σας ενημερώνω ότι θα έχουμε για πρώτη φορά προϋπολογισμό από τον Γενάρη και για πρώτη φορά μετά από σαράντα χρόνια από την ίδρυση του ΕΣΥ τα νοσοκομεία δεν θα ζητήσουν έξτρα χρηματοδότηση από το Υπουργείο Υγείας και το Υπουργείο Υγείας από το Γενικό Λογιστήριο του Κράτους. Άρα, για πρώτη φορά έγινε ένας σωστός προγραμματισμός από την αρχή, τον οποίο και έχουν τηρήσει.

(Χειροκροτήματα από την πτέρυγα της Νέας Δημοκρατίας)

**ΑΝΔΡΕΑΣ ΠΟΥΛΑΣ:** Κύριε Πρόεδρε, θα ήθελα τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κύριοι συνάδελφοι, μην ανοίξουμε τώρα κουβέντα. Θα έχετε τη δυνατότητα να πάρετε τον λόγο αργότερα.

Και τώρα θα δώσω τον λόγο στην ειδική αγορήτρια της Ελληνικής Λύσης, την κ. Αθανασίου.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, με την από 26-7-2018 σύμβαση δωρεάς, η οποία κυρώθηκε με τον ν.4565/2018 και η οποία συνήφθη μεταξύ του ελληνικού δημοσίου και του «Ωνάσειου Καρδιοχειρουργικού Κέντρου», καθώς και του φορέα υλοποίησης, δηλαδή της εταιρείας «ΑΡΙΟΝΑ ΕΛΛΑΣ», δόθηκε η ευκαιρία στο «Ωνάσειο» Ίδρυμα να παράσχει τις υπηρεσίες του ακόμα πιο άνετα.

Η αρχική σύμβαση τροποποιήθηκε διαδοχικά με τις διατάξεις των νόμων 4613/2019 και 4737/2020, καθώς και με την από 19-1-.2013 μεταγενέστερη τροποποίηση, προκειμένου να προσαρμόζεται η προσφορά του ιδρύματος ανάλογα με τις εκάστοτε επικρατούσες περιστάσεις. Σήμερα κυρώνουμε και μία επιπλέον τροποποίηση της αρχικής σύμβασης στα πλαίσια των όσων πιο πάνω αναφέραμε.

Ως προς τα άρθρα τώρα, επισημαίνουμε ότι στην παράγραφο 1.1 του παρόντος με την οποία τροποποιείται η παράγραφος 3 του άρθρου 2 της σύμβασης, παρατηρούμε πως προβλέπεται ότι το «Ωνάσειο Καρδιοχειρουργικό Κέντρο» επιτρέπεται να συνάπτει συμβάσεις για τη συντήρηση του δωριζομένου εξοπλισμού μετά από την παρέλευση της πενταετίας και με τους ίδιους προμηθευτές, ακόμη και κατά παρέκκλιση των διατάξεων των ν.4412/2016 και του άρθρου 6 του ν.2955/2001, όπως εκάστοτε ισχύουν. Για τον λόγο αυτό, αναγνωρίζονται ως νόμιμες, έγκυρες και ισχυρές συμβάσεις που έχουν ήδη συναφθεί κατά τη δημοσίευση του παρόντος από το «Ωνάσειο Καρδιοχειρουργικό Κέντρο» και αφορούν στη συντήρηση του δωριζόμενου εξοπλισμού μετά από την παρέλευση της πενταετίας.

Κατανοούμε ότι το «Ωνάσειο Καρδιοχειρουργικό Κέντρο» σκοπεύει, όπως κάθε σοβαρός οργανισμός, να λειτουργήσει με τις απαραίτητες συμβάσεις σύντομα και αποτελεσματικά χωρίς να υπόκειται σε άσκοπες και περιττές καθυστερήσεις διαδικαστικής φύσεως. Ωστόσο, οι αναφερόμενες παρεκκλίσεις από τις κείμενες διατάξεις παρ’ ότι απ’ ό,τι φαίνεται αφορούν στην παράταση συμβάσεων οι οποίες ήδη ισχύουν, θεωρούμε ότι απαιτούν περαιτέρω έλεγχο ούτως ώστε οι παρεκκλίσεις να μην αποβαίνουν σε βάρος του δημοσίου χρήματος.

Με το πρώτο άρθρο της παρούσης τροποποίησης, λοιπόν, αυξάνεται το ύψος της δωρεάς από το ποσό των 70 εκατομμυρίων ευρώ στο ποσό των 82 εκατομμυρίων ευρώ. Θεωρούμε ότι απαιτείται πλήρης διαφάνεια της προέλευσης αλλά και της διάθεσης των απαιτούμενων κονδυλίων, προκειμένου να διασφαλίζεται πλήρης διαφάνεια και πλήρης αξιοπιστία.

Με το δεύτερο άρθρο, εισάγεται πλέον η συνοπτική ονομασία του «Ωνασείου» ως «Ωνάσειο Νοσοκομείο» για πρακτικούς λόγους ενώνοντας σε μία ονομασία τα επί μέρους, δηλαδή το «Ωνάσειο Καρδιοχειρουργικό Κέντρο», το «Ωνάσειο Εθνικό Μεταμοσχευτικό Κέντρο» και το «Ωνάσειο Παίδων». Σύμφωνα με την αιτιολογική έκθεση αυτή η μεταβολή κρίνεται απαραίτητη προκειμένου να αποτυπώνονται ορθότερα οι διευρυμένες πλέον σήμερα υπηρεσίες υγειονομικού χαρακτήρα που προσφέρονται από το νομικό πρόσωπο ιδιωτικού δικαίου με την επωνυμία «Ωνάσειο Νοσοκομείο».

Όλα αυτά είναι πολύ ωραία. Ωστόσο, δεν παραλείπουμε να επισημάνουμε την προθυμία του ελληνικού δημοσίου να συνάπτει συμβάσεις με το ιδιωτικό ίδρυμα του «Ωνασείου», με σκοπό την προαγωγή του δημόσιου συστήματος υγείας αξιοποιώντας τις αξιολογότατες εν θέματι δωρεές. Δεν δείχνει, όμως, καμμία αντίστοιχη προθυμία να κάνει οτιδήποτε για να προάγει τη δημόσια υγεία. Βασίζεται σε δωρεές, αλλά από την άλλη παρακολουθεί αμέτοχο το ΕΣΥ να καταρρέει.

Ναι, το «Ωνάσειο» είναι κόσμημα ντρέπεσαι να μπεις. Αντίστοιχα ντρέπεσαι να μπεις και στα περισσότερα από τα δημόσια νοσοκομεία μας αλλά για τους τελείως αντίθετους λόγους. Πολύ θα θέλαμε να δούμε δημόσια νοσοκομεία να μοιάζουν με το «Ωνάσειο» σε εικόνα, σε συνέπεια, σε αξιοπιστία και σε αποτελεσματικότητα. Όμως η Κυβέρνηση δεν σκοπεύει να μας κάνει τη χάρη. Δεν την ενδιαφέρει το ΕΣΥ, γι’ αυτό και το οδηγεί μεθοδικά σε κατάρρευση με τη συστηματική υποστελέχωσή του σε γιατρούς και νοσηλευτές τους οποίους σπρώχνει είτε σε παραίτηση είτε σε μετανάστευση.

Αν η Κυβέρνηση ήθελε, θα μπορούσε να αναβαθμίσει το ΕΣΥ και να το κάνει πάλι αξιόπιστο και αποτελεσματικό όπως κάνει με τα ιδιωτικά νοσοκομεία και με τις δωρεές, διότι δεσμεύεται προς αυτά. Δυστυχώς, όμως, δεν φαίνεται να δεσμεύεται από τη λαϊκή εντολή που έχει λάβει και δεν δεσμεύεται ούτε από το ίδιο το Σύνταγμα το οποίο την υποχρεώνει να φυλάει την υγεία ως δημόσιο αγαθό και μάλιστα συνταγματικώς κατοχυρωμένο. Η Κυβέρνηση παρ’ ότι οφείλει να διαφυλάττει το δημόσιο αγαθό της υγείας, αντιθέτως το υποβαθμίζει και το καθιστά ανεπαρκές και αναξιόπιστο στους πολίτες. Δεν υπηρετεί, λοιπόν, τον πολίτη αλλά τον εμπαίζει.

Κύριοι της Κυβέρνησης, καλό και άριστο το «Ωνάσειο». Γιατί, όμως, να μη του μοιάζει και το «Ιπποκράτειο», το «Θριάσιο», το «Παπανικολάου», ο «Άγιος Ανδρέας», το «Σισμανόγλειο», το «Βενιζέλειο» και το «Χατζηκώστα»; Γιατί να διαφέρουν σαν τη μέρα με τη νύχτα;

Το ΕΣΥ δεν είναι πια ελκυστικό για τους νέους συναδέλφους. Βλέπουμε και πολλούς που παραιτούνται πριν φτάσουν στη συνταξιοδότηση. Πολλοί από το προσωπικό του νοσοκομείου παραιτούνται και φεύγουν για ιατρικές μονάδες του εξωτερικού επιλέγοντας καλύτερες αμοιβές και καλύτερες συνθήκες εργασίας. Εκτός από το κίνητρο των 400 ευρώ για τους αγροτικούς γιατρούς, για διευθυντές, επιμελητές κ.λπ., δεν έχει αλλάξει κάτι από το 1984, ενώ θα έπρεπε να έχει αλλάξει από το 2023 μην πω νωρίτερα.

Σοκάρουν οι εικόνες που καταγράφονται από τη μία άκρη της χώρας στην άλλη, όπως οι κουβάδες σφουγγαρίσματος και οι λεκάνες στο Γενικό Νοσοκομείο Χανίων. Καταστάσεις όπως αυτές αποτελούν άμεσο κίνδυνο για την υγεία των ασθενών ειδικά μέσα στους αποστειρωμένους χώρους των χειρουργείων. Κι όμως, σε πολλά σημεία του νοσοκομείου υπάρχουν κουβάδες γιατί στάζουν οι σωλήνες. Το κυριότερο πρόβλημα του Νοσοκομείου των Χανίων είναι το ανθρώπινο δυναμικό αφού δουλεύει μόνο το 1/3 του προσωπικού.

Οι μονάδες, λοιπόν, που έχουν κλείσει αυτή τη στιγμή είναι η πνευμονολογική κλινική και η παιδοχειρουργική. Υπάρχει τεράστιο πρόβλημα σχεδόν σε όλα τα τμήματα από το νοσηλευτικό προσωπικό και τη μία καθαρίστρια για όλο το νοσοκομείο. Υπάρχει, επίσης, τεράστιο πρόβλημα στη φύλαξη του νοσοκομείου.

Πηγαίνοντας τώρα στο Κιλκίς είναι οριστική η κατάρρευση, κυρίως στην παθολογική κλινική, όπου είναι το σοβαρότερο πρόβλημα που αντιμετωπίζει. Αυτή τη στιγμή έχει έναν σύγχρονο ψηφιακό μαστογράφο, ο οποίος αποκτήθηκε και τοποθετήθηκε στο νοσοκομείο το 2020. Μέχρι σήμερα, ωστόσο, λόγω υποστελέχωσης -και σε εξειδικευμένο προσωπικό και σε χειριστές- δεν έχει πραγματοποιηθεί –ακούστε!- ούτε μία διαγνωστική μαστογραφία στο Νοσοκομείο του Κιλκίς.

Ενδεικτική είναι η κατάσταση στο Νοσοκομείο της Δράμας που εξυπηρετεί περίπου εκατόν τριάντα χιλιάδες κόσμο. Μόνο το 2023, στα εξωτερικά και τακτικά ιατρεία είχαμε πάνω από εκατό χιλιάδες επισκέψεις είπε ο Πρόεδρος του Σωματείου Εργαζομένων στο Γενικό Νοσοκομείο Δράμας, Ιωάννης Παπαδόπουλος.

Το νοσοκομείο έχει εφοδιαστεί με μαγνητικό τομογράφο 900.000 ευρώ που δεν λειτουργεί γιατί δεν υπάρχει προσωπικό. Πριν λίγες μέρες έγινε ανάθεση σε ιδιωτικό ακτινοδιαγνωστικό κέντρο, με κόστος 235 ευρώ ανά εξέταση. Παρ’ όλα αυτά, στο Νοσοκομείο της Δράμας από τις έντεκα οργανικές θέσεις στην παθολογική κλινική είχαν μείνει δύο παθολόγοι και πρόσφατα η μία παθολόγος παραιτήθηκε. Θα μείνει η κλινική, δηλαδή, με έναν παθολόγο.

Αντίστοιχα προβλήματα υφίστανται και στη ΜΕΘ που έχουν μείνει δύο εντατικολόγοι και μάλιστα ο ένας από τους δύο διορίζεται στο Νοσοκομείο της Καβάλας. Υφίστανται επτά ανεπτυγμένα κρεβάτια στη ΜΕΘ -και μάλιστα έχει μπει και στο Ταμείο Ανάκαμψης- και τα επόμενα πέντε χρόνια θα επεκταθεί η ΜΕΘ στις δώδεκα κλίνες. Παρ’ όλα αυτά δεν θα υπάρχουν γιατροί για να εργαστούν. Είναι, δηλαδή, για να έχουμε να λέμε!

Στο Νοσοκομείο της Δράμας έχει απομείνει ένας ουρολόγος, ένας οφθαλμίατρος και, σε όλη την Περιφερειακή Ενότητα Δράμας δεν υπάρχει σε καμμία δημόσια δομή ενδοκρινολόγος, δερματολόγος και γαστρεντερολόγος. Υφίσταται πρόβλημα και στο ακτινολογικό.

Στο ίδιο μήκος κύματος, ο Πρόεδρος των Εργαζομένων του Νοσοκομείου Αγίου Νικολάου Κρήτης ο οποίος αναφέρθηκε στην εξουθένωση του προσωπικού σημειώνοντας ότι πολλοί δεν έχουν πάρει άδεια από το 2019. Φανταστείτε, δεν έχουν πάρει την άδεια τους! Υπάρχουν υπόλοιπα αδειών και από το 2018 στο Νοσοκομείο του Αγίου Νικολάου Κρήτης.

Στο κομμάτι των γιατρών οφείλονται πολλές άδειες αλλά φαίνονται τα κενά και οι ελλείψεις γιατί δεν βγαίνουν οι εφημερίες στο μήνα. Τα κενά καλύπτονται γιατί δεν δίνονται οι άδειες. Όταν δεν πραγματοποιούνται να ξέρετε οι άδειες κουκουλώνεται το πρόβλημα. Το πρόβλημα αυτό σίγουρα έχει επίπτωση και στους ασθενείς γιατί το προσωπικό έχει υποστεί υπερκόπωση. Έχει συμβεί να χρειάζεται γενικός χειρουργός και να χρειαστεί να έρθει από το σπίτι του. Το πιο συχνό είναι η διακομιδή σε άλλο νοσοκομείο στο Ηράκλειο ή στην Ιεράπετρα. Αυτό υποβάλλει τους ασθενείς σε επικίνδυνη ταλαιπωρία, γιατί οι ασθενείς μπορεί να χρειαστεί να αλλάξουν και τρία νοσοκομεία. Έχουν προκηρυχτεί δεκατέσσερις θέσεις μόνιμων γιατρών τον τελευταίο χρόνο και έχουν έρθει δύο ή τρεις γιατροί.

Κύριε Πρόεδρε, κύριε Υπουργέ, ο λαός περιμένει. Βοά και διαμαρτύρεται. Φροντίστε τη δημόσια υγεία, είναι στο χέρι σας. Για όλα τα πιο πάνω -όπου θα έπρεπε όλα αυτά να γίνονται στα δημόσια νοσοκομεία και δωρεάν- η Ελληνική Λύση θα ψηφίσει «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αθανασίου.

Θα δώσω τώρα τον λόγο στον ειδικό αγορητή από τη Νέα Αριστερά, τον κ. Οζγκιούρ Φερχάτ.

Ορίστε, κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για ακόμη μια φορά διαπιστώνουμε ότι το Υπουργείο Υγείας καταβάλλει κάθε προσπάθεια, ακόμη και συμβάσεις δωρεών που είχαν υπογραφεί από την προηγούμενη κυβέρνηση, με στόχο την αναβάθμιση των δημόσιων υπηρεσιών και δομών υγείας, να παραποιεί τον κοινωφελή τους χαρακτήρα και να τις προσεγγίζει μέσα από τη νεοφιλελεύθερη οπτική της ιδιωτικής οικονομίας.

Σήμερα συζητάμε τη δεύτερη τροποποίηση της από 26-7-2018 σύμβασης δωρεάς μεταξύ του ελληνικού δημοσίου, του κοινωφελούς ιδρύματος με την επωνυμία «Κοινωφελές Ίδρυμα Αλέξανδρος Ωνάσης» και του «Ωνασείου Καρδιοχειρουργικού Κέντρου». Η σύμβαση υπεγράφη το 2018 και αφορούσε την κατασκευή και τον εξοπλισμό νέας πτέρυγας με νέες κλίνες, μεταμοσχευτικό κέντρο, παιδοκαρδιολογική κλινική και σύγχρονες υποδομές, μέσω μιας εταιρείας απόλυτα ελεγχόμενης από αυτό, της «ΑΡΙΟΝΑ Α.Ε.». Επρόκειτο για μία σημαντική δωρεά, ύψους 70 εκατομμυρίων ευρώ, η οποία τώρα επεκτείνεται στα 82 εκατομμύρια ευρώ και μια σημαντική επένδυση του Ιδρύματος «Ωνάση» που αφορούσε στην αναβάθμιση των υποδομών του υπάρχοντος καρδιοχειρουργικού κέντρου αλλά και στη δημιουργία ενός νέου εθνικού μεταμοσχευτικού κέντρου.

Η κύρωση της σύμβασης θα κάλυπτε ένα μεγάλο έλλειμμα στη χώρα μας, το μείζον θέμα των μεταμοσχεύσεων, ενώ ταυτόχρονα θα υπηρετούσε το δημόσιο συμφέρον και θα προήγαγε την κουλτούρα της δωρεάς οργάνων. Μάλιστα, είχε προαναγγελθεί ένα νέο πλαίσιο από τις μεταμοσχεύσεις με στόχο να ενισχυθεί ο συγκεκριμένος τομέας καθώς η χώρα μας παραμένει ουραγός στην Ευρώπη, με πολύ χαμηλά ποσοστά μεταμοσχεύσεων.

Ο στόχος του πολιτικού σχεδιασμού της τότε ηγεσίας του Υπουργείου Υγείας με Υπουργό Υγείας τον Ανδρέα Ξανθό ήταν η ενίσχυση του Εθνικού Συστήματος Υγείας. Στο ίδιο πλαίσιο συμπεριλαμβανόταν και ο πολιτικός σχεδιασμός να γίνουν τα τρία νέα νοσοκομεία με χρηματοδότηση από το Ίδρυμα «Σταύρος Νιάρχος» το Γενικό Νοσοκομείο Κομοτηνής στη Ροδόπη, το Γενικό Νοσοκομείο Σπάρτης και το Νοσοκομείο Παίδων Θεσσαλονίκης. Όμως, με παρεμβάσεις της δικής σας διακυβέρνησης όχι μόνο η ολοκλήρωση των έργων έχει καθυστερήσει σημαντικά αλλά σπεύσατε να υπονομεύσετε και το δημόσιο χαρακτήρα των νοσοκομείων αλλάζοντας το νομικό τους πρόσωπο από δημοσίου δικαίου σε ιδιωτικού δικαίου. Μια παρεμφερή αντιμετώπιση βλέπουμε και στη δωρεά του Ιδρύματος «Ωνάση». Όχι βέβαια αλλαγή νομικού πλαισίου, αφού το «Ωνάσειο Καρδιοχειρουργικό Κέντρο είναι Νομικό Πρόσωπο Ιδιωτικού Δικαίου, ούτε άγονοι διαγωνισμοί και πάλι από την αρχή αλλά τροποποίηση της αρχικής σύμβασης και καθυστέρηση κοντά στα τρία χρόνια από τα εγκαίνια τον Δεκέμβριο του 2019 και τις δηλώσεις ότι θα λειτουργήσουν σε τριάμισι χρόνια.

Πέραν της αδικαιολόγητης καθυστέρησης, όμως, με το παρόν νομοσχέδιο έρχεστε να προσθέσετε στον ιδρυτικό νόμο του «Ωνασείου» ότι το «Ωνάσειο» Νοσοκομείο θα απολαμβάνει οικονομικής και διοικητικής αυτοτέλειας και θα λειτουργεί βάσει των αρχών της ιδιωτικής οικονομίας. Δηλαδή το «Ωνάσειο» θα λειτουργεί, όπως μια ιδιωτική κλινική. Αυτή, επομένως, είναι η βασική σας παρέμβαση στην αρχική σύμβαση στην οποία αναφερόταν ότι το «Ωνάσειο Καρδιοχειρουργικό Κέντρο» θα παρέχει υποχρεωτικά τις υπηρεσίες του και σε ανασφάλιστους ή αδύναμους οικονομικά πολίτες με σκοπό την αναβάθμιση των δημόσιων παροχών υγείας για όλη την ελληνική κοινωνία ισότιμα και χωρίς κοινωνικές και οικονομικές εξαιρέσεις. Γιατί, εν τέλει, εργαλειοποιείτε τις χορηγίες με στόχο την προώθηση του πολιτικού σας σχεδίου για συμπράξεις δημοσίου ιδιωτικού τομέα και ιδιωτικοποιήσεις στην υγεία. Προφανώς, στηρίζουμε τις δωρεές. Προφανώς, θεωρούμε καλοδεχούμενες τις πρωτοβουλίες χορηγών που έχουν ως στόχο την ενίσχυση των δομών και των υπηρεσιών υγείας στη χώρα μας. Προφανώς, ελπίζουμε ότι θα είναι μια χορηγία εμβληματική που θα ενεργοποιήσει τον μεταμοσχευτικό τομέα, συνδράμοντας όμως, τις υπάρχουσες μεταμοσχευτικές μονάδες στα δημόσια νοσοκομεία. Δεν μπορούμε, όμως, να μην εκφράσουμε τις αντιρρήσεις μας για τις αδικαιολόγητες καθυστερήσεις όπως επίσης και για κάθε ιδεολογική και πολιτική υλοποίησή τους. Δεν μπορούμε να μην εκφράσουμε τις αντιρρήσεις μας όταν βλέπουμε ότι θα ενισχυθούν περαιτέρω οι υγειονομικές ανισότητες στη χώρα μας. Δεν μπορούμε να μην εκφράζουμε την ανησυχία μας όταν βλέπουμε ότι η Ομοσπονδία Ενώσεων Νοσοκομειακών Γιατρών Ελλάδας στην ανακοίνωσή της για τη συμμετοχή στην αυριανή απεργία σημειώνει, μεταξύ άλλων, την υποβάθμιση της μονάδας μεταμόσχευσης οργάνων του Γενικού Νοσοκομείου «Ευαγγελισμός», σε συνδυασμό με την αφαίρεση της αρμοδιότητας διενέργειας μεταμοσχευτικού ελέγχου από τα δύο δημόσια νοσοκομεία, του «Ευαγγελισμού» και του Γενικού Νοσοκομείου «Γεώργιος Γεννηματάς» και την εξ ολοκλήρου ανάθεσή της στο «Ωνάσειο».

Την ανησυχία μας την επιτείνει και η χρονική συγκυρία. Γιατί προχωράτε τώρα στη μετονομασία του νοσοκομείου από «Ωνάσειο Καρδιοχειρουργικό Κέντρο» σε «Ωνάσειο» Νοσοκομείο, ενώ δεν είχε γίνει η παραμικρή αναφορά για την ανάγκη μετονομασίας ούτε στην αρχική σύμβαση αλλά ούτε στην εκδήλωση που είχε πραγματοποιηθεί στη στέγη για την παρουσίαση του «Ωνασείου Μεταμοσχευτικού Κέντρου». Και όταν αναφερόμαστε στη χρονική συγκυρία, εννοούμε την ταυτόχρονη διαβούλευση του ελληνιστικού νομοσχεδίου η οποία έκλεισε στις 8 Νοεμβρίου, γιατί σύμφωνα με το άρθρο 8 του ερανιστικού νομοσχεδίου, ουσιαστικά καταργούνται τα άλλα δύο λειτουργούντα εργαστήρια στο Γενικό Νοσοκομείο «Ευαγγελισμός» και στο Γενικό Νοσοκομείο «Γεώργιος Γεννηματάς».

Στη προσπάθειά μας να συνδέσουμε το παζλ συνυπολογίζοντας και τη χρηματοδότηση με 2 εκατομμύρια ευρώ για τα έτη 2025 - 2026 του «Ωνασείου» και όχι των εργαστηρίων του ΕΣΥ, έτσι ώστε να καλυφθούν οι ανάγκες σε προσωπικό και υλικά για την εύρυθμη λειτουργία τους και για τις μεταμοσχεύσεις οργάνων, αντιλαμβανόμαστε ότι και η παρούσα τροποποίηση της αρχικής δωρεάς εντάσσεται στο ευρύτερο πλαίσιο της πολιτικής σας για παθητική ιδιωτικοποίηση των υπηρεσιών υγείας με απρόβλεπτες συνέπειες τόσο για τους πολίτες και τους ασθενείς υποψήφιους για μεταμόσχευση όσο και για το υγειονομικό προσωπικό.

Για όλους αυτούς τους λόγους ψηφίζουμε «παρών», κύριε Πρόεδρε.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φερχάτ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο «Άγιος Ανδρέας» Νέας Σμύρνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον ειδικό αγορητή από τη Νίκη, τον κ. Νικόλαο Παπαδόπουλο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Καλημέρα σε όλους. Καλημέρα, αγαπητά μας παιδιά. Είστε το μέλλον μας, η καρδιά μας χτυπάει για εσάς. Να ξέρετε ότι και εγώ είμαι πατέρας πολύτεκνος και στα μάτια σας βλέπω και ξέρω τις αγωνίες και τις επιθυμίες σας. Εύχομαι, εσείς να ζήσετε σε μια καλύτερη Ελλάδα.

Χθες, στην επιτροπή ακούστηκε κάτι -πάλι δεν βλέπω τον Υπουργό, δεν μπορεί να τα ακούει, δεν ξέρω τι συμβαίνει με αυτόν τον άνθρωπο-, που θα ήθελα να διορθώσω. Να τον διορθώσω για την ανακρίβεια -ας την πω ανακρίβεια- διότι πάνω στο πάθος του χθες, πάλι για να υποστηρίξει ιδιωτικά συμφέροντα, το «Ωνάσειο» κ.λπ., υπέπεσε σε ένα λάθος, τραγικό, θα έλεγα, που αδικεί τους συναδέλφους του, αξιόλογους συναδέλφους που έτυχε να περάσουν από αυτό το Κοινοβούλιο. Δεν είναι όλοι οι πολιτικοί «λαμόγια». Πέρασαν και σπουδαίοι άνθρωποι από εδώ πέρα. Να επανορθώσουμε, λοιπόν, να βάλουμε τα πράγματα στη θέση τους γιατί είμαι αυτόπτης και αυτήκοος μάρτυρας του πώς είχαν ανασχεθεί οι ορδές των ασθενών που διοχετεύονταν στο εξωτερικό.

Ξέρετε, αγαπητά μου παιδιά, οι παππούδες σας και πιο μπροστά εάν είχαν κάποιο σοβαρό πρόβλημα με την καρδιά τους, πέθαιναν στα τριάντα, στα σαράντα, στα πενήντα, όταν πάθαιναν κάποιο έμφραγμα. Όποιοι είχαν χρήματα ή και όποιοι δεν είχαν χρήματα πουλούσαν άλλοι το χωράφι τους, άλλοι το σπίτι τους μάζευαν χρήματα, έκανε έρανο η Εκκλησία -θα τα ακούσετε αυτά από τους γονείς σας ή από τους παππούδες σας, είναι πράγματα γνωστά για τη μικρή μας χώρα- και όσοι τελικά κατάφερναν από τη φιλότιμο προσπάθεια των γειτόνων, των χωριανών, των ιερέων κ.λπ., να μαζέψουν το ποσό, βοηθούσε και το ελληνικό κράτος και έφευγαν έξω, κυρίως στην Αγγλία, για να υποβληθούν σε επέμβαση ανοιχτής καρδιάς. Βαγόνια ασθενών! Πολλοί ασθενείς πήγαιναν εκεί. Ας μην πω,πώς μας συμπεριφέρονταν οι Άγγλοι εκεί. Πολλοί -τουλάχιστον το 50%, είχαμε άσχημα ποσοστά- δεν γύριζαν πίσω στη χώρα, διότι και οι συνθήκες τότε της καρδιοχειρουργικής δεν ήταν όπως είναι σήμερα εδώ.

Δύο φωτισμένοι άνθρωποι που πήγαν και σπούδασαν έξω, ο καθηγητής Παναγιώτης Σπανός και ο καθηγητής Παναγιώτης Σπύρου, ήρθαν από την Αμερική και αντιλήφθηκαν το πρόβλημα, το σοβαρό πρόβλημα που ανέφερε χθες ο Υπουργός, θα αναφερθώ στη συνέχεια, που είναι η αγκύλωση των διαδικασιών στο ελληνικό δημόσιο, όταν για να γίνει κάτι θέλει δεκαετίες. Αντιλήφθηκαν, λοιπόν, αυτό το πρόβλημα που εμπόδιζε να οργανώσουν καρδιοχειρουργικά τμήματα και καρδιοχειρουργικές ομάδες και κλινικές. Να ξέρετε στην Ελλάδα δεν γίνεται κάτι εύκολα διότι υπάρχουν οργανωμένα συμφέροντα που σε μπλοκάρουν.

Πήγαν αυτοί οι δύο καθηγητές από τη Θεσσαλονίκη -για να τιμήσω και την πόλη μου- και ζήτησαν ραντεβού με τον τότε Υπουργό Υγείας, τον Γεννηματά. Αντιλήφθηκε ο άνθρωπος τη σοβαρότητα της κατάστασης. Πολιτικός το έκανε δεν το έκαναν οι ιδιώτες αυτό που υπαινίχθηκε χθες ο Υπουργός, ότι μετά το «Ωνάσειο» έγιναν αυτά. Όχι! Πρώτα έγινε στο Νοσοκομείο «Γεώργιος Παπανικολάου» και θα δείτε ότι πολλοί πολιτικοί, ο Τσοβόλας και άλλοι επιφανείς, έρχονταν ακόμα και από τα νησιά σε εμάς, στη Θεσσαλονίκη, και χειρουργούνταν. Εγώ σας λέω ότι είμαι αυτόπτης και αυτήκοος μάρτυρας.

Είπαν αυτοί οι καθηγητές: Έχουμε την τεχνογνωσία, έχουμε τις σπουδές, έχουμε τις περγαμηνές, βοηθήστε μας να οργανώσουμε την καρδιοχειρουργική στη χώρα μας. Το κατάλαβε ο φωτισμένος πολιτικός και για να πάρει και ευρύτερη συναίνεση -τότε οι άνθρωποι ήταν και έξυπνοι-, φώναξε και τον αντίστοιχο της Νέας Δημοκρατίας, τον κ. Σούρλα που ήταν και γιατρός, ο οποίος συμφώνησε στα μέγιστα και έφτιαξαν ένα «πακέτο», αυτό που λέμε και εμείς τώρα να γίνει, το λεγόμενο «πακέτο καρδιάς». Δεν θυμάμαι ακριβώς το ποσό -ήταν τότε σε δραχμές περίπου 2-3 εκατομμύρια- το οποίο κάλυπτε τα έξοδα ακόμα και στον ιδιωτικό τομέα. Ήταν τα έξοδα πολύ λιγότερα από ό,τι όταν θα έβγαινε ο ασθενής, μέσω του ΙΚΑ, στην Αγγλία και μάλιστα με τα αποτελέσματα που σας είπα.

Το δέχτηκαν, λοιπόν, οι δύο μεγάλοι αυτοί πολιτικοί, έγινε και παρατηρήθηκε μια έκρηξη, ένα σπουδαίο φαινόμενο που είχε και άλλες παράπλευρες ωφέλιμες συνέπειες για τη χώρα. Άνοιξαν όλα τα ιδιωτικά κέντρα, τουλάχιστον στη Θεσσαλονίκη. Άνοιξε η λινική «Άγιος Λουκάς», η οποία τότε λειτουργούσε σαν γηροκομείο, κύριε συνάδελφε. Ήταν το γηροκομείο του Πανοράματος, των πλουσίων δηλαδή, που πήγαιναν εκεί τις ηλικιωμένες κυρίες. Όμως, μετά από αυτό το «πακέτο», πήγαν αυτοί οι καθηγητές και ο δικός μου καθηγητής, που είχα πολλά χρόνια την τιμή να συνεργάζομαι μαζί του, έκαναν το καρδιοχειρουργικό κέντρο. Έγιναν εύρωστες αυτές οι κλινικές, αναπτύχθηκαν πολύ και μετά από αυτή την Κλινική του «Αγίου Λουκά», άνοιξαν ο «Κυανός Σταυρός», η «Γενική Κλινική», που απέκτησαν άλλη ώθηση. Μια κίνηση ανθρώπων δείτε τι επίπτωση είχε, να αναπτυχθεί σωστά ο ιδιωτικός τομέας και να μπορεί ο ασθενής να πάει να χειρουργηθεί στον ιδιωτικό τομέα χωρίς να πληρώσει μία, γιατί αυτό το «πακέτο» προέβλεπε και τις αμοιβές των γιατρών και τις αμοιβές των κλινικών. Οι κλινικές είχαν συμφωνήσει με το κράτος ότι δεν θα ζητούν ούτε μία δραχμή από τον ασθενή όπερ και εγένετο.

Το αποτέλεσμα ήταν πολύ γρήγορα να διακοπεί αυτή η ροή των ασθενών στο εξωτερικό και από εκείνο το σημείο και μετά να γίνονται εδώ αυτές οι σπουδαίες επεμβάσεις τόσο στον δημόσιο όσο και στον ιδιωτικό τομέα και σήμερα να καμαρώνουμε στη χώρα μας για αυτό. Ζητάμε, μάλιστα, όπως άκουσα να έρχονται και από έξω ασθενείς για να τους χειρουργούμε στον ιδιωτικό τομέα, βέβαια, γιατί στον δημόσιο τομέα έχουμε τα σοβαρά προβλήματα που κάθε ημέρα «μαλλιάζει» η γλώσσα μας να τα αναφέρουμε.

Αυτή είναι όλη η αλήθεια. Να μη δημιουργούνται, λοιπόν, ψευδαισθήσεις ότι αυτό ξεκίνησε στο «Ωνάσειο». Βέβαια, πήρε μετά ώθηση το «Ωνάσειο», έγινε αυτό το θαύμα που έγινε, αλλά πρώτα αυτοί οι τέσσερις άνθρωποι ήταν οι συντελεστές που για το θαύμα που έγινε και στον δημόσιο και στον ιδιωτικό τομέα. Δημιουργήθηκαν πάνω δυο πανεπιστημιακές κλινικές που είχαν ευγενή άμιλλα μεταξύ τους και η μια ανταγωνίζονταν την άλλη στον αριθμό των περιστατικών. Αναπτύχθηκαν παράλληλα -γιατί οι ανάγκες ήταν τόσες πολλές και οι δύο κλινικές δεν μπορούσαν να τα βγάλουν πέρα- και τα ιδιωτικά ιδρύματα.

Μια δεύτερη παρέμβαση που είπατε χθες πάλι με στόμφο και με τη γνωστή πληθωρικότητα ήταν ότι ένας διαγωνισμός -δεν τη θυμάμαι καλά την περίπτωση, εσείς, κύριε συνάδελφε, ίσως να τη θυμάστε- ξεκίνησε πριν από δέκα χρόνια και έφτασε μέχρι τώρα που δεν μπορούν να συμφωνήσουν το δημόσιο με τις κλινικές και έτσι δεν μπόρεσε να γίνει η σύμβαση.

Και ερωτώ εγώ ως ένας καινούργιος κοινοβουλευτικός εδώ πέρα: Καλά, ποιοι κυβερνούν όλα αυτά τα χρόνια; Εσείς ήσασταν Υπουργοί πριν από δέκα χρόνια και είστε και τώρα δεν μπορείτε να κάνετε τίποτα για αυτόν τον τόπο δηλαδή; Δεν μπορείτε να απλοποιήσετε μια διαδικασία, ώστε να μπορεί ένας άνθρωπος να κάνει κάτι εύκολα; Απορώ και εξίσταμαι!

Ένα τρίτο που θα ήθελα να πω για το «Ωνάσειο», πραγματικά θα ήθελα να ξέρω, εάν γνωρίζει ο Υπουργός πόσες μεταμοσχεύσεις καρδιάς και πνευμόνων έγιναν σε έναν χρόνο, ώστε να δούμε το κόστος και το όφελος.

Επίσης, για το «Ωνάσειο» τα είπα και χθες. Ακούστηκε ότι υπάρχουν διαφορές και στις αμοιβές των γιατρών. Ένας ασθενής για να εισαχθεί στο «Ωνάσειο» και να κάνει τη δουλειά του, πρέπει να βάλει το χέρι στην τσέπη από ελαφριά έως πολύ βαθιά. Έτσι, βλέπουμε αυτό το φαινόμενο. Γι’ αυτό εγώ είμαι, όχι μόνο υπέρ των ευεργετικών αυτών δωρεών και μάλιστα σε ένα ΕΣΥ και σε έναν ελληνικό λαό που πένεται, που δοκιμάζεται, που φτωχοποιείται και ημέρα με την ημέρα, το βιοτικό του επίπεδο κατρακυλάει και δεν μπορεί να βρει την υγειά του, αλλά ευχόμαστε, παρακαλούμε τους πλουσίους και τους μεγιστάνες του πλούτου της χώρας αντί να κοιτάζουν πώς θα ρουφήξουν το αίμα του ελληνικού λαού μέσω της ενέργειας, των πετρελαίων και όλα τα συναφή, να κοιτάξουν και την υγεία αυτού του λαού. Είναι βέβαιο ότι θα θησαυρίσουν στους ουρανούς, εάν το κάνουν αυτό το πράγμα.

Θα θησαυρίσουν στους ουρανούς γιατί ξέρουμε από τα παραδείγματα των παλαιών ευεργετών. Τα είπαμε και χθες. Δεν ήταν και λίγοι. Οι ευεργέτες του «Αρεταίειου», ο Λαναράς στη Νάουσα, ο Καραμανδάνης στην Πάτρα ένα σωρό. Ευτυχώς αυτός ο τόπος δεν βγάζει μόνο φαύλους, δεν βγάζει μόνο λαμόγια, δεν βγάζει μόνο κωλοτούμπες, αλλά βγάζει και ευεργέτες, βγάζει και ανθρώπους που πονούν την πατρίδα τους, που τρέχει αίμα ελληνικό στις φλέβες τους.

Έτσι και ο Αριστοτέλης Ωνάσης ξεκίνησε φτωχόπαιδο με ένα κοντό παντελόνι, όπως το περιγράφει ο ίδιος, από τη Σμύρνη, έγινε μούτσος σε ένα καράβι και με την ικανότητά του, με την οξυδέρκειά του ο Θεός τον βοήθησε και έγινε ένας μεγιστάνας του πλούτου και μας άφησε και αυτό εδώ το ίδρυμα το οποίο βλέπουμε ότι βοηθάει την πατρίδα τα μέγιστα. Δηλαδή έγιναν πλούσιοι έφυγαν, αλλά τα μεγάλωναν Ελληνίδες μάνες και οι Ελληνίδες γιαγιάδες -και δεν τα αφήνουμε τα παιδιά να μας τα μεγαλώσουν, κύριε Υπουργέ μου, και να τους λένε παραμύθια οι drug queen κ.λπ., γιατί αν τους λένε παραμύθια οι drug queen θα δούμε ακόμα χειρότερα πράγματα- και τους έλεγαν: «Παιδί μου θα κοιτάξεις να προκόψεις εσύ αλλά θα κοιτάζεις και τον διπλανό σου, θα κοιτάξεις και τον πλησίον σου. Δεν μπορείς να ζήσεις ευτυχισμένος, να τρωγοπίνεις και να είσαι ευχαριστημένος που περνάς μόνος σου καλά και να βλέπεις δίπλα ορδές φτωχών, ανέργων και να κοιμάσαι ήσυχα το βράδυ». Αυτό το κατάλαβαν αυτοί οι φωτισμένοι άνθρωποι, και όσο έβγαζαν χρήματα κάτι τους έτρωγε μέσα τους, σκέφτονταν το χωριό τους, σκέφτονταν την πλατεία τους. Διάβαζα χθες πως ο Μαμάτσιος στην Κοζάνη σκεφτόταν την πλατεία του χωριού του πώς θα την ομορφύνει, πώς θα κάνει εκκλησία, πώς θα είναι το καμπαναριό, ενώ ήταν σε μεγάλες πόλεις της Εσπερίας. Δεν έφευγε ποτέ ο νους του από την πατρίδα του και από το χωριό του. Είναι το γνωστό που είπε ο Κολοκοτρώνης στην ομιλία του στην Πνύκα: Να προκόβετε, να σπουδάζετε, να μάθετε αλλά όχι μόνο για τον εαυτό σας. Αν δεν κοιτάζει ο άνθρωπος τον πλησίον του, ανεξαρτήτως ποιος είναι ο πλησίον, γιατί είτε είναι άσπρος είτε μαύρος είτε αριστερός είτε δεξιός είναι άνθρωπος και έχει δικαιώματα τα οποία πρέπει όλοι να τα σεβαστούμε.

Εμείς, λοιπόν, επικροτούμε αυτές τις δωρεές και ευχόμαστε στους πλουσίους μας να τα ακούσουν αυτά, να ακούσουν τους λόγους, να τους ενθαρρύνουμε και στα μέσα και όποιοι πηγαίνουν σε εκπομπές και έχουν λόγο και βήμα, κάθε τόσο να τους τα λένε, γιατί και αυτοί οι άνθρωποι είναι βαπτισμένοι Έλληνες χριστιανοί ορθόδοξοι, έχουν ακούσει από τους γονείς τους, έχουν ακούσει από το περιβάλλον τους τέτοιες ιστορίες και θα συγκινηθεί η καρδιά τους και θα κοιτάξουν και τον Έλληνα τον φτωχό που ολοένα η ζωή του υποβαθμίζεται.

Και μετά από λίγο θα πάμε να μιλήσουμε για το δημογραφικό και θα πούμε ότι τα παιδάκια μας παίρνουν τα πτυχία τους, παίρνουν τη βαλιτσούλα τους και φεύγουν και δεν ιδρώνει κανενός το αυτί να πει στοπ. Και λένε για το δημογραφικό. Εμείς φταίμε, εμείς διώχνουμε τα παιδιά μας. Ό,τι αγαπάμε το κρατάμε. Δεν τα διώχνουν οι γονείς. Ξέρετε ποιοι και πώς διώχνουν τα παιδιά από την πατρίδα μας. Κανείς δεν θέλει να φύγει από την πατρίδα του.

Εγώ γνώρισα πολλούς και στην Αμερική που ήμουνα. Θυμάμαι έναν -να μην πω το όνομα είναι γνωστός στην Κύπρο ήταν ο αδερφός του Βουλευτής- που έγινε μεγάλος γιατρός, καρδιολόγος, που έδειχνε τον πλούτο του -τρεις συλλογές αυτοκινήτων είχε-, μας έδειχνε τον Ειρηνικό εκεί που έμενε σε μένα και σε έναν συνάδελφο -τα Σαββατοκύριακα μας έπαιρναν οι Έλληνες καθηγητές και μας έδειχναν τα σπίτια τους και μας φίλευαν και μας περιποιούνταν εμάς τους φοιτητές- και γυρίζει και μας λέει: Ας ήμουν στην Κύπρο, να ζούσα εκεί και ας είχα ένα Pony. Αν θυμάστε οι παλαιότεροι, αυτά ήταν κάποια ευτελή αυτοκίνητα. Τότε εμένα κάτι με τάραξε και του είπα: Νίκο, θα σηκωθείς και θα πας πίσω. Αυτός έγινε τόσο μεγάλος και ζει με το κάρβουνο στην ψυχή του ότι όλα αυτά τα χρόνια ήταν μακριά από τους γονείς του. Δεν έκλεισε τα μάτια της μάνας του, δεν είδε τα αδέλφια του να μεγαλώνουν, τα ανίψια του, τους συγγενείς του. Είναι σημαντικό πράγμα αυτό. Και εμείς καταδικάσαμε πάνω από ένα εκατομμύριο ανθρώπους, που τους εξαναγκάσαμε με τα θανατηφόρα μνημόνια να φύγουν στο εξωτερικό. Όλοι έχουμε τις ευθύνες μας ακόμα και εμείς.

Επικροτούμε, λοιπόν, σίγουρα τη δωρεά του «Ωνασείου» και σίγουρα την αύξηση από 70 έως 80 εκατομμύρια σε ένα σύστημα ΕΣΥ που ξέρουμε όλοι τη νοσηρότητά του. Δεν είναι ανάγκη να πω τίποτα παραπάνω γιατί μόνο θα πικραθώ και εγώ και εσείς, δεν υπάρχει κάποιος λόγος να χαλάσουμε την ωραία ατμόσφαιρα που δημιουργήσαμε εδώ πέρα.

Είπαμε για τον Ωνάση, είπαμε ότι ο ίδιος έλεγε, παρ’ όλο τον πλούτο του, ότι είναι από τους πιο δυστυχισμένους ανθρώπους που πέρασαν από τον κόσμο αυτόν. Γι’ αυτό θέλω να τους επισημαίνετε ότι η χαρά είναι εσωτερική διάθεση. Μπορεί να έχεις όλα τα πλούτη του κόσμου και να αισθάνεσαι θλιμμένος και πικραμένος. Ο Ωνάσης χτυπήθηκε από μια ασθένεια που λεγόταν μυασθένεια Graves και δεν μπορούσε ούτε τα μάτια του να κρατήσει ανοιχτά ο πλουσιότερος άνθρωπος του κόσμου. Είμαστε περαστικοί και παρεπιδημούντες. Σας το έχω πει πολλές φορές.

Για το «Ωνάσειο» είπαμε ότι ακούγονται διάφορα. Εύχομαι όλα να είναι ψέματα.

Οι δωρεές είναι ιερές, πρέπει να διοχετεύονται, κύριε Υπουργέ, στον δυστυχισμένο ελληνικό λαό, στον φτωχοποιημένο ελληνικό λαό και όπως είπε ο συνάδελφος Φερχάτ πριν και με συγκλόνισε «δεν πρέπει να εργαλειοποιούνται». Εάν εργαλειοποιούμε και τις δωρεές είμαστε για πνίξιμο. Εάν εργαλειοποιεί ο πολιτικός τις δωρεές που δίδει από την αγάπη του ένας πλούσιος είναι δαιμονικότερος του δαίμονα. Εύχομαι να μην υπάρχουν τέτοια πράγματα, να μην μπορεί ένας Έλληνας πολιτικός να διανοηθεί κάτι τέτοιο. Πρέπει οι δωρεές να διοχετεύονται στους φτωχούς, στον φτωχοποιημένο ελληνικό λαό. Η υγεία επ’ ουδενί δεν πρέπει να γίνει εμπόρευμα ούτε ο φτωχός, ανήμπορος ασθενής να γίνει πελάτης για να τον εκμεταλλεύεται ο κάθε επιτήδειος με σκοπό το κέρδος.

Θα ήθελα πολύ να πω «ναι» και να το φωνάξω πολύ δυνατά. Θα πω όμως «παρών», γιατί ακούστηκαν αυτές οι επιφυλάξεις. Εύχομαι να ακολουθήσουν πολλές δωρεές, γιατί απ’ ό,τι φαίνεται στα επόμενα χρόνια θα τις χρειαστεί ο ελληνικός λαός για να στηριχθεί.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Τον λόγο έχει ο ειδικός αγορητής από την Πλεύση Ελευθερίας, ο κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, θέλω να ξεκινήσω στηλιτεύοντας κάτι. Όλη η διαδικασία γίνεται πολύ γρήγορα. Χθες μόλις ήρθε σε εμάς η σύμβαση και σήμερα συζητείται. Ίσως θα ήταν καλό να ακούγαμε και κάποιους φορείς ώστε να είχαμε μια πιο εμπεριστατωμένη άποψη, αν και αυτά που ακούστηκαν ήταν αρκετά, αλλά νομίζω ότι οι φορείς καλό είναι να εισακούγονται. Δεν προβλέπεται αλλά καλό θα ήταν.

Πιστοί, λοιπόν, στις αρχές μας για ένα δημόσιο σύστημα υγείας που αντικειμενικά θα εξυπηρετεί όλους τους πολίτες, Έλληνες και ξένους, που βρίσκονται στην Ελλάδα και θα στηρίζεται στην επάρκεια ιατρικού και νοσηλευτικού προσωπικού, πιστοί σε μια πρωτοβάθμια φροντίδα υγείας επαρκώς δομημένη και ένα σύστημα υγείας ορθά δομημένο και στελεχωμένο επαρκώς με κατάλληλο εξοπλισμό και εγκαταστάσεις, δεν αγνοούμε καθόλου την ύπαρξη των δωρεών και των χορηγιών, καταστάσεων που στην πατρίδα μας υπήρξαν συχνά από αρχαιοτάτων χρόνων. Είμαστε μάλιστα πρωτοπόροι σε αυτό. Χορηγοί και ευεργέτες υπήρχαν πάντα στην Ελλάδα και υπήρξαν πάρα πολύ χρήσιμοι.

Όμως ο μέσος Έλληνας και η μέση Ελληνίδα πληρώνουν αυτήν τη στιγμή αδρά μηνιαίως εισφορές και φόρους για να απολαμβάνουν ένα δωρεάν δημόσιο σύστημα υγείας. Και ας μην ξεχνάμε ότι οι εισφορές πολλών συμπολιτών μας εισρέουν στα ταμεία, αλλά πολλοί από αυτούς δεν χρησιμοποιούν αντιστοίχως ό,τι τους αναλογεί ή δεν προλαβαίνουν ποτέ, δυστυχώς, να το χρησιμοποιήσουν γιατί πολλοί φεύγουν από τη ζωή, αλλά οι εισφορές τους έχουν παραμείνει στο κρατικό ταμείο και το ενισχύουν.

Η τροποποίηση της σύμβασης είναι μια στρατηγική επένδυση στη δημόσια υγεία με απώτερο σκοπό την αναβάθμιση των υπηρεσιών απέναντι στους πολίτες, αφού έρχεται με μια νέα πτέρυγα του «Ωνασείου Καρδιοχειρουργικού Κέντρου» και με την ανακατασκευή ήδη υπαρχόντων χώρων να αναβαθμίσει ακόμα περισσότερο τον τομέα της υγείας.

Δεν έχουμε λόγο να μην πιστέψουμε, βάσει και της έως τώρα πολύτιμης εμπειρίας που έχουμε όλοι από το «Ωνάσειο Καρδιοχειρουργικό Κέντρο», ότι και με αυτό το βήμα προσπαθεί να φθάσει και να χρησιμοποιήσει ό,τι πιο σύγχρονο και τελειότερο στην τεχνολογία. Δεν υπάρχουν αλλαγές ως προς το ότι λειτουργεί ως νομικό πρόσωπο ιδιωτικού δικαίου εποπτευόμενο από το κράτος. Όμως, όπως τόνισε ο κύριος Υπουργός, αν ήταν δημοσίου δικαίου πιθανόν να μην είχε φτάσει σε αυτά τα καλά αποτελέσματα και πιθανόν να μην είχε χτιστεί και ποτέ.

Ευπρόσδεκτες,, λοιπόν και καλοδεχούμενες όλες οι δωρεές και η αύξηση του ποσού της δωρεάς από 70 εκατομμύρια σε 82 εκατομμύρια ευρώ και με την προτροπή μας να υπάρχει πλήρης διαφάνεια ως προς το ποιοι και με ποιον τρόπο και πώς θα αναλάβουν εργολαβικά τα έργα.

Δεν θέλουμε να είμαστε αντίθετοι αφού πρόκειται για στρατηγική επένδυση για την πρόοδο του συστήματος υγείας που είναι επ’ ωφελεία των πολιτών, έστω και αν προέρχεται από μια μεγάλη επιχειρηματική μονάδα υγείας που λειτουργεί με τις αρχές της ιδιωτικής και της φιλελεύθερης οικονομίας με την κρατική στήριξη πάντοτε δίπλα της.

Η αύξηση της δωρεάς από το Ίδρυμα «Ωνάση» αναμένεται να οδηγήσει σε σίγουρη βελτίωση των πολύτιμων εγκαταστάσεων και του όλου σύγχρονου εξοπλισμού με ορατά οφέλη για ασθενείς, κυρίως, και προσωπικό κατά δεύτερον, και μακροπρόθεσμα οι στόχοι θα ανοίξουν ακόμα περισσότερο.

Δεν θέλουμε να βλέπουμε όμως το σύστημα του ΕΣΥ να καταρρέει και να έχει σοβαρά προβλήματα όπως έχει σήμερα σε πολλούς τομείς. Γι’ αυτό είμαστε υπέρ του να υπάρχει ενθάρρυνση των δωρητών, με σωστή και εποπτευόμενη διαχείριση, αλλά αυτό να μη γίνεται μια πάγια μέθοδος ενίσχυσης της υγείας.

Διότι δεν πρέπει να ξεχνάμε ότι η «ΑΡΙΟΝΑ ΕΛΛΑΣ Α.Ε.» έχει συνδεθεί και με αναλήψεις έργων στο παρελθόν που έχει αμφισβητηθεί η διαφάνειά τους, όπως τα έργα στο Πεδίον του Άρεως και η αναμόρφωση στα έργα του Λόφου της Πνύκας και της Ακρόπολης.

Εξάλλου πρέπει να υπενθυμίσω εδώ ότι η Πλεύση Ελευθερίας στην προσπάθεια να βοηθήσει ακόμα και η ίδια τα πράγματα που έχουν κακώς στην υγεία μας και στο πλαίσιο της αρχής της αλληλεγγύης, ακόμα και όταν ήταν εξωκοινοβουλευτικό κόμμα, από τη μικρή κρατική χρηματοδότηση διέθεσε μεγάλο ποσόν για την αγορά τριών κλινών ΜΕΘ και δύο κλιβάνων για το Νοσοκομείο «Παμμακάριστος» και παρέδωσε αυτά τα χρήματα η ίδια η Πρόεδρος ως ευγενική και γενναιόδωρη προσφορά και αυτό αποτέλεσε ένα φωτεινό παράδειγμα για όλους τους άλλους.

Επίσης, ενίσχυσε από αυτήν τη μικρή κρατική χρηματοδότηση οικονομικά το Ταμείο Αλληλοβοήθειας του Σωματείου Ελλήνων Ηθοποιών που έχει αναλάβει ρόλο να βοηθάει τους ηθοποιούς για τους πολυποίκιλους σκοπούς με τους οποίους ασχολείται. Φέτος αυτό το έκανε και για πρώτη φορά η Βουλή των Ελλήνων και γι’ αυτό την ευχαριστούμε από καρδιάς.

Όσον αφορά στη μετονομασία του «Ωνασείου» από καρδιοχειρουργικό κέντρο σε νοσοκομείο, δεν μπορούμε να έχουμε αντίρρηση αφού ενισχύεται με νέα τμήματα και μονάδες και πιθανόν άλλες που θα αναπτυχθούν στο μέλλον. Γι’ αυτό και ορθά μετονομάζεται σε «Ωνάσειο» Νοσοκομείο.

Η συγκεκριμένη σύμβαση δωρεάς φαίνεται θετική καθώς αυξάνεται η χρηματοδότηση ώστε να γίνει πραγματικότητα να προστεθούν νέες μονάδες και οργανικά τμήματα για να παράσχουν ποιοτικές υπηρεσίες υγείας για όλους τους πολίτες. Αλλά θα πρέπει να ωφελούνται όλοι οι πολίτες ανεξαιρέτως, γιατί εμείς σκεπτόμαστε και αυτούς που δεν μπορούν να ανταποκριθούν στις συνθήκες αυτού του ιδρύματος που μπορεί μεν να εξυπηρετεί μια οικονομική ελίτ αλλά δεν μπορεί να εξυπηρετήσει τον κάθε έναν από τον λαό.

Ξέρετε ότι κάποιοι άνθρωποι φτάνουν να πουλάνε τα σπίτια τους για να αποκτήσουν υγεία. Οι χαμηλοσυνταξιούχοι, οι άνεργοι, οι νέοι άνθρωποι δύσκολα τα καταφέρνουν και συχνά καταφεύγουν στη φιλανθρωπία. Το βιώνω αυτό καθημερινά ως Πρόεδρος του Ταμείου Αλληλοβοήθειας του Σωματείου Ελλήνων Ηθοποιών, γιατί, όπως γνωρίζετε στο δικό μου επάγγελμα δεν συνωστίζονται πλούσιοι άνθρωποι αλλά συνήθως φτωχοί.

Φτωχή είναι η πλειοψηφία των καλλιτεχνών αφού πληρώνονται αναξιοπρεπώς και, δυστυχώς, δεν έχουν ακόμα συλλογικές συμβάσεις και αυτό εντείνει ακόμα περισσότερο αυτήν την ανακόλουθη κατάσταση να πληρώνονται τόσο άσχημα και μισθολογικά στα θέατρα, αλλά και στον οπτικοακουστικό τομέα, στα σίριαλ και τη μεταγλώττιση.

Αυτοί οι άνθρωποι, λοιπόν, που πληρώνονται τόσο κακά εδραιώνουν τον πολιτισμό στην πατρίδα μας και γι’ αυτό πρέπει να τους δώσετε ιδιαίτερα σημασία. Σας ανέφερα προ ημερών ένα τρανό παράδειγμα χαμηλοσυνταξιούχου ηθοποιού που έχει στεγαστικό δάνειο ταυτόχρονα και έφθασε να πληρώνει «φακελάκι» για να μπορέσει να χειρουργηθεί σε δημόσιο νοσοκομείο.

Εν κατακλείδι, το κράτος έχει την υποχρέωση και την αποκλειστική ευθύνη να παρέχει πλήρεις υπηρεσίες δημόσιας και δωρεάν υγείας σε όλους τους πολίτες. Οι δωρεές, συνεπώς, που ενισχύουν το σύστημα υγείας είναι απολύτως ευπρόσδεκτες, δεν γίνεται όμως σε καμμία περίπτωση να υποκαθιστούν τον ρόλο του κράτους το οποίο συστηματικά υποχρηματοδοτεί το σύστημα υγείας. Φυσικά για τους ασθενείς το πιο σημαντικό είναι το τελικό αποτέλεσμα. Ωστόσο το κράτος διατηρεί τις υποχρεώσεις του και δεν είναι θεμιτό να χρησιμοποιεί τις δωρεές προς το σύστημα υγείας με σκοπό να ελαττώνει τη δική του συμμετοχή και τη δραστηριότητα.

Είμαστε σαφείς ότι δεν μειώνουμε την αναγκαιότητα των προσφορών, αλλά δεν χρειάζεται να μεταφέρονται συνεχώς νέες κλινικές και οργανικές μονάδες στο «Ωνάσειο Νοσοκομείο» που είναι, όπως είπαμε, νομικό πρόσωπο ιδιωτικού δικαίου εις βάρος του ΕΣΥ, που σταδιακά φαίνεται ότι αποδυναμώνεται.

Ιδιαίτερα αυτό φαίνεται στο έμψυχο δυναμικό που εργάζεται στα όρια της βιολογικής επάρκειας έως και εξόντωσης πολλάκις, ενώ ταυτόχρονα οι μισθολογικές απολαβές του είναι σχετικά μικρές και γι’ αυτό γίνεται όλο και λιγότερο ελκυστικό για τους νέους γιατρούς και νοσηλευτές που στρέφονται προς τον ιδιωτικό τομέα ή προς το εξωτερικό και αυτό είναι πιο ολέθριο για την πατρίδα μας. Χάνουμε συνέχεια νέους γιατρούς που πηγαίνουν προς το εξωτερικό, αντί να μένουν εδώ στην πατρίδα μας και να βοηθάνε σε αυτό το δύσκολο έργο.

Το ΕΣΥ θα πρέπει να φθάσει να είναι αντάξιο των υπηρεσιών υψηλού επιπέδου που προσφέρει, χωρίς κανένας να μπορεί να φέρει αντίρρηση, το «Ωνάσειο» και όλα τα νοσοκομεία μας να λειτουργούν με την ίδια συνέπεια και την ίδια αποτελεσματικότητα του «Ωνασείου» και να μην έχουν τη δραματική εικόνα που έχουν σήμερα και που πολλοί πολίτες σε όλη την Ελλάδα το αντιμετωπίζουν καθημερινά.

Μην ξεχνάτε ότι αύριο έχουμε μια μεγάλη διαδήλωση των λαϊκών ανθρώπων, οι οποίοι θα διαμαρτυρηθούν και για τις συλλογικές συμβάσεις, αλλά και για την κατάσταση που υπάρχει αυτή τη στιγμή στην υγεία στον δημόσιο τομέα, γιατί δεν αρκεί να υπάρχουν τόσο υψηλής ποιότητας κέντρα όπως το «Ωνάσειο Νοσοκομείο».

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπιμπίλα.

Ολοκληρώνουμε τον κύκλο των εισηγητών και ειδικών αγορητών με τον ειδικό αγορητή από τους Σπαρτιάτες, τον κ. Αθανάσιο Χαλκιά.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο αποτελείται από τρία μόνο άρθρα, τα οποία περιλαμβάνουν τροποποιήσεις της ισχύουσας σύμβασης που έχει συναφθεί μεταξύ του Ελληνικού Δημοσίου και του Κοινωφελούς Ιδρύματος «Αλέξανδρος Ωνάσης».

Το συγκεκριμένο ίδρυμα έχει αναλάβει την κατασκευή μιας νέας πτέρυγας στο «Ωνάσειο Καρδιοχειρουργικό Κέντρο», που με το άρθρο 2 υιοθετείται η νέα του επωνυμία «Ωνάσειο Νοσοκομείο». Αυτή τη στιγμή η πτέρυγα είναι μισοτελειωμένη. Είναι απαραίτητο να ολοκληρωθεί, καθώς θα συμβάλει θετικά στην κοινωνική ευημερία.

Επιπλέον 12 εκατομμύρια θα δοθούν για την ολοκλήρωση των εργασιών, ενώ ταυτόχρονα θα παραχωρηθεί και μια μικρή παράταση μέχρι τα τέλη Μαρτίου του 2025, ώστε να ολοκληρωθούν οι εργασίες στο νέο κτήριο και να παραδοθεί άρτιο το έργο, βάσει του πρώτου άρθρου του νομοσχεδίου.

Γιατί να μην δοθούν αυτά τα επιπλέον χρήματα ή η μικρή παράταση; Γιατί να παρακωλύσουμε εμείς το έργο ενός ιδρύματος που έχει ωφελήσει χιλιάδες Έλληνες στα χρόνια λειτουργίας του;

Το δεύτερο άρθρο, όπως προείπα, απλά επικαιροποιεί τους όρους της ισχύουσας σύμβασης ως προς το όνομα του νοσοκομείου, εισάγοντας τη νέα του επωνυμία. Στο άρθρο 3 βλέπουμε ότι επιτέλους διακανονίζεται μια χρόνια εκκρεμότητα για την απαλλαγή από ΦΠΑ των δωρεών του ιδρύματος προς το «Ωνάσειο Νοσοκομείο». Δεν είναι κάτι καινούργιο το να απαλλάσσεται από τον ΦΠΑ κάθε ποσό δωρεάς. Αλλά μέχρι τώρα δεν υπήρχε ένα ενιαίο πλαίσιο και κάθε φορά έπρεπε να ακολουθείται μια μακρά γραφειοκρατική διαδικασία για να επιτευχθεί η απαλλαγή από τον συγκεκριμένο φόρο.

Συνολικά λοιπόν βλέπουμε ότι δεν πρόκειται για ένα νομοσχέδιο που επιφέρει σημαντικές αλλαγές στον υπάρχοντα σχεδιασμό. Παρ’ όλα αυτά, κατά τη διάρκεια της επιτροπής, άκουσα απόψεις που εναντιώθηκαν στην κύρωση αυτής της τροποποιητικής συμφωνίας και πραγματικά απόρησα.

Εδώ και πολλά έτη το συγκεκριμένο ίδρυμα έχει σταθεί αρωγός στο έργο της πολιτείας, με πολλές δωρεές και προσφορές που βελτιώνουν το επίπεδο των λαμβανομένων υπηρεσιών υγείας των Ελλήνων πολιτών, ενώ βρίθουν τα παραδείγματα όπου το ίδρυμα έχει μεσολαβήσει, ώστε να γίνουν χειρουργεία, ειδικά σε παιδιά, που σε διαφορετική περίπτωση θα έπρεπε να μεταβούν στο εξωτερικό.

Προφανώς η ιδιωτική πρωτοβουλία δεν μπορεί και δεν πρέπει να υποκαταστήσει τον ρόλο του κράτους, αλλά στους ζοφερούς καιρούς που ζούμε, ειδικά στον τομέα της υγείας, κάθε προσφορά, κάθε δωρεά πρέπει να γίνεται αποδεκτή. Σε κάθε μορφή κρίσης οι Έλληνες πρέπει να στεκόμαστε ενωμένοι απέναντι στις δυσκολίες. Ιστορικά, κάθε φορά που έχουμε παραμερίσει τις ιδεολογικές μας διαφορές για το όφελος του έθνους, έχουμε όντως επιτύχει θαύματα.

Η σημερινή συζήτηση και ψηφοφορία δεν διαφέρει σε τίποτα απ’ αυτά τα παραδείγματα του παρελθόντος. Θα πρέπει κάθε ένας από εμάς να σκεφτεί ποιο είναι το ευρύτερο καλό για την Ελλάδα και τους Έλληνες. Ευκαιρίες για άσκηση αντιπολίτευσης υπάρχουν πολλές. Δόξα τω Θεώ η Κυβέρνηση δεν σταματά να μας προκαλεί.

Αλλά σε κάτι τέτοιες περιπτώσεις, όπως στο σημερινό νομοσχέδιο, η καταψήφιση δείχνει μικροψυχία. Δυστυχώς δεν θέλω να επιβεβαιωθεί ο κόσμος που λέει: «Όλοι εσείς μέσα στη Βουλή είστε ένα βήμα πριν από το Δαφνί». Το συμφέρον του Έλληνα είναι τουλάχιστον για εμάς, πάνω από κάθε ιδεολογικό προσανατολισμό, πάνω από κάθε τί άλλο. Γι’ αυτό και θα στηρίξουμε το υπό συζήτηση νομοσχέδιο και καλούμε όλες τις πτέρυγες της Βουλής να κάνουν το ίδιο.

Τέλος, να ευχαριστήσω το Κοινωφελές Ίδρυμα «Αλέξανδρος Ωνάσης» για όλη αυτή την παρουσία του και όλες αυτές τις δωρεές και τη βοήθεια που δείχνει και δίνει στην ελληνική κοινωνία.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χαλκιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Πρόεδρο της Κοινοβουλευτικής Ομάδας της Νίκης κ. Δημήτρη Νατσιό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Νίκη θέλει να εκφράσει τη μεγάλη ανησυχία της για τις εξελίξεις στην Ουκρανία και για το γεγονός ότι ο απερχόμενος πρόεδρος Μπάιντεν τής έδωσε άδεια για τη ρίψη πυραύλων μεγάλου βεληνεκούς στη Ρωσία.

Εδώ ισχύει κυριολεκτικά το αρχαίο ρητό «Εμού θανόντος γαία πυρί μιχθήτω». Εγώ ας πεθάνω, ας φύγω στη συγκεκριμένη περίπτωση, κι ας γίνει η Γη φωτιά, ας καεί. Αυτό θα είναι ολέθριο αν συμβεί. Ο αμερικανικός λαός ψήφισε την ειρήνη και οι λαοί της Ευρώπης προσβλέπουν με προσμονή στην ημέρα που θα τελειώσει ο πόλεμος για να τελειώσουν τα βάσανά τους.

Το κόμμα μας με επικεφαλής τον Ευρωβουλευτή μας Νίκο Αναδιώτη και τον Βουλευτή μας, υπεύθυνο ευρωπαϊκών θεμάτων, κ. Σπύρο Τσιρώνη έλαβε την απόφαση και μετείχε προσφάτως στη Σύνοδο των BRICS στο Σότσι και εξέφρασε ανοιχτά και θαρραλέα τις απόψεις του για τις εξελίξεις. Ήμασταν εκεί για να εκφράσουμε τις απόψεις μας για τα εθνικά μας συμφέροντα και για τα δίκαια του Ελληνισμού αλλά και για να μην επιτρέψουμε στην Τουρκία να κάνει παιχνίδι μόνη της και να λέει ό,τι θέλει. Έτσι εννοούμε εμείς τον πατριωτισμό.

Και να μην κατηγορηθούμε, κύριε Υπουργέ, για ρωσόφιλοι. Σας υπενθυμίζω την αειθαλή ρήση του Κολοκοτρώνη, που όταν ερωτήθη αν είναι αγγλόφιλος, ρωσόφιλος ή γαλλόφιλος, με την θυμοσοφία που τον χαρακτήριζε απάντησε «Εγώ είμαι θεόφιλος» και θα προσέθετα ότι εμείς είμαστε ελληνόφιλοι.

Δυστυχώς, όπως αποδείχθηκε από τα αποτελέσματα των αμερικανικών εκλογών, η Κυβέρνηση Μητσοτάκη πόνταρε σε κουτσό άλογο για τα εθνικά μας συμφέροντα. Η αγαπημένη του υποψήφια των δημοκρατικών ηττήθηκε. Είναι τέτοιος ο πανικός που έπιασε τον Πρωθυπουργό, ώστε στην περίφημη διάλεξή του με τον Γάλλο φιλόσοφο Μπρυκνέρ έκανε μια μεγαλοπρεπή κωλοτούμπα, που θα τη ζήλευε κι ο Αλέξης Τσίπρας, πρώτον διότι παραδέχτηκε ότι κερδίζει έδαφος ο Πούτιν στον πόλεμο, ενώ για δύο ολόκληρα χρόνια τού επιτίθετο με προσωπικούς χαρακτηρισμούς και τον απειλούσε με παραπομπή στο Διεθνές Ποινικό Δικαστήριο. Όλα αυτά τα πήρε πια ο αέρας.

Δεύτερον, γιατί ένιωσε την ανάγκη να αποκηρύξει -πρόκειται για το ανέκδοτο του αιώνα- τη woke ατζέντα. Παρίστανε τον ανήξερο. Του θυμίζουμε, του κυρίου Πρωθυπουργού, όταν πασιχαρής ψήφιζε τον ψευτογάμο των ομοφυλοφίλων και τους πηχυαίους τίτλους μεγάλων ξένων εφημερίδων ότι «ηττήθηκε η Ορθοδοξία στην Ελλάδα». Όμως εν μία νυκτί όλα αυτά υποτίθεται τα διέγραψε.

Πολύ θα θέλαμε να μας είχε δικαιώσει και να είχε πάρει πίσω του την απόφαση αυτή. Πριν αλέκτορα-Μητσοτάκης φωνήσαι τρις, τον απαρνήθηκε όμως ο σύμβουλός του, ο κ. Πατέλης, τον «έγραψε» κατά το κοινώς λεγόμενο «στα παλιά του τα παπούτσια» και έκανε προκλητική ανάρτηση για πρόγραμμα απόκτησης στέγης προνομιακώς από ΛΟΑΤΚΙ+ ομοφυλόφιλους συμπολίτες μας.

Μα είναι δυνατόν; Τέτοια έπαρση και εμμονή; Σε ποια χώρα ζει; Εδώ ζούμε, βιώνουμε δημογραφική κατάρρευση, τεράστιο στεγαστικό πρόβλημα, φοιτητές πληρώνουν ασύλληπτα ποσά για ενοίκια, δάσκαλοι διαβάζαμε κοιμούνται σε νησιά σε αυτοκίνητα, αστυνομικοί με δύο και τρεις δουλειές για να τα βγάλουν πέρα, με την ακρίβεια να ροκανίζει τα πενιχρά εισοδήματα των πολιτών, και εσείς δίνετε κεραμίδι για να βάλουν κάποιοι το κεφάλι τους από κάτω με κριτήριο τον σεξουαλικό προσανατολισμό;

Μα τι άνθρωποι είστε εσείς; Πραγματικά δεν ντρέπεστε; Τσίπα δεν έχετε; Τι σημαίνει στέγη σε ΛΟΑΤΚΙ+; Ποιοι είναι αυτοί οι «plus», που θα πάρουν και σπίτι, όταν χιλιάδες οικογένειες, τρίτεκνες, πολύτεκνες, που κρατούν ζωντανή την πατρίδα μας, ζουν σε συνθήκες φτώχειας με άπιαστο όνειρο ένα δικό τους σπίτι;

Δεν τα αντέχει όλα αυτά πια ούτε ο κόσμος σας ούτε τα κορυφαία στελέχη σας. Έχετε γίνει αφόρητοι και γι’ αυτό δεν θα αργήσει η μέρα που θα έχετε και εσείς τη μοίρα του ΣΥΡΙΖΑ. Θα διασπαστείτε από την κορυφή μέχρι τη βάση. Ο κόσμος σας τρίβει τα μάτια του με όλα όσα κάνετε στα εθνικά θέματα.

Υπενθυμίζω την παραίτηση του υπ’ αριθμόν τρία στην ιεραρχία του Υπουργείου Εξωτερικών, του Πρέσβη κ. Ρούσσου Κούνδουρου, ο οποίος κατήγγειλε ανήκουστα πράγματα για το ζήτημα των θαλασσίων πάρκων, για τη συνεκμετάλλευση και για τη χωροθέτηση από κοινού από Ελλάδα και Τουρκία.

Και βεβαίως και βεβαίως ο κ. Φιντάν σε συνέντευξή του, που διαβάσαμε τις τελευταίες μέρες, μίλησε για «σετ λύσεων». Ισχύει αυτό; Υπάρχει όντως «σετ λύσεων»;

Και επειδή διδασκόμαστε εμείς από την ιστορία, σας θυμίζω και θα αναφέρω πάλι και τον Γέρο του Μοριά, ο οποίος έγραψε στα Απομνημονεύματά του, σε κάποια στιγμή, πότε φοβήθηκε; Τι είπε ο μεγάλος απελευθερωτής μας; «Εις τον καιρόν του προσκυνήματος εφοβήθηκα μόνο διά την πατρίδα μου, όχι άλλη φορά, ούτε εις τας αρχάς ούτε εις τον καιρό του Δράμαλη, μόνο εις το προσκύνημα εφοβήθηκα.» Και εμείς, η πατρίδα μας, σε καιρό προσκυνήματος βρίσκεται μάλλον. Το είδαμε και εμπράκτως.

Και να παραθέσω και κάτι επίκαιρο, μια παρένθεση. Χθες υπέβαλα μια επίκαιρη ερώτηση στο Υπουργείο Δικαιοσύνης, όπου μου απάντησε ο κ. Μπούγας για το έγκλημα των Τεμπών. Όπως ρητά ανέφερα και στη χθεσινή δευτερολογία μου -πρέπει να ειπωθούν αυτά- το ίδιο το Σύνταγμα στο άρθρο 91, αλλά και ο ν.4938/2022, δηλαδή, ο Κώδικας Κατάστασης Δικαστικών Λειτουργών στο άρθρο 117, παράγραφος 1 ορίζει ρητώς ότι «Αρμόδιος για την άσκηση πειθαρχικής δίωξης είναι πρώτος απ’ όλους ο Υπουργός Δικαιοσύνης για όλους τους δικαστικούς λειτουργούς».

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Επίσης, ο Κώδικας Κατάστασης Δικαστικών Λειτουργών στο άρθρο 17, παράγραφος 2 ορίζει ρητά ότι «Ο αρμόδιος να ασκήσει τη δίωξη» -δηλαδή, ο Υπουργός Δικαιοσύνης εν προκειμένω- «όταν λάβει με οποιονδήποτε τρόπο γνώση ότι τελέστηκε από δικαστικό λειτουργό πράξη που μπορεί να χαρακτηριστεί ως πειθαρχικό παράπτωμα, υποχρεούται να ασκήσει πειθαρχική αγωγή». Ενώ στην παράγραφο 9 του ίδιου άρθρου του 117 ορίζει ότι «Ο αρμόδιος για την άσκηση της πειθαρχικής δίωξης» -δηλαδή, ο Υπουργός Δικαιοσύνης εν προκειμένω- «ενεργεί αμέσως προκαταρκτική εξέταση».

Παρά ταύτα, ο Υφυπουργός Δικαιοσύνης, κ. Μπούγας, ο οποίος ανέλαβε το δύσκολο έργο να απαντήσει στην επίκαιρη ερώτησή μου για τα Τέμπη, τόλμησε να πει ότι δεν ισχύουν αυτές οι διατάξεις, παρά του ότι αυτές αποτυπώνουν και δη, κατά λέξη, τις ως άνω συνταγματικές και νομοθετικές ρυθμίσεις ως ακριβώς και χωρίς διαφοροποίηση στο ελάχιστο και ισχύουν απόλυτα σήμερα.

Μάλιστα, ανέφερε ότι θα καταθέσει στα Πρακτικά της Βουλής τις σωστές διατάξεις, ώστε να τις αναγνώσω και να είμαι προετοιμασμένος. Παρόλες, όμως, αυτές τις βαρύγδουπες εξαγγελίες του, ο κ. Μπούγας ουδέν, τίποτε δεν κατέθεσε στα Πρακτικά της Βουλής, συνομολογώντας έτσι την ανακρίβεια των λεγομένων του, αλλά και την πλήρη ένδεια επιχειρημάτων και αντιλόγου στην αλήθεια που ανέδειξα, δηλαδή, την αλήθεια για το καθήκον του Υπουργού Δικαιοσύνης να διατάξει έρευνα για τις σκανδαλώδεις παραλείψεις του, όπως καταγγέλλονται επί της ανακριτικής έρευνας της δικογραφίας των Τεμπών.

Τρανή δε απόδειξη αυτών των παραλείψεων είναι ότι και χθες αναγκάστηκε να παρέμβει η ίδια η εισαγγελέας του Ανωτάτου Δικαστηρίου του Αρείου Πάγου για να διατάξει ποινική προκαταρκτική εξέταση για το ελλιπές αποδεικτικό υλικό που παραδόθηκε στον κύριο ανακριτή και από το οποίο έλειπε εξαρχής το σημαντικότερο, η καταγραφή της φόρτωσης της εμπορικής αμαξοστοιχίας, με αποτέλεσμα να έχουν αποκρυβεί τα φορτία που φορτώθηκαν στο τρένο του θανάτου. Εάν αυτή η παρέμβαση της εισαγγελέως του Αρείου Πάγου δεν αναδεικνύει σκανδαλώδεις παραλείψεις στην ανάκριση -η οποία χρειάστηκε παρακαλώ είκοσι ένα μήνες για να διαπιστώσει αυτό, τη διόλου τυχαία έλλειψη στα παραδοθέντα CD και τούτο μετά από καταγγελίες των συγγενών- τότε τι εννοείτε στο δικό σας λεξιλόγιο και ορίζοντα αντίληψης ως παράλειψη;

Ο κόσμος πια δεν πιστεύει ότι η Νέα Δημοκρατία είστε εσείς. Η Νίκη, αγαπητοί μου, που ιδρύθηκε το 2019 γνώριζε εξαρχής πόσο σάπιο είναι το πολιτικό μας σύστημα. Το μόνο που δεν γνώριζε ήταν πόσο καιρό θα πάρει, για να σαπίσει. Ζούμε ήδη την πρώτη φάση της κατάρρευσής σας -για τη Νέα Δημοκρατία μιλάω- μέσα σε δεκαέξι μήνες διαγράψετε τρεις Βουλευτές και ο λαός διέγραψε δεκατρείς μονάδες από τη δύναμη που σας χάρισε. Εμείς ως κίνημα πατριωτικό, είμαστε έτοιμοι να αναλάβουμε τις ευθύνες μας και να υποδεχθούμε στις τάξεις μας χιλιάδες ανέστιους ψηφοφόρους σας.

Ο κ. Σαμαράς, έστω και αργά, μετανόησε, μήπως και εξιλεωθεί για την ασύλληπτης πολιτικής αφέλειας απόφασή του να στηρίξει την εκλογή του κ. Μητσοτάκη στην ηγεσία της Νέας Δημοκρατίας και στην πρωθυπουργία. Με παλαιούς όρους, ο πρώην πρωθυπουργός είναι πλέον «κοψοχέρης», να του κόβονταν τα χέρια, δηλαδή, που ψήφισε τον κ. Μητσοτάκη. Υπό αυτή την έννοια εκλαμβάνουμε ως έμπρακτη μετάνοια και εξομολόγησή του, τα όσα ενδιαφέροντα είπε για τα εθνικά θέματα, προκειμένου να απαλλαγεί από τις μεγάλες του πολιτικές αμαρτίες, τα μνημόνια και τα PSI που, δυστυχώς, ρήμαξαν τον τόπο.

Αυτά που όπως είπε όμως, τα είπαμε πρώτοι εμείς εδώ και ενάμιση χρόνο, απλώς εκείνος τα λέει πολύ καθυστερημένα. Έστω κι έτσι όμως, έχουν την αξία τους, γιατί αθροίζονται στη δική μας φωνή και πιστεύουμε ότι θα βοηθήσουν τον ελληνικό λαό να αφυπνιστεί και να ξυπνήσει. Η διαγραφή του από τη Νέα Δημοκρατία αποδεικνύει αυτό που είπαμε εμείς από την αρχή, ενώ δηλώνει υποτίθεται, κόμμα φιλελεύθερο, κατά βάση είναι κόμμα μονολιθικό. Ο κ. Μητσοτάκης χρησιμοποιεί πρακτικές Τσαουσέσκου. Όμως, πρέπει να προσέχει μήπως έχει και την τύχη του Τσαουσέσκου.

Με την ευκαιρία θέλουμε, κυρίες και κύριοι Βουλευτές, να δηλώσουμε ότι η Νίκη θα αποφασίσει στην ώρα της, στην ώρα που πρέπει για την επιλογή του προσώπου του Προέδρου της Δημοκρατίας. Αυτό που μπορούμε να πούμε από τώρα, είναι ότι προφανώς καταψηφίζουμε και απορρίπτουμε τη νυν Πρόεδρο της Δημοκρατίας που υπέκυψε -φράση του κ. Μητσοτάκη- στην «τυραννία των μειονοτήτων». Ας βγει και ας δηλώσει από τώρα ο κ. Μητσοτάκης, αν έχει το θάρρος, ότι δεν θα ανανεώσει τη θητεία της Προέδρου που πρόσβαλε κατ’ επανάληψιν την Ορθοδοξία μας, τις παραδοσιακές μας αξίες και κατ’ επέκταση τον ιερό θεσμό της οικογένειας, όπως μας παραδόθηκε από τους παππούδες και τους πατεράδες μας.

Ο Πρόεδρος που θα επιλέξουμε θα πρέπει να έχει να επιδείξει υψηλό αίσθημα πατριωτισμού για την υπεράσπιση των εθνικών μας θεμάτων, με κυριότερο απ’ όλα την υπεράσπιση της Μακεδονίας μας και της εδαφικής ακεραιότητας της πατρίδας μας στο Αιγαίο.

Εμείς στη Νίκη, κίνημα το οποίο ιδρύθηκε μέσα στο πνιγηρό νέφος από τα δακρυγόνα που μας έριχναν τα ΜΑΤ στο Πισοδέρι, θεωρούμε ότι η εντιμότητα, η ακεραιότητα, ο άδολος πατριωτισμός και τα βέτο που έχει βάλει κανείς για τα πατριωτικά θέματα, θα είναι τα βασικά κριτήρια της επιλογής μας και θα είμαστε εδώ -θα το λέμε και θα το ξαναλέμε- να υπερασπιζόμαστε με ακεραιότητα, με σθένος, με φιλοπατρία, με πίστη τα δίκαια του γένους μας, για να χρησιμοποιήσω μια λέξη που παραπέμπει σε ωραίες εποχές της ιστορίας μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Πρόεδρε και για τη συνέπεια στον χρόνο.

Έχει ζητήσει τον λόγο για μια παρέμβαση ο Υπουργός, κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε Πρόεδρε του Νίκη, θα μου επιτρέψετε, με πολύ μεγάλο σεβασμό, να σχολιάσω δυο πράγματα απ’ όσα θίξατε και να σας θέσω και ένα ερώτημα που ελπίζω να μου απαντήσετε.

Επειδή προφανώς δεν αμφισβητώ τον πατριωτισμό σας, όπως εσείς προφανώς τον δικό μου, πάμε να το δούμε λίγο καθαρά από πατριωτική σκοπιά. Μια δύναμη, η Ρωσία, που έχει μία ρωσόφωνη μειονότητα σε ένα άλλο κράτος στην Ουκρανία και είναι βάσει διεθνούς συμφωνίας εγγυήτρια δύναμη σε αυτή τη χώρα, βάσει της Συμφωνίας του ΜΙΝΣΚ και προηγούμενες συμφωνίες, αποφασίζει για τους «Χ» λόγους να επέμβει στρατιωτικά, με την δικαιολογία ότι θέλει να προστατεύσει τα δικαιώματα της μειονότητας της. Και η ειρήνη, την οποία ζητάει, έγκειται στην αναγνώριση από τη διεθνή κοινότητα του τετελεσμένου στο πεδίο της μάχης και της κατάληψης των εδαφών του άλλου κυρίαρχου κράτους, λόγω της δικής της απόφασης να προστατέψει την ρωσόφωνη μειονότητα.

Πάμε να το δούμε τώρα από την πατριωτική σκοπιά, την ελληνική. Ας αφήσουμε τι θα κάνουν οι Αμερικανοί, το Κογκρέσο, ο Μπάιντεν, ο Τραμπ, ούτως ή άλλως εκεί εμείς δεν μπορούμε ιδιαιτέρως να παρέμβουμε. Η Νίκη υποστηρίζει ότι πρέπει να αναγνωρίσουμε το δικαίωμα της Ρωσίας και να επέμβουμε στρατιωτικά στην Ουκρανία…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Δεν είπαμε κάτι τέτοιο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αφού είπατε ότι θέλετε ειρήνη, η ειρήνη έγκειται προφανώς στην αναγνώριση του τετελεσμένου της εισβολής και της κατοχής των εδαφών της Ουκρανίας από την εισβολέα χώρα Ρωσία.

Πείτε μου πραγματικά ένα επιχείρημα, στο οποίο θα μπορέσει η Νίκη από πατριωτική ελληνική σκοπιά, να αρνηθεί το ίδιο ακριβώς δικαίωμα στην Τουρκία στην Κύπρο.

Επίσης, με ποια λογική η Ελλάδα επικαλείται το Διεθνές Δίκαιο, για να δηλώσει εδώ και πάρα πολλά χρόνια ότι η πράξη της Τουρκίας να επέμβει στρατιωτικά στην Κυπριακή Δημοκρατία, στην οποία υπήρχε τουρκική μειονότητα αναγνωρισμένη και στην οποία η Τουρκία ήταν επισήμως διεθνώς εγγυήτρια δύναμη και να καταλάβει τα εδάφη στην Κυπριακή Δημοκρατία και απαιτεί την αναγνώριση αυτής της καταλήψεως των εδαφών ως νόμιμης πράξεως που πρέπει να τύχει αποδοχής στο Διεθνές Δίκαιο και από τη διεθνή κοινότητα, πώς εσείς, πατριώτες όντες, αναγνωρίζοντας αυτό το ίδιο δικαίωμα στη Ρωσία, θα μπορείτε να αρνηθείτε στα σοβαρά, σε ένα οποιοδήποτε διεθνές φόρουμ, το ίδιο δικαίωμα στην Τουρκία;

Όποιος αυτό δεν το καταλαβαίνει και είναι ταυτόχρονα Βουλευτής του ελληνικού Κοινοβουλίου, πόσο, μάλλον, Αρχηγός πατριωτικού κόμματος, δεν έχει καταλάβει πόσο επικίνδυνη για τα εθνικά μας συμφέροντα είναι μια τέτοια εξέλιξη στην Ουκρανία. Σε αυτό, λοιπόν, δεν έχετε δώσει καμία απάντηση.

Δεύτερον: εξωτερική πολιτική. Υπάρχει, κύριε Πρόεδρε της Νίκης, κάποιος οποιοσδήποτε τρόπος να γίνει οποιαδήποτε συμφωνία με την Τουρκία που θα αφορά στην ΑΟΖ, στην υφαλοκρηπίδα, σε παραχώρηση κυριαρχικών δικαιωμάτων στα έξι μίλια, στα δώδεκα, σε ό,τι θέλετε, χωρίς να περάσει από τη Βουλή των Ελλήνων; Υπάρχει κάποιος οποιοσδήποτε νομικός τρόπος για να γίνει αυτό; Άρα αφού -φαντάζομαι- συμφωνούμε ότι δεν υπάρχει, προφανώς δεν μπορεί να υπάρχει και μυστικού τύπου διπλωματία. Εάν υποτεθεί ότι μια κακιά κυβέρνηση, όχι με τα δικά σας πατριωτικά στάνταρς, προσπαθούσε να επιτύχει μια τέτοια συμφωνία, αυτό δεν ερχόταν αναγκαστικά στη Βουλή των Ελλήνων για να κυρωθεί, όπως παραδείγματος χάριν ήρθε η Συμφωνία των Πρεσπών; Άρα ποιος ανησυχεί για μυστική διπλωματία; Μόνο κάποιος που δεν ξέρει πώς λειτουργεί το κοινοβουλευτικό μας σύστημα.

Πάμε στην ουσία. Καμμία μυστική διπλωματία δεν υπάρχει, ούτε και θα μπορούσε να υπάρξει και σίγουρα αυτή η Κυβέρνηση δεν την υποστηρίζει. Αντιθέτως, η Κυβέρνηση αυτή στην οποία είμαι μέλος -και με μεγάλη υπερηφάνεια- έχει ακολουθήσει σε σχέση με την Τουρκία μια εξαιρετικά υπερήφανη εξωτερική πολιτική. Εξηγούμε γιατί:

Πρώτη πράξη του δράματος είναι η προσπάθεια εισβολής στον Έβρο διά των λαθρομεταναστών. Απεκρούσθη. Στη συνέχεια, η Τουρκία του Ερντογάν προσπάθησε να παρέμβει στο Αιγαίο με τον στόλο. Ακολούθησε επακούμβηση. Τόσο εκνευρίστηκε ο Ερντογάν για τη διεθνοποίηση των δύο ζητημάτων, που δήλωσε δημόσια ότι δεν πρόκειται να ξαναδεί ποτέ στη ζωή του τον Μητσοτάκη. Προσέξτε, δεν είπε ο Μητσοτάκης «δεν θα δω τον Ερντογάν», ο Ερντογάν είπε «δεν θα δω τον Μητσοτάκη». Από την ώρα που είπε ο Ερντογάν ότι δεν θα δει τον Μητσοτάκη, τον έχει δει πέντε φορές. Πέντε φορές ο Ερντογάν έχει διαψεύσει τον Ερντογάν! Ποιος έχει υποχωρήσει εκ των δυο από τη θέση που είχε υποστηρίξει; Ο Μητσοτάκης ή ο Ερντογάν;

Μην απορείτε καθόλου, αυτά είναι όλα δημοσίως εκπεφρασμένα. Προσέξτε τη συνέχεια.

Είναι σήμερα οι ελληνικές Ένοπλες Δυνάμεις, κύριε Πρόεδρε της Νίκης, περισσότερο ισχυρές ή λιγότερο ισχυρές από ό,τι ήταν στις 7 Ιουλίου του 2019; Φαντάζομαι κανένας στα σοβαρά δεν μπορεί να υποστηρίξει ότι δεν έχουν ισχυροποιηθεί οι Ένοπλες Δυνάμεις αυτά τα πέντε χρόνια και δεν ισχυροποιούνται με ταχύ βήμα. Διότι δεν είναι μόνο τα όπλα που έχουμε ήδη παραλάβει, αλλά είναι τα όπλα που είναι η διαδικασία παραλαβής, με αποκορύφωμα τα F-35 για το 2028 και μετά.

Άρα ο χρόνος που κυλάει λειτουργεί υπέρ των ελληνικών συμφερόντων ή εις βάρος; Προφανώς, λειτουργεί υπέρ. Γιατί όσο ο χρόνος περνάει, η Ελλάδα ισχυροποιείται στρατιωτικά από το σημείο ναδίρ που είχε φτάσει μετά τη δεκαετή κρίση.

Συνεπώς τα «ήρεμα νερά» στο Αιγαίο και η διατήρηση του καλού κλίματος στο Αιγαίο βοηθάει την Ελλάδα ή την βλάπτει, αφού μιλάμε για πατριωτισμό; Κατά τη γνώμη μου ασφαλώς και τη βοηθάει. Την βοηθάει οικονομικά, τη βοηθάει πολιτικά.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω, κύριε Πρόεδρε.

Τη βοηθάει σε πολλά επίπεδα, και κυρίως τη βοηθάει γιατί ισχυροποιεί τις Ένοπλες Δυνάμεις και μειώνει το χάσμα που είχε δημιουργηθεί με την Τουρκία, συν τις διεθνείς συμμαχίες τις οποίες οικοδομούμε.

Άρα όλες οι ανησυχίες που σκοπίμως καλλιεργούνται, για πολιτικούς και μόνο λόγους, ότι δήθεν η Κυβέρνηση αυτή προσπαθεί να απεμπολήσει κάποια εθνικά δίκαια, με συγχωρείτε, πέρα από άδικη, είναι ψευδής, που είναι ακόμα χειρότερο.

Και κλείνω: παραίτηση του Προέδρου κ. Κούνδουρου. Αντιλαμβάνομαι την ανάγκη σας να εκμεταλλευτείτε με μικροπολιτικό τρόπο αυτό το οποίο συνέβη. Όμως, για να δούμε λίγο τι συνέβη και γιατί διαμαρτύρεται ο κ. Κούνδουρος. Ο κ. Κούνδουρος, πράγματι, έχει μια πολύ υψηλή θέση στο Υπουργείο Εξωτερικών. Την έχει από μόνος του ή γιατί την έδωσε ο κ. Γεραπετρίτης; Ο κ. Κούνδουρος, όπως ξέρετε, έπρεπε να έχει φύγει από το σώμα προ πολλού. Την παράταση στη θέση τού την έδωσε ο κ. Γεραπετρίτης, δηλαδή η ελληνική Κυβέρνηση. Παρατασιακός είναι, επειδή ήθελε η Κυβέρνηση παρέμεινε.

Πότε ο κ. Κούνδουρος συνταξιοδοτείται, κύριε Πρόεδρε; Σε έναν μήνα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τέλος του 2025.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σε έναν μήνα! Φέτος τον Δεκέμβριο συνταξιοδοτείται. Τι αποφάσισε ο κ. Γεραπετρίτης; Ότι στη συνάντηση με τον κ. Φιντάν θα έχει τον ήδη ανακοινωθέντα διάδοχό του. Με συγχωρείτε, και εθίγη ο κ. Κούνδουρος και αποφάσισε να υποβάλει την παραίτησή του. Σημειώστε ότι ομόλογος του κ. Κούνδουρου δεν ήταν στη συνάντηση. Διπλωματικά, δηλαδή, δεν μπορούσε να είναι ο κ. Κούνδουρος, γιατί, όπως ξέρετε, στη διπλωματία πάντα οι αντιπροσωπείες είναι «καθρέπτης» η μία με την άλλη.

Από την ώρα που ο κ. Φιντάν δεν είχε φέρει τον αντίστοιχο Κούνδουρο του Υπουργείου Εξωτερικών, δεν μπορούσε να παρίσταται ο δικός μας κ. Κούνδουρος. Γι’ αυτό μπήκε ο διάδοχός του, που δεν ήταν «καθρέπτης», άρα μπορούσε να είναι μέσα.

Καλή, κακή απόφαση αυτή του κ. Γεραπετρίτη; Ο καθένας μπορεί να την κρίνει όπως θέλει, αλλά δικαίωμα του Υπουργού είναι. Εθίγη ο κ. Κούνδουρος; Εθίγη. Δικαίωμά του είναι να παραιτηθεί, προς Θεού. Όμως, η παραίτηση αυτή δεν έχει να κάνει ούτε με υποχώρηση στα εθνικά μας θέματα, ούτε με τίποτα. Ήταν μια κίνηση ενός θιγομένου, ο οποίος θα ήθελε να είναι και σε αυτή τη συνάντηση. Μην δημιουργούμε συνωμοσιολογία σε κάτι τόσο απλό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ως προς τη δήθεν «κωλοτούμπα» του κ. Μητσοτάκη για τη woke ατζέντα, ακούω και εγώ συχνά αυτά και που προκαλούν τον γέλωτα. Είναι άλλωστε τελείως ασήμαντα.

Ας υποθέσουμε -θα ακολουθήσω τη δική σας λογική- ότι ο κ. Μητσοτάκης άλλαξε θέση ως προς τη woke ατζέντα. Ας υποθέσουμε ότι έγινε αυτό που λέτε. Εάν, πράγματι, οι αξίες που υπερασπίζεστε σας συνεγείρουν και τις υπερασπίζεστε, ποια θα έπρεπε να είναι η στάση σας στη Βουλή σήμερα; Η «κωλοτούμπα» Μητσοτάκη ή «μπράβο στον Κυριάκο Μητσοτάκη που αποφάσισε να υπερασπιστεί τις θέσεις που εκφράζουμε»; Ποιο από τα δύο θα έκανε κάποιος που θα τον ενδιέφερε να προβάλει, πράγματι, την επικράτηση των ιδεών του;

Να φέρω ένα παράδειγμα; Όταν ο ΣΥΡΙΖΑ ως κυβέρνηση έφερε εδώ τη σύμβαση για το Ελληνικό -μπορείτε να δείτε τα Πρακτικά-, εγώ ήμουν εισηγητής. Ανέβηκα στο Βήμα. Ξέρετε τι είπα; «Θερμά συγχαρητήρια. Υπερψηφίσατε τη σύμβαση και καλωσορίζω τον ΣΥΡΙΖΑ στις ιδέες της μεγάλης φιλελεύθερης παρατάξεως». Δεν γκρίνιαξα που έκανε ο ΣΥΡΙΖΑ τη σύμβαση. Την υποστήριξα μετά και ως Υπουργός Ανάπτυξης, διαφήμιζα πεντακόσιες φορές ότι την είχε ξεκινήσει ο Τσίπρας. Για ποιον λόγο; Εμένα με ενδιέφερε, όντως, να γίνει το Ελληνικό. Άρα δεν με ένοιαζε να πειράξω τον πολιτικό μου αντίπαλο εάν έχει αλλάξει θέση ή όχι. Με ενδιέφερε να επικρατήσουν οι ιδέες μου.

Εσάς, στην αντίστοιχη περίπτωση, δεν σας ενδιαφέρει να επικρατήσουν οι ιδέες σας. Σας ενδιαφέρει να πάρετε καμμιά ψήφο. Πολύ χαμηλής στάθμης πολιτική αντιμετώπιση αυτή.

Επί της ουσίας, woke ατζέντα στην Ελλάδα ούτε υπήρχε, ούτε υπάρχει, ούτε θα υπάρξει.

**ΠΡΟΕΔΡΕΥΩΝ (Γεώργιος Γεωργαντάς):** Ανοίξατε πολλά θέματα, κύριε Υπουργέ. Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω αμέσως.

Επίσης, ήττα της Ορθοδοξίας στην Ελλάδα, όπως είπατε, ούτε υπήρξε, ούτε υπάρχει, ούτε δύναται να υπάρξει. Ο καθένας μπορεί να γράφει ό,τι θέλει. Παραμένουμε ένα ορθόδοξο έθνος και η Κυβέρνηση σέβεται απεριορίστως την Ορθόδοξη Εκκλησία της Ελλάδος και εγώ προσωπικά και εσείς και οι περισσότεροι σε αυτή τη χώρα.

Άρα -κοντολογίς- όσο και εάν δεν σας αρέσει, ο Κυριάκος Μητσοτάκης παραμένει ένας φιλελεύθερος Πρωθυπουργός, που μπορεί να ισορροπεί μεταξύ των ανθρωπίνων δικαιωμάτων και της υπερασπίσεώς τους και της υπεράσπισης της παραδοσιακής ελληνικής κοινωνίας. Εμείς μπορούμε να κάνουμε και τα δύο και να τα κάνουμε με ισορροπία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, έχετε τον λόγο για την απάντησή σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Θα πρότεινα, αγαπητέ μου, κύριε Υπουργέ, να ανοίξετε ένα φροντιστήριο για να διδάσκετε πώς γίνονται οι «κωλοτούμπες». Έχετε ειδικευτεί σε αυτό, ειλικρινά. Δεν υπάρχει woke ατζέντα στην Ελλάδα; Όταν ψηφίζατε εκείνο το βράδυ τον ψευτογάμο των ομοφυλοφίλων, τι ήταν αυτό;

Έχω εδώ το βιβλίο σας. Έχετε γράψει ένα βιβλίο, το οποίο το διάβασα νεότερος «Ομοφυλοφιλία στην αρχαία Ελλάδα. Ο μύθος καταρρέει», όπου λέτε μέσα αυτά που λέμε τώρα εμείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για τον γάμο;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Όχι, για το θέμα της woke ατζέντας, για τους ομοφυλόφιλους. Ψηφίσατε εκείνο το βράδυ αυτό που πρόσβαλε τον πυρήνα της ελληνικής οικογένειας και παράδοσης, ναι ή όχι; Το ψηφίσατε. Αυτό δεν είναι woke ατζέντα; Μα εσείς, το είπε ο κ. Σαμαράς, η Κυβέρνησή σας εννοώ, είστε αυτοί οι οποίοι πρωτοστατήσατε στην Ευρώπη «τα καλύτερα παιδιά στην προώθηση της woke ατζέντας». Τι μας λέτε τώρα; Θέλετε να απαριθμήσουμε; Απλώς, επειδή τώρα εξελέγη ο κ. Τραμπ στην Αμερική, πήρατε τα μηνύματα και για να δείξετε ότι είστε τα καλά παιδιά -τόσο κρατάτε τη θέση σας-, αρχίσατε να μας λέτε για την τυραννία των μειοψηφιών. Γελάνε και οι πέτρες έξω.

Μην υποτιμάτε τη νοημοσύνη του λαού! Μέχρι την εκλογή του Τραμπ παρακαλούσατε να βγει η Καμάλα Χάρις, για να συνεχίσετε να κάνετε το έργο σας. Μέσα στα σχολεία, δεν υπάρχει; Ήμουν δάσκαλος, για τριάντα πέντε χρόνια. Δεν τα έβλεπα; Με τις δεξιότητες και τα εργαστήρια. Ακόμη και από το νηπιαγωγείο αυτά διδάσκετε.

Προχθές, υπέβαλα επίκαιρη ερώτηση. Έδειξα υλικό από το ΥΕΠ για το «πολύχρωμο σχολείο», το οποίο προωθεί την «woke ατζέντα», όπου μιλούσατε και καλούσατε τα παιδιά σε λογομαχία! Άκουσον-άκουσον! Παιδαγωγική μέθοδος και αυτό! Η μία πλευρά να υποστηρίζει την ομοφυλοφιλία και η άλλη πλευρά να βρίσκει επιχειρήματα για να την καταρρίψει. Πού τα είδατε αυτά; Κατά τα άλλα, δεν ήσασταν υπέρμαχοι.

Αποσύρετε -αύριο, το πρωί- από τα σχολεία αυτό το κεφάλαιο που υπάρχει στις δεξιότητες για την προώθηση της ομοφυλοφιλίας και εμείς θα σας χειροκροτήσουμε και θα πούμε ότι αρχίζετε εμπράκτως να δείχνετε μετάνοια. Μην τα λέτε αυτά. Εκτίθεστε. Κι εσείς προσωπικά, που πρωτοστατείτε σε αυτόν τον αγώνα. Δεν σας πιστεύει ο λαός. Βγείτε λίγο έξω. Γελάει εις βάρος σας!

Όσον αφορά τη Ρωσία, ο κύριος Πρωθυπουργός δεν είπε ότι «κηρύσσουμε τον πόλεμο στη Ρωσία»; Επιτρέπεται να ακουστεί αυτή η φράση; Ο μοναδικός ηγέτης του κόσμου που κήρυξε τον πόλεμο στη Ρωσία. Εμείς δεν επικροτούμε τίποτε στη Ρωσία. Κάνουμε αυτό, που δεν κάνατε εσείς: Δεν κόβουμε γέφυρες. Είναι ορθόδοξη χώρα. Όπως σας είπα και πριν «είμαστε ελληνόφιλοι». Με κανέναν άλλο δεν είμαστε. Η πατρίδα μας να πάει μπροστά.

Και ερωτώ: Τι κάνατε για τους Έλληνες της Μαριούπολης; Κάνατε κάτι; Δεν ακούστηκε σε αυτή την Αίθουσα, από κανέναν σας, ότι φροντίζετε για τους δυστυχείς Έλληνες που ζούσαν κατά χιλιάδες στην ελληνική αυτή πόλη, της Μαριούπολης. Τους ναζί-Ουκρανούς, όμως, τους φέρατε εδώ να λένε ό,τι μας λένε.

Όσον αφορά τα εθνικά θέματα, αυτά που λέτε για τον κ. Κούνδουρο ότι παραιτήθηκε ένα μήνα πριν, με συγχωρείτε, αλλά είναι αβάσταχτης ελαφρότητας, αγαπητέ μου, κύριε Υπουργέ. Συσκοτισμός και πομφόλυγες. Παραιτήθηκε, ακριβώς, γιατί δεν συμφωνούσε με αυτά που κάνουν μυστικώς ο κ. Φιντάν με τον κ. Γεραπετρίτη.

Ζήτησα, τέσσερις-πέντε φορές, να έρθει ο κύριος Υπουργός σε προ ημερησίας διατάξεως συζήτηση στη Βουλή και να ενημερώσει τον ελληνικό λαό τι ακριβώς συζητιέται πίσω από τους τοίχους των δωματίων.

Ερωτώ: Γιατί παραιτήθηκε ο κ. Σαμαράς -μεταξύ των άλλων- κορυφαίο στέλεχος και πρώην Πρωθυπουργός; Για τα εθνικά θέματα! Έχετε κάνει συμφωνίες. Δυστυχώς για εσάς, μας τα λέει ο Φιντάν! Είναι εξευτελιστικό και για εσάς και για το λαό μας. Την επόμενη μέρα βγήκε ο Φιντάν και μίλησε και για αποστρατικοποίηση και για τα θαλάσσια πάρκα και για όλα τα οποία συζητούν -επαναλαμβάνω- κρυφίως και ιεροκρυφίως! Είστε απόλυτα εκτεθειμένοι! Μην τα λέτε αυτά.

Εμείς θα συνεχίσουμε να τα αποκαλύπτουμε. Όντως, έχετε κάνει «κωλοτούμπες» σε όλα τα θέματα. Σταματήστε τις, γιατί όσο τις συνεχίζετε, γίνεστε ρεζίλι στον λαό.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ.

Ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης. Θα απαντήσετε, συνολικά, για να κλείσει αυτός ο κύκλος.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, απευθύνομαι σε εσάς, προσωπικά. Μία αξία, που έχουμε να υπηρετήσουμε είναι -πρωτίστως- να διαφυλάξουμε τη σοβαρότητα μίας συζήτησης που διεξάγεται στην Ολομέλεια του Κοινοβουλίου για ένα ζήτημα που αφορά την υγεία.

Θα ήθελα πραγματικά όποιος είναι ευεπίφορος στην παρελκυστική προσέγγιση θεμάτων, που είναι της επικαιρότητας, αλλά δεν έχουν καμμία σχέση με αυτό που συζητάμε και κυρίως με τις αγωνίες των Ελλήνων πολιτών για την παροχή υπηρεσιών υγείας, για τη μετατροπή ενός συμβολικού νοσοκομείου, ρίχνουν νερό στον «μύλο της χίμαιρας».

Θέλω να «εγκαλέσω» με πολύ καλή πρόθεση τον κύριο Υπουργό, να μην συμβάλει στο να μετατραπεί αυτή η συζήτηση σε μια εκκαθάριση κομματικών λογαριασμών: Γιατί παραιτήθηκε ο Σαμαράς, σχεδίων που έχουν σχέση με την εθνική πολιτική, σχεδίων που έχουν σχέση με το ποιος είναι περισσότερο πατριώτης από τον άλλον. Δεν το λέω ως συντηρητική συνεισφορά σε αυτή τη συζήτηση, ούτε φοβάμαι να ανοίξουμε οποιαδήποτε συζήτηση. Αλλά, φτάνει πια αυτή η μετατροπή σε «club sandwich» μιας συζήτησης που δεν οδηγεί πουθενά.

Όλοι έχουν δημόσιο βήμα, δημόσια δυνατότητα να διατυπώσουν τις θέσεις τους και για «κωλοτούμπες» και για «ενόργανη γυμναστική» και για τα εθνικά θέματα και για τη «στάση Σαμαρά», αλλά μέχρι εδώ!

Εάν πρόκειται να ζήσουμε, για τις επόμενες ώρες, αυτό το «πινγκ-πονγκ» μεταξύ όλων των ζητημάτων της επικαιρότητας, λυπάμαι, αλλά δεν συμβάλλουμε στον κοινοβουλευτισμό.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, επειδή απευθυνθήκατε στο Προεδρείο, θα ήθελα να επισημάνω το εξής: Εγώ επί της ουσίας της τοποθέτησής σας δεν διαφωνώ. Θα ήθελα, πραγματικά, κάθε φορά που γίνεται η συνεδρίαση, να αφορά το θέμα του προς συζήτηση νομοσχεδίου.

**ΧΡΗΣΤΟΣ ΓΙΑΝΝΟΥΛΗΣ:** Έστω κατά προσέγγιση.

**ΠΡΟΕΔΡΕΥΩΝ (Γεώργιος Γεωργαντάς):** Συμβαίνει, όμως, το εξής: Πρόεδρος Κοινοβουλευτικής Ομάδας αναφέρθηκε στην εξωτερική πολιτική της χώρας. Η Κυβέρνηση εκπροσωπείται αυτή τη στιγμή από τον Υπουργό Υγείας. Είναι αναπόφευκτο να θέλει η Κυβέρνηση, διά του Υπουργού Υγείας, να απαντήσει. Καταλαβαίνω αυτό που λέτε. Είμαι και εγώ αυτής της θέσης, γενικότερα.

Από την άλλη, καταλαβαίνω και το δικαίωμα ενός Προέδρου Κοινοβουλευτικής Ομάδας να θέσει τα ζητήματα που αυτός αξιολογεί ως κρίσιμα για την επικαιρότητα.

Απλά, θα παρακαλέσω όλους, όλη αυτή η συζήτηση να γίνεται με ένα μέτρο αυτοπεριορισμού.

Κύριε Υπουργέ, έχετε τον λόγο για τις απαντήσεις σας και παρακαλώ να ολοκληρώσουμε αυτόν τον κύκλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο κ. Γιαννούλης τύποις έχει δίκιο, ουσία όχι.

Όλοι οι Αρχηγοί των Κοινοβουλευτικών Ομάδων, κατά καιρούς, έχουν πάρει τον λόγο και έχουν μιλήσει εκτός ημερησίας διατάξεως. Η κ. Κωνσταντοπούλου, για παράδειγμα, σχεδόν πάντα. Δεν θυμάμαι να είναι ποτέ εντός ημερησίας διατάξεως. Και πάντα, κοινοβουλευτικά, ο παριστάμενος Υπουργός -πάντα- δίνει απαντήσεις. Διότι, αν δεν δώσει απαντήσεις ο παριστάμενος Υπουργός, θα έχει μείνει στα Πρακτικά και στην Ιστορία μόνο η μία άποψη.

Εγώ δεν σηκώθηκα για να μιλήσω για εξωτερική πολιτική. Είμαι εδώ από το πρωί. Με ακούσατε να λέω κάτι για όλα αυτά τα θέματα; Απάντησα στον κύριο Πρόεδρο που έλαβα τον λόγο.

Είχε το δικαίωμα να τα πει; Κατά τη γνώμη μου, είχε το δικαίωμα να τα πει. Η Βουλή παραμένει ένας ζωντανός χώρος διαλόγου. Κλείνω, για να μην χάνουμε χρόνο. Θα προσπαθήσω να είμαι πάρα πολύ σύντομος.

Κύριε Πρόεδρε, ακούστε τώρα γιατί κάνετε λάθος. Είπατε ότι εμείς κάναμε τη στροφή την αντι-woke λόγω της εκλογής Τραμπ. Και απόδειξη του πόσο woke είμαστε, είναι ο γάμος των ομοφυλοφίλων. Ο κ. Τραμπ υποστηρίζει τον γάμο των ομοφυλοφίλων; Απάντηση: Ναι. Έχω ανεβάσει και βίντεο στο Twitter μου -αν θέλετε, μπορείτε να μπείτε να το δείτε- που εξηγεί η κ. Μελάνια Τραμπ, εκ μέρους του, για ποιον λόγο ο Πρόεδρος Τραμπ υποστηρίζει τον γάμο των ομοφυλοφίλων. Το βίντεο το γύρισε η ίδια, απευθυνόμενη στην γκέι κοινότητα των ρεπουμπλικανών συντηρητικών ψηφοφόρων.

Άρα λέτε ότι εμείς που είμαστε woke, λόγω του γάμου, αλλάξαμε στάση εκ των υστέρων, ως «κωλοτούμπες», λόγω του Τραμπ». Ο οποίος Τραμπ, όμως, που είναι αντι-woke, υποστηρίζει τον γάμο. Έχει καμμία συνοχή το επιχείρημά σας; Καμμία! Όλο σας το επιχείρημα είναι έωλο, διότι ο γάμος των ομοφυλοφίλων εντάσσεται σε μία κατηγορία παγκόσμιας δημόσιας συζήτησης που ονομάζεται «προστασία των ανθρωπίνων δικαιωμάτων», ενώ η woke ατζέντα εντάσσεται σε μία άλλη παγκόσμια συζήτηση, που αφορά τον αυτοπροσδιορισμό φύλου, φυλετικής ταυτότητας και οτιδήποτε άλλο.

Είναι δύο διαφορετικές συζητήσεις, λοιπόν, όπου, πράγματι, ο Επικεφαλής σήμερα του αντι-woke κινήματος στον πλανήτη, Πρόεδρος Τραμπ, είναι ταυτόχρονα και Επικεφαλής του αντι-woke κινήματος και υπέρ του γάμου των ομοφυλοφίλων.

Άρα το να το χρησιμοποιείτε διαρκώς ως επιχείρημα, δείχνει: Πρώτον, ότι δεν γνωρίζετε τι είναι η woke ατζέντα και τι λέει ο Πρόεδρος Τραμπ …

(Θόρυβος - Διαμαρτυρίες από την πτέρυγα του Δημοκρατικού Πατριωτικού Κινήματος - ΝΙΚΗ)

Ε, δεν γνωρίζετε. Διότι σας είπα, επαναλαμβάνω, ο Πρόεδρος Τραμπ –και ως Πρόεδρος 2016 - 2020- διατήρησε τον νόμο περί γάμου των ομοφυλοφίλων στις Ηνωμένες Πολιτείες της Αμερικής και στις εκλογές έκανε καμπάνια και είπε ότι υποστηρίζει το γάμο. Τελεία και παύλα.

Άρα άλλο η woke ατζέντα, άλλο ο γάμος. Άρα δεν έκανε καμμία «κωλοτούμπα» ο Μητσοτάκης και καμμία αλλαγή θέσεως δεν υπήρξε.

Τώρα τα εκπαιδευτικά θέματα που θέτετε από το ΥΕΠ, δεν είμαι αρμόδιος να τα απαντήσω γιατί δεν τα γνωρίζω. Το ΥΕΠ είναι ανεξάρτητος οργανισμός και αυτές είναι πολιτικές πολλών ετών και όχι του Μητσοτάκη. Αλλά, προσωπικά, δεν θα ήμουν πολύ αρνητικός στο να το έβλεπαν οι αρμόδιοι. Αλλά αυτό είναι άλλη συζήτηση.

Επανέρχομαι, λοιπόν.

**ΠΡΟΕΔΡΕΥΩΝ (Γεώργιος Γεωργαντάς):** Και κλείστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επανέρχομαι. Μην δημιουργείτε αντιφάσεις στην ίδια σας τη σκέψη.

Τέλος -γιατί θα το ξέχναγα- είπατε τον Μητσοτάκη «Τσαουσέσκου». Δηλαδή, θα τον εκτελέσουν σε τοίχο; Θα τον εκτελέσουν, με τη σύζυγό του, σε κάποιον τοίχο;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Παρομοίωση έκανα. Παρομοίωση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα τον εκτελέσουν; Αυτό λέτε;

Ας φύγουμε από την κυριολεξία και ας πω ότι κάνατε μία ρητορική υπερβολή. Να το δεχθώ έτσι.

Εάν πάμε στην ευρύτερη ιδεολογική συζήτηση -που εμένα μου αρέσει- σε αυτό το Κοινοβούλιο, καθίστε και μετρήστε, πόσες φορές η Νίκη έχει ψηφίσει κάτι διαφορετικό από το Κομμουνιστικό Κόμμα Ελλάδας, γιατί ο Τσαουσέσκου κομμουνιστής ήταν.

Σας διαβεβαιώ ότι στις εκατό ψήφους σας, και οι εκατό είναι σαν του ΚΚΕ. Εμένα το μεγαλύτερό μου πρόβλημα με όλα εσάς τα κόμματα της δήθεν, πέραν της Νέας Δημοκρατίας, Δεξιάς, είναι ότι εδώ, υποτίθεται, μπήκατε στη Βουλή για να εκφράσετε δεξιότερες της Νέας Δημοκρατίας θέσεις, και σε όλα τα νομοσχέδια είναι σαν να έχει αυξήσει την κοινοβουλευτική της παρουσία η Πλεύση Ελευθερίας και το ΚΚΕ. Δεν λέτε να διαφοροποιηθείτε μία φορά.

(Θόρυβος στην Αίθουσα)

Όχι, δεν λέω για εσάς. Είπα για την Νίκη και την Ελληνική Λύση. Εσείς ήδη σήμερα δείξατε τη διαφορά σας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω, λοιπόν, ότι αυτό είναι εντυπωσιακό. Είτε μιλάμε για ιδιωτικοποιήσεις είτε μιλάμε για μεταρρυθμίσεις είτε μιλάμε για έλεγχο δαπανών είτε μιλάμε για αξιολόγηση στο δημόσιο είτε μιλάμε για οτιδήποτε, είτε ψηφίζεις Νίκη είτε ψηφίζεις Κομμουνιστικό Κόμμα Ελλάδας το ίδιο. Και θα μας πείτε και Τσαουσέσκου; Ε, πάει πολύ!

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Μισό λεπτό, κύριε Πρόεδρε, γιατί δεν θα τελειώσουμε έτσι.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Υπουργέ, για την woke ατζέντα, με συγχωρείτε, και αυτό για να περνάει η ώρα σας είναι. Εγώ, όμως, θέλω να σας ρωτήσω κάτι.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, ακούστε με. Μην ρωτήσετε. Κάντε την παρατήρησή σας, γιατί άμα ρωτήσετε, πρέπει να απαντηθεί.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Υπουργέ, δύο πράγματα θα σας πω, με τα οποία θα αποδείξετε ότι δεν είστε «woke ατζέντα». Και με το θάρρος της γνώμης σας να μου απαντήσετε. Ή, μάλλον, μην μου απαντάτε για να μην κωλυσιεργούμε.

Πρώτον, υπάρχει νόμος του ΣΥΡΙΖΑ που λέει σε δεκαπεντάχρονα παιδιά -θα υποβάλλουμε και πρόταση νόμου την άλλη εβδομάδα- και τους δίνει το δικαίωμα με μια απλή δήλωση να αλλάξουν φύλο. Κάνω λάθος;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν το γνωρίζω.

**ΧΡΗΣΤΟΣ ΓΙΑΝΝΟΥΛΗΣ:** Κάνετε λάθος.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν το ξέρετε αυτό. Αυτό είναι και πάρα πολύ επικίνδυνο και για τα εθνικά μας θέματα.

Δεύτερον, ζητήσαμε -και το αρνηθήκατε εσείς που αυτοπροσδιορίζεστε ως πατριώτες- να επανέλθει στο δημοτικό σχολείο για μία φορά τον μήνα η έπαρση της σημαίας και η απαγγελία του εθνικού μας ύμνου. Το ζητήσαμε για μία φορά τον μήνα στα δημοτικά σχολεία. Είναι σπουδαίο μάθημα, ώστε να αποκτήσουν τα μικρά παιδιά αίσθηση της πατρίδας. Το ζητήσαμε και αρνηθήκατε. Η Υφυπουργός Παιδείας μάς είπε τότε κάτι αναμασήματα περί νέου πατριωτισμού. Οι πράξεις μιλάνε, όχι τα λόγια. Και στις πράξεις έχετε αποδείξει ότι είστε πλήρως αποτυχημένοι. Σας είπα και πριν πέσετε δεκατρείς μονάδες ότι και η κατρακύλα σας τώρα αρχίζει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Απλά απευθυνόμενος στους συναδέλφους -έχει κλείσει η συζήτηση αυτή- να πω το εξής: Ο κάθε Πρόεδρος, εκτός από την τοποθέτησή του, όπως και ο Κοινοβουλευτικός, δικαιούται τριών παρεμβάσεων. Δεν μπορώ να αρνηθώ τις τρεις παρεμβάσεις σε Προέδρους κόμματος. Και αντιστοίχως δεν μπορώ να αρνηθώ μετά τις απαντήσεις από την Κυβέρνηση τις παρεμβάσεις. Απλά αυτό για τη διαδικασία. Προχωράμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο για πολύ λίγο.

**ΠΡΟΕΔΡΕΥΩΝ (Γεώργιος Γεωργαντάς):** Να κάνω δύο ανακοινώσεις, κύριε Γιαννούλη, και μετά θα πάρετε τον λόγο.

Έχουμε ένα αίτημα για απουσία στο εξωτερικό που απευθύνεται στον Πρόεδρο της Βουλής, τον κ. Τασούλα. Ο Α΄ Αντιπρόεδρος της Βουλής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό από 28 Νοεμβρίου 2024 έως 1 Δεκεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Άργους.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Γιαννούλη, έχετε τώρα τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Πάρα πολύ σύντομα και ελπίζω να μη θεωρηθεί παρέμβαση, θα παρακαλούσα όποιον σέβεται αυτή την Αίθουσα, παρά τις σκοταδιστικές αντιλήψεις που μπορεί να τον διέπουν ή να τον οδηγούν σε μια εκλογική επιτυχία, να αφήσει την Αριστερά, να αφήσει τον ΣΥΡΙΖΑ ήσυχο και να μη διαδίδονται από τα χείλη επικεφαλής Κοινοβουλευτικών Ομάδων ανόητα και χυδαία ψεύδη σε σχέση με το τι προτίθεται να κάνει ο ΣΥΡΙΖΑ. Αυτό προς όλους είτε αφορά κόμματα ελάσσονος Αντιπολίτευσης είτε την Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Περνάμε στους ομιλητές.

Η κ. Ασημίνα Σκόνδρα από τη Νέα Δημοκρατία είναι η πρώτη ομιλήτρια. Παρακαλώ να έρθει στο Βήμα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η αλήθεια είναι ότι ο Πρόεδρος του Κινήματος της Νίκης έφυγε, αλλά θα παρακαλέσω τους συνεργάτες του να του μεταφέρουν το εξής: Ξέρετε, εμείς εδώ οι Βουλευτές της Νέας Δημοκρατίας -και εγώ προσωπικά- μπορεί να μην έχουμε «πατριωτόμετρο», όμως, όπως δεν θίγουμε εσάς που δηλώνετε πατριώτες, δεν μπορείτε και εσείς να θίγετε και να προσβάλετε εμάς, διότι από τη στιγμή που εμείς στηρίζουμε μία Κυβέρνηση και στηρίζουμε τον Πρωθυπουργό μας, τον Κυριάκο Μητσοτάκη, κατ’ επέκταση όταν προσβάλλετε και λέτε ως μη πατριώτες τον Πρωθυπουργό μας και μέλη της Κυβέρνησής μας, σημαίνει ότι θίγετε και εμάς και μας προσβάλλετε. Για αυτό, λοιπόν, δεν επιτρέπουμε σε κανέναν να μας πει αν είμαστε πατριώτες και πόσο ή να μας πει αν είμαστε χριστιανοί ορθόδοξοι και πόσο. Σας ευχαριστώ.

Κυρίες και κύριοι συνάδελφοι, λοιπόν, να μιλήσουμε και για το νομοσχέδιο το σημερινό επιτέλους. Η προσφορά του Ιδρύματος «Αλέξανδρος Σ. Ωνάσης» στην πατρίδα μας, είναι πολύ μεγάλη και εκτείνεται σε διάφορους τομείς, στον πολιτισμό, τις τέχνες, τα γράμματα και κυρίως στον τομέα της υγείας. Ξεπερνά τα όρια μιας κυβέρνησης. Ξεπερνά τα κομματικά στεγανά. Και ακουμπά καθολικά τη χώρα και τους ανθρώπους, που έχουν μεγαλύτερη ανάγκη τη φροντίδα.

Δεν είναι η πρώτη φορά που ψηφίζουμε κύρωση συμφωνίας με το κοινωφελές ίδρυμα και για μία ακόμη φορά οφείλουμε να εκφράσουμε την ευγνωμοσύνη μας για την προσφορά και το έργο του. Σήμερα κυρώνουμε την από 7-11-2024 σύμβαση τροποποίησης της από 26-7-2018 σύμβασης δωρεάς μεταξύ του ελληνικού δημοσίου, του κοινωφελούς ιδρύματος με την επωνυμία «Αλέξανδρος Σ. Ωνάσης», του υλοποιητικού φορέα «ΑΡΙΟΝΑ ΕΛΛΑΣ Α.Ε.» και του Ωνάσειου Καρδιοχειρουργικού Κέντρου που αφορά την κατασκευή της νέας πτέρυγας. Στο δεύτερο μέρος επιφέρονται τροποποιήσεις στον ν.2012/1992 (Α΄), ο οποίος ρυθμίζει την οργάνωση και τη λειτουργία του Ωνασείου Καρδιοχειρουργικού Κέντρου.

Θυμίζω ότι με την αρχική σύμβαση δωρεάς είχε συμφωνηθεί η υλοποίηση από το Ίδρυμα «Ωνάση» της κατασκευής νέας πτέρυγας στο Ωνάσειο Καρδιοχειρουργικό Κέντρο, ο πλήρης εξοπλισμός αυτής, η ανακατασκευή υφιστάμενων κτηρίων και η ανανέωση του εξοπλισμού, η ίδρυση και εξοπλισμός του Ωνασείου Εθνικού Μεταμοσχευτικού Κέντρου, η δημιουργία ελικοδρομίου και η κατασκευή μιας σύγχρονης παιδιατρικής κλινικής, εξειδικευμένης στην παιδική καρδιολογία και καρδιοχειρουργική. Επομένως, γίνεται εύκολα αντιληπτό ότι πρόκειται για εξαιρετικά σημαντική σύμβαση. Εξίσου σπουδαία είναι και η παρούσα κύρωση που αυξάνει το ποσό της δωρεάς στα 82 εκατομμύρια ευρώ, από τα αρχικώς προβλεπόμενα 70 εκατομμύρια ευρώ.

Κυρίες και κύριοι συνάδελφοι, οι στόχοι της σημερινής νομοθετικής πρωτοβουλίας είναι συγκεκριμένοι και ξεκάθαροι. Έχουμε συνομολογήσει όλοι, έχουμε παραδεχθεί όλοι και όλες οι πτέρυγες της Βουλής αναγνωρίζουμε την ανάγκη που έχει το σύστημα υγείας για ενίσχυση όσον αφορά στο θεσμικό πλαίσιο, αλλά και επί του πρακτέου. Διευρύνουμε, λοιπόν, την πρόσβαση στις υπηρεσίες ενός εμβληματικού ιατρικού κέντρου. Αναβαθμίζουμε γενικότερα τις νοσοκομειακές δομές, μέσω δωρεών από ιδρύματα, ακριβώς γιατί πιστεύουμε σε μια διευρυμένη σύμπραξη δημοσίου και ιδιωτικού τομέα. Το τονίζω αυτό, γιατί πολλοί από εσάς λέτε πως οι παρεμβάσεις στην υγεία γίνονται μόνο από δωρεές.

Η ιδιωτική πρωτοβουλία και γενναιοδωρία δεν απαλλάσσουν την πολιτεία από το καθήκον της, αντίθετα υπογραμμίζουν ακόμη περισσότερο την ευθύνη της να είναι δίπλα στους πολίτες. Σας προτρέπω να πάτε στα νοσοκομεία και να δείτε ιδίοις όμμασι τα έργα που εκτελούνται. Η ανακαίνιση και ο κτηριακός εκσυγχρονισμός ογδόντα νοσοκομείων είναι πρόγραμμα ύψους 314 εκατομμυρίων ευρώ από το Ταμείο Ανάκαμψης, που έχει προχωρήσει και έχει συμβασιοποιηθεί. Οι κτηριακές ανακαινίσεις εκατόν πενήντα έξι κέντρων υγείας είναι πρόγραμμα αξίας 250 εκατομμυρίων ευρώ και επίσης εκτελείται κανονικά.

Μόνο στον Νομό Καρδίτσας το Γενικό Νοσοκομείο αναβαθμίζεται ενεργειακά, ενώ έχουν αρχίσει εσωτερικές εργασίες και έχουν προχωρήσει οι μελέτες για την ανακατασκευή του τμήματος επειγόντων περιστατικών, οι οποίες θα ολοκληρωθούν ως το τέλος του 2025. Το Κέντρο Υγείας Παλαμά, εκτός της παρέμβασης που έγινε μετά την καταστροφική πλημμύρα του «Ντάνιελ», έχει ενταχθεί στο Ταμείο Ανάκαμψης και θα διατεθεί το ποσό 1.500.000 ευρώ σε στατικές παρεμβάσεις, κουφώματα, σκεπή, ηλεκτρολογικά και περιβάλλοντα χώρο. Επιπλέον, παραδόθηκε και λειτουργεί πλήρως νέο Κέντρο Υγείας στο Μουζάκι.

Έχουμε, λοιπόν, έργα 565 εκατομμυρίων ευρώ που προχωρούν κανονικά ως προς την κτηριακή αναβάθμιση. Στα χρήματα αυτά να προσθέσουμε ότι έχει υπογραφεί πρόγραμμα 63 εκατομμυρίων ευρώ για μηχανολογικό εξοπλισμό των νοσοκομείων και 38 εκατομμύρια ευρώ για εξοπλισμό των κέντρων υγείας. Όλα τα παραπάνω, σύνολο 650 εκατομμύρια ευρώ, είναι από το Ταμείο Ανάκαμψης και όχι από δωρεές. Αλλά, όπως κάποτε δεν βλέπατε τους γερανούς στο Ελληνικό, τώρα δεν βλέπετε τον εκσυγχρονισμό των νοσοκομείων μας. Και τώρα που το σκέφτομαι, κατά σύμπτωση, ήταν και ο ίδιος Υπουργός. Έχετε ιδιαίτερη συμπάθεια και αγάπη στον Άδωνι.

Κυρίες και κύριοι συνάδελφοι, η ανάταξη του ΕΣΥ είναι προτεραιότητά μας και προεκλογική μας δέσμευση. Η απόφαση είναι ειλημμένη και είναι βέβαιο ότι πολλά από τα χρονίζοντα προβλήματα θα βρουν άμεσα τη λύση τους. Άλλωστε, η αποφασιστικότητα, η αποτελεσματικότητα και τα επιτεύγματα του Άδωνι Γεωργιάδη και των συνεργατών του από όποιο Υπουργείο κι αν πέρασε είναι καταγεγραμμένα και αδιαμφισβήτητα.

Η χώρα μας με τον Κυριάκο Μητσοτάκη τροχοδρομεί πάνω σε στέρεες βάσεις με σιγουριά, ρεαλισμό και πίστη για ένα καλύτερο μέλλον. Κάθε νομοθέτημα της Κυβέρνησης είναι προσεκτικά μελετημένο με δράσεις, στόχους και απτά αποτελέσματα. Αυτό το βλέπει η κοινωνία, το βλέπουν οι πολίτες και γι’ αυτό και όταν έρθει η ώρα, δεν θα είναι δύσκολο να αποφασίσουν στο αυτονόητο δίλημμα αν θα πάμε μπροστά ή πίσω και δεν θα είναι δύσκολο γιατί θα συγκρίνουν λογικές, πρακτικές και αποτελέσματα.

Περιγράφετε στις εισηγήσεις σας ένα ζοφερό σκηνικό στην υγεία. Κατά την άποψή μου, το μόνο ζοφερό είναι η έλλειψη επιχειρημάτων, ήθους και τελικά θεσμικής αντιπολίτευσης που βιώνει αυτός ο τόπος. Σε αυτή την έλλειψη εμείς αντιτάσσουμε τα γρήγορα αντανακλαστικά, τα επιτεύγματά μας, αλλά και το όραμά μας για την πορεία της χώρας μας αφήνοντας εσάς στη μικροκομματική σας μιζέρια.

Καλώ όλα τα κόμματα να ψηφίσουν το παρόν νομοσχέδιο και, επίσης, να πάψουν να απορρίπτουν με προφάσεις την όποια πρωτοβουλία της Κυβέρνησης. Άλλωστε, αυτό δεν το συγχωρούν ούτε οι συμπολίτες μας που θέλουν σε τέτοιου είδους ζητήματα να βλέπουν έμπρακτα ότι το ενδιαφέρον είναι κοινό, ότι ομονοούμε και προχωράμε. Το χρέος μας είναι να εξαντλήσουμε κάθε διαθέσιμο μέσο, ώστε ο Έλληνας ασθενής να μη στερηθεί ποτέ τις υπηρεσίες υγείας που δικαιούται. Δεν έχουμε την πολυτέλεια να αποκλείουμε κανέναν που επιθυμεί να προσφέρει στο Εθνικό Σύστημα Υγείας, βεβαίως υπό όρους και προϋποθέσεις σεβασμού στον δημόσιο χαρακτήρα του ΕΣΥ και με προτεραιότητα πάντα τον ασθενή συμπολίτη μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία ο κ. Γεώργιος Σταμάτης.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, ζήτησα τον λόγο. Απλώς θα ήθελα τον λόγο ως Κοινοβουλευτικός Εκπρόσωπος να απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Νόμιζα για την ομιλία σας το θέλατε. Άλλωστε, μετά την τοποθέτηση του Αρχηγού έπρεπε να παρέμβουν δύο Βουλευτές. Άρα, σωστά κατά τον Κανονισμό έγινε.

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, επιτρέψτε μου και μένα να σταθώ λίγο σε κάποιες αναφορές που έκανε ο Πρόεδρος της Νίκης. Το θεωρώ επιεικώς απαράδεκτο στο Βήμα της Βουλής -έχει ορκιστεί στο Σύνταγμα ο κ. Νατσιός- να προκαλεί τον Πρωθυπουργό να μη στηρίξει την Πρόεδρο της Δημοκρατίας. Ο Πρωθυπουργός θα αποφασίσει και θα προτείνει στο Σώμα ποιος θα είναι ο Πρόεδρος της Δημοκρατίας την ώρα που το Σύνταγμα το επιτρέπει. Και γι’ αυτή την ώρα η φωτογραφία σε κάθε πρεσβεία στο εξωτερικό είναι της κ. Σακελλαροπούλου, γιατί αυτή εκφράζει την πατρίδα μας και πρέπει να είμαστε πολύ προσεκτικοί.

Και επειδή εδώ ο ρόλος μας είναι να ξεδιαλύνουμε και τα σύννεφα, τα οποία πολλές φορές στον δημόσιο διάλογο κάποιοι σπέρνουν, θέλω να σας πω το εξής: Αναφέρθηκε ο κ. Νατσιός σε μία ανάρτηση του Διευθυντή του Οικονομικού Γραφείου του Πρωθυπουργού, τον κ. Πατέλη. Θέλω να ενημερώσω ότι το συγκεκριμένο πρόγραμμα -και χαίρομαι που ξεκίνησε από μένα ως γενικός γραμματέας- δεν είναι για να δώσουμε σπίτια σε μέλη της ΛΟΑΤΚΙ κοινότητας. Είναι για να βρουν προσωρινή στέγη μέλη που ανήκουν στη ΛΟΑΤΚΙ κοινότητα.

Ξέρετε γιατί, κύριοι συνάδελφοι; Γιατί όταν είπαν τον διαφορετικό σεξουαλικό προσδιορισμό τους στην οικογένειά τους, η οικογένειά τους τούς πέταξε στον δρόμο. Αυτό κάνει η Κυβέρνηση της Νέας Δημοκρατίας.

Θα σας πω και κάτι άλλο που προφανώς δεν το γνωρίζετε και ενδεχομένως να μη σας αρέσει τώρα που θα σας το πω. Ξέρετε ποια οργάνωση μετά από προκήρυξη τρέχει αυτό το πρόγραμμα με χρήματα του ΕΣΠΑ; Η οργάνωση «ΝΟΣΤΟΣ». Τι είναι η οργάνωση «ΝΟΣΤΟΣ»; Έχει πολύ ενδιαφέρον. Είναι η εταιρεία κοινωνικής στήριξης παλιννοστούντων ομογενών, που δημιουργήθηκε το 1995 από την Ομοσπονδία Ποντιακών Σωματείων Νοτίου Ελλάδος. Μάλλον στο άκουσμα αυτό δεν θα σας βλέπω να είστε και πολύ χαρούμενοι.

Πάμε για την woke ατζέντα. Woke ατζέντα δεν υπήρχε στην Ελλάδα και δεν θα υπάρξει στην Ελλάδα. Η woke ατζέντα του κινήματος της γκετοποίησης μειονοτήτων, που έρχεται σε αντίθεση και με τον μαρξισμό, δεν υπήρξε ποτέ στην Ελλάδα. Στην Ελλάδα τι υπήρξε; Υπήρξε το δικαίωμα της ισότητας στον γάμο και μέχρι εκεί.

Και όσον αφορά, έναν νόμο, τον οποίον ψηφίστηκε επί ΣΥΡΙΖΑ -και σωστά ψηφίστηκε- κανένας συμπολίτης μας δεν πάει να αλλάξει ταυτότητα φύλου, αν στο τέλος της ημέρας δεν το αποφασίσει ο δικαστής. Δεν είμαστε Μάλτα. Δεν θα γίνουμε Μάλτα που θα πηγαίνεις στο ληξιαρχείο του δήμου και θα λες «αλλάζω το όνομά μου» και το άλλαξες.

Και κάτι άλλο να προσθέσω. Η woke ατζέντα είναι εναντίον της όποιας μορφής -αν θέλετε- οικογένειας κ.ο.κ.. Διατηρούμε τα ήθη μας; Διατηρούμε τις παραδόσεις μας; Επειδή έχετε μια πολύ μεγάλη αγωνία για τον γάμο των ομόφυλων ζευγαριών, ε, δεν έχουν γίνει πάνω από εκατό. Δεν χάλασε η ελληνική κοινωνία.

Αυτή τη στιγμή πάνω η Κυβέρνηση του Κυριάκου Μητσοτάκη μέσω της αρμόδιας Υπουργού στην Επιτροπή Ευρωπαϊκών Υποθέσεων παρουσιάζει το εθνικό σχέδιο δράσης για το δημογραφικό. Τι πιο δεξιά, τι πιο εθνική πολιτική; Σας καλούμε προφανώς να τη στηρίξετε, αλλά εσείς προφανώς έρχεστε εδώ να μας κατηγορήσετε ότι εμείς στηρίζουμε μια εθνική μειοδοτική κυβέρνηση. Μα είναι δυνατόν; Για να πάρετε τι; 1% παραπάνω;

Λείπει ο Υπουργός. Θα αναφερθώ στον Κικέρωνα για να πάω λίγο στο νομοσχέδιο. Ο Κικέρων είχε πει: «Δεν γεννιόμαστε και δεν ζούμε μόνο για τον εαυτό μας. Η πατρίδα μας και οι φίλοι μας έχουν μερίδιο από εμάς». Ο νέος εθνικός πατριωτισμός δεν είναι αυτός που εξαγγέλλετε κάποια κόμματα εδώ πέρα. Ο νέος εθνικός πατριωτισμός είναι σταθερή κυβέρνηση, ανάπτυξη, αύξηση του Εγχώριου Ακαθάριστου Προϊόντος, ώστε έτσι να δημιουργηθούν νέες δουλειές, νέες προσλήψεις στην υγεία και, ταυτόχρονα, η συνάντηση με τους ευεργέτες.

Καμμιά φορά και η ζωή και η πολιτική είναι περίεργη. Φέρνουμε σήμερα να κυρώσουμε μία συμφωνία και σαν σήμερα πέθανε η Χριστίνα Ωνάση. Άρα, νομίζω ότι το Ίδρυμα «Ωνάση» με αυτή τη δωρεά του δεν είναι ότι προσφέρει στην πατρίδα και στο έθνος, προσφέρει στους ανθρώπους, όπως καλά είπε χθες ο Υπουργός στην Επιτροπή. Ξέρετε, οι παλιοί ασφαλισμένοι του ΟΓΑ δεν ξέρω πόσοι θα ζούσαν αν δεν υπήρχε το Ωνάσειο Καρδιοχειρουργικό Κέντρο.

Στόχος αυτής της Κυβέρνησης και όραμα του Πρωθυπουργού είναι στο τέλος αυτής της δεκαετίας να έχουμε μια υγεία για όλους τους Έλληνες πολίτες, όπως μας αξίζει και όπως τους αξίζει. Και σας καλώ όχι μόνο να το υπερψηφίσετε, αλλά και ταυτόχρονα να δούμε και να ενισχύσουμε αυτόν τον νέο εθνικό πατριωτισμό από τους ευεργέτες κυρίως στα θέματα της παιδείας, της νεολαίας και της υγείας, γιατί αν κάνετε μια βόλτα στην Αθήνα, θα δείτε -και πριν την απελευθέρωση και μετά την απελευθέρωση- πόσα έχουν συνεισφέρει οι εθνικοί ευεργέτες της χώρας μας.

Νομίζω ότι σε αυτό το σημείο θα πρέπει όλοι να είμαστε πολύ προσεκτικοί στον δημόσιο διάλογο όταν ψηφίζουμε και όταν δεν καταψηφίζουμε κάτι, γιατί αυτό που μετράει στο τέλος της ημέρας είναι -και το λέω στον εκπρόσωπο εδώ της Νίκης- αν έρθει η μέρα να μπούμε σε ένα χαράκωμα, θα είμαστε όλοι μαζί γιατί έτσι πρέπει να είναι. Μη δημιουργείτε διχαστικές τάσεις με πατριώτες Α΄, Β΄ και Γ΄ τάξεως. Ο πατριωτισμός είναι μέσα στην κοινωνία, είναι να πας να λύσεις το πρόβλημα, είναι να δώσεις ελπίδα και όραμα στους ανθρώπους κυρίως που το έχουν ανάγκη.

Και κάτι τελευταίο θέλω να πω. Λόγω προσωπικών περιστατικών την τελευταία εβδομάδα βλέπω ότι πραγματικά κάτι αλλάζει στην υγεία, κάτι αλλάζει στα νοσοκομεία και όποιος δεν το βλέπει είτε είναι κοντόφθαλμος είτε δεν θέλει να δει την πραγματικότητα. Εδώ αξίζουν συγχαρητήρια στον Υπουργό και στην ομάδα του, που είναι κάθε μέρα εκεί για να λύσει το πρόβλημα, γιατί για να φτιάξεις το νέο ΕΣΥ, χρειάζεται το νέο «εμείς».

Εμείς, λοιπόν, στηρίζουμε αυτή την πρωτοβουλία που κάνει η Κυβέρνηση, τον Πρωθυπουργό και τον αρμόδιο Υπουργό, για να φτιάξουμε μια Ελλάδα, όπως πραγματικά την θέλουμε.

Επειδή, λοιπόν, σήμερα -και κλείνω με αυτό- συμπληρώνονται χίλιες ημέρες από την έναρξη του πολέμου της Ουκρανίας, εμείς θα είμαστε στο Σύνταγμα με τους Ουκρανούς, τους Ουκρανούς που έχουν υποστεί τα βάναυσα από τους Ρώσους κατακτητές, που αυτή τη στιγμή κατέχουν παράνομα εδάφη της Ουκρανίας. Σας καλώ να είστε και εσείς, γιατί έτσι πρέπει να είναι η φωνή της δημοκρατίας και έτσι πρέπει να είναι η φωνή του ελληνικού Κοινοβουλίου.

Και τέλος, κύριε Πρόεδρε, θα ήθελα να δώσω θερμά συγχαρητήρια στην οικογένεια Μουστακλή, που δώρισε χθες στη Βουλή των Ελλήνων το χαρακτικό του Τάσου με τον Σπύρο Μουστακλή. Πολλά συγχαρητήρια, επίσης και στον Πρόεδρο της Βουλής που έκανε δεκτή αυτή την προσφορά, γιατί ο Μουστακλής δεν ήταν ούτε αριστερός ούτε δεξιός, ήταν ένας δημοκράτης που πολέμησε σε πολλούς πολέμους και όχι μόνο δεν πήρε μία γι’ αυτά που έκανε, αλλά, κυρίως, το όνομά του ήταν και εκμετάλλευση από διάφορες πτέρυγες εδώ της Βουλής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Βρεττός, Κοινοβουλευτικός Εκπρόσωπος της Νίκης, για μία παρέμβαση τριών λεπτών.

Ακολουθεί η κ. Λινού με την οποία ολοκληρώνουμε τους ομιλητές.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, βλέπω μεγάλη αγωνία από τους Βουλευτές της Νέας Δημοκρατίας. Συζητάνε συνεχώς ότι ένα μικρό κόμμα, κατά τον Πρωθυπουργό κομματίδιο, κατ’ επανάληψη, δηλαδή, μια αντιδημοκρατική και αλαζονική έκφραση ενός κυβερνήτη, ο οποίος απαξιοί να ακούει τι λένε οι πολίτες, να λέει ότι προκαλεί με τον λόγο της διχαστικά διλήμματα. Μεγάλη αξία και σημασία μας δίνετε, γιατί τελικά δεν έχει σημασία το ποσοστό, αλλά πόσο εσύ εκφράζεις την αλήθεια και το κοινωνικό σύνολο.

Ακούστηκε κάτι για τις φωτογραφίες της Προέδρου που βρίσκονται σε όλα τα προξενεία και εγκάλεσε τον Πρόεδρό μας. Πόσες φωτογραφίες, αλήθεια, έχουν μπει στο χρονοντούλαπο της ιστορίας; Για ποιον λόγο, όμως, έχουν μπει; Για τον λόγο ότι τελικά απαξιωτικά έκαναν αυτή τη διαδρομή της ιστορίας, γιατί η Πρόεδρος πραγματικά στη συνείδηση του ελληνικού λαού είναι σε αποδρομή. Και είναι σε αποδρομή, γιατί εκφράζει μεροληπτικά και ασύστολα μόνο τη δυναστεία της μειοψηφίας και πανηγυρίζει σε «παρτάκια» που κάνει με φίλους, οι οποίοι στο πλαίσιο της δικής τους δημοκρατίας χάρηκαν, γιατί η μειοψηφία τελικά κατάφερε να ανατρέψει τη θέση, το φρόνημα και όλη αυτή την ελληνική παράδοση.

Επομένως, όταν αναφέρθηκε ο κ. Σταμάτης, ο Βουλευτής της Νέας Δημοκρατίας, ότι τελικά όλη η ατζέντα έχει να κάνει με το να βρουν σπίτια κάποιοι άνθρωποι, συνάνθρωποί μας, οι οποίοι είχαν διαφορετική σεξουαλική προτίμηση, εμείς δεν αντιδρούμε σ’ αυτό. Εμείς αντιδρούμε στην κυβερνητική πολιτική που παίρνει τα σπίτια όλων των Ελλήνων. Εμείς αντιδρούμε στην κυβερνητική πρακτική που κλείνει όλες τις μικρομεσαίες επιχειρήσεις. Εμείς αντιδρούμε όχι στις κωλοτούμπες, γιατί στις κωλοτούμπες μπορεί να ξανασταθούν στο ίδιο ύψος.

Εμείς είμαστε εναντίον όλων αυτών των ταπεινωτικών συμπεριφορών, που όταν τελικά δεν τους βγαίνει, σαν μάγοι, οι οποίοι θέλουν να παραγάγουν κάτι καινούργιο, έρχονται και γελάνε πολλές φορές και με ψεύτικο χαμόγελο, γιατί τους έπιασαν στα πράσα. Γιατί; Γιατί αποτύχαν όλες οι επενδύσεις τους να ξεριζώσουν ό,τι σοβαρό, έντιμο έχει να επιδείξει αυτός ο τόπος.

Επομένως δεν είμαστε χαρούμενοι, γιατί αποτυγχάνετε. Είμαστε βαθιά λυπημένοι, αλλά η μόνη χαρά είναι ότι δεν μπορείτε επί μακρόν να κοροϊδεύετε τον ελληνικό λαό, γιατί τελικά ο νέος πατριωτισμός ή ο παλιός είναι κάποια τεχνάσματα κυβερνητικά για να αποδείξουν ότι έπαψαν να είναι πατριώτες. Γιατί ο πατριωτισμός δείχνεται στην πράξη, δείχνεται στον σεβασμό στην παράδοση και δείχνεται στις πολιτικές που κάνουν τους Έλληνες περήφανους και όχι ταπεινωμένοι. Και εθνικά τους ταπεινώνετε και οικονομικά τους εξαθλιώνετε.

Επομένως, ναι, θα είμαστε χαρούμενοι όσο πιο γρήγορα οι Έλληνες καταλάβουν ότι είστε πολιτικοί, οι οποίοι εξαπατάτε τον ελληνικό λαό συστηματικά και χωρίς καμμία αιδώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Ανεξάρτητη Βουλευτής, η κ. Λινού και αμέσως μετά θα έχουμε την ομιλία του Υπουργού, του κ. Γεωργιάδη.

Παρακαλώ, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, νομίζω ότι σε γενικές γραμμές όλοι συμφωνούμε ότι μιλάμε για μία κύρωση, η οποία θα ωφελήσει το μεγαλύτερο μέρος του ελληνικού λαού, γιατί θα έχουν πρόσβαση και τα παιδιά που χρειάζονται καρδιοχειρουργικές παρεμβάσεις και οι πολλοί άνθρωποι που χρειάζονται κάποια μεταμόσχευση.

Στο Νοσοκομείο Παίδων «Η Αγία Σοφία» υπάρχει μία ισχυρή παιδοκαρδιοχειρουργική κλινική, η οποία, όμως, ταλανίζεται τα τελευταία χρόνια και ο χρόνος αναμονής μπορεί να είναι μακρύς και υπάρχουν διάφορες εκδοχές κατά καιρούς ότι τα παιδιά που περιμένουν στη λίστα μπορεί να είναι δώδεκα, τριάντα, πενήντα, εξήντα, αλλά αυτό που αγωνιά και κάνει τους γιατρούς να ταλαιπωρούνται είναι η έλλειψη προσωπικού, η έλλειψη συχνά αιθουσών χειρουργικών.

Έχουμε κατηγορηθεί ότι δεν φροντίζουμε επαρκώς τα παιδιά που ανήκουν σε ευάλωτες ομάδες. Υπήρξε διαμαρτυρία για τα παιδιά Ρομά. Γενικά είναι μια ανάγκη. Είναι μια υπαρκτή ανάγκη για να έχουμε και μεγαλύτερη ευχέρεια και καλύτερη προσφορά και μεγαλύτερη πρόσβαση στα παιδιά που βρίσκονται σε τεράστια ανάγκη με καρδιαγγειακό πρόβλημα.

Βέβαια, αυτό είναι μια παλιά ιστορία για την Ελλάδα. Θυμάμαι όταν πριν από πενήντα σχεδόν χρόνια, μπορεί να ήταν σαράντα πέντε, ήμουν στη «Mayo Clinic» και έπρεπε να κάνω το διερμηνέα στα ελληνικά για ένα παιδάκι, που έπρεπε να χειρουργηθεί από τον Μαγκούνη εκείνα τα χρόνια. Είναι κρίμα να βρισκόμαστε στην ίδια κατάσταση τώρα. Και πραγματικά είναι πολύ σημαντικό όχι μόνο να έχουμε το κέντρο στο «Ωνάσειο», αλλά να συνεχίσουμε να δίνουμε τη δυνατότητα στους Έλληνες γιατρούς να καλύπτουν όλες τις ανάγκες και στα νοσοκομεία του ΕΣΥ.

Όσον αφορά τις ανάγκες για μεταμοσχεύσεις είναι περιττό να πούμε ότι η μόνη μας σχετική επιτυχία είναι στις μεταμοσχεύσεις του νεφρού, αλλά ακόμα και εκεί ο Ελληνικός Οργανισμός Μεταμοσχεύσεων μιλάει για αναμονή επτά ή οκτώ ετών μέχρι να μπορέσει να υπάρξει μια μεταμόσχευση και ότι οι άνθρωποι που είναι στη λίστα αναμονής ξεπερνάνε τους χίλιους διακόσιους, χίλιους τριακόσιους, μπορεί να πλησιάζουν τους χίλιους πεντακόσιους. Για τις υπόλοιπες μεταμοσχεύσεις οργάνων είναι μηδαμινή η δυνατότητά μας και ελπίζω ότι το κέντρο στο «Ωνάσειο» θα επικεντρωθεί σε αυτά τα όργανα κυρίως πνεύμονες, ήπαρ, καρδιά, έτσι ώστε να μπορέσουμε να ανταγωνιστούμε άλλες χώρες.

Εκείνο, όμως, που είναι σημαντικό και για το οποίο πρέπει να αγωνιούμε και να προσπαθήσουμε αυτή την περίοδο είναι να καλύψουμε τις υπόλοιπες ανάγκες. Ένα εξαιρετικό κτήριο με εξαιρετικές υποδομές και καταπληκτικά όργανα δεν αρκεί αν δεν έχεις τους ανθρώπους που θα το λειτουργήσουν. Και δεν αρκεί αν δεν έχεις τους ανθρώπους που θα τους στηρίξουν διοικητικά. Και γι’ αυτό νομίζω ότι πρέπει να ξανασκεφτούμε πώς δεν θα εξασφαλίσουμε μόνο στο «Ωνάσειο» το προσωπικό, γιατί εκεί μπορεί να εξασφαλιστεί από μόνο του και λειτουργεί, όπως μας είπε και ο Υπουργός με διαφορετικό τρόπο.

Το θέμα είναι πώς θα μπορέσουμε να εξασφαλίσουμε προσωπικό και για τα υπόλοιπα κέντρα που ανήκουν στο ΕΣΥ, ώστε να μπορούν να έχουν και καλές συνθήκες εργασίας και επαρκείς αμοιβές και κυρίως να είμαστε έτοιμοι όταν θα λειτουργήσει -γιατί το «Ωνάσειο» δεν θα λειτουργήσει στους έξι μήνες, θα περάσει κάμποσος καιρός- να στήσουμε ή να διευκολύνουμε ως κυβέρνηση, ως πολιτεία τη συνεργασία ανάμεσα στους γιατρούς που θα προσλάβει το «Ωνάσειο» με τους γιατρούς που, ήδη, υπηρετούν στο ΕΣΥ και με την επάρκεια των ειδικών στο ΕΣΥ, έτσι ώστε να μπορέσουμε να στήσουμε ένα σύστημα που δεν θα καλύψει μόνο τις άμεσες ανάγκες, αλλά και μακροχρόνια θα δημιουργήσει μια καλή εμπειρία μεταμοσχεύσεων και μια καλή σημαντική εμπειρία παιδοκαρδιοχειρουργικής, έτσι ώστε οι επιστήμονες στην Ελλάδα να εκπαιδεύονται ακόμα και στο «Ωνάσειο», αλλά και να μπορέσουμε να προσελκύσουμε και να κρατήσουμε επιστήμονες από το εξωτερικό και να καλλιεργήσουμε τη φιλοσοφία των δωρεών και την αποδοχή της συνεργατικότητας. Νομίζω ότι είναι πράγματα που καμμιά φορά δεν τα σκεφτόμαστε, αλλά δεν μπορούμε να πάμε μπροστά χωρίς αυτά.

Σας ευχαριστώ πάρα πολύ για την ευκαιρία!

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα ο Υπουργός Υγείας κ. Άδωνις Γεωργιάδης.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Όσον αφορά την κύρωση της σύμβασης τροποποίησης συμβάσεως δωρεάς μεταξύ του ελληνικού δημοσίου, του κοινωφελούς ιδρύματος με την επωνυμία Κοινωφελές Ίδρυμα «Αλέξανδρος Σ. Ωνάσης», του νομικού προσώπου ιδιωτικού δικαίου με την επωνυμία «Ωνάσειο Καρδιοχειρουργικό Κέντρο» και της εταιρείας με την επωνυμία «ΑΡΙΟΝΑ ΕΛΛΑΣ», νομίζω ότι πραγματικά δεν έχουμε κανένα σημείο διαφωνίας μέσα στην Αίθουσα.

Αναφέρω μόνο μερικές από τις διαφωνίες που ακούστηκαν απλώς και μόνο για να τις απαντήσω και να διασκεδαστούν.

Η πρώτη διαφωνία, την οποία άκουσα από την Ελληνική Λύση αφορά το πώς γνωρίζουμε πόθεν προέρχονται τα χρήματα της δωρεάς. Νομίζω ότι η ερώτηση που κατατέθηκε στην επιτροπή ήταν ρητορική, καθόσον είναι απολύτως προφανές ότι το Ίδρυμα «Αλέξανδρος Σ. Ωνάσης» διαχειρίζεται την κληρονομιά που άφησε ο αείμνηστος Αριστοτέλης Ωνάσης. Δεν νομίζω ότι έχουμε πολλές αμφιβολίες για το αν το ίδρυμα αυτό έχει χρήματα ή χρειάζεται να κάνει νομιμοποίηση από παράνομες δραστηριότητες. Άρα τα χρήματα είναι διαφανή και άρα δεν υπάρχει κανένα ζήτημα ως προς την αποδοχή τους.

Η δεύτερη ένσταση που άκουσα αφορούσε το γιατί να υπάρχει απαλλαγή από τον φόρο προστιθέμενης αξίας. Η απαλλαγή από τον φόρο προστιθέμενης αξίας στις δωρεές αποτελεί μια πάγια τακτική του ελληνικού κράτους και γίνεται κατά κανόνα σε μεγάλες δωρεές, ακριβώς διότι είναι παράλογο να σου δωρίζει κάποιος κάτι από τα δικά του χρήματα προς χρήση του ελληνικού δημοσίου και να θες σε αυτό να του επιβάλλεις και φόρο προστιθέμενης αξίας. Αν κάποιος εξ αυτού του γεγονότος δεν θέλει να ψηφίσει τη συγκεκριμένη σύμβαση, αυτό το επιχείρημα αποτελεί προφανώς έναν τελείως προσχηματικό λόγο.

Η τρίτη ένσταση που άκουσα αφορούσε το ότι το «Ωνάσειο» δεν είναι δημόσιο. Το «Ωνάσειο» δεν είναι δημόσιο -εννοώ το νοσοκομείο, το Καρδιοχειρουργικό, δεν λέω το ίδρυμα- με τη στενή έννοια του ΕΣΥ, αλλά είναι εποπτευόμενο από το δημόσιο, νομικό πρόσωπο ιδιωτικού δικαίου, με διοικητικό συμβούλιο την πλειοψηφία του οποίου ορίζει ο εκάστοτε Υπουργός Υγείας της Ελλάδος.

Όσον αφορά τώρα τους ασθενείς που πηγαίνουν στο «Ωνάσειο», όλοι οι ασφαλισμένοι ασθενείς στον ΕΟΠΥΥ δεν πληρώνουν απολύτως τίποτα παρά μόνο αν αλλάξουν θέση. Στο «Ωνάσειο» η αλλαγή θέσης είναι πολύ σπάνια, γιατί είναι πολύ λίγα τα κρεβάτια που δεν είναι στην τρίτη θέση. Είναι το ανάποδο απ’ ό,τι συμβαίνει στις ιδιωτικές κλινικές. Στις κατά κανόνα ιδιωτικές κλινικές είναι λίγα τα κρεβάτια της θέσεως και κατά κάποιο τρόπο πολλοί κινητροδοτούνται και θα ήθελαν να αλλάξουν θέση και εκεί αρχίζουν οι επιπλέον χρεώσεις. Στο «Ωνάσειο» τα κρεβάτια είναι πάρα πολύ λίγα, καθόσον τα περισσότερα μονόκλινα κρεβάτια καταλαμβάνονται από τις χειρουργικές επεμβάσεις των μεταμοσχευθέντων. Άρα οι ασφαλισμένοι στον ΕΟΠΥΥ δεν υποχρεούνται να πληρώσουν ούτε ένα ευρώ. Είναι σαν να μπαίνεις σε ένα οποιοδήποτε νοσοκομείο του ΕΣΥ. Τα χρήματά του τα καταβάλλει ο ΕΟΠΥΥ.

Οι ανασφάλιστοι πράγματι θα έπρεπε να πληρώσουν. Οι ανασφάλιστοι πρέπει να κάνουν χρήση δημόσιων νοσοκομείων, εκτός αν υπάρχει κάποια εξαίρεση για λόγους καθαρά ιατρικούς. Οπότε, σε αυτή την περίπτωση αποφασίζει ad hoc το Υπουργείο.

Όσον αφορά τώρα τους μεταμοσχευθέντες, δηλαδή το Μεταμοσχευτικό Κέντρο, αυτοί βγαίνουν δωρεάν, είτε είναι ασφαλισμένοι είτε ανασφάλιστοι. Επίσης, τα παιδιά πηγαίνουν δωρεάν, είτε είναι ασφαλισμένα είτε είναι ανασφάλιστα. Κατά συνέπεια, το «Ωνάσειο Καρδιοχειρουργικό Κέντρο», όπως λειτουργεί μέχρι σήμερα, αποτελεί μία άριστη πρακτική ιατρική που πραγματικά όσοι έχουν σώας τας φρένας αντιλαμβάνονται ότι άλλαξε άρδην την εικόνα των καρδιοχειρουργικών επεμβάσεων στην Ελλάδα. Όπως είπα χθες στην επιτροπή, θα μπορούσαμε να τις χωρίσουμε στην «προ Ωνασείου» και στη «μετά Ωνασείου» εποχή.

Όσον αφορά τώρα τα επιχειρήματα που άκουσα, όπως ότι εκεί οι γιατροί πληρώνονται επιπλέον χρήματα και παίρνουν κάποια πολύ μεγάλα μπόνους, αυτό δεν είναι κακό, κάτι που είπε χθες η κ. Λινού. Η κ. Λινού δεν νομίζω ότι το είπε για κακό. Νομίζω ότι το είπατε για καλό. Όμως, άλλοι μπορεί να το πάρουν ως κακό. Και σας εξηγώ αμέσως γιατί δεν είναι κακό. Ο σκοπός ενός τέτοιου ιδρύματος και ο λόγος για τον οποίο επελέγη να λειτουργεί ως νομικό πρόσωπο ιδιωτικού δικαίου είναι να μπορεί να προσελκύει και γιατρούς οι οποίοι κατά κανόνα δεν προτιμούν το δημόσιο σύστημα. Άρα με τη δυνατότητα που έχει το «Ωνάσειο» να δίνει πολύ υψηλούς μισθούς και μπόνους έχει καταφέρει να φέρει στην Ελλάδα καρδιοχειρουργούς, οι οποίοι κανονικά δεν θα έμπαιναν ποτέ σε ένα δημόσιο νοσοκομείο, γιατί μπορούν να κερδίσουν αυτά τα χρήματα πολύ εύκολα στον ιδιωτικό τομέα. Άρα στην ουσία προσλαμβάνουμε στο δημόσιο με ιδιωτικά κριτήρια γιατρούς που ανταγωνίζονται τις ιδιωτικές κλινικές. Επομένως, σε όλο το πλέγμα η λειτουργία του «Ωνάσειου Καρδιοχειρουργικού Κέντρου» είναι απολύτως συμφέρουσα για τον Έλληνα ασθενή και αποτελεί ευρύτερο νοσοκομείο του ΕΣΥ.

Τώρα όσον αφορά την κριτική που ακούστηκε από ορισμένες πτέρυγες για τη μετονομασία του νοσοκομείου από «Ωνάσειο Καρδιοχειρουργικό Κέντρο» σε «Ωνάσειο Νοσοκομείο», θα με συγχωρέσετε, αλλά και αυτή είναι μία προσχηματική αντίρρηση. Ο λόγος που με την παρούσα σύμβαση ψηφίζεται η μετονομασία του νοσοκομείου αυτού είναι γιατί από το 1992 που ξεκίνησε το «Ωνάσειο Καρδιοχειρουργικό Κέντρο» μέχρι σήμερα έχει διευρύνει κατά πολύ τις αρχικές του ιατρικές υπηρεσίες. Οι αρχικές ιατρικές υπηρεσίες ήταν μόνο καρδιοχειρουργικές, ενώ οι σημερινές δεν είναι μόνο καρδιοχειρουργικές, αλλά ευρύτερες και με την προσθήκη του Μεταμοσχευτικού Κέντρου κατά πολύ ευρύτερες. Άρα υπό την έννοια αυτή, η προηγούμενη επωνυμία του δεν αντικατοπτρίζει αυτό που είναι σήμερα. Τόσο απλά! Δεν υπάρχει καμμία συνωμοσία πίσω από αυτό.

Στη συγκεκριμένη σύμβαση έχουμε αύξηση της δωρεάς. Η δωρεά συμφωνήθηκε το 2018 επί κυβερνήσεως ΣΥΡΙΖΑ. Και όσον αφορά τώρα τις αιτιάσεις που τέθηκαν πάλι από κάποια κόμματα της Αντιπολιτεύσεως και αφορούν το πώς ξέρουμε ότι έγινε σωστή χρήση των χρημάτων, ότι δεν υπήρξαν ρεμούλες, γιατί δεν έγιναν δημόσιοι διαγωνισμοί και όλα τα άλλα, καταλαβαίνετε ότι όλα αυτά δεν έχουν καμμία βάση. Το νοσοκομείο το χτίζει το ίδιο το ίδρυμα. Ο δωρητής χτίζει το ίδρυμα. Η αύξηση της δωρεάς έγινε γιατί τελικά του κόστισε περισσότερα χρήματα από όσα είχε αρχικά προϋπολογίσει. Η δωρεά δεν αφορά μόνο το καινούργιο κτήριο του Μεταμοσχευτικού Κέντρου, αλλά και την ανανέωση του εξοπλισμού του υφιστάμενου Καρδιοχειρουργικού Κέντρου. Αυτό σημαίνει ότι έχει δοθεί ένα μεγάλο ποσό, ώστε να αλλάξουν μηχανήματα και να μπουν εντελώς νέας τεχνολογίας και στο Καρδιοχειρουργικό Κέντρο.

Ο γενικός σκοπός αυτής της συμβάσεως είναι μέσα στο πρώτο τρίμηνο του 2025, αγαπητή κυρία Λινού, να κάνει εγκαίνια το Μεταμοσχευτικό Κέντρο. Κατά την άποψη των ιθυνόντων του «Ωνασείου», θα λειτουργήσει σχεδόν από την πρώτη μέρα. Έχουν ήδη γίνει οι σχετικές ρυθμίσεις από τη διοίκηση του «Ωνασείου». Αν έχετε κάποια αμφιβολία, θα μπορούσαμε να καλέσουμε στη Βουλή, στην Επιτροπή Κοινωνικών Υποθέσεων, τον κ. Μπολέτη, τον νυν Πρόεδρο δηλαδή του «Ωνασείου», ώστε να τον ρωτήσετε για το χρονοδιάγραμμα και για όλα τα άλλα. Φαίνεται ότι είναι πάρα πολύ έτοιμοι.

Μάλιστα, πρότεινα κάτι που επαναλαμβάνω και στην Ολομέλεια. Όταν το «Ωνάσειο» μάς πει ότι είναι έτοιμο να κλείσει κάποια τελευταία μερεμέτια -εγώ το έχω δει, αλλά είχε ακόμα κάποια μικρά μερεμέτια- να οργανώσουμε άμεσα να το επισκεφθούμε να το δείτε με κοινοβουλευτική αντιπροσωπεία από την Επιτροπή Κοινωνικών Υποθέσεων, για να ξέρετε τι είναι αυτό που ψηφίζουμε. Είναι ένα αριστούργημα που θα βοηθήσει πραγματικά πάρα πολύ την πολιτική μεταμοσχεύσεων στην Ελλάδα και την παροχή υπηρεσιών υγείας στους Έλληνες ασθενείς. Δεν υπάρχει κανένας, μα κανένας απολύτως λόγος να ψηφίσει κάποιος «όχι» σε αυτό. Ακόμα και όσον αφορά το Κομμουνιστικό Κόμμα Ελλάδας που κατά παράδοση ψηφίζει «όχι» σε όλα, εντάξει, έχει το νομικό πρόσωπο του ιδιωτικού δικαίου που προφανώς αυτό μπορεί να σας αποκλείει από το να το ψηφίσετε, αλλά νομίζω ότι αποτελεί και λίγο μικροψυχία να μην ψηφίσουμε σύμπαντες όλοι εδώ ένα πράγμα το οποίο μόνο καλό κάνει στον Έλληνα ασθενή.

Ως προς την πρόοδο τώρα των μεταμοσχεύσεων που έχει επιτευχθεί γενικά τα τελευταία χρόνια, θέλω να συγχαρώ από το Βήμα της Βουλής τον προκάτοχό μου κ. Θάνο Πλεύρη, όχι γιατί είναι καλός καρδιακός μου φίλος, όπως προφανώς γνωρίζετε, αλλά γιατί από την αλλαγή της νομοθεσίας που έκανε και μετά η πρόοδος των μεταμοσχεύσεων στην Ελλάδα έχει καταγραφεί πλέον επιστημονικά παγκοσμίως ως καλή πρακτική. Αυτή, λοιπόν, η πρόοδος γίνεται με γεωμετρικούς ρυθμούς.

Εγώ έχω θέσει ως επιστήμων σύμβουλό μου για τις μεταμοσχεύσεις στο Υπουργείο τον κ. Ανδρέα Τζάκη -ίσως να τον θυμάστε παλιά από την περίπτωση του μακαριστού Χριστόδουλου- ο οποίος μου είπε ότι πραγματικά δεν ξέρει άλλη χώρα που να έχει κάνει σε τόσο σύντομο χρονικό διάστημα τόση μεγάλη πρόοδο. Φυσικά, η Ελλάδα είχε μείνει πολύ χαμηλά για πάρα πολλές δεκαετίες. Αυτό φαίνεται πραγματικά τα τελευταία δύο χρόνια ότι αλλάζει. Φαίνεται ότι στο 2024 πάμε στο απόλυτο ρεκόρ όλων των εποχών. Εάν καταφέρουμε να συντηρήσουμε αυτούς τους ρυθμούς ανόδου, σε λιγότερο από τρία χρόνια θα είμαστε στις βέλτιστες χώρες της Ευρώπης από τελευταίοι, το οποίο -με συγχωρείτε- αλλά δεν είναι μικρό πράγμα, είναι πολύ μεγάλο πράγμα. Και δεν είναι μόνο στο νεφρό, κυρία Λινού, είναι και στο ήπαρ, όπου εκεί γίνονται οι μεταμοσχεύσεις με πολύ πιο μεγάλη ταχύτητα και από ζώντες δότες και με τη νέα μεταμοσχευτική κλινική ήπατος που ιδρύσαμε στο «Λαϊκό» Νοσοκομείο και αναφέρομαι στον κ. Σωτηρόπουλο, όπου πραγματικά κάνουμε θαύματα και φυσικά, η κ. Μαρινάκη στο νεφρό στο «Λαϊκό» Νοσοκομείο, η αντίστοιχη ομάδα στο «Ιπποκράτειο» Θεσσαλονίκης στο οποίο είναι πραγματικά συγκλονιστική …

**ΧΡΗΣΤΟΣ ΓΙΑΝΝΟΥΛΗΣ:** Πιστώστε στη Θεσσαλονίκη μία επιτυχία πρωτοπορίας!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα, το είπα! «Ιπποκράτειο» Θεσσαλονίκης. Τους σέβομαι και μάλιστα το «Ιπποκράτειο» Θεσσαλονίκης, επειδή μου το είπατε -θέλω να το πω αυτό από το Βήμα- είναι ένα συγκλονιστικό νοσοκομείο και η πίεση και η αδυναμία να βρουν εύκολα αναισθησιολόγους, οφείλεται κυρίως στην μεγάλη ένταση εργασίας που έχει αυτό το νοσοκομείο, το οποίο είναι ο βασικός πυλώνας παροχής υπηρεσιών υγείας στη Θεσσαλονίκη. Η Κυβέρνηση δεν το έχει αφήσει το «Ιπποκράτειο». Αυτή τη στιγμή στα συνολικά έργα που γίνονται και λαμβάνει το νοσοκομείο είναι πάνω από 30.000.000 ευρώ. Κυριολεκτικά, γίνεται καινούργιο αυτό το νοσοκομείο και από το Ταμείο Ανάκαμψης και από το ΕΣΠΑ και είμαι πολύ υπερήφανος που έχω επισκεφθεί πρόσφατα και τα εργοτάξια. Μπορείτε να δείτε στους λογαριασμούς μου στα social media τις σχετικές φωτογραφίες από τα εργοτάξια εκεί.

Κατά συνέπεια, το σύνολο της συμβάσεως που ψηφίζουμε σήμερα είναι καλό πράγμα για τον Έλληνα ασθενή και δεν μπορώ να σκεφθώ ότι κάποιο κόμμα θα πει όχι σε αυτό. Να δώσω, όμως, ορισμένες απαντήσεις σε θέματα, τα οποία ετέθησαν επί των θεμάτων της υγείας, για τα άλλα μιλήσαμε προηγουμένως, μην επανέλθουμε.

Πάω πρώτα στον εισηγητή του ΠΑΣΟΚ. Αντιλαμβάνομαι ότι η απόφασή σας να καταψηφίσετε, επί της ουσίας, δηλώνοντας «παρών», τα δωρεάν απογευματινά χειρουργεία σας, έχει δημιουργήσει κάποιες ενοχές και προσπαθείτε τώρα να καλύψετε αυτή σας τη στάση με διάφορα επιχειρήματα, τα οποία είναι πολύ ισχυρά.

Άκουσα τον κ. Χρηστίδη προχθές που έλεγε ότι το ΠΑΣΟΚ καταψήφισε τα απογευματινά χειρουργεία, διότι θέλει να γίνονται το πρωί. Δεν κατάλαβα τι εννοείτε. Αν εννοείτε να προσλάβουμε περισσότερο κόσμο, για να αυξήσουμε τον αριθμό των χειρουργείων το πρωί, γιατί η ιδέα των πρωινών χειρουργείων είναι με το ίδιο προσωπικό να κάνεις περισσότερα, δεν μπορεί ένας χειρουργός που χειρουργεί το πρωί ένα κρεβάτι, ταυτόχρονα να κάνει ένα χειρουργείο και σε ένα άλλο κρεβάτι. Δεν μπορεί να πηγαίνει από το ένα κρεβάτι στο άλλο. Άρα, λοιπόν, εμείς τι του λέμε; Εσύ που έκανες το χειρουργείο το πρωί, πήγαινε να κάνεις χειρουργείο το απόγευμα. Αν η απάντηση είναι στα σοβαρά αυτή που είπε ο κ. Χρηστίδης -συμπαθής σε μένα καθ’ όλα- ότι θέλαμε να γίνονται το πρωί -αν το πρόβλημά σου είναι σε ποια θέση είναι ο ήλιος, αυτό εμένα δεν με ενοχλεί πολύ- και ότι δεν κάνουμε προσλήψεις, για να ανοίξουμε περισσότερα χειρουργικά κρεβάτια το πρωί, αν αυτή είναι η ιδέα της διαφωνίας, πρέπει να σας πω ότι κάνετε λάθος για τον εξής λόγο: Για ποιον λόγο; Τα χρήματα του Ταμείου Ανάκαμψης -είναι κάτι που το ΠΑΣΟΚ ή και άλλες πολιτικές δυνάμεις δεν το κατάλαβαν ποτέ- απαγορεύεται να χρησιμοποιηθούν για προσλήψεις.

Το ξαναλέω: Τα χρήματα του Ταμείου Ανάκαμψης απαγορεύεται να χρησιμοποιηθούν για προσλήψεις από τον κανονισμό του Ταμείου Ανάκαμψης. Γιατί απαγορεύεται; Γιατί λέει το ταμείο κάτι πάρα πολύ απλό. Το ταμείο θα τελειώσει στις 31 Δεκεμβρίου του 2025. Αν κάνουμε προσλήψεις με χρήματα του ταμείου, πώς θα πληρώσω αυτούς τους ανθρώπους από 1ης Ιανουαρίου του 2026; Άρα, το Ταμείο Ανάκαμψης είπε: «Απαγορεύεται να κάνετε προσλήψεις». Εμείς, πώς καταφέραμε να πείσουμε την Ευρωπαϊκή Επιτροπή να χρησιμοποιήσουμε 54.000.000 ευρώ από το ταμείο για αμοιβές προσωπικού; Πώς; Γιατί το ταμείο επιτρέπει δύο πράγματα: Ή αναπτυξιακά έργα ή μεταρρυθμίσεις. Τα απογευματινά ιατρεία, όσο και αν δεν σας αρέσει, τα δέχθηκε η Ευρωπαϊκή Επιτροπή ως μεταρρύθμιση. Δηλαδή, τι είπε η Ευρωπαϊκή Επιτροπή; Είκοσι έξι χώρες στην Ευρωπαϊκή Ένωση έχουν λειτουργούντα απογευματινά ιατρεία στα δημόσια νοσοκομεία. Μία χώρα δεν έχει, η Ελλάδα. Πολύ ωραία! Πώς θα πείσουμε αυτή τη μία χώρα, αυτό το μικρό γαλατικό χωριό που αντιστέκεται ακόμη στα απογευματινά χειρουργεία, να κάνει και αυτή απογευματινά χειρουργεία; Θα τους δώσουμε να τα κάνουν με τα λεφτά τα δικά μας, θα μάθουν ότι είναι καλά τα απογευματινά χειρουργεία, θα εξυπηρετηθεί ο κόσμος και όταν τελειώσουν τα λεφτά τα δικά μας, ο κόσμος θα τα έχει μάθει ότι μπορεί να πηγαίνει και έτσι θα κάνει η εικοστή έβδομη χώρα, κάτι που κάνουν και οι υπόλοιπες είκοσι έξι.

Αυτή είναι η ιδέα των Ευρωπαίων και ο λόγος που μας δίνουν τα λεφτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τι ωραία που τα σκέφτεται η Ευρωπαϊκή Ένωση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ε, τα σκέφτεται! Γι’ αυτό είναι καλό πράγμα η Ευρωπαϊκή Επιτροπή και η Ευρωπαϊκή Ένωση γενικότερα.

Έρχομαι και λέω ότι αυτό δέχθηκε η Ευρωπαϊκή Επιτροπή. Αντιλαμβάνομαι ότι αυτό που δέχθηκε η Ευρωπαϊκή Επιτροπή, δεν το δέχθηκε ο κ. Ανδρουλάκης. Τι να κάνουμε, θα προχωρήσουμε χωρίς αυτόν!

Πάντως, επί της ουσίας, ο τρόπος που το περάσαμε ήταν ο μοναδικός τρόπος να αντλήσουμε χρήματα από το Ταμείο Ανάκαμψης, για να μειώσουμε τις αναμονές στα χειρουργεία.

Θέλω να το πω για άλλη μία φορά, ως Υπουργός Υγείας της Ελλάδος, αναλαμβάνω ενώπιον του ελληνικού λαού, μεταξύ πολλών άλλων προκλήσεων, δύο μεγάλες προκλήσεις που επιζητώ να με κρίνει ο ελληνικός λαός και οι ψηφοφόροι μου στις προσεχείς εκλογές όσον αφορά το ΕΣΥ. Εσείς θα λέτε ότι εγώ είμαι κατά του ΕΣΥ, θέλω να το ιδιωτικοποιήσω, θέλω να καταρρεύσει, θέλω να κλείσει κ.λπ. -εντάξει, αντιπολίτευση κάνετε, δεν χάλασε ο κόσμος- εγώ λέω στους πολίτες απευθείας ότι θέλω με κρίνετε σε αυτά τα δύο: Πρώτον, μέχρι να φύγω από το Υπουργείο αν θα έχει μειωθεί η συνολική αναμονή στα χειρουργεία -αν θα έχει μειωθεί, δηλαδή, η λεγόμενη λίστα χειρουργείου, μετρήσιμο μέγεθος- και δεύτερον, εάν θα καταφέρουμε να κάνουμε τη ζωή σας στις εφημερίες κατά τι καλύτερη. Θαύματα δεν θα κάνουμε, αλλά θα είναι καλύτερη απ’ ό,τι την παραλάβαμε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Πότε θα είναι αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα τα πούμε, μην ανησυχείτε!

**ΑΝΔΡΕΑΣ ΠΟΥΛΑΣ:** …(Δεν ακούστηκε).

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα το απαντήσουμε.

(Θόρυβος στην Αίθουσα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Όλοι έχετε δευτερολογίες! Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν θεωρήσετε ότι θα είμαι μόνιμος Υπουργός Υγείας, δεν έχω αυτή τη φιλοδοξία, θέλω να είμαι ειλικρινής! Οι Υπουργοί είμαστε όλοι προσωρινοί ανά πάσα στιγμή, αυτή είναι η φύση της δικής μας δουλειάς. Δεν υπάρχει μονιμότητα στα Υπουργεία.

Επανέρχομαι. Όσον αφορά τις αναμονές με τα δωρεάν απογευματινά χειρουργεία, θα μειωθούν οι αναμονές. Γιατί θα μειωθούν; Γιατί αυξάνουμε τη δυνατότητα του ΕΣΥ να κάνει χειρουργεία. Κατά πόσο; Κατά τριάντα επτά χιλιάδες ανά χρόνο. Πώς βγήκε ο αριθμός τριάντα επτά χιλιάδες; Είναι υπαναχώρηση για τα πενήντα χιλιάδες που λέγαμε στην αρχή; Όχι. Γιατί δεν είναι υπαναχώρηση; Γιατί θα χρησιμοποιήσουμε 54.000.000 ευρώ που πιστεύουμε κατ’ εκτίμηση ότι θα κάνουν πενήντα χιλιάδες χειρουργεία. Όταν πήγαμε να κάνουμε τη διαπραγμάτευση με την Ευρωπαϊκή Επιτροπή και κάναμε τα κόστη, τα αποδεκτά κόστη από τους Ευρωπαίους ως μέσο χειρουργείου ήταν στα 37.500. Μπορεί να είναι και λίγο παραπάνω, μπορεί να είναι και λίγο παρακάτω. Στο τεχνικό δελτίο που συμφωνήσαμε με την Ευρωπαϊκή Επιτροπή δεν μπορεί να είναι λιγότερο από 34.000. Μπορούμε να φθάσουμε παραπάνω, όσο θέλουμε, αλλά δεν μπορεί να είναι λιγότερο από 34.000. Από πού θα κριθεί πόσες τελικές χιλιάδες θα γίνουν; Από τη φύση των χειρουργείων. Αν είχαμε να κάνουμε μόνο με καρδιοχειρουργικές επεμβάσεις, θα ήταν 5.000, διότι είναι πολύ ακριβές. Αν έχουμε να κάνουμε μόνο με πολλούς καταρράκτες –όπως και έχουμε- ή με πολλές κοίλες ή πολλές χοληκυστεκτομές, θα είναι περισσότερα τα χειρουργεία. Είναι ένας μαθηματικός τύπος. Άρα, δεν έχουμε απόσχει των αρχικών μας δηλώσεων των απογευματινών χειρουργείων. Πενήντα τέσσερα εκατομμύρια ζητήσαμε στην αρχή, πενήντα τέσσερα εκατομμύρια τελικά μας ενέκριναν.

Θέλω να το ξαναπώ, με πολύ μεγάλο κόπο. Δεν ήταν καθόλου αυτονόητο το ότι θα μας το εγκρίνουν. Η αρχική αντίδραση της επιτροπής, αν θυμάστε, ήταν αρνητική, γιατί πήγαμε πολύ αργά. Ήταν μία δική μου ιδέα. Δεν υπήρχε πριν πάω στο Υπουργείο Υγείας και ο λόγος που αποφάσισα να το κάνω είναι γιατί θέλω να μειώσω τις αναμονές στα χειρουργεία. Το πρώτο δηλαδή στοίχημα. Ξεκινάνε, λοιπόν, 28 Νοεμβρίου και το μόνο που ξαναλέω για τα Πρακτικά είναι ότι το σύστημα είναι διαφανές, έχουμε φτιάξει ηλεκτρονική πλατφόρμα, απελευθερώνουμε εικοσάδες-εικοσάδες τις παλαιότερες προς τις νεότερες αναμονές ανά κλινική, τα τηλέφωνα, ήδη, ξεκινάνε από σήμερα και για να πάνε οι γιατροί στην επόμενη εικοσάδα θα πρέπει να έχουν εκκαθαρίσει την προηγούμενη για να μην πουν ότι μπορεί να προσπεράσει κάποιος τη σειρά του άλλου και με αυτόν τον τρόπο θα πρέπει να κάνουμε όλη αυτή τη δράση. Θα είμαστε από πάνω, υπάρχει ειδική ομάδα στο γραφείο του κ. Θεμιστοκλέους, όπου ασχολούνται αποκλειστικά με την παρακολούθηση των απογευματινών χειρουργείων και την ολοκλήρωση αυτής της δράσης. Είμαι απολύτως βέβαιος ότι θα πετύχουμε τους στόχους σας και ότι θα πάμε καλύτερα.

Ο κ. Πουλάς έθεσε ένα θέμα -μου θυμίζει το πολύ παλιό ΠΑΣΟΚ αυτό. Γενικά ο κ. Ανδρουλάκης βγάζει μια δεκαετία ’80, πολλή ναφθαλίνη. Γιατί να πάρουν οι ιδιώτες; Πρώτα απ’ όλα, γιατί να μην πάρουν; Δεν το καταλαβαίνω. Γιατί να μην πάρουν; Τι είναι οι ιδιώτες στην Ελλάδα, παιδιά ενός κατώτερου θεού; Μήπως θέλει το ΠΑΣΟΚ να τους δείρουμε τους ιδιώτες; Θέλετε να τους κλείσουμε; Θέλετε να περνάμε απ’ έξω και να κάνουμε αυτά που μας έκαναν στα μνημονιακά χρόνια; Να το ξεκαθαρίσουμε: Εγώ είμαι Υπουργός Υγείας της Ελλάδος. Είμαι και του ιδιωτικού τομέα, δεν είμαι μόνο του δημοσίου. Όλες οι μονάδες παροχής υπηρεσιών υγείας της Ελλάδος εποπτεύονται από τον Υπουργό Υγείας της Ελλάδος, τον εκάστοτε. Διοικώ άμεσα τις δημόσιες, εποπτεύω όλες!

Άρα, εμένα με ενδιαφέρει και ο ιδιωτικός τομέας. Συνεπώς δεν έχω κανένα πρόβλημα να σας πω ότι ναι, εάν πάρουμε 54 εκατομμύρια για τα νοσοκομεία, πάρα πολύ λογικό και πρέπον θα ήταν να πάρει ένα κομμάτι και ο ιδιωτικός τομέας. Άρα, δεν καταλαβαίνω αξιωματικά την αντίρρηση. «Γιατί οι ιδιώτες;», είπε ο κ. Πουλάς.

Προχωρώ και πάμε τώρα στο γιατί. Πέραν του γενικού «γιατί όχι;», πάμε και στο «γιατί ναι τώρα». Επειδή οι περισσότερες αναμονές είναι σε τρία είδη χειρουργείων, καταρράκτες, χολές και αρθροπλαστικές. Από τις εκατό χιλιάδες αναμονές, αυτά είναι περίπου οι εβδομήντα χιλιάδες. Γιατί; Να το εξηγήσω και αυτό. Όταν λέμε αναμονές στα χειρουργεία, δεν εννοούμε επείγοντα πράγματα. Τα επείγοντα πάνε πρώτα και χειρουργούνται. Δεν εννοούμε καρκίνους ή εμφράγματα ή εγκεφαλικά. Αυτά πάνε κατευθείαν, γιατί θα πεθάνει ο άρρωστος. Όταν μιλούμε για αναμονές, μιλούμε για «ψυχρά χειρουργεία», για αυτά που δεν κινδυνεύει η ζωή σου, εάν περιμένεις.

Άρα, προφανώς μιλάμε -δεν θα πω ελάσσονα χειρουργεία- για αυτού του τύπου τις επεμβάσεις. Αυτές, λοιπόν, είναι οι επτά στις δέκα αναμονές. Πολύ ωραία. Τι είπαμε, λοιπόν; Όταν σε κάποια πόλη, σε κάποια κλινική, σε κάποιο νοσοκομείο έχουν γεμίσει τα χειρουργεία και δεν μπορούμε να κάνουμε περισσότερα, γιατί να μην μπορούμε να πάρουμε από το διπλανό ιδιωτικό νοσοκομείο ένα χειρουργικό κρεβάτι και είτε με τον γιατρό του ΕΣΥ, που θα τον αμείβει το ταμείο είτε με τους γιατρούς της ιδιωτικής κλινικής να γίνει το χειρουργείο και να μην περιμένει ο άνθρωπος; Γι’ αυτό μπήκαν τα ιδιωτικά χειρουργεία. Και τι κάναμε; Μετρήσαμε πόσα θα μπορούσαν να είναι αυτά κατά μέγιστο και βγήκαν εννέα εκατομμύρια. Έγκλημα! Δεν έπρεπε να το κάνουμε, κατά τον κ. Πουλά, είναι έγκλημα.

Άρα, για να συνοψίσω, τα δωρεάν απογευματινά χειρουργεία ξεκινούν και η διαδικασία είναι πάρα πολύ διάφανη. Λυπούμαι που τα ψήφισε μόνη της η Νέα Δημοκρατία σε αυτή τη Βουλή. Θέλω να ξέρουν όλοι οι συμπολίτες μου, που από την άλλη εβδομάδα θα ξεκινήσουν να χειρουργούνται δωρεάν το απόγευμα, ότι αυτό είναι μόνο από τη Νέα Δημοκρατία. Το τονίζω, μόνο από τη Νέα Δημοκρατία. Όλα τα άλλα κόμματα είπαν να μη χειρουργούνται αυτοί οι άνθρωποι. Δεν τους άρεσε.

Πάμε στο δεύτερο κομμάτι που έθεσε ο κ. Πουλάς, οι αναμονές στις εφημερίες. Οι αναμονές στις εφημερίες είναι πολύ πιο σύνθετο πρόβλημα από το πρώτο. Γιατί στο πρώτο βγάζουμε από τη λίστα σαράντα χιλιάδες «σκάρτα» χειρουργεία, μειώνεται η λίστα, άρα μειώνεται η αναμονή. Το δεύτερο είναι πιο σύνθετο. Γιατί είναι πιο σύνθετο; Βλέπω ρεπορτάζ σε κανάλια, ακούω από εσάς να λέγεται: Αναμονή στην εφημερία, οκτώ ώρες στον «Ευαγγελισμό», δέκα ώρες, δώδεκα ώρες, εννέα ώρες, οκτώ ώρες, επτά ώρες, αναλόγως. Αυτό είναι φαινόμενο του 2024; Δηλαδή, το 2018 δεν είχε οκτώ ώρες αναμονής ή εννέα ή δέκα ο «Ευαγγελισμός»; Είχε. Το 2014 -να πάρω την προηγούμενη θητεία μου- δεν είχε; Είχε. Το 2004 δεν είχε; Είχε. Η αναμονή στην εφημερία, στην Ελλάδα, στα μεγάλα διάσημα νοσοκομεία είναι ένα πρόβλημα δεκαετιών, στην πραγματικότητα. Άρα δεν λύνεται και τόσο εύκολα. Για να δεχθώ να αναλάβω το στοίχημα, έχω στο μυαλό μου ένα σχέδιο, το οποίο τώρα ξεκινούμε να εφαρμόζουμε.

Πράξη πρώτη του σχεδίου. Προκηρύξαμε σε αυτές τις θέσεις, τις «άγονες», πάρα πολλές θέσεις γιατρών για τα ΤΕΠ των μεγάλων νοσοκομείων. Καλύφθηκαν όλες. Από αρχές Δεκεμβρίου πιάνουν δουλειά. Θα διπλασιάσουμε σχεδόν τους γιατρούς των ΤΕΠ στα μεγάλα νοσοκομεία.

Πράξη δεύτερη. Βάλαμε νέο τρόπο συνεφημέρευσης -σας τα είπε ο κ. Θεμιστοκλέους το πρωί- και παρακολουθούμε με ειδική ομάδα κάθε βράδυ. Και τώρα, εάν μου πείτε να ανοίξω το κινητό μου, θα σας πω τι έγινε χθες και σε κάθε νοσοκομείο πόση ήταν η μέση αναμονή. Μετρούμε κάθε ημέρα, για να δούμε πού «κολλάει» το σύστημα. Κάπου «κολλάει», για παράδειγμα, γιατί θέλει δεύτερο παρασκευαστή στα εργαστήρια. Κάπου αλλού «κολλάει, γιατί θέλουν να πάρουν δυο τραυματιοφορείς και ούτω καθεξής. Τα καταγράφουμε και παρεμβαίνουμε, για να τα ρυθμίσουμε. Θέλει μια δουλειά αυτό, θέλει έναν κόπο αυτό.

Πράξη τρίτη. Προσλαμβάνουμε πεντακόσιους τραυματιοφορείς επιπλέον μόνο για τα τμήματα επειγόντων περιστατικών. Αυτή η ΚΥΑ υπεγράφη…

**ΑΝΔΡΕΑΣ ΠΟΥΛΑΣ:** Ακυρώθηκε ο διαγωνισμός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καθόλου, είναι μέσω της ΔΥΠΑ.

**ΑΝΔΡΕΑΣ ΠΟΥΛΑΣ:** Χθες το διαβάσαμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν ξέρω τι διαβάσατε. Εγώ σας λέω τι έχει υπογραφεί. Υπεγράφη από εμένα, την κ. Κεραμέως, τον κ. Πετραλιά και τον κ. Λιβάνιο -εάν θυμάμαι καλά, είναι και των Εσωτερικών μέσα-, η πρόσκληση της ΔΥΠΑ. Προσλαμβάνουμε πεντακόσιους τραυματιοφορείς, τους εκπαιδεύουμε ταχύρρυθμα και θα τους βάλουμε στα νοσοκομεία μέσα στον Ιανουάριο 2025 να πιάσουν δουλειά. Αυτοί θα μοιραστούν στα τμήματα εφημερίας, γιατί ένα πολύ μεγάλο κομμάτι της καθυστέρησης στην εφημερία, όσο και να σας κάνει εντύπωση, είναι η έλλειψη τραυματιοφορέων. Πρέπει να πας τον ασθενή σε ένα δωμάτιο, πρέπει να τον πας από τον έναν γιατρό στον άλλο, από το ένα εργαστήριο στο άλλο, δεν υπάρχει τραυματιοφορέας και περιμένει κάποιος στον διάδρομο μία και δυο ώρες.

**ΑΝΔΡΕΑΣ ΠΟΥΛΑΣ:** Τεράστιο θέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως. Βάζουμε ειδικά στα ΤΕΠ, διότι έχουμε εντοπίσει το πρόβλημα.

**ΑΝΔΡΕΑΣ ΠΟΥΛΑΣ:** Για πόσο διάστημα;

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για δύο χρόνια.

**ΧΡΗΣΤΟΣ ΓΙΑΝΝΟΥΛΗΣ:** Αυτοί οι πεντακόσιοι από ποια δεξαμενή είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι από τη ΔΥΠΑ, το πρόγραμμα για ανέργους 55 - 67 ετών. Είναι επιπλέον πρόγραμμα για τις ηλικίες 55 έως 67 ετών.

Άρα, βάζουμε και τραυματιοφορείς μέσα στις εφημερίες.

Τέταρτο βήμα. Βάζουμε πληροφοριακό σύστημα, κεντρικά ελεγχόμενο, του οποίου πιλοτική εφαρμογή θα κάνουμε στα μέσα του Δεκεμβρίου του 2024, για να έχουμε πλήρη εφαρμογή περίπου το Πάσχα του 2025, όπου θα έχουμε ιχνηλάτηση κάθε ανθρώπου που είναι σε εφημερία και με ειδικούς αλγόριθμους θα χτυπάει «red flag», θα κάνει επισήμανση πού κάποιος καθυστερεί περισσότερο από ό,τι θα έπρεπε να καθυστερεί. Θα στέλνουμε αυτομάτως άνθρωπο να δει γιατί αυτός ο άνθρωπος έχει μείνει εκεί μόνος του και δεν ασχολείται κανείς μαζί του. Πιστεύω ότι αυτό θα φέρει μεγάλη διαφορά, γιατί θα έχει, εάν θέλετε, εξατομικευμένη παρακολούθηση του ανθρώπου που ταλαιπωρείται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιπλέον αυτού, έβγαλα και πέρασα πρόγραμμα ΕΣΠΑ για την πρόσληψη ειδικής ομάδας ανθρώπων μόνο για τις εφημερίες, οι οποίοι θα πηγαίνουν και θα κάνουν το λεγόμενο «comfort». Τι θα κάνουν αυτοί; Μπαίνει κάποιος στην εφημερία. Όταν μπαίνει κάποιος, έχει τον πόνο του, δεν συχνάζει στα νοσοκομεία. Επειδή κάποιος αρρώστησε μια φορά, δεν σημαίνει ότι αρρωσταίνει κάθε εβδομάδα και μπαίνει στο νοσοκομείο. Έρχεται ο ασθενής και μπαίνει στο νοσοκομείο. Ποια είναι η πρώτη του αντίδραση; Βλέπει ένα χάος, κόσμο να τρέχει από εδώ, ράντζα, φασαρία. Είναι σε πανικό. Θα έχουμε έναν άνθρωπο που θα του λέει: «Έλα εδώ, αυτή είναι η ουρά που πρέπει να σταθείς, αυτός είναι ο γιατρός που πρέπει να δεις, εδώ θα σου φέρουν λίγο νεράκι, εδώ μπορείς να κάτσεις να ξαποστάσεις, πάμε να βρούμε τον γιατρό που δεν είδες». Δηλαδή, θα έχουμε και αυτού του τύπου την εξυπηρέτηση προς τον ασθενή από τον πρώτο μήνα του 2025, ώστε η εμπειρία του να γίνει λίγο πιο ανθρώπινη. Γιατί δεν είναι μόνο να μειώσεις τον χρόνο, αλλά και τον χρόνο που θα μείνεις να είσαι λίγο πιο καλά. Και αυτό θα γίνει.

Έχω και άλλο ένα βήμα, που δεν θέλω να ανακοινώσω ακόμα στη Βουλή, γιατί αφορά και άλλο Υπουργείο. Θα το ανακοινώσουμε περίπου τον Ιανουάριο 2025.

Με το σύνολο των μέτρων που τώρα σας ανέφερα, υπάρχει ένα πλέγμα μέτρων. Λέω στον ελληνικό λαό, επειδή το καθένα από αυτά βελτιώνει κατά λίγο το σύστημα, το εξής: Όλα αυτά μαζί, όταν θα τεθούν σε λειτουργία -και το ένα που δεν έχω ανακοινώσει-, πιστεύω ότι το Πάσχα του 2025 η διαφορά στον μέσο χρόνο αναμονής στην εφημερία θα είναι μεγάλη και ο κόσμος, ακόμα και ο πιο σκληρός επικριτής μας, θα μπορεί να λέει, τα πράγματα, ναι, σήμερα πηγαίνουν καλύτερα. Ήδη, με το νέο τρόπο στην Αττική πάνε καλύτερα στο σύνολο. Έχουμε κάποια προβλήματα στην πρωινή εφημερία, όπως σας είπε ο κ. Θεμιστοκλέους, στο «Λαϊκό», στο «Γεννηματά» και σε άλλο ένα νοσοκομείο. Όμως, εν πάση περιπτώσει, και αυτά προσπαθούμε να τα ρυθμίσουμε.

Πάντως, σε κάθε περίπτωση θέλω να εξηγήσω στο Σώμα και να σας πείσω ότι ασχολούμαι πάρα πολύ σοβαρά και με τα δύο θέματα, τα οποία τα θεωρώ σημαντικά στοιχήματα. Ο τρόπος που σας μιλάω τόση ώρα και με αυτό που τώρα σας λέω, σας αποδεικνύω στους καλόπιστους ότι κανένα σχέδιο καταστροφής του ΕΣΥ δεν εξυφαίνεται. Κανένα!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Λέω μόνο ένα παράδειγμα και κλείνω με αυτό, κύριε Πρόεδρε. Ήρθε προχθές ένας συμπαθέστατος Βουλευτής του Κομμουνιστικού Κόμματος και μου έκανε μια ερώτηση για το Νοσοκομείο της Κοζάνης, όπου μου έλεγε για τα κενά των γιατρών. Μου είπε, λοιπόν, στην πρωτολογία του ότι αφήνουμε το νοσοκομείο στην τύχη του, ότι καταρρέει το νοσοκομείο κ.λπ.. Του αναφέρω τα αποτελέσματα του πρόσφατου διαγωνισμού που βγάλαμε τις «άγονες περιοχές». Αποτέλεσμα: Συγκεκριμένα, στο «Μαμάτσειο» Νοσοκομείο της Κοζάνης, έχουμε κάλυψη των οργανικών θέσεων στο 100%. Δεν έχει ξαναγίνει. Καλύφθηκαν όλες οι θέσεις. Στη δευτερολογία του συνέχισε να λέει ότι αφήνουμε το «Μαμάτσειο» στην τύχη του. Δηλαδή, η κασέτα είχε παιχθεί από πριν, δεν μπορούσε να αλλάξει η κασέτα, γιατί δεν είχαν προβλέψει ότι θα έρθουν όλοι γιατροί.

Όπως σας είπα, για να έχουμε ένα γόνιμο διάλογο στη Βουλή, θα πρέπει εσείς να απαντάτε σε αυτά που γίνονται, όχι να έρχεστε να λέτε αυτά που έχετε αποφασίσει από πριν. Να φέρω ένα παράδειγμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε με αυτό, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχομαι στη Βουλή το καλοκαίρι, ψηφίζω έναν νόμο και βάζω τα κίνητρα για τα «άγονα». Μου λέγατε ότι είναι λίγα τα κίνητρα που βάζω για τα «άγονα» και είχαμε ένα ντιμπέιτ μεταξύ μας, εάν τα κίνητρα είναι αρκετά ή λίγα. Μάλιστα. Μετά προκηρύσσω με αυτά, που εσείς λέγατε λίγα και εγώ έλεγα αρκετά, διακόσιες ενενήντα τρεις θέσεις, οι οποίες έβγαιναν πάντα «άγονες». Από αυτές, καλύφθηκαν διακόσιες μία θέσεις. Δεν το λες και αποτυχία, από εκεί που είσαι 293-0 να πας 293-201! Τελικά, λειτούργησαν ή δεν λειτούργησαν τα κίνητρα; Λειτούργησαν.

Σας λέω τώρα ότι για τις ενενήντα δύο θέσεις που δεν καλύφθηκαν, ψηφίζοντας την άλλη εβδομάδα στο ερανιστικό νομοσχέδιό μας διάταξη για τα θεσμικά κίνητρα, που δεν είχαμε μέχρι τώρα, θα επαναπροκηρύξουμε στις 15 Δεκεμβρίου τις υπόλοιπες ενενήντα δύο θέσεις. Θα είμαστε εδώ μετά από τρεις μήνες, για να δούμε από τις ενενήντα δύο θέσεις πόσες θα καλύψουμε και εκεί πάλι θα κάνουμε την ίδια συζήτηση.

Εάν η συζήτηση δεν έχει αυτό τον χαρακτήρα, «Υπουργέ, μας είπες αυτό, προκήρυξες τις θέσεις, να δούμε τι έγινε» και έχει μόνο έναν, δηλαδή «Καταρρέει το ΕΣΥ, το ιδιωτικοποιείτε, το πουλάτε, το καταστρέφετε», τότε δεν έχει σημασία, ούτε λύνει κανένα πρόβλημα. Είναι μόνο αντιπολίτευση για την αντιπολίτευση. Και το κυριότερο παράπονό μου προς το αγαπημένο μου ΠΑΣΟΚ είναι αυτό. Όλοι οι άλλοι, ο καθένας στο μέτρο του, δεν πειράζει και να το κάνει. Εσείς που λέτε ότι προσδοκάτε να κυβερνήσετε -λέτε, εγώ προς το παρόν δεν το βλέπω-, θα πρέπει να το αποδείξετε εδώ ότι προσδοκάτε να κυβερνήσετε.

Άρα θα πρέπει να πληροίτε δύο προϋποθέσεις: πρώτον, η κριτική σας να εδράζεται επί πραγματικών επιχειρημάτων και, δεύτερον, να προτείνετε και κανένα δυσάρεστο μέτρο, γιατί να ξέρετε ότι μόνο ευχάριστη διακυβέρνηση δεν υπάρχει. Άρα τα κόμματα που θέλουν να κυβερνήσουν πρέπει να κρίνονται στο αν είναι ικανά να μας προτείνουν και κανένα δυσάρεστο μέτρο. Κάποιο δυσάρεστο μέτρο από το ΠΑΣΟΚ δεν έχω ακούσει μέχρι σήμερα, για προφανείς λόγους, γιατί στην πραγματικότητα ούτε εσείς οι ίδιοι δεν έχετε πιστέψει ότι θα ξανακυβερνήσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας. Στη συνέχεια ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Ο κ. Χήτας θέλει να κάνει την ομιλία του, κύριε Πρόεδρε. Εγώ θέλω να πω κάποια πράγματα γι’ αυτά που είπε ο Υπουργός.

**ΠΡΟΕΔΡΕΥΩΝ (Γεώργιος Γεωργαντάς):** Το έχει ζητήσει εδώ και μία ώρα ο κ. Χήτας. Αμέσως μετά θα πάρετε και εσείς τον λόγο. Έτσι κι αλλιώς ο Υπουργός εδώ θα είναι.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πουλά, αυτό λέγεται «πρόβα νυφικού», να ξέρετε. Ο άνθρωπος κάνει απέλπιδες προσπάθειες να σας πείσει να μπείτε στον σωστό δρόμο, να συγκυβερνήσετε. Αλλάξτε και σεις λίγο ρότα! Όχι τίποτα άλλο, αλλά να το πείτε στον αρχηγό σας, στον κ. Ανδρουλάκη, που το παίζει ότι κάνει και καμμιά σοβαρή αντιπολίτευση. Δεν βλέπετε εδώ; Μια χαρά είστε. Έτσι θα πάτε, αλά μπρατσέτα! Δεν βλέπεις εδώ; Ο άνθρωπος αγωνιά! Αλλάξτε λίγο στάση. Πού να μην ψηφίζατε και το 50%των νομοσχεδίων της Νέας Δημοκρατίας! Τι άλλο να κάνετε;

Κύριε Γεωργιάδη, προτίμησα στον κύκλο συζήτησης που κάνατε με τους Κοινοβουλευτικούς Εκπροσώπους και με τον Πρόεδρο της Νίκης να μην πάρω μέρος. Προσπαθούσα να συνέλθω από το σοκ. Ήθελα λίγο χρόνο να συνέλθω.

Ξέρετε, δεν είναι κακό να πούμε ή να πείτε εσείς ότι «κάναμε λάθος, το πήραμε αλλιώς, λέμε να στρίψουμε το τιμόνι». Το να επιμένετε όμως ότι είστε οι ίδιοι, αυτό είναι κοροϊδία.

Εμάς θέλω να μας κάνετε μια χάρη: Δεν θα μας βάζετε μαζί με τους υπόλοιπους. Είπατε τέσσερα, πέντε κόμματα μαζί. Ούτε πιο δεξιά από εσάς είμαστε, ούτε πιο αριστερά, ούτε τίποτα. Εμείς δεν είμαστε ούτε δεξιά, δεν είμαστε ούτε αριστερά, εμείς είμαστε ένα πατριωτικό κόμμα, το οποίο ενώνει τους Έλληνες και τίποτα παραπάνω. Δεν υπάρχει πιο δεξιά ή πιο αριστερά. Αυτά πλέον έχουν πεθάνει.

Λέτε μέσα στη Βουλή, κύριε Γεωργιάδη, μισές αλήθειες ή ψέματα, όπως απαντήσατε στον κύριο Πρόεδρο της Νίκης, που οι άνθρωποι το άκουσαν, είπε «μάλιστα» και έφυγαν.

Σε εμάς δεν περνάνε αυτά. Είπατε διάφορα για τον Πρόεδρο Τραμπ, τι εφαρμόζει, τι πιστεύει, σε τι είναι υπέρ, για τον γάμο των ομοφυλόφιλων κ.λπ..

Θα ξεκινήσω από το πιο «λάιτ», το πιο απλό. Αναφερθήκατε στη σύζυγο, στη Μελάνια Τραμπ, και χρησιμοποιήσατε μία τοποθέτησή της από το 2020. Από το 2020! Λες και κυβερνάει η Μελάνια! Το 2020 είναι τέσσερα χρόνια πίσω. Ο Τραμπ επανεξελέγη τώρα και θα κυβερνήσει αυτός τις ΗΠΑ.

Πάμε παρακάτω.

Ποια είναι τα μέτρα, κύριε Υπουργέ, που θα εφαρμόσει και έχει προαναγγείλει ο Ντόναλντ Τραμπ με την επανεκλογή του, ιδίως για τους ΛΟΑΤΚΙ; Ποια είναι τα μέτρα, κύριε Υπουργέ; Δεν θα λέμε ψέματα εδώ πέρα.

«FORBES» στις 10 Μαΐου του 2024: «Ντόναλντ Τραμπ: ΛΟΑΤΚΙ προπαγάνδα στα σχολεία κομμένη. Κόβεται η ΛΟΑΤΚΙ προπαγάνδα στα σχολεία». Τα υπόλοιπα που λέγατε εσείς, είναι παραμύθια της Χαλιμάς. «Οποιαδήποτε διδασκαλία περί ρευστότητας φύλου στα σχολεία κόβεται μαχαίρι». Θα τα καταθέσω στα Πρακτικά όλα αυτά και θα έχετε βέβαια την καλοσύνη να τα μεταφράσετε κιόλας γιατί είναι στα αγγλικά, για να τα δείτε.

Απαγόρευσε τους ΛΟΑΤΚΙ στις Ένοπλες Δυνάμεις. Τώρα, φρέσκα κουλούρια είναι αυτά. Τι κάθεστε και λέτε στον κόσμο; Δεν αντιδρούν αυτοί εκεί, γιατί τόσο ξέρουν. Νομίζετε ότι έτσι είναι; Απαγόρευσε τους ΛΟΑΤΚΙ στις Ένοπλες Δυνάμεις. Και όχι μόνο αυτό. Ο Υπουργός Άμυνας είπε ότι θα ξηλωθεί όλη η διοίκηση των Ενόπλων Δυνάμεων που προώθησαν τη ΛΟΑΤΚΙ ατζέντα όλα αυτά τα χρόνια. Αυτά θα έρθουν τώρα, επί Τραμπ. Αυτά να λέτε στους Έλληνες και όχι τα υπόλοιπα. Καταργεί κάθε προνόμιο της ΛΟΑΤΚΙ κοινότητας σε στέγαση, σε υγεία κ.λπ.. Κάνει όλα αυτά τα οποία δεν κάνετε εσείς.

Ο Τραμπ κάνει αυτά που λέμε εμείς εδώ και θα τα καταθέσουμε στα Πρακτικά. Εσείς είστε αυτοί, είστε ο κ. Πατέλης, που πανηγυρίζετε από το primeminister.gr και λέτε ότι σε δύο χρόνια η Ελλάδα ανέβηκε θέσεις στην προστασία των ΛΟΑΤΚΙ. Πανηγυρίζετε εσείς, οι λαϊκιστές, οι «γουοκιστές», οι λάτρεις της woke ατζέντας. Όσο και αν θέλετε τώρα να το πετάξετε από πάνω σας, δεν γίνεται. «Μοσχομυρίζετε» woke ατζέντα, από την κορυφή ως τα νύχια. Είστε οι καλύτεροι εκφραστές της woke ατζέντας, είστε οι μεγαλύτεροι υποστηρικτές της woke ατζέντας, η Νέα Δημοκρατία, η Κυβέρνηση του Κυριάκου Μητσοτάκη.

«Στέγαση και υποστήριξη ατόμων που ανήκουν στη ΛΟΑΤΚΙ κοινότητα». Ο κ. Πατέλης, primeminister.gr. Αυτή είναι η Νέα Δημοκρατία που υπεραγαπάει και λατρεύει την woke ατζέντα, με στοιχεία. Με στοιχεία τι έχει πει ο Τραμπ, τι θα κάνει ο Τραμπ, με στοιχεία τι κάνετε εσείς. Όλα τα υπόλοιπα είναι σόου και τίποτε άλλο από την πλευρά σας.

Επίσης, πολέμησε ο Τραμπ για να απορρίπτονται τα γκέι ζευγάρια από οποιαδήποτε υπόθεση υιοθεσίας τέκνων. Αυτά να τα λέτε στον κόσμο.

Και κάτι άλλο: Μπορεί να καταργήσει έναν νόμο ο εκάστοτε πρόεδρος των ΗΠΑ; Ο Πρόεδρος Τραμπ θέλει αυτή τη στιγμή να καταργήσει -λέμε εμείς τώρα- τον γάμο των ομοφυλοφίλων. Μπορεί να τον καταργήσει; Όχι, δεν μπορεί να τον καταργήσει, γιατί δεσμεύεται από τις αποφάσεις του ανώτατου δικαστηρίου στις ΗΠΑ. Εκεί είναι διακριτές οι διαφορές: ανεξαρτησία της δικαστικής αρχής από την πολιτεία, άλλο το ένα άλλο το άλλο.

Και επίσης εξηγήστε μας γιατί πραγματικά αυτό πλέον έχει φτάσει στο όριο του παραλογισμού: Αυτή η πολύ εντυπωσιακή μετάλλαξη όσων προπαγάνδιζαν μέχρι πρότινος υπέρ αυτής της για εμάς καταστροφικής woke ατζέντας, έχει φτάσει στο σημείο να προκαλεί και το γέλιο πλέον. Κάπου πρέπει να μπει και ένα όριο.

Προσπαθείτε τώρα να επιχειρήσετε να μας πείσετε ότι όσα λέγατε τόσο καιρό δεν ήταν αυτά που νομίζαμε, ότι είμαστε εμείς οι ηλίθιοι, άλλα καταλαβαίναμε, άλλα εννοούσατε εσείς. Εγώ σας θυμάμαι σαν τον εθνικό «μασέρ». Εσείς ήσασταν αυτός που αναλάβατε να κάνετε το «μασάζ» στους αντιφρονούντες ή διαφωνούντες Βουλευτές της Νέας Δημοκρατίας, όταν ήρθε το επαίσχυντο νομοσχέδιο που έβαλε βόμβα στα θεμέλια της ελληνικής οικογένειας και κοινωνίας για τον γάμο των ομοφυλοφίλων. Τους αναλάβατε εσείς. Ήσασταν τότε εις εκ των δύο, τριών που αναλάβατε να τους κάνετε το απαραίτητο μασάζ, όπως θυμάμαι, για να ψηφίσουν τον γάμο των ομοφυλόφιλων. Μη μας βγείτε τώρα από δεξιά! Αλλιώς το πήρατε πριν. Δεν γίνονται αυτά τα πράγματα.

Όταν μιλούσε ο Πρωθυπουργός στον Γιώργο Καπουτζίδη πριν από λίγους μήνες που οι συνθήκες ήταν διαφορετικές, έλεγε: «Η πολιτεία πρέπει να νομοθετεί για όλους. Ο κίνδυνος είναι η τυραννία της πλειοψηφίας». Τι θα πει «τυραννία της πλειοψηφίας»; Τι εννοεί ο ποιητής; Στον Καπουτζίδη ο Πρωθυπουργός έλεγε «να αποφύγουμε την τυραννία της πλειοψηφίας» και λίγους μήνες αργότερα ο Πρωθυπουργός μιλώντας με τον Μπρύκνερ λέει -κατά της woke κουλτούρας τώρα- «αν αμφισβητείς την τυραννία της μειοψηφίας, σε λένε φασίστα». Ωχ, Παναγία μου! Κάπου έλεος! Δεν αντέχουμε τέτοιες κωλοτούμπες. Κάπου λυπηθείτε μας.

Κύριε Υπουργέ, στον Καπουτζίδη η «τυραννία της πλειοψηφίας», στον Μπρύκνερ «η τυραννία της μειοψηφίας»! Μου θυμίζει την ταινία με τον Κωνσταντάρα, που ήταν ο αδερφός του της εκκλησίας και ξαφνικά πάει στα μπουζούκια και σπάει με το σφυράκι τα πιάτα, τον βλέπει στην εφημερίδα και λέει: «Δεν είναι αυτός, ρε παιδιά!». Δεν μπορεί να είναι ο ίδιος Πρωθυπουργός έναν μήνα πριν και έναν μήνα μετά. Δεν είναι αυτός! Αυτοί είστε εσείς όμως. Έχετε ξεπεράσει τον εαυτό σας. Και δεν θα πω απλά σε κωλοτούμπα. Εγώ θα τολμήσω να πω σε πολιτική απάτη. Νομίζετε ότι κοροϊδεύετε τους Έλληνες πολίτες, ότι δεν το βλέπουν. Υπάρχει αυτή τη στιγμή ένας, ο πιο ένθερμος υποστηρικτής του Μητσοτάκη, της Νέας Δημοκρατίας, που θα του πεις ότι αλλάξατε και θα πει «όχι»; Βλέπει ότι αλλάξατε ή προσπαθείτε. Δεν μπορείτε να πείσετε κανέναν με τα λόγια.

Πάμε τώρα, για να κλείσουμε, στο δεύτερο θέμα. Πολλές φορές τον ονομάσαμε εδώ στη Βουλή «τζάμπα μάγκα», αναφερόμενοι στον Αντώνη τον Σαμαρά. Δεν θα μπω στα προσωπικά, στη σχέση τη δική σας, τι λέγατε, τι κάνατε, τι λέτε τώρα. Δεν με ενδιαφέρει. Προχωρήστε, κάντε ό,τι νομίζετε. Όλοι κρινόμαστε.

Όμως αυτή η εσωτερική φαγωμάρα της Νέας Δημοκρατίας, αυτή η εσωκομματική φαρσοκωμωδία της Νέας Δημοκρατίας, για μας, για την Ελληνική Λύση, είναι άνευ ουσίας.

Για εμάς τα σημαντικά, τα μεγάλα είναι μόνο τα προβλήματα των Ελλήνων πολιτών, είναι μόνο τα προβλήματα της Ελληνίδας και του Έλληνα που υποφέρει από τις εγκληματικές κυβερνητικές αποφάσεις που ψηφίσατε όλοι μαζί και ο κ. Σαμαράς μαζί. Ο τζάμπα μάγκας ο οποίος στήριξε την Κυβέρνηση σε όλα σχεδόν τα νομοσχέδια, τα αντιλαϊκά, όλα τα νομοσχέδια που έφερε αυτή η Κυβέρνηση, τα στήριξε ο κ. Σαμαράς.

Θα έρθω στον πατριώτη Σαμαρά σε λίγο που προσπαθεί και βρισκόταν φυσικά ως σκιά πίσω από υποκομματίδια τα οποία εν μια νυκτί φυτρώνουν και στηρίζει η Νέα Δημοκρατία.

Αφήνουμε, λοιπόν, και τους ενδιαφερόμενους, αφήνουμε και τα δεκανίκια του συστήματος Σαμαρά και του Μητσοτάκη να ασχολούνται με όλα αυτά, με τα συμφέροντα των ολιγαρχών. Πίσω από κάθε έναν από εσάς, είτε είναι η Νέα Δημοκρατία είτε είναι κάνα πολιτικό μειράκιο είτε είναι κάνα μικρό κομματίδιο, υπάρχει πάντα ένας ολιγάρχης. Είναι φοβερό αυτό το πράγμα. Πώς γίνεται αυτό; Ο καθένας έχει τον ολιγάρχη του, ρε παιδί μου. Ο καθένας θέλει τον ολιγάρχη του για να συνέλθει, εκτός από εμάς, δεν υπάρχει τέτοια περίπτωση.

Δεν χρωστάμε σε κανέναν, δεν μας κρατάει κανείς. Δεν χρωστάμε σε κανέναν. Δεν μας κρατάει κανείς. Και αυτό είναι το πρόβλημά τους. Εμείς χορηγούς ούτε θέλουμε ούτε έχουμε ούτε θα έχουμε ποτέ.

Άρα λοιπόν, για να τελειώνουμε με τον κ. Σαμαρά και τον ευκαιριακό πατριώτη, τον τζάμπα μάγκα Αντώνη Σαμαρά. Ποιος είναι ο πατριώτης ακριβώς; Να θυμίσουμε ότι ο κ. Σαμαράς είναι αυτός που μαζί με το ΠΑΣΟΚ –το ΠΑΣΟΚ που λατρεύει τη ΛΟΑΤΚΙ κοινότητα και υπηρετεί την woke ατζέντα - ψήφισε τον αντιρατσιστικό νόμο.

Τον αντιρατσιστικό νόμο ο μεγάλος πατριώτης, ο Αντώνης Σαμαράς. Αυτός που έβαλε σιγαστήρα για τη Μακεδονία, ο Αντώνης Σαμαράς. Αυτός που υπέγραψε το PSI, δολοφονώντας όλους τους Έλληνες που είχαν ομόλογα ελληνικού δημοσίου, ο Αντώνης Σαμαράς. Αυτός που υπέγραψε το τρίτο μνημόνιο, που ήταν η απαρχή παρόχων ενέργειας και των funds για να παίρνουν τα σπίτια των Ελλήνων. Αυτός είναι ο πατριώτης, ο Αντώνης Σαμαράς, που ξαναλέω στήριξε την Κυβέρνηση σε όλα σχεδόν τα νομοσχέδια σε αυτή την πορεία των τελευταίων πέντε ετών, πάντα λειτουργούσε ως βαλβίδα αποσυμπίεσης, για να λέμε ότι υπάρχει και μια άλλη φωνή εδώ μέσα. Δεν είμαστε αυτοί στη Νέα Δημοκρατία, υπάρχουν και αυτοί. Αλλά πλέον οι μάσκες έπεσαν.

Εμείς δεν έχουμε ούτε ολιγάρχες ούτε δεκανίκια ούτε μέσα ενημέρωσης μαζί μας ούτε εφημερίδες ούτε τηλεοπτικούς σταθμούς ούτε νταβατζήδες ούτε χορηγούς ούτε τίποτα. Έχουμε μόνο τους Έλληνες πολίτες. Με αυτούς προχωράμε, με αυτούς πορευόμαστε και με αυτούς θα φτάσουμε στην κορυφή.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Έχει ζητήσει παρέμβαση ο Κοινοβουλευτικός Εκπρόσωπος του ΠΑΣΟΚ - Κίνημα Αλλαγής, ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, δεν ξέρω αν ο κ. Χήτας ή οι συνάδελφοι από τη Νίκη και την Ελληνική Λύση και άλλα κόμματα τα οποία εκφράζουν την αγάπη τους στα όρια της λατρείας για τον Πρόεδρο Τραμπ γνωρίζουν την Κιμ Καρντάσιαν. Φαντάζομαι ότι ο κ. Χήτας την έχει ακούσει την Κιμ Καρντάσιαν μαζί με τις αδερφές της.

Δεν ξέρω αν γνωρίζει ότι ο πατέρας της είναι πια μια τρανς γυναίκα, η οποία έχει φωτογραφηθεί εδώ, κύριε Χήτα –να την κρατήσετε- μαζί με τον Πρόεδρο Τραμπ, τον κ. Μασκ και κάποια κυρία ακόμα. Και το λέω αυτό διότι είναι καλό να προσπαθείτε να αναπτύξετε μια ρητορική μίσους απέναντι σε συμπολίτες μας και ανθρώπους μας, αλλά να πατάτε και καλά τα πόδια σας στη γη όταν μιλάμε για δικαιώματα ανθρώπων.

Εάν έχετε εμμονές, μπορείτε να τις κρατήσετε για εσάς, για τους ανθρώπους με τους οποίους συζητάτε. Η δημοκρατία μας ευτυχώς λαμβάνει υπ’ όψιν της την ανάγκη για κατοχύρωση των δικαιωμάτων όλων των ανθρώπων. Προφανώς στη συζήτηση αυτή χωρά μια οικονομική κουβέντα για τον τρόπο με τον οποίο σήμερα λειτουργεί και η ελληνική οικονομία και η διεθνής οικονομία, αλλά τα δικαιώματα για τα οποία μιλάμε δεν έχουν καμμία σχέση με αυτό στο οποίο αναφέρεστε.

Ψαρεύετε σε θολά νερά. Και επειδή έχετε μαζευτεί πολλοί σε μια μικρή λίμνη που έχει θολά νερά, σας λέω ότι στο τέλος θα μείνετε με το καλάμι στο χέρι.

Το κρίσιμο όμως εδώ είναι η αναφορά του κυρίου Υπουργού προς το ΠΑΣΟΚ και την αναφορά την οποία του μετέφεραν ότι έκανα εγώ χθες.

Πρώτα απ’ όλα, κύριε Υπουργέ, οφείλω να πω κάτι όχι για εσάς που το γνωρίζετε πάρα πολύ καλά, αλλά για τα Πρακτικά της Βουλής. Εμείς δεν σταθήκαμε απέναντι σε αυτή τη μεσοβέζικη λύση. Εμείς ψηφίσαμε «παρών» στη συγκεκριμένη λύση. Γιατί η λύση αυτή δεν ανατρέπει το μεγάλο πρόβλημα των αναμονών.

Γνωρίζετε ότι αξιόλογοι συνάδελφοι γιατροί του Εθνικού Συστήματος Υγείας έχουν καταθέσει ερωτήσεις γύρω από τη λίστα της αναμονής και λέμε ότι υπάρχουν καταγγελίες οι οποίες μας έρχονται όλο το τελευταίο χρονικό διάστημα ότι σε συγκεκριμένα νοσοκομεία της χώρας αντί να μειώνονται οι λίστες της αναμονής, αυξάνονται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σε ένα.

**ΠΑΥΛΟΣ ΧΡΗΣΤΙΔΗΣ:** Ακόμα και αυτό το ένα δείχνει ότι η αντιπολίτευση που ασκούμε είναι υπεύθυνη και έχει μια σοβαρότητα.

Και κάτι άλλο λέμε, ότι αν για παράδειγμα τα χρήματα του Ταμείου Ανάκαμψης, τα οποία λέτε, επιλέγατε μαζί με το βάψιμο και την ανακατασκευή των χώρων, έχετε δικαίωμα να δώσετε χρήματα σε ιατρικό εξοπλισμό; Έχετε δικαίωμα.

Εμείς λέμε, λοιπόν, ότι θα ήταν προτιμότερο αντί να πηγαίνει ένας άνθρωπος σε ένα ιδιωτικό νοσοκομείο, γιατί ένα δημόσιο νοσοκομείο δεν μπορεί να κάνει μια σύγχρονη μέθοδο αρθροπλαστικής γονάτου, να αγοράσουμε τα απαραίτητα υλικά ώστε αυτό να γίνει. Και σε αυτό έχουμε επισημάνει πάντοτε καλοπροαίρετα την ανάγκη να διαμορφώσουμε τέτοιου είδους συνθήκες.

Επομένως, δεν είναι το πρόβλημά μας, κύριε Υπουργέ, εάν θα βγαίνει ο ήλιος την ώρα που θα γίνεται το χειρουργείο ή όχι. Είναι ότι πράγματι έχετε τη δυνατότητα μέσα από το Ταμείο Ανάκαμψης να πάρετε εξοπλισμό και να δείτε τις υποδομές. Αυτό είναι κάτι το οποίο πρέπει να το κάνετε με πολύ πιο σοβαρό και αξιοκρατικό τρόπο.

Αλλά εντοπίζουν και μια αναλογία, ότι όσο αυτά τα οποία λέμε εμείς δεν τα κάνετε ταυτόχρονα αυξάνονται οι δαπάνες στον ιδιωτικό τομέα της υγείας δυσανάλογα σε ευρωπαϊκό επίπεδο και αυτό ναι, είναι κάτι το οποίο οφείλουμε να στηλιτεύουμε, γιατί δείχνει και την ιδεολογική σας κατεύθυνση, δείχνει όμως και το αδιέξοδο στο οποίο θα περιέλθει σε σύντομο χρονικό διάστημα όποιος Έλληνας πολίτης δεν έχει τη δυνατότητα να πληρώσει τα χρήματα τα οποία αιτούνται οι πολίτες σήμερα.

Είπε ο Ανδρέας Πουλάς και σήμερα στις επιτροπές μια σειρά συγκεκριμένων επιχειρημάτων. Στην ομιλία μου από το Βήμα της Βουλής θα αναφερθώ με λεπτομέρειες στην ουσία και αυτών που σήμερα συζητάμε και όσα συζητήθηκαν τις προηγούμενες ημέρες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, έχετε τον λόγο για δύο λεπτά παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πάρα πολύ.

Χαιρόμαστε ιδιαίτερα που είναι τόσο ξεκάθαρο -δεν ξέρω αν εκπροσωπεί το όλον ΠΑΣΟΚ ο κ. Χρηστίδης- το τι εκπροσωπεί ο καθένας εδώ. Ευχαριστούμε πάρα πολύ για τα καλά σας λόγια ότι εκπροσωπούμε το 98%-99% των Ελλήνων πολιτών και ενδιαφερόμαστε για τα προβλήματα του κόσμου και είστε τόσο μεγάλοι υποστηρικτές της τρανς και της ΛΟΑΤΚΙ κοινότητας, αν αυτό είναι το πατριωτικό ΠΑΣΟΚ το οποίο θέλετε να «πουλήσετε» στον κόσμο. Συγχαρητήρια!

Τουλάχιστον οι Καρντάσιανς, κύριε Χρηστίδη, έκαναν και αγώνα, ξέρετε, για τη Γενοκτονία των Αρμενίων. Κάτι έκαναν και αυτές. Ενώ το ΠΑΣΟΚ δεν βλέπω να κάνει κάποιον ιδιαίτερο αγώνα…

**ΠΑΥΛΟΣ ΧΡΗΣΤΙΔΗΣ:** Δεν κάνει το ΠΑΣΟΚ αγώνα για τη γενοκτονία;

**ΚΩΝΣΤΑΝΤΙΝΟΣ ΧΗΤΑΣ:** …για τη γενοκτονία των Ελλήνων.

Δεν σας διέκοψα παρά τα όσα –Παναγία μου- άκουσαν τα αφτιά μου. Δεν σας διέκοψα, τα άκουσα με μεγάλη υπομονή για να πάρω τον λόγο μετά.

Επίσης, ακούσαμε σήμερα από τον κ. Χρηστίδη ότι «το τι κάνεις στο κρεβάτι σου είναι ανθρώπινο δικαίωμα και όχι σεξουαλική επιθυμία». Το ακούσαμε κι αυτό. Και επειδή μιλήσατε για τρανς γενικότερα, υπάρχει και η τρανς πολιτική, κύριε Χρηστίδη, να ξέρετε.

Η τρανς πολιτική είναι αυτή που νομίζεις ότι κάνεις αντιπολίτευση στην Κυβέρνηση, αλλά την ίδια ώρα έχεις υπερψηφίσει το 50% των νομοσχεδίων της Νέας Δημοκρατίας. Αυτό λέγεται τρανς πολιτική.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, πριν σας δώσω τον λόγο, θέλω να δω ποιοι άλλοι Κοινοβουλευτικοί Εκπρόσωποι θέλουν να λάβουν τον λόγο, για να δοθεί μια συνολική απάντηση. Μένουν οι δευτερολογίες όποιων θέλουν να δευτερολογήσουν και οι Κοινοβουλευτικοί Εκπρόσωποι. Εκτός από τον κ. Πλεύρη που μου το έχει δηλώσει, υπάρχει άλλος; Κύριε Χρηστίδη, θα κάνετε και ομιλία;

**ΠΑΥΛΟΣ ΧΡΗΣΤΙΔΗΣ:** Την ομιλία μου.

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει άλλος Κοινοβουλευτικός Εκπρόσωπος ο οποίος θέλει τον λόγο;

Δεν έχουν τελειώσει όλοι, έχει μείνει ο κ. Χρηστίδης για την ομιλία του, τουλάχιστον από αυτούς που μου έχουν δηλώσει. Θα δώσω δύο λεπτά στον Υπουργό και μετά θα ζητήσω και καλώ όποιους θέλουν να δευτερολογήσουν να είναι εδώ, αλλιώς θα κλείσουμε με τους Κοινοβουλευτικούς που έχουν απομείνει. Δύο λεπτά έχει ο Υπουργός και μετά ξεκινάμε δευτερολογίες για όποιον θέλει να δευτερολογήσει.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα χρειαστώ και τα δύο λεπτά. Θέλω να πω μόνο κάτι στον Κοινοβουλευτικό Εκπρόσωπο της Ελληνικής Λύσης. έχουμε έρθει στη Βουλή και μιλάμε για κάτι πάρα πολύ σοβαρό, που είναι οι μεταμοσχεύσεις. Είναι ζήτημα, κατά κυριολεξία, ζωής και θανάτου για χιλιάδες ανθρώπους. Έρχεται ένας εκπρόσωπος στη Βουλή και μιλάει το σύνολο της ομιλίας του, το 100%, για το τι είναι woke και τι δεν είναι woke.

Θέλω να σας κάνω καλόπιστα μια ερώτηση: Για τον άνθρωπο που θέλει να κάνει μεταμόσχευση νεφρού, για τον άνθρωπο που θέλει να κάνει μεταμόσχευση ήπατος, για τον άνθρωπο που περιμένει να σώσει τη ζωή του, δεν είχε να πει κάτι ο Κοινοβουλευτικός Εκπρόσωπος; Δεν λέω τι είπε η εισηγήτριά σας. Η εισηγήτριά σας είναι εισηγήτρια. Εσείς είστε Κοινοβουλευτικός Εκπρόσωπος. Το 100% αυτού που απασχολεί το κόμμα σας είναι οι τρανς και οι ομοφυλόφιλοι και η λεσβιακή κοινότητα; Δεν έχετε άλλο να σας απασχολεί τίποτα; Αυτό κάνει μονοθεματικά το κόμμα σας;

Το άλλο που σας είπα, ολόκληρο το σχέδιο για τις εφημερίες, ένα σχόλιο δεν είχατε; Για τα απογευματινά χειρουργεία τίποτα; Το μόνο που σας νοιάζει είναι οι τρανς και πώς θα πείσετε να πάρετε καμμιά ψήφο από ανθρώπους που ενοχλούνται από αυτά;

Είναι εντυπωσιακή η ιεράρχηση του κόμματος του Κυριάκου Βελόπουλου. Δεν τον ενδιέφερε καμμία ζωή κανενός συμπολίτη του! Μόνο πώς θα κάνετε υπεράσπιση του Προέδρου Τραμπ. Λοιπόν ακούστε, ο Πρόεδρος Τραμπ δεν χρειάζεται τη δική σας υπεράσπιση ούτε τη δική μου. Κέρδισε τις εκλογές, θα κυβερνήσει τέσσερα χρόνια. Δεν χρειάζεται εμάς. Εμείς τα δικά μας πρέπει να τα λύσουμε.

Πιστέψτε με όμως, όσο κι αν προσωπικά δεν υποτιμώ τη συζήτηση για το τι είναι woke και τι δεν είναι, καθόλου δεν το υποτιμώ, με συγχωρείτε αλλά το να μην έχετε να πείτε μία κουβέντα για το Εθνικό Σύστημα Υγείας και όλα όσα σοβαρά συζητάμε εδώ για τη σύμβαση και τη δωρεά του Ιδρύματος «Αλέξανδρος Ωνάσης», εμένα με ξεπερνάει και σας χαρακτηρίζει ως κόμμα.

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν επί των δευτερολογιών πρώτα, για να βάλω μετά τους Κοινοβουλευτικούς Εκπροσώπους σε σειρά. Επί των δευτερολογιών δεν έχουμε κάποιον, εκτός από τον κ. Πουλά και τον κ. Παπαδόπουλο.

Κύριε Παπαδόπουλε, έχετε τον λόγο από τη θέση σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μόνο αυτό θέλω να πω, πριν λίγο μου ήρθε η είδηση από το Νοσοκομείο Αγρινίου ότι και οι τρεις παθολόγοι επέταξαν, έγιναν πουλάκια από το σύστημα. Ό,τι και να λέμε, συγχαρητήρια, κύριε Υπουργέ, συγχαρητήρια!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παπαδόπουλε.

Επί των δευτερολογιών, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, επειδή αναφερθήκατε πολλές φορές στο όνομά μου σήμερα και είχα την τιμητική μου, θέλω να σας πω δύο πράγματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι με κακό τρόπο.

**ΑΝΔΡΕΑΣ ΠΟΥΛΑΣ:** Ναι, κι εγώ καλοπροαίρετα πάντοτε μιλάω. Γιατί το κοινό καλό είναι η υγεία των πολιτών και με αυτό δούλεψα όλα αυτά τα χρόνια και με αυτόν τον σκοπό είμαι κι εδώ για να εξυπηρετήσω τους Έλληνες πολίτες.

Όσον αφορά τα απογευματινά χειρουργεία είναι ένα θέμα το οποίο έχει πολύ ψωμί. Και τι λέω: Εμείς λέμε ότι θεσπίσαμε τον νόμο για την ολοήμερη λειτουργία των απογευματινών των νοσοκομείων και μέσα σε αυτό θα έμπαιναν και τα απογευματινά ιατρεία. Και θεωρούσαμε ότι εκεί, εάν ήταν στελεχωμένα τα νοσοκομεία, θα μπορούσαν με αυτόν τον τρόπο να λειτουργούν ολοήμερα τα νοσοκομεία. Δυστυχώς όμως αυτό δεν γίνεται επί της πράξης.

Δηλαδή όταν εγώ ξέρω, για παράδειγμα, ότι στο Νοσοκομείο του Άργους έχουν δηλώσει μόνο τρία άτομα από το νοσηλευτικό προσωπικό να κάνουν απογευματινά χειρουργεία, γιατί δεν δηλώνουν περισσότερα άτομα; Δεν σας γεννάται η απορία; Γιατί η ώρα που αμείβονται αυτοί οι άνθρωποι, πόσα είναι, ξέρετε; 12 ευρώ την ώρα. Με αυτό το ποσόν μπορεί να καθίσει τώρα ένας εργαζόμενος που δουλεύει από το πρωί, τελειώνει το μεσημέρι στις 14.30΄ και στις 15.00΄ η ώρα, να δουλέψει και το απόγευμα άλλες τρεις ώρες για να πάρει τι, 35 ευρώ; Είναι για μένα ένα θέμα για το οποίο και δεν μπορεί να σταθεί η ολοήμερη λειτουργία των νοσοκομείων.

Και πέρα από αυτό, θέλω να σας πω και ένα άλλο θέμα που είναι για μένα πολύ σημαντικό και είναι συγκεκριμένα πράγματα. Δηλαδή λέμε ότι έχουμε εβδομήντα, ογδόντα, ενενήντα χιλιάδες χειρουργεία που περιμένουν. Πολλά από αυτά αφορούν συγκεκριμένες παθήσεις. Μία από αυτές τις παθήσεις είναι οι ορθοπεδικές. Για παράδειγμα, στον ιδιωτικό τομέα, αυτή τη στιγμή, γίνονται επεμβάσεις με διαφορετικό τρόπο από ό,τι γίνεται στα νοσοκομεία μας τα κρατικά. Εκεί έξω δουλεύει περισσότερο η ρομποτική. Η αποκατάσταση αυτών των ανθρώπων είναι πολύ συντομότερη από αυτούς που χειρουργούνται στα νοσοκομεία.

Και λέω εγώ τώρα, όταν κάνετε την επιλογή τότε των τριάντα επτά χιλιάδων χειρουργείων, ποιοι από αυτούς θα πάνε στον ιδιωτικό τομέα και με τι κριτήρια θα πάνε για να κάνουν τις συγκεκριμένες επεμβάσεις; Γιατί κάποιοι θα κάνουν το χειρουργείο στο κρατικό νοσοκομείο και θα έχουν μια αποκατάσταση έξι μηνών, ενώ κάποιοι άλλοι που θα πάρουν το voucher να πάνε στον ιδιωτικό τομέα θα έχουν μια αποκατάσταση μέσα σε έναν μήνα. Αυτό δεν είναι ανισότητα; Αυτό δεν είναι πρόβλημα;

Και να πάμε και σε ένα άλλο θέμα που είπατε. Είπατε ότι θα πάρουμε πεντακόσιους τραυματιοφορείς, και όντως χρειάζονται, γιατί στα νοσοκομεία, ειδικά στις εφημερίες, ψάχνεις να βρεις φορείο και τραυματιοφορέα με το ματογυάλι. Και σας λέω ναι, να τους πάρουμε, αλλά πώς θα τους πάρουμε; Πεντακόσιους μέσω της ΔΥΠΑ.

Θυμόσαστε επί ΣΥΡΙΖΑ τι είχαν ξανακάνει; Είχαν κάνει τον ίδιο διαγωνισμό, είχαν πάρει τότε τρεις χιλιάδες, τέσσερις χιλιάδες εργαζόμενους μέσω ΔΥΠΑ, οι οποίοι ακόμα είναι στα νοσοκομεία και τι έχουν αυτοί οι άνθρωποι; Μισθολογική διαφορά από τους υπόλοιπους 200-300 ευρώ. Είναι άνθρωποι οι οποίοι δουλεύουν αυτή τη στιγμή με επτά κατοστάρικα και κάποιοι άλλοι συνάδελφοί τους που κάνουν την ίδια δουλειά παίρνουν εννιά και δέκα κατοστάρικα. Αυτό δεν είναι μια μεγάλη αδικία;

Τι πάτε να ξανακάνετε, το ίδιο; Γιατί είναι πιο εύκολο; Ή θα ξανακάνουμε πάλι μια καινούργια γενιά συμβασιούχων και θα λέμε κάθε φορά «Παρατείνετε τις συμβάσεις, παρατείνετε τις συμβάσεις»; Όχι, να πάμε σε ορθολογικές λογικές διαχείρισης. Αυτή είναι για μένα η σωστή λύση. Να προκηρύξουμε πεντακόσιες θέσεις τραυματιοφορέων.

Εντάξει, θα μου πεις ότι ο προϋπολογισμός δεν κάνει, δεν ράνει. Εκεί είναι η ουσία της πολιτικής, ότι αυτή τη στιγμή η υγεία, η παιδεία, σε αυτά τα κοινωνικά αγαθά θα πρέπει να δώσουμε μεγαλύτερη σημασία και να αυξήσουμε τη χρηματοδότηση. Το πού θα βρούμε τα λεφτά εκεί είναι η δικιά σας η μαγκιά, για να το πω λαϊκά. Εσείς θα πρέπει να ψάξετε. Γιατί εγώ δεν έχω τα στοιχεία για να σου πω πού και πώς και τι θα εξοικονομήσω. Και είμαι ξεκάθαρος σε αυτά τα πράγματα.

Λοιπόν, τώρα όσον αφορά το «Ωνάσειο», σίγουρα είναι κάτι το οποίο θα κοσμεί. Εμένα αυτό που με ενδιαφέρει είναι να μην πληρώνει ο κοσμάκης επιπλέον χρήματα. Εκείνο το πρόβλημά μου. Γιατί η βελτίωση της θέσης συνεπάγεται 2,5, 3,5, 5, και αν βάλουμε και την αμοιβή του γιατρού καταλαβαίνετε ότι είναι ποσά τα οποία είναι τα δυσθεώρητα. Και ένας άνθρωπος που έχει πρόβλημα υγείας πρέπει να το λύσει, είτε είναι φτωχός είτε είναι πλούσιος.

Άκουσα τον κ. Θεμιστοκλέους και είπε ένα πράγμα, ότι θα επιληφθεί του θέματος του Μεταμοσχευτικού Κέντρου του «Ευαγγελισμού». Για μένα έχει ουσία. Πιστεύω ότι το Μεταμοσχευτικό Κέντρο του «Ευαγγελισμού» θα πρέπει να λειτουργήσει. Άκουσα αυτό που είπε, ότι δεν υπάρχει στον οργανισμό τρίτη κλινική. Θεωρώ όμως ότι αυτό πρέπει να γίνει άμεσα. Υπάρχουν άνθρωποι οι οποίοι είναι σε λίστα αναμονής, είναι νεφροπαθείς και θα πρέπει να συνεχίσει η λειτουργία του να υπάρχει.

Τελειώνοντας, θέλω να πω ότι δεν είμαστε ιδεοληπτικοί σε αυτά που σας λέμε. Το σύστημα εγώ προσωπικά το έχω δουλέψει από μέσα, το έχω ζήσει και έχω ζήσει κάθε λεπτό, και την ένταση αλλά και την αγωνία και τον πόνο των συνανθρώπων μας. Γι’ αυτό σας κάνουμε αντιπολίτευση πάντοτε στη σωστή βάση.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ως προς τον συντονισμό της διαδικασίας για το υπόλοιπο, αυτή τη στιγμή έχω αίτημα για να μιλήσουν από πέντε Κοινοβουλευτικούς Εκπροσώπους. Με την ανάποδη σειρά της κοινοβουλευτικής τους δύναμης, είστε πρώτος, κύριε Καζαμία, στη συνέχεια η κ. Πέρκα, ο κ. Χρηστίδης, ο κ. Γιαννούλης και ο κ. Πλεύρης. Εάν θέλετε κάτι άλλο, το βλέπουμε. Και από τη Νίκη στη συνέχεια, ο κ. Κόντης…

**ΑΛΕΞΑΝΔΡΟΣ ΚΑΖΑΜΙΑΣ:** Η κ. Πέρκα προηγείται, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πέρκα, είστε έτοιμη;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε μετά την κ. Πέρκα δεν το πάμε με τη σειρά;

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν ζήτησα προτεραιότητα. Πάει ανάποδα.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, είθισται να καταλήγει και να μιλά ο Κοινοβουλευτικός Εκπρόσωπος της κυβερνητικής παράταξης. Σε κάθε περίπτωση, νομίζω το σωστό είναι να ξεκινήσουμε από τη μικρότερη κοινοβουλευτική δύναμη. Η κ. Πέρκα, εν πάση περιπτώσει, έχει τον λόγο αυτή τη στιγμή.

Παρακαλώ, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ, κύριε Πρόεδρε.

Εγώ πριν από όλα, θέλω να μιλήσω λίγο για όλο αυτό που ακούσαμε πριν από λίγο…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πέρκα, χίλια συγγνώμη, επειδή οι μαθητές είναι εδώ ώρα και επειδή η ομιλία σας θα είναι για δώδεκα λεπτά, σας μηδενίζω τον χρόνο, να ανακοινώσω το σχολείο. Ζητώ συγγνώμη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μία μαθήτριες και μαθητές και τρεις συνοδοί εκπαιδευτικοί από το 5ο Γυμνάσιο Καβάλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ξεκινώντας θέλω να βάλουμε μερικά πράγματα στη θέση τους, με βάση αυτή την κουβέντα που έγινε προηγουμένως με αφορμή την ακροδεξιά ρητορική, κυρίως, για την woke κουλτούρα. Στην πραγματικότητα πρόκειται για την κουλτούρα εγρήγορσης –αυτή είναι η ελληνική μετάφραση- και τη σκοταδιστική σκοπιμότητα της αντί-woke μυθολογίας της Ακροδεξιάς.

Ο όρος woke, λοιπόν, για να μαθαίνουμε, έχει τις ρίζες του στη μαύρη διανόηση και αρχικά σήμαινε την αυτοσυνείδηση, την ευαισθησία και την επίγνωση απέναντι σε κοινωνικές και φυλετικές διακρίσεις. Ως όρος με αρνητικές συνεκδοχές χρησιμοποιήθηκε από ορισμένους ρεπουμπλικάνους και στόχευε στα ζητήματα κοινωνικής δικαιοσύνης που βασίζονταν στην ταυτότητα.

Ουσιαστικά χρησιμοποιείται ως ένας όρος - ομπρέλα, για να συσκοτιστούν λογοθετικά ρατσιστικές, σεξιστικές και υπερσυντηρητικές παρεμβάσεις στην εκπαίδευση. Σαν να μας λένε λίγο πολύ -και μιλάω για την ακροδεξιά, γιατί δεν μπορούμε πια να τα ακούμε αυτά- ότι δεν κινδυνεύει η ανθρωπότητα από τους δισεκατομμυριούχους που εκμεταλλεύονται τους πόρους, από τους προνομιούχους που καταστρέφουν το περιβάλλον, από τους πολέμους, από τη βιομηχανία των όπλων, από την ενδοοικογενειακή έμφυλη βία μέσα σε κλειστές πόρτες, από την αποσάθρωση των θεσμών και της δικαιοσύνης, αλλά η ανθρωπότητα κινδυνεύει από άτομα που ζητούν να περπατούν ελεύθερα στον δρόμο με ασφάλεια, άσχετα με το ντύσιμο τους και τη συμπεριφορά τους, που ζητούν να μπορούν να ζήσουν ελεύθερα τη ζωή τους. Από αυτούς λένε ότι κινδυνεύει η ανθρωπότητα, από οικογένειες που εκφεύγουν της πατριαρχίας ή από ανθρώπους που δεν έχουν ως ευαγγέλιο την ασύδοτη οικονομική ανάπτυξη και την κερδοφορία των λίγων. Αυτό μας λένε. Όλα τα άλλα τα ξεχνάμε.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ουσιαστικά τι μας κάνει αυτή η αντί-woke φιλολογία; Να μισούμε, βολικά πράγματα για την εξουσία και να καταπίνουμε την πορεία προς το σκοτάδι. Δεν είναι, όμως, πρώτη φορά που γίνεται αυτό στην ιστορία. Το έχουμε ξαναζήσει σε πολλές περιόδους και με πάρα πολλούς και διαφορετικούς πρωταγωνιστές, κατασκευασμένους εχθρούς της κοινωνίας. Εμείς, λοιπόν, επιμένουμε στη συμπερίληψη, στην αλληλοκατανόηση για ένα καλύτερο μέλλον.

Και μια παρατήρηση, γιατί αναφέρθηκε και το θέμα της ταυτότητας φύλου και τα λοιπά και ο κ. Σταμάτης πολύ σωστά είπε ότι δεν το επιβάλλει κανείς. Να μην ξεχνάμε, να θυμηθούμε, τον εξωγήινο στον Υμηττό που θα επηρέαζε τα παιδιά να αλλάξουν φύλο.

Προχωράω, όμως. Κύριε Υπουργέ, έχουμε συνηθίσει τα νομοσχέδια της Κυβέρνησής σας -καμμιά φορά είμαστε και ιδιαίτερα επιφυλακτικοί, ίσως και εν αδίκω. Το κράτος, λοιπόν, παντού είτε αποσύρεται είτε εκχωρεί δημόσια περιουσία και αρμοδιότητες στον ιδιωτικό τομέα, όχι γενικώς και αορίστως, αλλά σε αυτό το κομμάτι που συνομιλεί η Κυβέρνηση μαζί του που είναι φιλικά προσκείμενο. Και δεν μας κάνει εντύπωση που τώρα εδώ γίνεται η λειτουργία του «Ωνασείου» ως ιδιωτική κλινική, την ίδια στιγμή που το ΕΣΥ καταρρέει.

Εδώ να θυμηθούμε ότι κατά παράβαση του Συντάγματος, ιδιωτικοποιήσατε την τριτοβάθμια εκπαίδευση. Όμως, για να γίνει όλος αυτός ο σχεδιασμός, πρέπει να συνυπάρχει και μια άλλη συνθήκη, η οποία είναι να υποχωρεί το κράτος δικαίου. Και θα μείνω λίγο σε αυτό πιο πολύ. Θα αναφερθώ και στο έγκλημα των Τεμπών και στο ναυάγιο της Πύλου και στο σκάνδαλο των υποκλοπών, όπου βλέπουμε τα ίδια από απόπειρα συγκάλυψης, επεμβάσεις στις ανεξάρτητες αρχές, ολιγωρίες, μη κλήση μαρτύρων κ.λπ..

Πάμε τώρα στα Τέμπη, γιατί έχουμε και καινούργια. Το έγκλημα των Τεμπών το διαδέχτηκε ένα δεύτερο έγκλημα που ήταν η συγκάλυψη. Μετά την αποκάλυψη ότι ο ΟΣΕ απέστειλε στις ανακριτικές αρχές μισό βιντεοληπτικό υλικό, από το οποίο απουσίαζε εκείνο των καμερών της εμπορικής αμαξοστοιχίας, καταθέσαμε και εμείς σήμερα πρόταση για σύγκληση της Επιτροπής Παραγωγής και Εμπορίου, ώστε να έρθει ο ΟΣΕ να μας εξηγήσει τι ακριβώς συμβαίνει. Έχουμε ξανακάνει αντίστοιχες προτάσεις, φυσικά δεν έγινε ποτέ αυτή η σύγκληση.

Εδώ τώρα τι έχουμε στα Τέμπη, σε αυτό το τραγικό έγκλημα; Πρώτον, εκχωματώθηκε η περιοχή, προτού ληφθούν καλά καλά δείγματα DNA από όλα τα θύματα. Μετά είχαμε εσπευσμένα τη δήλωση ότι πρόκειται περί ανθρώπινου λάθους, μετά είχαμε τις αποκαλύψεις για τη μονταζιέρα στα ηχητικά των συνομιλιών -να τα βάλουμε στη σειρά- μετά είχαμε τους ειδικούς εμπειρογνώμονες των οικογενειών που εντόπισαν ίχνη εκρηκτικών χημικών ουσιών και μετά την εξεταστική παρωδία -που την έζησα πολύ δραματικά, είναι αλήθεια- που στήθηκε από την κυβερνητική πλειοψηφία που δεν τηρήθηκαν κρίσιμοι μάρτυρες να έρθουν να καταθέσουν και τώρα έρχεται -τελευταίες αποκαλύψεις- εξαφανισμένο κρίσιμο υλικό. Επιβεβαιώνετε δηλαδή για ακόμη μια φορά ότι αντί να πέσει άπλετο φως -για το οποίο είχε δεσμευτεί ο κ. Μητσοτάκης- έχει πέσει βαθύ σκοτάδι.

(Θόρυβος από την πτέρυγα του ΣΥΡΙΖΑ – Προοδευτική Συμμαχία)

Όταν οι συνάδελφοι μιλάνε μπροστά μου, κάπως ενοχλούμαι, κύριε Κόκκαλη.

Αναμένουμε βέβαια από τη δικαιοσύνη να πράξει τα δέοντα και να διερευνήσει πλήρως αυτό το αυτοτελές έγκλημα της συγκάλυψης. Ήδη έχει ασκηθεί δίωξη από την εισαγγελέα του Αρείου Πάγου και ελπίζουμε ότι η δικαιοσύνη θα σταθεί στο ύψος της. Όπως είπα, ως Νέα Αριστερά, έχουμε καταθέσει το σχετικό αίτημα για να συζητηθεί.

Υποκλοπές. Στην περίπτωση των υποκλοπών, η εισαγγελική αρχή δεν δίστασε να αποφανθεί ότι δεν υπήρξε καμμία απολύτως εμπλοκή οποιασδήποτε κρατικής υπηρεσίας, συμπεριλαμβανομένης και της ΕΥΠ ή οποιουδήποτε κυβερνητικού αξιωματούχου με το «Spyware Predator». Οι κοινοί στόχοι ήταν σύμπτωση, όπως μας είπε η δικαιοσύνη και πως οι δύο μέθοδοι παρακολούθησης δεν έχουν καμμία σχέση μεταξύ τους.

Τα αιτήματα δε για κοινοβουλευτική έρευνα, σχετικά με το σκάνδαλο, μπλοκαρίστηκαν από το κυβερνών κόμμα. Όσοι εμπλέκονταν είναι αθώοι. Και ποιοι διώκονται; Οι δημοσιογράφοι που έφεραν στο φως πάρα πολλά στοιχεία, διώκονται για συκοφαντική δυσφήμιση.

Και έχουμε κι εκεί εξελίξεις. Καμία αναφορά στην έρευνα της δικαιοσύνης για τις εταιρείες «KESTREL» και «RAFNAR» του επιχειρηματία κ. Κομνόπουλου, για τις οποίες υπήρχαν ατράνταχτες αποδείξεις ότι είχαν σχέση με την «INTELEXA» που διαχειριζόταν το λογισμικό «Predator». Σε αυτή την περίπτωση άλλη μια αστοχία της δικαιοσύνης στη διερεύνηση του σκανδάλου, είναι γιατί δεν κλήθηκε και εδώ ένας κρίσιμος μάρτυρας ο κ. Κοσμίδης που είναι ο άνθρωπος που φέρεται ότι πλήρωνε την πλατφόρμα για την αποστολή των μολυσμένων SMS με στόχους παρακολούθησης τον κ. Αντώνη Σαμαρά, Νίκο Ανδρουλάκη κ.λπ..

Πάμε στην Πύλο. Το ναυάγιο της Πύλου είναι ένα από τα πλέον πολύνεκρα ναυάγια στην ιστορία. Ακόμη και σήμερα αγνοούνται εκατοντάδες. Υπολογίζονται οι νεκροί από τετρακόσιοι έως εξακόσιοι. Τα δε στοιχεία που έφερε στη δημοσιότητα έρευνα του BBC, αμφισβήτησαν την εκδοχή του Λιμενικού Σώματος που υποστήριξε ότι δεν χρειάστηκε επιχείρηση διάσωσης. Επιζώντας του ναυαγίου κατέθεσε ότι το σκάφος του λιμενικού επιχείρησε να ρυμουλκήσει το αλιευτικό και λίγα λεπτά αργότερα πήρε επικίνδυνη κλίση και ανατράπηκε. Τη θέση αυτή διατύπωσε και ο απεσταλμένος του ΟΗΕ για τους πρόσφυγες στη Μεσόγειο, κ. Βίνσεντ Κότσετελ.

Κι εμείς τι ζητάμε; Να έρθει ο συνήγορος του πολίτη που εκπονεί το σχετικό πόρισμα στην ελληνική Βουλή και να μας ενημερώσει.

Την ίδια στιγμή βλέπω την Κυβέρνηση να προσπαθεί να απαλλάξει από τα καθήκοντα του Συνηγόρου του Πολίτη τον κ. Ποττάκη, για τον οποίο, βεβαίως, έχει λήξει η θητεία του, αλλά η «πρεμούρα» έπιασε τώρα τελευταία. Εμείς είμαστε σίγουροι ότι συνδέεται με την υπόθεση της Πύλου. Θα πάω και στα στοιχεία του ΟΟΣΑ.

Μετά από όλα αυτά, όπως καταλαβαίνετε, δεν είναι καθόλου περίεργο το γεγονός ότι επτά στους δέκα Έλληνες δεν εμπιστεύονται την Κυβέρνηση και είναι η έκτη χειρότερη επίδοση ανάμεσα σε τριάντα επτά χώρες. Στην Ελλάδα κυριαρχεί η καχυποψία γενικότερα απέναντι στους δημόσιους θεσμούς, οι οποίοι θεωρούνται σε μεγάλο βαθμό διεφθαρμένοι. Οι μόνοι που πιστεύουν ότι το κράτος τους είναι ακόμα πιο βρώμικο είναι οι Μεξικανοί, οι Τούρκοι, οι Κολομβιανοί και οι Ούγγροι. Συγχαρητήρια, συνάδελφοι.

Κατά τα άλλα, η Ελλάδα είναι ουραγός στους δείκτες ευημερίας του ΟΟΣΑ με κύρια χαρακτηριστικά τους χαμηλούς μισθούς και τις εισοδηματικές ανισότητες. Βεβαίως, πώς να μην αυξηθούν οι ανισότητες, όταν όλες οι πολιτικές της Κυβέρνησης έχουν στόχο τη μείωση της δύναμης των εργαζομένων και την αύξηση του μεριδίου που πηγαίνει στις επιχειρήσεις; Μείωση των εργασιακών δικαιωμάτων, απορρύθμιση της αγοράς εργασίας, αδιαφορία για τους εργαζόμενους κ.λπ.. Η Ελλάδα, λοιπόν, κατατάσσεται στις τελευταίες θέσεις σε μισθολογικά ζητήματα με τον τρίτο χαμηλότερο μισθό ανάμεσα σε τριάντα πέντε χώρες του ΟΟΣΑ ξεπερνώντας μόνο το Μεξικό και την Κολομβία.

Εκτός από τους χαμηλούς μισθούς, οι πραγματικοί μισθοί δηλαδή, σε σχέση και με την αγοραστική δύναμη των μισθών, έχουν μειωθεί σημαντικά τα τελευταία χρόνια, λέει ο ΟΟΣΑ, λόγω του αυξανόμενου πληθωρισμού. Όλα αυτά εν μέσω μιας εκπληκτικής ακρίβειας, την οποία δεν έχει καμμία διάθεση η Κυβέρνηση να περιορίσει -τα καρτέλ, δηλαδή, και την αισχροκέρδεια- είτε στο σουπερμάρκετ, είτε στις τράπεζες, είτε στις παραγωγούς ενέργειας. Θα μείνω λίγο στο ενεργειακό κόστος.

Για τρίτη φορά μέσα σε λίγους μήνες η Κυβέρνηση παρακολουθεί αμέτοχη τα εκατομμύρια ευρώ να προστίθενται στα υπερκέρδη των ηλεκτροπαραγωγών από συμβατικές μονάδες. Παρά τις διαβεβαιώσεις της τις τελευταίες ώρες για το αντίθετο, οι πολίτες, που εδώ και χρόνια πλέον σηκώνουν ένα δυσβάστακτο βάρος στον λογαριασμό ρεύματος, γνωρίζουν πολύ καλά ποιος θα πληρώσει για άλλη μία φορά.

Οι ακραίες τιμές που βλέπουμε να προσφέρονται στην αγορά κατά τις ώρες που βγαίνουν εκτός τα φωτοβολταϊκά και οι ανεμογεννήτριες, οδηγούν σε αυξημένες τιμές χονδρικής και στη συνέχεια, μεταφέρονται στους λογαριασμούς. Η μέγιστη τιμή είναι 422,50 ευρώ για παραγωγή από συμβατικές μονάδες, δηλαδή λιγνίτη και φυσικό αέριο στις 15 Οκτωβρίου, όταν το κόστος δεν ξεπερνά σε καμμία περίπτωση τα 130 ευρώ ανά μεγαβατώρα, με στοιχεία, βέβαια, της Ρυθμιστικής Αρχής Αποβλήτων Ενέργειας και Υδάτων. Η κερδοσκοπία συνεχίζεται. Φτάνουμε στα 651 ευρώ ανά μεγαβατώρα στις 14 Νοεμβρίου, 579 ευρώ στις 13 Νοεμβρίου και νομίζω ότι σήμερα ξεπέρασαν τα 750 ευρώ. Αυτό το παρακολουθεί η Κυβέρνηση και σαν να μη συμβαίνει τίποτα, λέει: «Έρχομαι και θα τα φορολογήσω και θα σας επιδοτήσω». Λέει, θα επιδοτήσω την αισχροκέρδεια -γιατί σε συνθήκες ελεύθερης αγοράς είναι γνωστό ότι όταν ο άλλος ξέρει ότι ο καταναλωτής θα επιδοτηθεί, δεν έχει λόγο να κατεβάσει τις τιμές-, αλλά δεν παρεμβαίνει πουθενά. Να πω μόνο ότι όταν φορολόγησε το προηγούμενο διάστημα με 10 ευρώ τη μεγαβατώρα, αυτό όλο ματοκυλίστηκε στους καταναλωτές.

Κύριε Υπουργέ, επειδή -και σωστά- λέτε για επενδύσεις κ.λπ., εγώ θα πω το εξής. Έχετε μετρήσει το μπαράζ των λουκέτων στη βιομηχανία, λόγω ενεργειακού κόστους; Το τελευταίο διάστημα αυτό έχει ξεπεράσει τα όρια. Η ΔΕΗ, όμως, λειτουργώντας ως ιδιωτική εταιρεία, με απίστευτη κερδοφορία -φέτος τα καθαρά κέρδη από το 2023 ήταν 500 εκατομμύρια ευρώ-, ακολουθεί ακριβώς αυτόν τον δρόμο. Και επειδή ακριβώς είναι leader στην αγορά, την ακολουθούν και οι υπόλοιποι.

Ως Νέα Αριστερά έχουμε αναδείξει, νομίζω, πάρα πολύ τα φαινόμενα αισχροκέρδειας από την πρώτη στιγμή. Συναντηθήκαμε τον Ιούλιο με την πρόεδρο της Επιτροπής Ανταγωνισμού και καταθέσαμε αίτημα έκτακτης σύγκλησης της Επιτροπής Θεσμών και Διαφάνειας, καλώντας τον πρόεδρο της ΡΑΑΕΥ για εξηγήσεις. Σε ερώτηση κοινοβουλευτικού ελέγχου που έχουμε καταθέσει για το θέμα της ΡΑΑΕΥ, έχει απαντήσει ότι δεν έχει δεχθεί σχετική κλήση για να έρθει.

Καλούμε, λοιπόν, από την ελληνική Βουλή να συγκαλέσει -όπως έχουμε ζητήσει- άμεσα τη ρυθμιστική αρχή στη Βουλή, γιατί και η Κυβέρνηση οφείλει απαντήσεις στους πολίτες, αλλά και εμείς οφείλουμε να τις απαιτήσουμε.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας Σπαρτιάτες κ. Ιωάννης Κόντης.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όσοι είμαστε εδώ -εσείς πάντως, κύριε Υπουργέ, είστε σε όλη τη συνεδρίαση και αυτό σας το αποδίδω πάντα-, συζητάμε μια σύμβαση η οποία, όπως έχετε δει και με τις προηγούμενες, δεν μας βρίσκει ποτέ αντίθετους. Πιστεύουμε στην ιδιωτική συμμετοχή ή βοήθεια, στα ευεργετήματα αν θέλετε να το πω έτσι, στη δημόσια ζωή μας. Η Ελλάδα φτιάχτηκε έτσι από τον Ζάππα, από πολλούς ευεργέτες και συνεχίζουμε με σύγχρονους.

Εγώ έχω την τιμή να είμαι φίλος με κάποιους και να ξέρω πώς σκέφτονται. Με τον Ανδρέα Δρακόπουλο του Ιδρύματος «Νιάρχου» ήμασταν παιδικοί φίλοι, ένας απλός άνθρωπος που σκέφτεται για την Ελλάδα, όσο και εάν φαντάζει άσχημο το Ίδρυμα «Νιάρχος», με τον Νίκο Πατέρα, που έκανε δωρεά στον «Ευαγγελισμό» και διάφορους άλλους, οι οποίοι ξέρω πώς ορμώμενοι ξεκινούν να κάνουν μία δωρεά. Δεν ξεκινούν να την κάνουν για να αποφύγουν φόρους ή για να δείξουν ότι κάνουν μία δωρεά. Έτσι, εμείς πάντα τις καλωσορίζουμε.

Όμως, κύριε Υπουργέ, θα πρέπει κάποτε το κράτος να αναλάβει περισσότερο τις ευθύνες του -και πιστεύω ότι εσείς το ξέρετε περισσότερο από εμένα- και να βοηθάει με τον τρόπο που μπορεί περισσότερο τους φτωχούς Έλληνες σε πολλά. Δεν είναι μόνο τα σημαντικά νοσοκομεία -μας αναφέρθηκε σήμερα το «Ιπποκράτειο» στη Θεσσαλονίκη, το «Ευαγγελισμός»-, υπάρχουν και μικρά νοσοκομεία, τα οποία δυστυχώς στην επαρχία δεν μπορούν να εξυπηρετήσουν πλέον τον κόσμο, τον Έλληνα πολίτη, με τον τρόπο που εξυπηρετούν δύο, τρία νοσοκομεία αναφοράς. Θα πρέπει να φτάσουμε στο επίπεδο και στα περιφερειακά μας νοσοκομεία να μην απαιτείται ο πολίτης που πηγαίνει εκεί να διακομισθεί στο κέντρο, γιατί έτσι έχουν χαθεί πολλές ζωές.

Επίσης, θέλω να σταθώ και αυτός είναι ο λόγος που ζήτησα να μιλήσω τώρα, -γιατί τετριμμένα είναι αυτά που είπα-, στο ότι κάποτε πρέπει να δούμε και με άλλο μάτι τους Έλληνες ναυτικούς. Ως πρώην ναυτικός -αλλά αισθάνομαι πάντα ναυτικός- είχαμε το πρόβλημα ότι ποτέ δεν υπήρχαν στα πλοία μας γιατροί. Τους γιατρούς τους κάναμε εμείς, το ξέρετε.

Θα πρέπει κάποτε να βρεθεί ένας τρόπος, όπως στην Ευρώπη και όπως πρώτοι εισήγαγαν οι Σοβιετικοί -μετά ακολούθησαν και οι Σουηδοί, οι Δανοί, οι Εγγλέζοι-, να έχουμε παρουσία γιατρών στα πλοία. Μιλάω για τα ποντοπόρα, δεν μιλάω για τα πλοία της ακτοπλοΐας, που λίγο-πολύ έχουν τη δυνατότητα να προσεγγίσουν στεριά.

Δεν μπορεί, όμως, ένα πλοίο το οποίο κάνει ένα ταξίδι τριάντα μέρες χωρίς να πιάσει στεριά, εάν εμφανιστεί ένα πρόβλημα, να μην έχει έναν γιατρό επάνω, σε μια περιτονίτιδα ή σε μια έκτακτη περίπτωση. Έχουν χαθεί πολλές ζωές. Θα πρέπει να φροντίσουμε, όπως κάνουν αυτές οι χώρες, να πηγαίνουν έστω για δύο, τρεις μήνες και να αλλάζουν γιατροί, οι οποίοι μάλιστα να παίρνουν και κάποια points εκεί -μάλιστα, είναι εθελοντική η προσφορά τους- παραπάνω από αυτά που θα έπαιρναν σε ένα αγροτικό ιατρείο ή αλλού. Υπάρχουν πολλοί οι οποίοι θα ήθελαν να προσφέρουν έτσι και να έχουν και έναν καλύτερο μισθό. Αυτό θα έδινε τη σιγουριά σε τριάντα άτομα που ταξιδεύουν σε ένα πλοίο ότι εάν συνέβαινε κάτι, ένα ατύχημα ή οτιδήποτε άλλο εν πλω, δεν θα πέθαιναν, όπως έχουν πεθάνει πάρα πολλοί. Αν ξέρατε πόσοι ναυτικοί μας έχουν έρθει σε ψυγείο πλοίου πίσω στην Ελλάδα, οι οποίοι πέθαναν εν πλω, θα λέγατε ότι δεν είναι τόσο αστείο το θέμα που αναφέρω τώρα.

Επίσης, πρέπει να δούμε ένα άλλο θέμα, το οποίο έχει μεγάλη συμμετοχή στο πρόβλημα της υγείας των πολιτών. Είναι η στοματική υγιεινή και η συμμετοχή του κράτους όχι τόσο στην πρόληψη αλλά στη θεραπεία σε σημαντικές περιπτώσεις, δηλαδή στα εμφυτεύματα, σε εγχειρήσεις που γίνονται στη γνάθο. Εγώ είχα την ευκαιρία, όταν ασχολούμουν στο ποδόσφαιρο με την ομάδα, να δω από γιατρούς που είχαμε ότι έδιναν πρώτη σημασία στη στοματική υγιεινή των παικτών. Εκεί έμαθα ότι ένα σωρό ασθένειες μπορεί να εμφανιστούν μέσα από την κακή στοματική υγιεινή. Εάν λείπει ένα δόντι σε έναν ποδοσφαιριστή, μπορεί να αποκτήσει περικαρδίτιδα. Δηλαδή, όλοι οι προπονητές το πρώτο που κοιτούσαν ήταν η στοματική υγιεινή και εάν έχουν όλα τα δόντια τους οι ποδοσφαιριστές.

Αυτό είναι κάτι το οποίο στην Ελλάδα εμείς το έχουμε αφήσει σε δεύτερη μοίρα, αλλά και πολλοί άνθρωποι οι οποίοι θέλουν να κάνουν επανορθωτική θεραπεία στα δόντια τους δεν έχουν τη δυνατότητα διότι, πλέον, για να κάνεις ένα εμφύτευμα χρειάζεσαι 1.000 ή 1.500 ευρώ το λιγότερο. Και υπάρχουν άνθρωποι οι οποίοι παθαίνουν ασθένειες από αυτό -αρθριτικά, ρευματισμούς- και έτσι επιβαρύνεται το σύστημα υγείας μας από κάτι το οποίο θα μπορούσε να έχει προβλεφθεί, από μία απλή βοήθεια του κράτους σε επανόρθωση ενός στοματικού προβλήματος, οδοντικού προβλήματος και τα λοιπά.

Σήμερα, δυστυχώς, είμαστε στις τελευταίες θέσεις χωρών της Ευρώπης που δίνουμε θεραπεία δημόσια, αν αφαιρέσουμε αυτό που γίνεται στα πανεπιστημιακά νοσοκομεία στου Γουδή ή κάπου αλλού, που είναι η οδοντιατρική και πηγαίνουν κάποιοι να κάνουν κάποια σφραγίσματα. Δεν έχουμε τη δυνατότητα να παρέχουμε βοήθεια σε μεγάλες περιπτώσεις που ταλανίζουν πολύ κόσμο, πολλούς Έλληνες, ειδικά τα εμφυτεύματα. Υπάρχουν Έλληνες που δεν έχουν σχεδόν κανένα δόντι σήμερα, γιατί δεν έχουν χρήματα.

Θα πρέπει να προβλέψει το κράτος, κύριε Υπουργέ, να βρούμε τρόπο, να υπάρχει ένα σοβαρό μέρος, ένα κέντρο υγείας σε κάθε χώρο, να πηγαίνουν να τακτοποιούν τα δόντια τους. Ξαναλέω, αργότερα όσο και να φαίνεται επιπόλαιο αυτό που λέω, επιβαρύνεται το σύστημα υγείας μας με άλλες ασθένειες που επέρχονται μέσα από κακή στοματική υγιεινή. Και οι κυριότερες -οι πιο σημαντικές- είναι αυτές που ανέφερα, όπως περικαρδίτιδες, είναι άλλες παθήσεις, είναι αρθριτικά και είναι μέχρι και προβλήματα στην αναπνοή και στα πνευμόνια που μπορούν να συμβούν μέσα από αυτή την κακή οδοντική κατάσταση των ανθρώπων, που είναι σε πολύ μεγάλο βαθμό -ξαναλέω- προχωρημένη στην Ελλάδα.

Επίσης, θα ήθελα να αναφερθώ και στο θέμα με τους ναυτικούς που, δυστυχώς, τους εγκατέλειψε η πολιτεία όταν «διαλύθηκε» το ΝΑΤ, το οποίο μπορεί να υπάρχει μεν, αλλά αφαιρέθηκαν οι πόροι του. Είχαμε καλά νοσοκομεία, θυμάμαι, στον Πειραιά, προτιμούσαμε να πηγαίνουμε στα νοσοκομεία που ήταν κάτω από την αιγίδα του ΝΑΤ, παρά στα άλλα νοσοκομεία. Δυστυχώς, αυτή τη στιγμή το ΝΑΤ -και το ξέρετε καλύτερα γιατί έχετε κάνει και Υπουργός Ναυτιλίας- δεν έχει τις δυνατότητες που είχε κάποτε, του αφαίρεσαν τους «θησαυρούς» που είχε, τα χρήματα που είχε από τους Έλληνες ναυτικούς σε συνάλλαγμα στο εξωτερικό, καταθέσεις, τα πάντα. Κάποτε τα πήρε η πολιτεία και τα χρησιμοποίησε για λόγους διαφορετικούς από την αποστολή.

Δεν θέλω να πω κάτι άλλο, λοιπόν, σχετικά με το νομοσχέδιο. Όπως είπαμε, εμείς το στηρίζουμε, όπως θα στηρίζουμε κάθε νομοσχέδιο, κάθε σύμβαση, η οποία θα είναι προσθετική στην προσπάθεια του κράτους να επιφέρει αλλαγές ή καλυτερεύσεις στη δημόσια υγεία. Μακάρι να υπάρξουν και άλλοι ιδιώτες οι οποίοι θα έρθουν να συνεισφέρουν όσο μπορούν -λίγο, περισσότερο ή πολύ- αλλά το κράτος πρέπει να είναι πάντα πάνω από αυτό και να προσπαθήσει να είναι αρωγός, μεγαλύτερος απ’ ότι είναι αυτή τη στιγμή ή απ’ ότι ήταν τα τελευταία χρόνια λόγω των μνημονίων. Γιατί, ας μην ξεχνάμε ότι τη δημόσια υγεία μας τη διέλυσαν οι εντολοδόχοι των Βρυξελλών, οι οποίοι έφτασαν να κάνουν τις δαπάνες που ήταν κάποτε, ας πούμε, δέκα στον αριθμό, να τις κάνουν τρεις. Αυτό, δυστυχώς, διέλυσε τη δημόσια υγεία, έδιωξε τους γιατρούς μας έξω, έκανε τα νοσοκομεία μας να εκπέσουν από την ποιότητα που υπήρχε -σε κάποια νοσοκομεία- και να μοιάζουν σήμερα, σε ορισμένα μέρη της χώρας, για εγκαταλελειμμένα κτήρια. Επισκέπτομαι νοσοκομεία και στην επαρχία και έχω δει, δυστυχώς, ότι δεν είναι όπως ήταν κάποτε, στην Κρήτη, στην βόρεια Ελλάδα.

Εύχομαι, λοιπόν, να αλλάξει κάτι, γιατί θα είναι προς όφελος των Ελλήνων πολιτών και μόνο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κόντη και για την οικονομία του χρόνου.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Παύλος Χρηστίδης.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Θα ήθελα να ξεκινήσω την τοποθέτησή μου σήμερα τονίζοντας ότι η προσφορά του Ιδρύματος «Ωνάσης» στην ελληνική κοινωνία διαχρονικά είναι εξαιρετικά σημαντική, τόσο με την παροχή υπηρεσιών υγείας με το καρδιοχειρουργικό κέντρο και την ανάληψη κόστους πολλών αναγκαίων παρεμβάσεων μέσω δωρεών στο δημόσιο σύστημα υγείας, όσο όμως και γενικότερα, πραγματοποιώντας μια σειρά από δράσεις οι οποίες είναι πάντοτε προς όφελος του ελληνικού λαού όλα αυτά τα χρόνια.

Θεωρούμε όλοι μας ότι και το νέο του εγχείρημα, σε ό,τι αφορά τις μεταμοσχεύσεις και ειδικά στην ανάπτυξη αυτού του εξειδικευμένου κέντρου μεταμοσχεύσεων για παιδιά, θα δώσει διέξοδο και κυρίως θα χαρίσει ζωή σε άτομα που ως μόνη ευκαιρία λήψης της κατάλληλης θεραπείας σήμερα έχουν την προσφυγή σε εξειδικευμένα κέντρα του εξωτερικού, με ό,τι αυτό μπορεί να συνεπάγεται για τα ίδια, για τις οικογένειές τους, το κόστος και σε μια σειρά δύσκολων προϋποθέσεων που πρέπει πάντοτε να εξασφαλίζονται αλλά δεν είναι εύκολο αυτό να γίνει.

Είναι ελπίδα μας η τρίμηνη παράταση, που προβλέπεται στην υπό συζήτηση τροποποίηση, να είναι η τελευταία και όσο το δυνατόν το συντομότερο να ξεκινήσουν και οι νέες πολύτιμες υπηρεσίες που προβλέπεται να προσφέρει στην ελληνική κοινωνία το «Ωνάσειο Νοσοκομείο» πλέον.

Οφείλω, όμως, να αξιοποιήσω τον χρόνο τον οποίο έχω για να κάνω και μια σειρά από παρατηρήσεις σε σχέση με τα όσα έχουμε ακούσει διαρκώς τις τελευταίες ημέρες, τις τελευταίες εβδομάδες θα έλεγα, στα όρια της πρόκλησης. Υποστήριξαν διάφορα κυβερνητικά στελέχη τις προηγούμενες ημέρες σε σχέση με τη δημόσια υγεία επί των ημερών της Νέας Δημοκρατίας και σε σχέση με τις θέσεις, τις προτάσεις και τη στάση του ΠΑΣΟΚ στα ζητήματα αυτά.

Θα ξεκινήσω από τη διαρκώς επαναλαμβανόμενη άρνηση της Κυβέρνησης να αποδεχθεί και να ικανοποιήσει ένα αίτημα το οποίο δεν προκύπτει από το ΠΑΣΟΚ αλλά προκύπτει από την κοινωνία και έχει να κάνει, προφανώς, με τις υπηρεσίες που προσφέρουν γιατροί και νοσηλευτές στο ΕΣΥ: Την ένταξη των γιατρών και των νοσηλευτών στα επαγγέλματα που αναγνωρίζονται ασφαλιστικά ως βαρέα και ανθυγιεινά.

Και αναρωτιέμαι: Είναι αυτό ένα αίτημα παράλογο; Διότι, σας άκουσα, κύριε Υπουργέ, εσάς -και νομίζω ότι σας άκουσε και ένα πολύ μεγάλο κομμάτι του πολιτικού συστήματος και της ελληνικής κοινωνίας, σίγουρα σας άκουσαν οι εκπρόσωποι των νοσηλευτών- να λέτε εχθές ότι θεωρείτε δίκαιο το αίτημα των νοσηλευτών για την ένταξή τους στα βαρέα και ανθυγιεινά.

Εάν, λοιπόν, έχετε αυτή την πολιτική ευθιξία και εντιμότητα, θέλετε να δείξετε στους πολίτες ότι εκτός από παλαμάκια στους νοσηλευτές και τους γιατρούς έχετε και ένα σχέδιο για να τους δώσετε το κίνητρο να συνεχίσουν να δουλεύουν κάτω από τις εξαιρετικά δύσκολες συνθήκες τις οποίες δουλεύουν αυτή τη στιγμή, φέρτε αυτή τη συγκεκριμένη ρύθμιση για να δούμε τι ακριβώς θέλετε να κάνετε με αυτούς. Εμείς το φέραμε είκοσι μία φορές. Θα συνεχίσουμε να το φέρνουμε γιατί το πιστεύουμε και γιατί θεωρούμε ότι αυτό το αίτημα δεν είναι παράλογο. Η αναγνώριση των κινδύνων που αντιμετωπίζουν κατά την άσκηση των καθηκόντων τους, που θεμελιώνεται, μάλιστα, επιστημονικά και από επιτροπή την οποία και εσείς δημιουργήσατε, μπορεί και πρέπει να αναγνωριστεί. Και άλλωστε, είναι κάτι το οποίο νομίζω ότι το νιώθει και το πιστεύει όλη η ελληνική κοινωνία και νομίζω ότι είναι το λιγότερο το οποίο μπορούμε να κάνουμε για να αναγνωρίσουμε το έργο των σπουδαίων αυτών ανθρώπων, οι οποίοι, ειδικά τα τελευταία χρόνια από την πανδημία και μετά, επιτελούν έναν ειδικό ρόλο.

Αλήθεια, το ερώτημα για το αν πρέπει ή όχι γιατροί και νοσηλευτές να υπάγονται σε βαρέα και ανθυγιεινά, είναι θέμα κόστους, είναι θέμα στελέχωσης ή είναι θέμα ουσίας; Έχετε αναρωτηθεί εάν η αποδοχή αυτής της πρότασης του ΠΑΣΟΚ μπορεί να λειτουργήσει και ως ένα επιπλέον κίνητρο προσέλκυσης νέων επιστημόνων στο δημόσιο σύστημα υγείας ή όχι; Γιατί η απάντηση, όποια και αν χρησιμοποιείτε -φληναφήματα που πολλές φορές ακούω και εσάς, κύριε Υπουργέ, να χρησιμοποιείτε- είναι μία και είναι πολύ απλή: Η πραγματικότητα είναι ότι αφήνετε το Εθνικό Σύστημα Υγείας, κατ’ επιλογήν απανωτών Υπουργών, να παρακμάσει και από αυτό ωφελείται ένα πολύ μεγάλο κομμάτι των ιδιωτών στο κομμάτι της υγείας.

Και αυτή η πολιτική σας δεν εξαντλείται στην απόρριψη της τροπολογίας που καταθέσαμε για πολλοστή φορά. Είναι μια πολιτική απόφαση, όπως πολιτική απόφαση είναι και αυτή η οποία ανέφερα προηγουμένως για τα απογευματινά χειρουργεία, για την πρόβλεψη ώστε να καλυφθεί το ιδιωτικό κόστος κάποιων από αυτά τα χειρουργεία από το Ταμείο Ανάκαμψης.

Διότι, θα μπορούσατε να έχετε πάρει τον ιατρικό εξοπλισμό και να μπορούμε να κάνουμε πολύ πιο αποδοτικά και πολύ πιο φθηνά μια σειρά από χειρουργεία. Το κάνατε; Όχι. Έχετε εξασφαλίσει αυτό το αναγκαίο προσωπικό για την παρακολούθηση των ασθενών και μετά το χειρουργείο; Έχετε εξασφαλίσει τον επαρκή αριθμό γιατρών που θα κάνουν τα χειρουργεία; Έχετε εξασφαλίσει τον επαρκή αριθμό νοσηλευτών που θα συνδράμουν σε αυτά τα χειρουργεία ή των αναισθησιολόγων για τη νάρκωση των ασθενών; Την ξέρετε την απάντηση. Η απάντηση είναι όχι. Τι έχετε εξασφαλίσει; Να γίνουν πολλά από τα πρωινά χειρουργεία το απόγευμα από ένα προσωπικό το οποίο δεν θέλει να μπει σε αυτή τη διαδικασία ή δεν μπορεί να μπει σε αυτή τη διαδικασία.

Ισχυρίζεστε, και στο κομμάτι του νομοσχεδίου που συζητήσαμε πριν από λίγες ημέρες, ότι ένας γιατρός μόνο με τη λήψη του πτυχίου του, χωρίς καμμία περαιτέρω εκπαίδευση θα είναι σε θέση να γίνεται προσωπικός γιατρός. Πού συμβαίνει αυτό αλλού παγκοσμίως; Πουθενά. Επομένως σε όλα αυτά τα ζητήματα πρέπει να δούμε τι ερωτήματα προκύπτουν. Πρέπει να δούμε αν τα ζητήματα αυτά είναι ζητήματα ανεπάρκειας ή είναι ζητήματα ιδεοληψίας, που κάποιοι τα αξιοποιούν για να γεμίζουν τις τσέπες τους στον ιδιωτικό τομέα.

Τι συμβαίνει σήμερα; Πιστεύετε ότι οι πολίτες εμπιστεύονται περισσότερο ή λιγότερο τις δημόσιες δομές στο σύστημα υγείας του οποίου εσείς προΐσταστε; Πιστεύετε ότι καλύπτονται επαρκώς οι ανάγκες υγείας του πληθυσμού; Διότι σύμφωνα με τα τελευταία στοιχεία της EUROSTAT, η Ελλάδα είναι δεύτερη σε επίπεδο Ευρωπαϊκής Ένωσης και τρίτη συνολικά στην ευρωπαϊκή ήπειρο, συνολικά σε ακάλυπτες ανάγκες υγείας, φτάνοντας το 13,1%, όταν ο ευρωπαϊκός μέσος όρος είναι 3,8%.

Και η ελληνική κοινωνία, όπως και η κοινή γνώμη σε όλο τον πλανήτη, αναγνώρισαν την αναγκαιότητα ενίσχυσης των δημοσίων συστημάτων υγείας μετά την πανδημία. Ανακατεύθυναν, και ανακατευθύνουν ακόμα και σήμερα, τεράστιους πόρους για να κάνουν τα εθνικά τους συστήματα ακόμα πιο ισχυρά, ακόμα πιο έτοιμα να ανταποκριθούν σε υγειονομικές κρίσεις και ακόμα πιο αποτελεσματικά στην κάλυψη του συνόλου των αναγκών του πληθυσμού σε μια χώρα.

Μπορεί σήμερα η Νέα Δημοκρατία να το ισχυριστεί αυτό; Μπορεί υπεύθυνα να βγει κάποιος και να πει ότι τα νοσοκομεία σήμερα στην ελληνική επαρχία είναι σε θέση να ανταποκριθούν στο σύνολο των αναγκών του πληθυσμού αναφοράς τους ή είναι έστω σε θέση να παρέχουν περισσότερες και καλύτερες υπηρεσίες; Μπορεί υπεύθυνα να βγει κάποιος και να πει ότι τα νοσοκομεία σήμερα στην ελληνική επαρχία ακολουθούν έστω μια πορεία η οποία είναι καλύτερη από αυτή την οποία είχαμε τα προηγούμενα χρόνια; Ή μήπως είναι μια πορεία απαξίωσης και υποβάθμισης με τους πολίτες όλο και περισσότερο να ταξιδεύουν από πόλη σε πόλη ή από νησί σε νησί για να λάβουν μια αναγκαία φροντίδα;

Με τις ΜΕΘ τι ακριβώς γίνεται; Την περίοδο της πανδημίας είπατε πολλά. Υποτίθεται ότι δημιουργήθηκαν μια σειρά από κλίνες. Είναι σήμερα στελεχωμένες ή, όπως ορθώς επανέλαβε ο εισηγητής μας, ο Ανδρέας Πουλάς, και το είπε και ο Γιάννης ο Τσίμαρης πριν από λίγες ημέρες, έχουμε πάρα πολλές κλίνες οι οποίες είναι κλειστές, περίπου το 40%; Μπορείτε να πείτε με καθαρό τρόπο στον ελληνικό λαό πόσοι είναι οι γιατροί που υπηρετούν σήμερα στο Εθνικό Σύστημα Υγείας και πόσοι ήταν πέρυσι; Πόσοι συνταξιοδοτήθηκαν χωρίς βαρέα και ανθυγιεινά και πόσοι μπήκαν στις υπηρεσίες τους;

Το πρόβλημα της υποστελέχωσης στις δημόσιες δομές υγείας, και κυρίως στα περιφερειακά νοσοκομεία, δεν είναι οι συνταξιοδοτήσεις, είναι η έλλειψη αναπλήρωσης όλων εκείνων των θέσεων που μένουν κενές. Και για αυτό ακριβώς ισχυριζόμαστε ότι η πολιτική σας δεν είναι μια πολιτική αναπλήρωσης και αντιμετώπισης των ζητημάτων, αλλά είναι μια πολιτική η οποία χαρακτηρίζεται ως μια πολιτική μπαλωμάτων.

Αυτό ακριβώς το ζήτημα, το ζήτημα του πώς βλέπει κανείς σήμερα το Εθνικό Σύστημα Υγείας, είναι ένα ζήτημα το οποίο για το ΠΑΣΟΚ αποτελεί κομβική πολιτική στρατηγική και ιδεολογική διαφωνία. Και είναι αυτονόητο ότι για εσάς ο πυρήνας της πολιτικής σας είναι η αποχώρηση του κράτους από τον τομέα της υγείας, και επειδή δεν έχετε το θάρρος να το υποστηρίξετε αυτό δημοσίως, υλοποιείτε μια πρακτική σταδιακής υποβάθμισης, παρακμής του Εθνικού Συστήματος Υγείας, κατευθύνοντας τον ελληνικό λαό στην αναζήτηση ιδιωτικών λύσεων.

Σε αυτή την πολιτική υποβάθμισης του Εθνικού Συστήματος Υγείας ζητάτε διαρκώς, με επικοινωνιακά τεχνάσματα, συναίνεση από την αντιπολίτευση. Ζητάτε συναίνεση σε κάτι το οποίο εμείς θεωρούμε λάθος. Και μάλιστα έρχεστε πολλές φορές και διαστρεβλώνετε και τις θέσεις τις οποίες εμείς έχουμε, κρύβοντας κιόλας τις θέσεις τις οποίες εσείς είχατε στο παρελθόν. Και αντί να δώσετε ενίσχυση στον πραγματικό μισθό, στην πραγματικότητα με τις πολιτικές σας και στο κομμάτι της ακρίβειας και της αισχροκέρδειας, μειώνετε και τον κοινωνικό μισθό. Τον έχετε αντικαταστήσει με επιδόματα και voucher, με περιστασιακές χρηματοδοτήσεις, όταν γνωρίζουμε όλοι ότι σήμερα η κατάσταση έχει φτάσει στο μη περαιτέρω.

Απέναντι σε αυτή την πολιτική θα είμαστε, κύριε Υπουργέ, όχι διότι έχουμε τη στρατηγική μας αντίληψη απέναντι στη Νέα Δημοκρατία και για λόγους μικροκομματικούς τους οποίους κάνατε και εσείς πολλές φορές στο παρελθόν, αλλά κυρίως διότι προς όφελος του ελληνικού λαού υπάρχει ανάγκη για μια άλλη πολιτική, μια άλλη πολιτική η οποία μας οδηγεί να φύγουμε από τον πάτο των ποσοστών που μας δείχνουν οι δικές σας συνέπειες της πολιτικής, να αλλάξουμε τον τρόπο με τον οποίο κατανέμουμε τους πόρους και δίνουμε τα χρήματα στο Εθνικό Σύστημα Υγείας και να δώσουμε στον κάθε πολίτη τη δυνατότητα να έχει πρόσβαση σε ποιοτικές παροχές υγείας. Αυτός ήταν πάντοτε ο αγώνας μας και αυτός θα συνεχίσει να είναι.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την τοποθέτησή σας και για την οικονομία του χρόνου.

Και καλώ στο Βήμα τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τον κ. Χρήστο Γιαννούλη.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, εύχομαι από καρδιάς όλα αυτά που εξαγγείλατε σήμερα, σε σχέση με τις εφημερίες και τα απογευματινά χειρουργεία, να έχουν όντως μεγάλο καταπίστευμα αληθείας. Το εύχομαι πραγματικά, εκπροσωπώντας την επισπεύδουσα Αντιπολίτευση, και όχι κάποια συμπλεγματική πλευρά του πολιτικού και δημοκρατικού τόξου που θέλει να τσαλαβουτάει στα νερά της παραπολιτικής, που θέλει να δημιουργεί εντυπώσεις -κάτι που θα μου επιτρέψετε, με σεβασμό, σας το χρεώνω και προσωπικά- που πότε θέλει να ασχολείται για να στοχοποιεί το ΠΑΣΟΚ, πότε να εμπλέκεται στα εσωτερικά του ΣΥΡΙΖΑ, πότε να συμπεριφέρεται ως συνταγματολόγος ή νομικός για το πόσο δημοκρατικά ή όχι λειτουργεί ένα κόμμα. Αυτά δεν είναι εχέγγυα και δεδομένα που πιστοποιούν την ελπίδα μου ότι ως Υπουργός Υγείας αυτά τα οποία εξαγγείλατε σήμερα θα τα υποστηρίξετε. Θέλω να το πιστεύω από καρδιάς ότι θα το κάνετε, γιατί συμβάλλει σε ένα κοινωνικό αγαθό που ξεπερνά τα κομματικά στερεότυπα και τα κομματικά σύνορα.

Επειδή, όμως, είστε άνθρωπος του έντονου διαλόγου, αλλά και του ουσιαστικού διαλόγου ορισμένες φορές, θέλω να μοιραστούμε μαζί τις σκέψεις μας για αυτό που αποκαλύπτει σήμερα το in.gr που φαντάζομαι ότι δεν είναι κομματικό όργανο της «ΑΥΓΗΣ». Υπαινίχθηκε μερικά στοιχεία και ο κ. Χρηστίδης. Τώρα έχετε επιλέξει το ΠΑΣΟΚ ως κύριο αντίπαλο, αλλά κάποια στιγμή πιστεύω ότι θα μετατοπιστείτε, όπως έχετε συνηθίσει να κάνετε στην πολιτική σας ζωή.

Κύριε Υπουργέ, ζητώ συγγνώμη που διακόπτω τη συνομιλία σας με τον κύριο Υφυπουργό, αλλά τυχαίνει να είμαι στο Βήμα, και να απευθύνομαι σε εσάς. Το αριστερό σας ακούει καλύτερα από το δεξί σας, έτσι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γράφω και με το αριστερό χέρι να ξέρετε.

**ΧΡΗΣΤΟΣ ΓΙΑΝΝΟΥΛΗΣ:** Και ο γιος μου. Ελπίζω να μην γίνει Υπουργός Υγείας της Νέας Δημοκρατίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ σας εύχομαι να τον καμαρώνετε όπως και να έχει.

**ΧΡΗΣΤΟΣ ΓΙΑΝΝΟΥΛΗΣ:** Τον καμαρώνω όπως και να έχει, άλλα ζει άλλα προβλήματα στο πανεπιστήμιο.

Σε αυτό που θα σας πω τώρα ως νέο δεδομένο για την αίσθηση της καχυποψίας που έχουμε, σε σχέση με τη συμπεριφορά σας στην πολιτική πρακτική σας στη δημόσια υγεία, ακουμπάει και μια πολύ ευαίσθητη χορδή του Κοινοβουλευτικού Εκπροσώπου σας, του κ. Πλεύρη, ο οποίος έχει υπάρξει θύμα αυτής της παθογένειας, των ενδονοσοκομειακών λοιμώξεων.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Αυτό είναι αλήθεια.

**ΧΡΗΣΤΟΣ ΓΙΑΝΝΟΥΛΗΣ:** Σήμερα, λοιπόν, αποκαλύπτεται ότι δύο στους τρεις Έλληνες -δεν το υιοθετώ, το καταθέτω ως μια καλή βάση ενός υγιούς και ειλικρινούς διαλόγου, να μην εξιδανικεύουμε καταστάσεις και να μην υποτιμούμε καταστάσεις, να είμαστε σε ένα χρυσό μέτρο που θα καταλήγει επ' ωφελεία των Ελλήνων πολιτών- δεν εμπιστεύονται το κράτος στις υγειονομικές κρίσεις.

Μόνο το 30% των Ελλήνων εμπιστεύεται τις κρατικές δομές διαχείρισης υγειονομικών κρίσεων μετά την πανδημία. Αυτό φέρνει τη χώρα μας στην τελευταία θέση της Ευρώπης σε ό,τι αφορά την εμπιστοσύνη των πολιτών στο κράτος για την αντιμετώπιση κρίσεων δημόσιας υγείας. Δεν θα συνεχίσω με το ποιες χώρες ακολουθούν ή για την τήρηση του διεθνούς κανονισμού υγείας του Παγκόσμιου Οργανισμού Υγείας.

Πάντως είναι στοιχεία που προκύπτουν και είναι δημοσιευμένα σήμερα, κύριε Υπουργέ, με βάση την έκθεση της Ευρωπαϊκής Επιτροπής και του ΟΟΣΑ «Η υγεία με μια ματιά το 2024». Αυτά δεν τα λέει ούτε ένας εμμονικός αριστερός ούτε ένας αντιδημοκράτης που έκλεισε τον δρόμο ενός ανθρώπου προς την ηγεσία. Αναφέρομαι στα λόγια σας που αναμειχθήκατε στα εσωτερικά του ΣΥΡΙΖΑ ή για την ευχή σας για το ποιος πρέπει να βγει πρόεδρος. Είναι ένα τεκμήριο, ένα ντοκουμέντο του ΟΟΣΑ: «Η υγεία με μια ματιά το 2024», σύμφωνα με την οποία η αντιμετώπιση υγειονομικών κρίσεων στις χώρες της Ευρωπαϊκής Ένωσης έχει βελτιωθεί σταδιακά. Δυστυχώς, είμαστε στην προτελευταία θέση. Τελεία. Το αφήνω για να το συζητήσουμε ήρεμα και απλά.

Θέλω να σας θυμίσω ότι στη φαρέτρα των επιχειρημάτων σας σε ό,τι αφορά την τύχη του νομοσχεδίου που συζητάμε σήμερα έχετε παραλείψει ότι ο εισηγητής μας, διακεκριμένος επιστήμονας γιατρός, έχει κατηγορηματικά διατυπώσει την άποψη ότι θα υπερψηφίσουμε το νομοσχέδιο σε κάθε πτυχή του. Αυτό δεν σημαίνει ότι οι ενστάσεις που διατυπώνονται και από το ΠΑΣΟΚ και από άλλα κόμματα της ελάσσονος Αντιπολίτευσης πρέπει να διαλάθουν της προσοχής μας. Το ζήτημα της προσέγγισης της εύκολης πρόσβασης στο νέο μοντέλο του «Ωνασείου» Νοσοκομείου είναι κάτι που πρέπει ίσως να το εμπλουτίσετε και να το θωρακίσετε ακριβώς γιατί αποτελεί μια πραγματική ανάγκη.

Αυτό που αναφέρθηκα σε σχέση με την έκθεση του ΟΟΣΑ για τις νοσοκομειακές λοιμώξεις -και δεν κάνω δραματοποίηση, κύριε Πλεύρη- είναι ένα ζήτημα που υπήρξε, το ζήσατε, υπάρχει, θα υπάρχει και πρέπει να το εντάξουμε σε μια προτεραιότητα μείζονος σημασίας και όχι ελάσσονος, όπως και οι εφημερίες, όπως και τα απογευματινά χειρουργεία.

Θέλω να σας πω πραγματικά με πολύ μεγάλη ειλικρίνεια ότι εμένα ως Έλληνα πολίτη με προβληματίζει πάρα πολύ, κύριε Υπουργέ, το γεγονός ότι η Ελλάδα κάθε χρόνο -δεν ξέρω αν είναι σωστός όρος «παράγει»- αποφοιτούν, εν πάση περιπτώσει, χίλιοι πεντακόσιοι νοσηλευτές από τα ελληνικά πανεπιστημιακά ιδρύματα. Ξέρετε πόσοι απορροφώνται από αυτούς στο δημόσιο σύστημα υγείας; Ελάχιστοι. Ξέρετε γιατί; Γιατί δεν έχουν κίνητρα και, πρώτον, δεν έχουν τη μαζοχιστική διάθεση να δουλεύουν εξαντλητικά δεκαπέντε και δεκαέξι ώρες και να αμείβονται με 800 ευρώ.

Με θλίβει σαν Έλληνα πολίτη για το θέμα της δημόσιας υγείας το γεγονός ότι με ένα πλέγμα εξαιρετικά υψηλής ακαδημαϊκής στάθμης ιατρικές σχολές δεν έχει προκύψει ένας χριστιανός -για να μην αδικήσω και τη Νίκη στην επιχειρηματολογία της-, να σκεφτεί ότι πρέπει να υπάρξει μια διασύνδεση των τελειόφοιτων της ιατρικής σε σχέση με την ειδικότητα του αναισθησιολόγου, κάτι που θα έπρεπε να αποτελεί, επίσης, μείζονα προτεραιότητα για να λύσουμε ένα από τα μεγαλύτερα προβλήματα στελέχωσης των μάχιμων μονάδων της δημόσιας υγείας. Δεν έχει σκεφτεί κάποιος να κινητροδοτήσει τους πτυχιούχους της ιατρικής να επιλέξουν την ειδικότητα του αναισθησιολόγου με μια σειρά κινήτρων.

Ας μην κρυβόμαστε πίσω από το δάχτυλό μας. Δεν εννοώ αυτά τα παιχνίδια που γίνονται με το Ταμείο Ανάκαμψης. Μιλάμε για ένα πακέτο 30 δισεκατομμυρίων, εκ του οποίου μόλις 1 αφορά την υγεία και ήδη τα 200 εκατομμύρια ξοδεύτηκαν σε μια κίνηση προληπτικού ελέγχου σε σχέση με τον καρκίνο του παχέος εντέρου. Εκεί έρχεται και η αγορά και η επιστήμη και λέει ότι ίσως να ήταν προτιμότερο αυτά τα 200 εκατομμύρια να διατεθούν σε ανθρώπους που έχουν την ανάγκη ηλικιακά ή σε σχέση με την απεικόνισή τους να χρηματοδοτηθεί η γαστροσκόπηση ή η κολονοσκόπηση, που είναι πιο ασφαλής μέθοδος από ένα κιτ, το οποίο το πληρώνουμε σχεδόν χρυσάφι με 200 εκατομμύρια, ενώ ίσως στην πραγματική αγορά κοστίζει 30 ή 50 λεπτά.

Επιστρέφουμε στην πιο σκοτεινή ίσως περίοδο της αδιαφάνειας γύρω από τις δαπάνες υγείας και αυτό δεν περιποιεί τιμή σε κανέναν που έχει την ευθύνη της διακυβέρνησης της χώρας.

Και θέλω να σας πω και κάτι τελευταίο γιατί όταν βρισκόμαστε σε αυτό το Βήμα για τα θέματα υγείας, θέλουμε να είμαστε πραγματικά επικουρικά χρήσιμοι στις προσπάθειες που γίνονται σε προβλήματα που έχουν σωρευτεί χρόνια τώρα κυρίως εξαιτίας της χρεοκοπίας της χώρας, αλλά και κάποιων συμπλεγματικών πολιτικών απόψεων που εκφράζονται από τη Νέα Δημοκρατία ή ένα κομμάτι της. Τώρα έχετε χωριστεί και σε πολλά τμήματα, σαμαρικοί, βοριδικοί, πλευρικοί, μητσοτακικοί, γεωργιαδικοί.

Έχετε πάθει ΣΥΡΙΖΑ και εσείς, κύριε Πλεύρη, και να το προσέξετε.

Άκουσα με ενδιαφέρον τα κολακευτικά λόγια σε κάποιες ομιλίες που μου θύμιζαν λίγο copy-paste, αλλά το προσπερνώ αυτό, για το θέμα του «Ωνασείου» Νοσοκομείου. Συμφωνούμε.

Με αφορμή, όμως, αυτή τη σημερινή σύμβαση θα ήθελα, κύριε Υφυπουργέ, κύριε Θεμιστοκλέους -δεν ξέρω αν ο Άδωνις Γεωργιάδης βρήκε ανοιχτό ραδιόφωνο που έχει σπάσει την απεργία και δίνει συνέντευξη και λείπει από την Αίθουσα, σήμερα είναι ημέρα ρεπό από τις εμφανίσεις- να αναφερθώ σε ένα άλλο μεγάλο έργο και δεν το κάνω για λόγους ψηφοθηρικής ιδιοτέλειας επειδή εκλέγομαι στην πρώτη Θεσσαλονίκης.

Αφορά το παιδιατρικό νοσοκομείο της Θεσσαλονίκης. Η κατασκευή ανακοινώθηκε το 2023 -το γνωρίζετε φαντάζομαι- από το Ίδρυμα «Σταύρος Νιάρχος». Προβλεπόταν να ολοκληρωθεί και να παραδοθεί στην ελληνική κοινωνία το 2026. Τώρα πάμε στις αρχές 2027. Αιτία για την καθυστέρηση συνιστά η κατασκευή κάποιων οδικών δικτύων -φαντάζομαι τα γνωρίζετε- που θα οδηγούν στο νοσοκομείο και εδώ και ενάμιση χρόνο παραμένει η κατάσταση σε φάση αδράνειας. Τα προβλήματα ξεκίνησαν όταν το Υπουργείο Υποδομών και Μεταφορών προέκρινε η πρόσβαση προς το νοσοκομείο να γίνεται μέσω μιας υφιστάμενης οδού. Να μη σας ταλαιπωρώ. Εκείνο που έχει σημασία είναι ότι πρόκειται για δύο εξαγγελίες, δύο αποφάσεις πολιτικές με πολύ μεγάλο κόστος.

Μη βιάζεστε να απαντήσετε μέχρι να τα ακούσετε, κύριε Θεμιστοκλέους. Εμένα αυτό που με ενδιαφέρει είναι ότι παιδιατρικό και ογκολογικό νοσοκομείο στη Θεσσαλονίκη είναι αδήριτες ανάγκες που υπερβαίνουν τις πολιτικές μικροσκοπιμότητες. Οι οποιουδήποτε είδους δεύτερες σκέψεις θα υπερβαίνουν γιατί απευθύνονται στην υγεία της κεντρικής Μακεδονίας, της βόρειας Ελλάδας και είμαι σίγουρος ότι έχετε την ευαισθησία να τα ξεπεράσετε και να μην κρύβουμε άλλου είδους προβλήματα μέσα σε αυτές τις καθυστερήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κλείνοντας θέλω να σας πω το εξής: Η ιστορία ούτως ή άλλως δεν θα μας κρίνει για την καλύτερη ατάκα στην τηλεόραση, δεν θα μας κρίνει για την καλύτερη τοποθέτηση στη Βουλή, θα μας κρίνει για τα αποτελέσματα απέναντι στους πολίτες και αν θέλουμε, πραγματικά, να υπηρετήσουμε τη δημοκρατία, αν θέλουμε, πραγματικά, να υπηρετήσουμε τον κοινοβουλευτισμό, αν θέλουμε,, πραγματικά να αφήσουμε αποτύπωμα και στίγμα ότι προωθήσαμε κατά τι με τις νομοθετικές μας παρεμβάσεις τα συμφέροντα των Ελλήνων πολιτών, πρέπει να το κάνουμε ήρεμα, ψύχραιμα, νηφάλια, καθαρά, γενναία και έντιμα. Όποιος αναγνωρίζει σε αυτούς τους προσδιορισμούς την πολιτική του ύπαρξη φαντάζομαι συμβάλλει θετικά στην ιστορία. Όποιος έχει άλλα στο μυαλό του θα μου επιτρέψετε να πω «ας πρόσεχε». Η ιστορία θα τον ξεπεράσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γιαννούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρείς μαθήτριες και μαθητές και δύο συνοδοί εκπαιδευτικοί από το 4ο Γενικό Λύκειο Καρδίτσας.

Η Βουλή σάς καλωσορίζει. Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Πριν καλέσω στο Βήμα τον Κοινοβουλευτικό Εκπρόσωπο της Πλεύσης Ελευθερίας μου ζήτησε τον λόγο για τρία λεπτά ο Υπουργός, ο κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Επειδή έχω μια ανειλημμένη υποχρέωση και πρέπει να φύγω στις 15.00΄, θα κλείσει τη συνεδρίαση ο κύριος Υφυπουργός.

Το ΠΑΣΟΚ αλλάζει συνεχώς τα γκολπόστ όσον αφορά τα δωρεάν απογευματινά χειρουργεία. Επαναλαμβάνω έχετε μέσα σας προφανώς μεγάλες τύψεις για το έγκλημα της περασμένης εβδομάδος. Τι είπατε τώρα; Ποιο είναι το καινούργιο; Έχετε πει διάφορα. Ποιο είναι το σημερινό;

Αν είχατε χρησιμοποιήσει τα χρήματα του Ταμείου Ανάκαμψης για αγορά ιατροτεχνολογικού εξοπλισμού, είπε και ο κ. Πουλάς και ο κ. Χρηστίδης, τότε σ’ αυτή την περίπτωση θα μπορούσαμε να έχουμε καλύτερα μηχανήματα. Σας ενημερώνω, γιατί μπορεί να μην το ξέρετε, ότι στο Ταμείο Ανάκαμψης έχουμε εντάξει 100 εκατομμύρια ευρώ, που αγοράζουμε ιατροτεχνολογικό εξοπλισμό στα δημόσια νοσοκομεία και στα κέντρα υγείας.

Άρα, λοιπόν, το αίτημα του ΠΑΣΟΚ, το οποίο δήθεν, επειδή δεν ικανοποιήσαμε, είναι ο λόγος της σημερινής ημέρας -αύριο θα βρούμε έναν καινούργιο λόγο- για τον οποίο καταψήφισαν, γιατί το «παρών» είναι καταψήφιση. Μην κοροϊδευόμαστε. Τι θα πει το «παρών»; Να γίνουν ή να μην γίνουν; Εάν όλοι ψήφιζαν «παρών», δεν θα γινόντουσαν. Άρα, λοιπόν, το ΠΑΣΟΚ ψήφισε να μην γίνουν τα δωρεάν απογευματινά χειρουργεία. Σήμερα γιατί το έκανε αυτό; Γιατί, λέει, θα προτιμούσε τα λεφτά να πήγαιναν για αγορά ιατροτεχνολογικού εξοπλισμού.

Η Κυβέρνηση Μητσοτάκη, κύριε Χρηστίδη, έχει φροντίσει και για αυτή σας την επιθυμία και αυτή την έχουμε καλύψει. Μην ανησυχείτε. Όποια δικαιολογία και να βρίσκετε, θα τρώτε τα μούτρα σας, γιατί απλά κάνετε λάθος.

Τώρα ο κ. Πουλάς είπε και κάτι άλλο. Θα το μεταφέρω, όπως το είπε, γιατί έχει λίγο σημασία. Στο Άργος λέει, παραδείγματος χάριν, μόνο τέσσερις νοσηλευτές δηλώνουν να πάνε. Μα, πώς να πάνε με 12 ευρώ την ώρα; Λέω ακριβώς αυτά που είπατε, τα έχω σημειώσει στο χαρτί. Άμα το ακούσεις έτσι λες, καλά, ρε παιδιά, 12 ευρώ την ώρα δίνουν στους νοσηλευτές στα απογευματινά χειρουργεία μας; Δεν ντρέπονται εκεί στο Υπουργείο Υγείας;

Ακούστε τώρα ποια είναι η πραγματικότητα. Στα απογευματινά χειρουργεία η αλήθεια είναι ότι παίρνουν 15 ευρώ την ώρα. Πώς βγήκε το 15 ευρώ; Να σας πω πώς βγήκε. Το πρωί παίρνουν 8 ευρώ την ώρα. Είναι περίπου το διπλάσιο από όσο παίρνουν το πρωί. Άρα, εδώ η σωστή ανάλυση είναι ένας νοσηλευτής που πληρώνεται 8 ευρώ την ώρα έχει κίνητρο να πάει να κάνει απογευματινά χειρουργεία με τα διπλάσια χρήματα από όσα παίρνει το πρωί; Κατά τη δική μας εκτίμηση έχει. Αυτό, όμως απαίτησαν και τα επί πληρωμή σαράντα οκτώ νοσοκομεία, ειδικά οι σχετικές χειρουργικές ομάδες. Να μην ανησυχείτε. Αυτό το επιχείρημα μου θυμίζει τα παλιά, τα προμνημονιακά χρόνια, που όταν έδινε η κυβέρνηση μια αύξηση, έλεγαν, πόση είναι αυτή η αύξηση ημερησίως; Δεν φτάνει ούτε για ένα γιαούρτι. Και μετά ήρθαν τα μνημόνια και πήγαν οι μειώσεις μείον 50% από το ΠΑΣΟΚ.

Άρα, λοιπόν, ας τα αφήσουμε αυτά τα ψυχοπονιάρικα, μια χαρά είναι τα λεφτά. Η αλήθεια είναι ότι τα χρήματα που έχουμε βάλει ως αμοιβές προσωπικού στα απογευματινά χειρουργεία είναι πολύ μεγάλες και είναι πολύ μεγάλες, γιατί πιστεύουμε ότι μ’ αυτόν τον τρόπο θα ενισχύσουμε το εισόδημά τους και είναι ένας έμμεσος τρόπος να ενισχύσουμε με χρήμα το Ταμείο Ανάκαμψης .

Τώρα στις λίστες. Είπε ο κ. Πουλάς...

**ΧΡΗΣΤΟΣ ΓΙΑΝΝΟΥΛΗΣ:** Το πρωί θα βρεθούν νοσηλευτές;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε να δούμε ακριβώς πόσοι είναι αυτοί που υπηρετούν. Έχει σημασία αυτό, διότι εδώ γίνεται και όλη η φασαρία. Θα μου δώσετε λίγο χρόνο, γιατί θέλω να το βρω ακριβώς.

**ΠΡΟΕΔΡΕΥΩΝ (Αθανάσιος Μπούρας):** Πέστε το από το μυαλό σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, θέλω να το πω ακριβώς, γιατί εάν τους το πω από το μυαλό μου, θα μου λένε ότι το έβγαλα από το μυαλό μου.

Εν πάση περιπτώσει, το προσωπικό το συνολικό υπηρετούν στο ΕΣΥ σήμερα είναι το περισσότερο από ποτέ, σε απόλυτους αριθμούς είναι 15% περισσότεροι γιατροί και νοσηλευτές απ’ ότι το 2019. Για την ακρίβεια δεν υπάρχει ούτε ένα νοσοκομείο που να έχει λιγότερο προσωπικό από το 2019, ούτε ένα. Όλα τα νοσοκομεία έχουν περισσότερο προσωπικό σήμερα. Οι προσκλήσεις πήγαν πάρα πολύ καλά. Και οι προσκλήσεις νοσηλευτών και οι κανονικές εννοώ πάνε καλά.

Θα πω και κάτι τελευταίο και ολοκληρώνω. Θέλω να το εξηγήσω στον κ. Πουλά, γιατί άμα δεν τα καταλάβετε αυτά, πώς θα κυβερνήσετε αύριο εάν δεν έχετε καταλάβει τα αυτονόητα; Εγώ σας κάνω φροντιστήριο, μπας και μάθετε. Μην μάθετε στου κασίδη το κεφάλι. Προσέξτε. Λέτε. Τι σας πείραξε τώρα; Σας πείραξε ότι οι πεντακόσιοι τραυματιοφορείς θα πάνε από τη ΔΥΠΑ, ενώ είπατε να γίνουν μόνο με προσλήψεις.

Πάμε να τα πάρουμε με τη σειρά. Ένα, εάν υποτεθεί ότι θέλαμε να κάνουμε αυτή τη δράση μέσω μόνιμων προσκλήσεων, θα σήμαινε ότι θα τους πάρουμε μετά από δυόμισι χρόνια. Άρα, δεν είναι για τώρα, είναι για μετά από δυόμισι χρόνια. Μόνιμες προσκλήσεις σημαίνει ΑΣΕΠ, για να συνεννοούμαστε.

Δεύτερον και κυριότερο, τι δεν έχει καταλάβει ακόμα ο κ. Πουλάς; Είναι άλλο πράγμα τα προγράμματα μέσω ΔΥΠΑ, που δεν μετράνε στις προσλήψεις προσωπικού του ελληνικού κράτους, γιατί είναι προγράμματα εκπαίδευσης, γι’ αυτό το είχε χρησιμοποιήσει και ο ΣΥΡΙΖΑ το 2017 και καλώς το είχε χρησιμοποιήσει και άλλο πράγμα είναι οι μόνιμες θέσεις. Οι μόνιμες θέσεις μετράνε στον κανόνα ένα προς ένα, που ισχύει για το ελληνικό κράτος μέχρι τη λήξη της σχετικής συμφωνίας με τους δανειστές, «μνημόνιο 3» του Τσίπρα.

Πάμε να το καταλάβουμε. Ενδιαφέρεται αυτή η Κυβέρνηση να καλύψει με μόνιμες θέσεις το προσωπικό του ΕΣΥ; Εσείς λέτε όχι. Εγώ λέω, ναι. Πάμε να δούμε τα νούμερα. Το 2024 το ελληνικό κράτος δικαιούται να προσλάβει μόνιμο προσωπικό δεκαπέντε χιλιάδες, το σύνολο του κράτους. Γιατί δεκαπέντε χιλιάδες; Γιατί δεκαπέντε χιλιάδες είναι το σύνολο των συνταξιοδοτήσεων από το ελληνικό δημόσιο, ένα προς ένα ο κανόνας, άρα, το ελληνικό δημόσιο, το ελληνικό κράτος, το σύνολο του κράτους, Υπουργεία, Άμυνας, Αστυνομία, δήμοι, δικαστήρια, νοσοκομεία, μπορεί να πάρει δεκαπέντε χιλιάδες. Πόσους έδωσε ο Μητσοτάκης από αυτές τις δεκαπέντε χιλιάδες στην υγεία; Τις εξίμισι χιλιάδες. Δηλαδή, το 40% των μονίμων θέσεων που είχε να δώσει το πήρε η Υγεία και το 60% όλο το υπόλοιπο κράτος μαζί.

Πάμε στο 2025, τώρα. Πόσες είναι οι αποχωρήσεις και μπορεί να κάνει το κράτος αντίστοιχες προσλήψεις; Δώδεκα χιλιάδες. Πόσες μόνιμες προσλήψεις έδωσε ο Μητσοτάκης στο Υγείας για το έτος 2025; Τεσσερισήμισι χιλιάδες, περίπου 37% με 38%. Πάλι τη μερίδα του λέοντος πήρε η υγεία. Άρα, στις μόνιμες προσλήψεις πήρε η υγεία τη μερίδα του λέοντος και το 2024 και το 2025.

Προσέξτε τώρα το τελευταίο. Εάν πεις να προκηρύξεις πεντακόσιες θέσεις τραυματιοφορέων ως μόνιμο προσωπικό, αυτές τις πεντακόσιες θέσεις μόνιμου προσωπικού τραυματιοφορέων θα πρέπει να τις κόψεις από διασώστες, ΕΚΑΒ, από γιατρούς και από νοσηλευτές. Πας, λοιπόν, να ιεραρχήσεις τις προτεραιότητες σου στο σύστημα υγείας, τι θες περισσότερο, γιατί δεν μπορεί να πάρεις όσους θέλεις. Έχεις τον κανόνα ένα προς ένα. Προσέξτε, κύριε Πουλά, γιατί και αυτό δεν το καταλάβατε. Δεν είναι θέμα μαγκιάς να βρείτε τα λεφτά. Τα λεφτά θα τα βρούμε και τα έχουμε, γιατί πάει καλά η οικονομία, τα διαβάσατε προχθές στους Γερμανούς, που επιβεβαιώνουν ότι πάμε καλύτερα από όλους. Πάμε καλά. Δόξα τον Θεό. Αποπληρώνουμε τα χρέη μας γρηγορότερα.

Ο κανόνας ένα προς ένα, όμως, δεν μπορεί να ξεπεραστεί, γιατί πάνω σε αυτόν βάσει του μνημονίου Τσίπρα εδράζεται η συμφωνία διαχείρισης του ελληνικού χρέους. Άρα, αν παραβιάσεις αυτόν τον κανόνα, χάνεις τα προνομιακά χαμηλά επιτόκια στο ελληνικό χρέος. Άρα, λοιπόν, να το παραβιάσεις δεν μπορείς. Άρα, έχεις ένα προς ένα.

Πιστεύει στα σοβαρά το ΠΑΣΟΚ ότι στο ένα προς ένα πρέπει εγώ να προκηρύξω πεντακόσιους τραυματιοφορείς και να κόψω νοσηλευτές και γιατρούς; Να το πείτε. Επειδή τίποτε από αυτά δεν έχετε σκεφτεί, σας λέω ότι και αυτή σας η γκρίνια για τους πεντακόσιους τραυματιοφορείς μέσω ΔΥΠΑ, είναι άλλο ένα λάθος και άλλη μία γκρίνια.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην φεύγετε, κύριε Γεωργιάδη.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Προφανώς, κύριε Χριστίδη, ως Κοινοβουλευτικός Εκπρόσωπος έχετε τον λόγο για να απαντήσετε στον Υπουργό.

**ΠΑΥΛΟΣ ΧΡΗΣΤΙΔΗΣ:** Ο κ. Γεωργιάδης, φεύγει, αλλά είμαι σίγουρος ότι όπως βρέθηκαν να του μεταφέρουν…

**ΠΡΟΕΔΡΕΥΩΝ (Αθανάσιος Μπούρας):** Υπάρχει εδώ ο Υφυπουργός.

**ΠΑΥΛΟΣ ΧΡΗΣΤΙΔΗΣ:** Δεν έχουμε κανένα πρόβλημα που φεύγει ο κ. Γεωργιάδης. Ίσα-ίσα εγώ λέω ότι θα βρεθούν πολλοί άνθρωποι να του μεταφέρουν ακριβώς αυτά τα οποία λέει το ΠΑΣΟΚ, γιατί ο κ. Γεωργιάδης επιλέγει να απαντήσει σε αυτά τα οποία νομίζει ότι λέει το ΠΑΣΟΚ.

Πάμε, λοιπόν, να τα ξαναδούμε. Αυτό έλειπε από τα δισεκατομμύρια, τα οποία έχουν έρθει από το Ταμείο Ανάκαμψης, να μην είχατε δώσει και 100 εκατομμύρια για ιατρικό εξοπλισμό. Τι λέμε; Λέμε ότι αντί να πάρετε αυτό, το οποίο έχει ένα γνωστό ιδιωτικό νοσοκομείο και κάνει αρθροπλαστικές, δεν το παίρνετε με αποτέλεσμα ένας που θέλει να κάνει χειρουργείο στο πόδι του, να πρέπει να κάνει έξι μήνες αποκατάσταση στο δημόσιο, ενώ σε ένα ιδιωτικό ένα μήνα.

Τα λέω λάθος; Λέω ψέματα; Αυτό εννοούμε, όταν λέμε ότι πρέπει να δώσετε χρήματα, γιατί αυτό στερεί χρήματα από τον πολίτη που δεν παθαίνει κάτι πάρα πολύ σπάνιο, αλλά κάτι το οποίο, δυστυχώς, συμβαίνει συχνά. Αυτό λέμε. Να δώσετε χρήματα εκεί που πρέπει να τα δώσετε και όχι να υποκρίνεστε ότι τα έχετε κάνει όλα τέλεια. Διότι ακόμα κι αν αυτά τα οποία λέμε εμείς δεν σας αρέσουν, υπάρχει μία σειρά από φορείς τους οποίους συναντάτε διαρκώς, εβδομαδιαία, μηνιαία, ετήσια και οι οποίοι περιγράφουν μια πραγματικότητα. Σας ανέφερα προηγουμένως τη EUROSTAT.

Πάμε να δούμε τι λέει και η ΓΣΕΒΕΕ. Η ΓΣΕΒΕΕ, λοιπόν, λέει ότι ένα στα δύο νοικοκυριά έχουν αυξήσει τις ιδιωτικές δαπάνες για τα φάρμακα και την υγεία και μάλιστα μειώνοντας την αγοραστική τους δύναμης, ενώ τέσσερα στα δέκα νοικοκυριά δεν έλαβαν ή καθυστέρησαν να λάβουν αναγκαίες υπηρεσίες υγείας. Αυτή είναι μια πραγματικότητα και στην πραγματικότητα αυτή λέμε ότι όσον αφορά τα οικονομικά, εκεί που θέλετε, μπορείτε να καθυστερήσετε να ανταποδώσετε έναν περίπου χρόνο, για να καταλήξουμε να δώσουμε με απευθείας ανάθεση, για παράδειγμα, τη διαχείριση του μετρό Θεσσαλονίκης σε έναν συγκεκριμένο ή μπορεί να καθυστερήσετε να ζητήσετε το υλικό από τις κάμερες που καταγράφουν κάτι σε φορτοεκφόρτωση για την υπόθεση των Τεμπών.

Όσον αφορά όλα τα υπόλοιπα, δεν ακούτε αυτά τα οποία σας λέμε για να έχετε γρήγορες αντιδράσεις και να έχουμε την αντιμετώπιση κρίσιμων ζητημάτων. Αυτά είναι τα θέματα τα οποία αναδεικνύουμε, αυτά είναι στα οποία αναφέρθηκε προηγουμένως και ο κ. Πουλάς και αυτά είναι τα θέματα τα οποία το ΠΑΣΟΚ θα συνεχίσει να αναδεικνύει, είτε σας αρέσει είτε δεν σας αρέσει, γιατί αυτή είναι η πραγματικότητα. Οι αριθμοί έχουν πολλούς τρόπους να διαβάζονται.

Κύριε Υφυπουργέ, σας άκουσα προηγουμένως να δεσμεύεστε για κάτι το οποίο αφορά μια πολύ σημαντική ιστορία που έχει να κάνει με τις μεταμοσχεύσεις. Το μόνο που θέλω να σας ζητήσω και θέλω να κρατήσετε είναι ότι το ΠΑΣΟΚ έρχεται εδώ και αποτελεί τεκμηριωμένη και υπεύθυνη δύναμη, κάτι που θα διαπιστώσετε, είτε αυτό σας αρέσει είτε όχι.

Σας ευχαριστώ πάρα πολύ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Καζαμία, με συγχωρείτε, αλλά ζήτησε τον λόγο ο κύριος Υφυπουργός. Απ’ ό,τι κατάλαβα, θέλει να απαντήσει στον κ. Γιαννούλη.

Ορίστε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα να ενημερώσω ότι για το Παιδιατρικό Νοσοκομείο Θεσσαλονίκης αναφέρονται οι λόγοι της καθυστέρησης. Κατ’ αρχάς, θα ήθελα να πω ότι έχω και τον συντονισμό όλης της Κυβέρνησης για τα τρία νοσοκομεία του Ιδρύματος «Σταύρος Νιάρχος». Δεν υπήρξε καμμία καθυστέρηση που να οφείλεται σε υπαιτιότητα του ελληνικού δημοσίου. Η καθυστέρηση που υπήρξε στο χρονοδιάγραμμα ήταν λόγω της πανδημίας και της απόφασης του ιδρύματος να επαναπροκηρύξει τον διαγωνισμό έως ότου να καταλήξει. Δεν υπάρχει καμμία, μα καμμία καθυστέρηση. Αν δεν πιστεύετε εμένα, μπορείτε να απευθυνθείτε στο ίδρυμα.

Όπως γνωρίζετε, όσον αφορά το ίδρυμα, γιατί είναι μια τακτική που ακολουθείται ακόμα και πριν από το 2019, υπάρχει κάθε μήνα μια συντονιστική επιτροπή και στον μήνα αυτό καταγράφονται. Δεν υπάρχει καμμία καθυστέρηση σε καμμία δέσμευση από αυτές που έχει αναλάβει το ελληνικό δημόσιο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, ζητάτε τον λόγο ως Κοινοβουλευτικός Εκπρόσωπος και τον έχετε.

**ΧΡΗΣΤΟΣ ΓΙΑΝΝΟΥΛΗΣ:** Σεβόμενος τους συναδέλφους που περιμένουν, κύριε Υφυπουργέ, θα σας πω το εξής. Πριν από λίγο έκανα έκκληση σε αυτή την Αίθουσα να λέμε την αλήθεια. Από το ’26 στο ’27 είναι μία καθυστέρηση, η οποία δεν είναι επ’ ωφελεία των πολιτών. Οι οδικές προσβάσεις στο συγκεκριμένο νοσοκομείο έχουν παρουσιάσει προβλήματα.

Όσον αφορά στο ογκολογικό, στο οποίο επίσης αναφέρθηκα, υπάρχουν επιστολές που καταγγέλλουν ολιγωρία της Κυβέρνησης. Και αυτό δεν είναι κάτι που λέω για να σας αντιπολιτεύομαι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν μου απαντάτε…(δεν ακούστηκε)

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, εγώ δεν σας διέκοψα, παρά το γεγονός ότι δεν έχω κάνει κατάχρηση του δικαιώματος να παίρνω τον λόγο…

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μη διακόπτετε. Στο τέλος θα κλείσετε εσείς που έχετε και το δικαίωμα να απαντήσετε.

**ΧΡΗΣΤΟΣ ΓΙΑΝΝΟΥΛΗΣ:** Σας είπα ότι υπάρχει δεοντολογία και ένα εθιμικό δίκαιο που λέει ότι είναι κατάχρηση να παίρνετε τον λόγο κάθε φορά που ένας Βουλευτής λέει κάτι μη βολικό για την Κυβέρνησή σας. Η χρήση του δικαιώματός σας είναι η δεοντολογία και η ηθική σε αυτή την Αίθουσα.

Λέω, λοιπόν, ότι ογκολογικό και παιδιατρικό -το παιδιατρικό ήταν μια πρόταση που πιστώθηκε στην Κυβέρνηση ΣΥΡΙΖΑ με αποδοχή του ίδιου του ιδρύματος γι’ αυτό- έχουν σοβαρές καθυστερήσεις. Θέλετε τη δική σας εικόνα; Θέλετε τη δική σας πραγματικότητα; Δικαίωμά σας! Οι πολίτες βλέπουν και κρίνουν.

**ΠΡΟΕΔΡΕΥΩΝ (Αθανάσιος Μπούρας):** Και τώρα έχει τον λόγο ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, πώς συνεχίζουμε από εδώ και πέρα; Πόσους ομιλητές έχουμε ακόμα;

**ΠΡΟΕΔΡΕΥΩΝ (Αθανάσιος Μπούρας):** Απ’ ό,τι ξέρω, μετά θα μιλήσει ο κ. Πλεύρης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και με τον κ. Πλεύρη ολοκληρώνεται ο κύκλος των Κοινοβουλευτικών Εκπροσώπων, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο και η Πρόεδρος της Πλεύσης Ελευθερίας κ. Κωνσταντοπούλου.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και με τον κ. Πλεύρη ολοκληρώνεται ο κύκλος των Κοινοβουλευτικών Εκπροσώπων;

**ΠΡΟΕΔΡΕΥΩΝ (Αθανάσιος Μπούρας):** Ο κύκλος των ομιλητών. Ωστόσο, η Πρόεδρος της Πλεύσης Ελευθερίας έχει το δικαίωμα να πάρει τον λόγο μετά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ωραία και μετά την κυρία Πρόεδρο;

**ΠΡΟΕΔΡΕΥΩΝ (Αθανάσιος Μπούρας):** Και μετά θα κλείσει ο κύριος Υπουργός και τέλος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έχουμε και επιτροπές να πάμε, κύριε Πρόεδρε. Έχουμε εδώ από τις 10.00΄ για μία σύμβαση!

**ΠΡΟΕΔΡΕΥΩΝ (Αθανάσιος Μπούρας):** Εγώ το καταλαβαίνω, αλλά ακολουθείται η διαδικασία.

Ορίστε, κύριε Καζαμία, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, έγινε και πάλι κατάχρηση του χρόνου από τον κύριο Υπουργό.

**ΠΡΟΕΔΡΕΥΩΝ (Αθανάσιος Μπούρας):** Δεν θα κάνω κριτική τώρα, κύριε Γιαννούλη.

Και επειδή ο κ. Καζαμίας και περίμενε με υπομονή, αλλά έχει ανέβει και στο Βήμα, θα του δώσουμε τον λόγο, προκειμένου να συντομεύσουμε αυτό το οποίο επικαλείστε.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Πριν φύγει από την Αίθουσα ο κ. Γεωργιάδης, είπε ότι μας έκανε φροντιστήριο για κάποια ζητήματα του Υπουργείου του. Μάλιστα, ήταν εδώ και τα νέα παιδιά που ήρθαν να επισκεφθούν τη Βουλή σε μια, δυστυχώς, άδεια Αίθουσα. Αναρωτιέμαι πραγματικά κατά πόσο είναι δόκιμες αυτές οι εκφράσεις για φροντιστήρια μέσα στη Βουλή, τη στιγμή που έχουμε μαθητές του σχολείου οι οποίοι αγωνίζονται μέσα από τη δημόσια παιδεία να προοδεύσουν και να πετύχουν τους στόχους τους. Βεβαίως φαντάζομαι πως ο κ. Γεωργιάδης ακόμη και όταν μιλάει εδώ και εξηγεί κάτι, έχει στο νου του πώς θα βγάλει χρήματα στο τέλος.

Τις προάλλες η κ. Κωνσταντοπούλου τού είπε ότι πιθανόν να σκέφτεται, επίσης, ότι μετά την ομιλία του θα πουλήσει βιβλία. Θα ήταν καλό, λοιπόν, να μη χρησιμοποιούνται αυτές οι εκφράσεις.

Επίσης, όταν ήταν εδώ οι μαθητές, μας έκανε ιδιαίτερη εντύπωση το γεγονός ότι έβλεπαν πάλι μια εντελώς άδεια Βουλή, άρα μια πολύ κακή εικόνα. Η κυβερνητική παράταξη έχει τρεις Βουλευτές εδώ τώρα, ενώ πριν είχε δύο.

Πόσοι είστε τώρα, κύριε Πλεύρη; Εκατόν πενήντα πέντε ή εκατόν πενήντα έξι;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εκατόν πενήντα πέντε.

**ΑΛΕΞΑΝΔΡΟΣ ΚΑΖΑΜΙΑΣ:** Α, είστε εκατόν πενήντα πέντε! Είστε δύο, λοιπόν, τώρα μέσα στην Αίθουσα από τους εκατόν πενήντα πέντε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αύριο θα τους μετρήσουν!

**ΑΛΕΞΑΝΔΡΟΣ ΚΑΖΑΜΙΑΣ:** Είστε εκατόν πενήντα πέντε, λοιπόν, μέχρι σήμερα. Αύριο θα μετρήσουμε. Αυτά, δυστυχώς, τα βλέπει η κοινωνία και αγανακτεί με τον τρόπο με τον οποίο η Κυβέρνηση εμφανίζεται και παρουσιάζεται στη Βουλή.

Επίσης, αύριο θα έχουμε εικοσιτετράωρη απεργία από τις δύο μεγαλύτερες συνδικαλιστικές οργανώσεις στη χώρα, τη ΓΣΕΕ και την ΑΔΕΔΥ, με την οποία καλούνται τα συνδικάτα και οι πολίτες να συμμετέχουν στη συγκέντρωση που θα ξεκινήσει αύριο στις 11.00΄ στην πλατεία Κλαυθμώνος. Τα αιτήματά της, όπως τα ανακοινώνουν οι συνδικαλιστικές οργανώσεις, αφορούν την αντιμετώπιση της ακρίβειας, την αύξηση των τιμών των ενοικίων και την αποκατάσταση του συλλογικού εργατικού δικαίου.

Μάλιστα, οι συνδικαλιστικές οργανώσεις λένε ξεκάθαρα στην ανακοίνωσή τους ότι η Κυβέρνηση αδυνατεί να εφαρμόσει πολιτικές που ενισχύουν την αγοραστική δύναμη των εργαζομένων η οποία έχει μειωθεί. Μαζί τους συμμετέχουν και υγειονομικοί, αλλά και νοσοκομειακοί γιατροί, καθώς και οι εργαζόμενοι στο ΕΣΥ, οι οποίοι διαμαρτύρονται συγκεκριμένα στην ανακοίνωση -μιας και σήμερα συζητάμε νομοσχέδιο του Υπουργείου Υγείας- για τη διάλυση, όπως λένε, της δημόσιας και δωρεάν υγείας που επιχειρεί η Κυβέρνηση Μητσοτάκη.

Όλα αυτά δεν είναι ρητορικά αιτήματα συνδικαλιστών. Εδράζονται σε μία πραγματικότητα. Οι συνδικαλιστές ζητούν συγκεκριμένα πράγματα. Ζητούν πραγματικές αυξήσεις στους μισθούς, αλλά και την αποκατάσταση του δέκατου τρίτου και δέκατου τέταρτου μισθού, μια θέση που η Πλεύση Ελευθερίας υποστηρίζει και για την οποία έχει καταθέσει από πέρυσι πρόταση νόμου.

Επίσης, ζητούν την αύξηση του αφορολόγητου εισοδήματος στα 12.000 ευρώ και την αποκατάσταση των συλλογικών συμβάσεων εργασίας. Μεταξύ άλλων, ζητούν και την κατάργηση των αντεργατικών νόμων του κ. Χατζηδάκη το 2021 και του κ. Γεωργιάδη -ο οποίος έφυγε από την Αίθουσα λίγο πριν, μετά το φροντιστήριο που μας έκανε- το 2023. Μάλιστα, υπάρχουν και αιτήματα που αφορούν συγκεκριμένα την κατάσταση στον χώρο της υγείας.

Αυτά, εδράζονται σε πραγματικά δεδομένα, τα οποία αποτυπώθηκαν, δυστυχώς, με τον πιο μελανό τρόπο σε δύο πρόσφατες έρευνες που είδαν τη δημοσιότητα. Η πρώτη έρευνα είναι μια έρευνα της EUROSTAT η οποία αφορά τον δείκτη της υποκειμενικής φτώχειας, δηλαδή, το πώς οι πολίτες αισθάνονται απέναντι στην απειλή στον κίνδυνο της φτώχειας και η EUROSTAT στην έρευνά της έδειξε πως η Ελλάδα είναι ουραγός και με τεράστια διαφορά, όσον αφορά το ποσοστό του πληθυσμού που αισθάνεται ότι είναι φτωχό. Αυτό φτάνει το 67%. Δηλαδή, 67% των Ελλήνων, με βάση αυτή την ευρωπαϊκή έρευνα νιώθουν πως είναι φτωχοί και βεβαίως, αυτά τα νούμερα μπορεί να μην ανταποκρίνονται απόλυτα στις μετρήσεις για τη φτώχεια με αντικειμενικό τρόπο, ας πούμε τρόπο, δηλαδή, ως ποσοστό του μέσου εισοδήματος μιας χώρας, αλλά δείχνουν δύο κεντρικά πράγματα. Δείχνουν και το πώς νιώθουν οι πολίτες, δηλαδή, την τεράστια ανασφάλεια που νιώθουν οι πολίτες, αλλά αντανακλούν και μια δεύτερη πραγματικότητα. Το εισόδημα δεν είναι ο μόνος συντελεστής που ορίζει το πώς αισθάνεται ένας πολίτης απέναντι στον κίνδυνο της φτώχειας. Το εισόδημα είναι ένας κι οι τιμές των προϊόντων τα οποία καλείται να αγοράσει, είναι ένας δεύτερος συντελεστής. Και ένας βασικός λόγος για τον οποίο η υποκειμενική φτώχεια -δηλαδή, το πώς αισθάνονται οι Έλληνες απέναντι στον κίνδυνο της φτώχειας- είναι σε τόσο υψηλό ποσοστό στην Ελλάδα οφείλεται στο ότι η αγοραστική δύναμη των Ελλήνων είναι πάρα πολύ χαμηλή, σε σχέση με τους υπόλοιπους ευρωπαίους.

Εδώ πρέπει να πούμε ότι η ανασφάλεια που νιώθουν οι πολίτες είναι τεράστια και ότι αυτό το νούμερο του 67% συνδέεται και συγκρίνεται ως πολύ κοντινό νούμερο με την έρευνα που είχε κάνει πέρυσι το ΙΜΕ ΓΣΕΒΕΕ για το εισόδημα των νοικοκυριών στην Ελλάδα, η οποία βρήκε πως το 61% των Ελλήνων έχουν μηνιαίο εισόδημα το οποίο δεν αρκεί, για να φτάσουν πέρα από τη δέκατη ένατη ημέρα του μήνα, όσον αφορά τα έξοδά τους.

Αυτά είναι τρομακτικά νούμερα, δείχνουν ότι στην κοινωνία υπάρχει ένα βαθύ αίσθημα οικονομικής και κοινωνικής κρίσης και η Κυβέρνηση κάθεται και τα βλέπει χωρίς να τα σχολιάζει. Θα περιμέναμε από την Κυβέρνηση να υπάρχει, κύριε Υφυπουργέ, μία δήλωση για αυτά, μία εξήγηση του γιατί αυτοί οι αριθμοί είναι τόσο καταστροφικοί για τη χώρα μας και τόσο πολύ σε απόκλιση με τον ευρωπαϊκό μέσο όρο και ιδίως από εσάς την Κυβέρνηση των αστών που μιλάει συνέχεια για σύγκλιση με τον μέσο ευρωπαϊκό όρο.

Επειδή, λοιπόν, μιλάμε με νούμερα, θα ήθελα να καταθέσω στα Πρακτικά τη σχετική έρευνα της EUROSTAT για την υποκειμενική φτώχεια στην Ελλάδα.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, υπάρχει μια δεύτερη έρευνα από έναν άλλον σημαντικό διεθνή οργανισμό που σχετίζεται με την κατάσταση στον τομέα της υγείας και αυτή είναι η έρευνα του ΟΟΣΑ ενός οργανισμού με τριάντα οκτώ κράτη-μέλη, εκ των οποίων ένα είναι η χώρα μας. Αυτή δημοσιοποιήθηκε χθες και είναι η έρευνα με τίτλο: «η Υγεία με μια ματιά». Αυτή δείχνει, μεταξύ των πολλών άλλων, ότι το 23% των Ελλήνων δεν έχει πρόσβαση στις υπηρεσίες υγείας κι επίσης, δείχνει ότι περίπου το ίδιο ποσοστό -λίγο παραπάνω 23% με 24% των Ελλήνων δεν έχει πρόσβαση στις υπηρεσίες της οδοντιατρικής της στοματικής υγείας. Αυτά είναι τα υψηλότερα νούμερα και είμαστε τελευταίοι πάλι στην Ευρώπη με μεγάλη διαφορά, όσον αφορά και τις δύο στατιστικές. Επίσης, η έρευνα αποκαλύπτει και κάτι άλλο, το οποίο είναι ιδιαιτέρως ενδιαφέρον. Η περίπτωση της Ελλάδας, συγκρίνεται και με την περίπτωση της Εσθονίας, όσον αφορά τη χαμηλή πρόσβαση, κύριε Υφυπουργέ, που κοιτάτε τώρα το κινητό σας και δεν φαίνεται να σας απασχολεί καθόλου αυτό, αλλά θα ήθελα πάρα πολύ να το σχολιάσετε, μόλις θα τελειώσω την ομιλία μου, αντί να κάνετε παρεμβάσεις, για να επαίρεστε για τα επιτεύγματα του Υπουργείου.

Πώς τα σχολιάζετε αυτά; Πρόκειται για ένα αποτέλεσμα, όπου ένας στους τέσσερις Έλληνες δεν έχει πρόσβαση στις υπηρεσίες της υγείας, το οποίο σύμφωνα με την έρευνα αυτή αποδίδεται κατά κύριο λόγο στη φτώχεια των Ελλήνων, στο οποίο βρίσκονται, δηλαδή, ενώπιον υπηρεσιών υγείας, οι οποίες είναι πάρα πολύ ακριβές. Στην περίπτωση της Εσθονίας που είναι η μόνη άλλη χώρα που συγκρίνεται με τη δική μας, ο λόγος για τον οποίο δεν έχουν πρόσβαση είναι ότι βρίσκονται σε μεγάλη γεωγραφική απόσταση από τις παρεχόμενες υπηρεσίες υγείας. Εμείς δεν έχουμε αυτό το πρόβλημα, έχουμε έναν καθαρά οικονομικό και κοινωνικό πρόβλημα που είναι το χαμηλό εισόδημα των πολιτών που δεν έχουν πρόσβαση. Ένας στους τέσσερις! Αυτά είναι τρομακτικά νούμερα και θα περιμέναμε όχι μόνο να υπάρχουν δηλώσεις, αλλά να υπάρχει ένα νομοσχέδιο το οποίο να εισάγει μέτρα που να αντιμετωπίζουν δραστικά αυτά τα προβλήματα και ερχόμαστε εδώ σήμερα να συζητήσουμε -τώρα έχουν περάσει περίπου πεντέμισι ώρες- για ένα νομοσχέδιο που αφορά τη δωρεά ενός ιδιωτικού οργανισμού, ύψους 82 εκατομμυρίων ευρώ που είναι δεν είναι το 1% του προϋπολογισμού του Υπουργείου Υγείας. Εδώ, χρειάζεται η Κυβέρνηση να λάβει δραστικά μέτρα, ούτως ώστε να αυξήσει σημαντικά τις δαπάνες για την υγεία, ιδίως τη στιγμή που αυτές βρίσκονται κοντά στο 75% του μέσου όρου της Ευρωπαϊκής Ένωσης. Έχουμε, δηλαδή, πολύ χαμηλές δαπάνες σε αυτόν τον τομέα.

Κύριε Υφυπουργέ, η συνολική εικόνα, η μεγάλη εικόνα, αν αφήσουμε τη δωρεά του Ιδρύματος «Ωνάση» που συζητάμε σήμερα, είναι τρομακτικά κακή. Οι υποδομές στην υγεία βρίσκονται σε μία κατάσταση που δεν τους επιτρέπει να εξυπηρετήσουν τις ανάγκες, τουλάχιστον, του ενός τετάρτου του πληθυσμού με στοιχειώδη τρόπο. Αναρωτιόμαστε: Εσείς, όταν συναντάτε τους ομολόγους μας στην Ευρωπαϊκή Ένωση, νιώθετε περήφανος όταν τους βλέπετε και συζητάτε αυτά τα στατιστικά στοιχεία που δείχνουν ότι η Ελλάδα είναι διαρκώς ουραγός, όσον αφορά τις παρεχόμενες υπηρεσίες -το κράτος πρόνοιας- και συγκεκριμένα στην υγεία; Πώς νιώθετε; Δεν νιώθετε την ανάγκη να εκπονήσετε ένα σχέδιο δραστικής αντιμετώπισης αυτής της καταστροφικής κατάστασης, η οποία δεσπόζει; Πάρα πολλές κοινωνικές ομάδες και οι πολίτες και τα συνδικάτα που θα απεργήσουν αύριο μιλούν για πλήρη διάλυση του συστήματος. Η διάλυση είναι μια ακραία φράση και εσείς χαίρεστε γιατί μπορέσατε να προσελκύσετε μία μικρή δωρεά, η οποία θα ενισχύσει μια πτέρυγα σε ένα συγκεκριμένο νοσοκομείο.

Η Πλεύση Ελευθερίας θεωρεί ότι η κατάσταση στην υγεία χρήζει άμεσης αντιμετώπισης, ότι αυτό οφείλεται σε ένα αποτυχημένο στην πραγματικότητα κοινωνικοοικονομικό μοντέλο, το οποίο δεν μπορεί να αντιμετωπίσει τα προβλήματα των χαμηλότερων κοινωνικών στρωμάτων, αλλά και των μεσαίων κοινωνικών στρωμάτων, σύμφωνα με τις πρόσφατες έρευνες της Ευρωπαϊκής Ένωσης και του ΟΟΣΑ και το οποίο προσπαθείτε με εμβαλωματικές παρεμβάσεις, όχι να διορθώσετε, αλλά να μειώσετε τις αρνητικές επιπτώσεις του πάνω σε ορισμένες μικρές ομάδες του πληθυσμού. Αυτό δεν αποτελεί λύση. Πρέπει να δράσετε πολύ πιο αποτελεσματικά και πολύ πιο άμεσα, διότι η γενική κατάσταση στον χώρο της υγείας είναι τραγικά προβληματική.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, κ. Αθανάσιος Πλεύρης.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κυρίες και κύριοι Βουλευτές, ερχόμαστε εδώ για να συζητήσουμε κάτι το οποίο υπό κανονικές συνθήκες θα τελείωνε σε μισή ώρα και θα ήταν αυτονόητο ότι έπρεπε να στηριχθεί από όλα τα κόμματα. Η συζήτηση, όμως, πήρε μια ευρύτερη διάσταση σε ένα πλαίσιο γενικότερα για το Εθνικό Σύστημα Υγείας. Ξέρετε, πολλές φορές μιλάμε για το Εθνικό Σύστημα Υγείας σαν να μην πέρασε αυτός ο τόπος, όπως και η υφήλιος ολόκληρη, μια τεράστια πανδημία, όπου πραγματικά οι γυναίκες και οι άνδρες που υπηρετούν στο Εθνικό Σύστημα Υγείας και το ίδιο το Εθνικό Σύστημα Υγείας δοκιμάστηκε, με αποτέλεσμα αυτή τη στιγμή και η νυν ηγεσία η οποία βρίσκεται στο Υπουργείο, να πρέπει να διαχειριστεί μια κατάσταση που προφανέστατα έρχεται, μετά από έναν πόλεμο, όπου έδωσε το ΕΣΥ.

Επειδή εδώ γίνεται πολλές φορές μια κριτική αναφορικώς με το εάν έχουμε πραγματική βούληση να στηρίξουμε ή να μην στηρίξουμε το Εθνικό Σύστημα Υγείας, κυρίες και κύριοι συνάδελφοι, εκεί τα νούμερα είναι αμείλικτα. Αυτή τη στιγμή έχουμε τον μεγαλύτερο προϋπολογισμό που υπήρξε ποτέ στο Εθνικό Σύστημα Υγείας. Είναι προϋπολογισμός άνω του 1,5 δισεκατομμυρίου ευρώ συγκριτικά με τον προϋπολογισμό του 2019 και έχουμε και ένα πρόγραμμα από το Ταμείο Ανάκαμψης ποσού 1,5 δισεκατομμυρίου ευρώ αποκλειστικά για το Εθνικό Σύστημα Υγείας και κυρίως για την υλικοτεχνική ενίσχυση, τον εξοπλισμό και γενικότερα τις δράσεις που συνδέονται με το Εθνικό Σύστημα Υγείας, είτε αυτές αφορούν στην πρωτοβάθμια φροντίδα περίθαλψης, στον προσωπικό γιατρό, στις προληπτικές εξετάσεις, καθώς και στα κέντρα υγείας, είτε στη δευτεροβάθμια φροντίδα υγείας.

Σε ενενήντα νοσοκομεία και πάνω από εκατόν πενήντα κέντρα υγείας αυτή τη στιγμή, όπου και να πάτε, γίνονται δράσεις από αυτά τα χρήματα, προκειμένου να υπάρχει μια καλύτερη εικόνα.

Στο δε προσωπικό, που είναι και το πιο δύσκολο σκέλος, το οποίο έχει να κάνει με τη διαχείριση των προβλημάτων του Εθνικού Συστήματος Υγείας, είμαστε στην καλύτερη κατάσταση από ό,τι υπήρξε ποτέ η χώρα. Συγκριτικά με το 2019, έχουμε 15% παραπάνω προσωπικό. Οπωσδήποτε εκεί πέρα θα πρέπει να γίνει πολύ περισσότερη δουλειά και εκεί ακριβώς είναι που και ο Υπουργός Άδωνις Γεωργιάδης και ο Υφυπουργός Μάριος Θεμιστοκλέους προσπαθούν συνεχώς με κίνητρα και με παρεμβάσεις. Η Κυβέρνηση του Κυριάκου Μητσοτάκη, αυξάνοντας μισθούς αλλά και δίνοντας κίνητρα, οικονομικά και μη, σε γιατρούς και νοσηλευτές, προσπαθεί, προκειμένου να έχουμε την καλύτερη δυνατή στελέχωση.

Η Ελλάδα έχει και μια ιδιαιτερότητα συγκριτικά με άλλες χώρες που αναφέρονται, αυτήν της γεωγραφικής κατανομής. Σε εμάς, κυρίες και κύριοι συνάδελφοι, αυτή τη στιγμή και η γεωγραφική κατανομή προκαλεί, σε μεγάλο βαθμό, υποχρεωτικά μια διασπορά δυνάμεων, όπου εκεί είναι πολύ πιο δύσκολη η υγειονομική κάλυψη. Είναι τελείως διαφορετικό να έχεις να διαχειριστείς μια χώρα που έχει επίπεδη διάταξη και πολύ κοντά το ένα νοσοκομείο στο άλλο, λόγω του οδικού δικτύου και είναι τελείως διαφορετικό να πρέπει να παρέχεις στους συμπολίτες μας, που είναι στα νησιά, την καλύτερη δυνατή περίθαλψη. Αυτά τα νησιά, μάλιστα, το καλοκαίρι έχουν πολύ πιο αυξημένες υγειονομικές ανάγκες.

Η επιπλέον ιδιαιτερότητα της χώρας, που την είδαμε και στην πανδημία, είναι ότι άλλες χώρες γειτνιάζουν με χώρες από τις οποίες μπορούν να βοηθηθούν, όταν έχουν μία πίεση, όπως είδαμε στο Βέλγιο, στην Ολλανδία, στη Γερμανία. Κάτι τέτοιο, προφανώς, δεν ισχύει στη χώρα μας, γιατί το Εθνικό μας Σύστημα Υγείας είναι πολύ καλύτερο από εθνικά συστήματα υγείας των κρατών, τα οποία βίωσαν τον σοσιαλιστικό παράδεισο.

Συνεπώς, αυτή τη στιγμή γίνεται τεράστια προσπάθεια σε όλο αυτό το πλαίσιο. Ο Υπουργός έθεσε δύο βασικούς δείκτες και δύο βασικές παραμέτρους, που θα αξιολογηθούμε το επόμενο διάστημα και ήταν και είναι από τα μεγαλύτερα προβλήματα του Εθνικού Συστήματος Υγείας.

Το πρώτο είναι πώς θα μειωθούν οι αναμονές. Οι αναμονές, για να συνεννοηθούμε, ήταν λογικό να αυξηθούν, γιατί για πλέον από δύο χρόνια το Εθνικό Σύστημα Υγείας δεν μπορούσε να κάνει το σύνολο των τακτικών χειρουργείων, γιατί ακριβώς είχε πολύ αυξημένες κλίνες, λόγω της αντιμετώπισης της πανδημίας.

Άρα, εκπονείται ένα σχέδιο εδώ πέρα, που έχει να κάνει και με τα απογευματινά χειρουργεία. Τα απογευματινά χειρουργεία πρέπει να θυμηθούμε ότι ψηφίστηκαν πρώτη φορά επί Αλέκου Παπαδόπουλου, επί ΠΑΣΟΚ. Ο ΣΥΡΙΖΑ δεν τα κατήργησε ποτέ. Αντιθέτως, ενώ τροποποίησε τη διάταξη, παρέμεινε εν ισχύ. Την ψηφίσαμε στην προηγούμενη μας διακυβέρνηση και έρχονται τώρα ο Άδωνις μαζί με τον Μάριο να την υλοποιήσουν.

Και να καταλάβω μια ένσταση -δεν την καταλαβαίνω, βεβαίως, αλλά για να προχωρήσουμε την κουβέντα- που μπορεί να υπάρχει, ότι «Κύριοι, εγώ δεν θέλω να υπάρχει καμμία σχέση του δημόσιου συστήματος με οποιαδήποτε παροχή, η οποία να πληρώνεται» ή «Δεν θέλω να στηρίξω τα απογευματινά χειρουργεία». Η στάση, όμως, ειδικά του ΠΑΣΟΚ αλλά και των άλλων κομμάτων, να μην στηρίζουν τα δωρεάν απογευματινά χειρουργεία, ξέρετε τι είναι; Η πολιτική είναι κάτι ρεαλιστικό. Θα πείτε, λοιπόν, στον άνθρωπο που αύριο το απόγευμα, με το Ταμείο Ανάκαμψης, θα πάει να χειρουργηθεί δωρεάν ότι «Εγώ καταψήφισα, να μην πας να χειρουργηθείς». Η πραγματικότητα είναι ότι τα τριάντα επτά χιλιάδες χειρουργεία που αναφέρονται και θα ανακουφίσουν τη λίστα και συμπολίτες μας θα πάνε να χειρουργηθούν πολύ πιο γρήγορα, καθώς και ότι με την ανακούφιση της λίστας άλλοι που αυτή τη στιγμή περιμένουν θα χειρουργηθούν πολύ πιο γρήγορα.

Το δεύτερο σκέλος είναι πολύ πιο δύσκολο και έχει να κάνει με τις παρεμβάσεις που γίνονται, προκειμένου πραγματικά να υπάρχει καλύτερη δυνατή εικόνα στα ΤΕΠ.

Θα πρέπει να θυμηθούμε ότι τα ΤΕΠ του συνόλου των νοσοκομείων μας ανακαινίζονται από το Ταμείο Ανάκαμψης. Με τη στελέχωση που γίνεται, που διπλασιάζεται σχεδόν ο κόσμος και οι θέσεις που υπάρχουν στα ΤΕΠ, θα μπορέσει να δημιουργηθεί σε ένα εξάμηνο από τώρα, όπως είπε και ο Υπουργός, μια αρκετά καλύτερη κατάσταση.

Μέσα, λοιπόν, σε αυτό το πλαίσιο έρχεται και το θέμα που έχουμε με τη δωρεά του Ωνασείου. Η κουβέντα μετά πήγε στο πώς λειτουργεί το Ωνάσειο, εάν το Ωνάσειο μπορεί να παίρνει διαφορές, εάν δεν παίρνει διαφορές, ποιοι είναι δικαιούχοι. Αυτά ισχύουν ουσιαστικά από τότε που έγινε το Ωνάσειο. Δεν ερχόμαστε εδώ να αλλάξουμε τον ιδρυτικό νόμο του Ωνασείου. Αυτό που ερχόμαστε να κάνουμε είναι σε μια δωρεά ύψους 70 εκατομμυρίων, έρχονται επιπλέον 82 εκατομμύρια και γίνονται και κάποιες επιμέρους παρεμβάσεις σε αυτή τη σύμβαση, προκειμένου να έχουμε στον υγειονομικό μας χάρτη μία πάρα πολύ καλή δομή, όπως είναι σήμερα αυτή του Ωνασείου, ακόμα καλύτερη, με παρεμβάσεις σε όλο το πλαίσιο και ειδικά στο κομμάτι του μεταμοσχευτικού κέντρου.

Επειδή προηγουμένως σας είπα ότι η πολιτική έχει και ρεαλιστική απεικόνιση -και ευχαριστώ πολύ και τον Υπουργό πριν για τα καλά του λόγια-, υπάρχουν κάποια πράγματα που είναι μετρήσιμα. Πριν από τις εκλογές του 2023, η Πλεύση Ελευθερίας δεν ήταν τότε στο Κοινοβούλιο και δεν ξέρω τι θέση θα κρατούσε. Το 2023 φέραμε εδώ και ψηφίσαμε την αλλαγή του νόμου για τις μεταμοσχεύσεις. Δυστυχώς, ενώ ήταν ένα νομοσχέδιο που είχε δουλευτεί -ο προκάτοχός μου Βασίλης Κοντοζαμάνης είχε κάνει την επιτροπή, είχε ολοκληρώσει το έργο της, ήταν όλοι οι επιστήμονες που υπήρχαν-, ψηφίστηκε ο νόμος, αλλά με κάποιες δικαιολογίες τα κόμματα που υπήρχαν τότε δεν υπερψήφισαν, είτε αποχώρησαν είτε επικαλέστηκαν ότι ναι μεν, καλές οι μεταμοσχεύσεις αλλά έψαξαν να βρουν μια δικαιολογία.

Σήμερα, από τον δείκτη 2 που ήταν η Ελλάδα στις μεταμοσχεύσεις, σε ενάμιση χρόνο έχει πάει στον δείκτη 11. Γιατί; Διότι ο Άδωνις και ο Μάριος, ο Υπουργός και ο Υφυπουργός, εφαρμόζοντας και αυτόν τον νόμο και τις πτυχές που είχε αυτός ο νόμος, αλλά κάνοντας και τις παρεμβάσεις, που θα είναι πολύ σημαντικές, με τους περίπου τριάντα συντονιστές οι οποίοι θα πάρουν τις συγκεκριμένες θέσεις, πλέον έχουμε ένα τέτοιο πλαίσιο που δίνονται πολλές δυνατότητες στον Έλληνα ασθενή.

Σε συζήτηση, λοιπόν, πριν από ενάμιση χρόνο εδώ πέρα, προσπάθησαν τα κόμματα, επειδή ήταν και κοντινή προεκλογική φάση -είχε μπει το 2023-, να βρουν δικαιολογίες καταψήφισης. Σήμερα με αυτό τον νόμο και με τις παρεμβάσεις που έγιναν έχουμε ένα καλύτερο αποτέλεσμα. Ειδικά οι τελευταίες παρεμβάσεις του Υπουργού και του Υφυπουργού για την ενίσχυση των θέσεων σε αυτό το κομμάτι θα φέρουν τη χώρα σε ακόμα καλύτερη κατάσταση.

Θέλω να αναφερθώ -και ευχαριστώ πολύ και τον κ. Γιαννούλη που τοποθετήθηκε πριν- στο κομμάτι των νοσοκομειακών λοιμώξεων, το οποίο τυχαίνει να το έχω αντιμετωπίσει και ως ασθενής. Είναι, πραγματικά, μία από τις πιο δύσκολες καταστάσεις να πηγαίνεις σε ένα νοσοκομείο, να γίνεσαι καλά από την πάθηση που πηγαίνεις και να κινδυνεύεις να πεθάνεις από μία λοίμωξη. Πράγματι, η χώρα μας βρισκόταν στις χειρότερες θέσεις στον ευρωπαϊκό μέσο όρο στη θνητότητα από νοσοκομειακές λοιμώξεις. Αυτή η κατάσταση, μάλιστα, επιδεινώθηκε, όπως και σε άλλες χώρες που ήταν σε καλύτερες θέσεις, κατά τη διάρκεια της πανδημίας. Αυτό είναι λογικό και το καταλαβαίνει και κάποιος που δεν είναι γιατρός, ότι προφανώς όταν έχεις πολύ μεγαλύτερη πίεση σε ένα σύστημα υγείας και έχεις πολύ περισσότερο κόσμο που δέχεται τις υπηρεσίες, αυτομάτως αυξάνεται και ο κίνδυνος των λοιμώξεων.

Η Ελλάδα, βέβαια, είχε και την ιδιαιτερότητα της μεγάλης κατάχρησης η οποία γίνεται σε αντιβιοτικά. Ήδη -και οφείλω να πω ότι για αυτά τα θέματα σε μεγάλο βαθμό υπάρχει αρκετή συναίνεση- η Κυβέρνηση αυτή έβαλε μια τάξη στη συνταγογράφηση των αντιβιώσεων, που ήταν ένα πολύ σημαντικό βήμα, ώστε να μην γίνεται κατάχρηση των αντιβιοτικών, αλλά και εφάρμοσε ένα πλαίσιο πιλοτικό σε δέκα νοσοκομεία, όπου προσπάθησε να δοθούν σωστές κατευθύνσεις. Ήταν από το πρόγραμμα που χρηματοδότησε και το Ίδρυμα «Νιάρχος» και έχουμε τα πρώτα αποτελέσματα, τα οποία μάλιστα τα ανέδειξε ο Πρωθυπουργός στην εβδομαδιαία αναφορά που κάνει. Φάνηκε ότι με παρεμβάσεις που έγιναν στα συγκεκριμένα νοσοκομεία και με πολύ μικρές παρεμβάσεις υπήρξε πολύ καλύτερη συμμόρφωση, γιατί πολλές φορές στο κομμάτι των λοιμώξεων, πέρα από την κατάχρηση των αντιβιοτικών, είναι και η συμμόρφωση όσων συμμετέχουν στο σύστημα, ασθενών, γιατρών, νοσηλευτών, προσωπικού που βρίσκεται και οι ίδιοι μπορεί να μεταφέρουν λοιμώξεις.

Όμως, πραγματικά, αυτή είναι μια ακήρυχτη πανδημία, η οποία υπάρχει και σε παγκόσμιο επίπεδο. Η χώρα μας είναι σε χειρότερη κατάσταση, όπως δείχνουν τα νούμερα. Όμως, η μελέτη του ΟΟΣΑ που αναφέρθηκε, είναι πριν γίνουν οι συγκεκριμένες παρεμβάσεις. Είμαι αισιόδοξος ότι και με την παρούσα ηγεσία θα συνεχιστούν όλα αυτά τα προγράμματα, προκειμένου πραγματικά οι Έλληνες πολίτες να έχουν και σε αυτό το κομμάτι την καλύτερη δυνατή περίθαλψη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνοντας, λοιπόν, κύριε Πρόεδρε, να πω ότι στο κομμάτι της υγείας προφανώς μπορεί να υπάρχει πολύ μεγάλη κριτική και εγώ είμαι της άποψης ότι κανένας ο οποίος έχει θητεύσει σε θέσεις ευθύνης στο Υπουργείο Υγείας δεν μπορεί να αισθάνεται υπερήφανος και να λέει ότι όλα πάνε καλά, γιατί τότε μάλλον δεν έχει αντίληψη της κατάστασης όπως διαμορφώνεται.

Δεν πρέπει, λοιπόν, ούτε να ωραιοποιούμε ούτε όμως από την άλλη πλευρά να φτάνουμε στο σημείο να μηδενίζουμε τις προσπάθειες οι οποίες γίνονται. Οι προσπάθειες οι οποίες γίνονται αυτήν τη στιγμή στο Εθνικό Σύστημα Υγείας, είναι προσπάθειες που θα πιάσουν τόπο. Πιστεύω απόλυτα ότι ο σχεδιασμός που υπήρξε από την αρχή της διακυβέρνησης, με τη μεγάλη βέβαια παρένθεση και τις δυσκολίες της πανδημίας, ήταν ένας σχεδιασμός προκειμένου να δημιουργηθεί ένα νέο ΕΣΥ και αυτήν τη στιγμή και ο Υπουργός Άδωνις Γεωργιάδης και ο Υφυπουργός Μάριος Θεμιστοκλέους υλοποιούν το μεγαλύτερο πρόγραμμα που υπήρξε ποτέ για τη στήριξη του Εθνικού Συστήματος Υγείας.

Θεωρώ ότι μπορεί πάντοτε να υπάρχει η γόνιμη κριτική για να βελτιώνονται οι καταστάσεις, αλλά είναι πολύ άδικη η κριτική που έρχεται να πει ότι η συγκεκριμένη Κυβέρνηση δεν ενδιαφέρεται για το ΕΣΥ. Υπάρχουν θέματα που προφανώς μπορεί να πάει και καλύτερα και πρέπει να πάει καλύτερα και είναι δεκτή η κριτική, αλλά η κριτική που ξεκινά από την αφετηρία ότι έχουμε μια αδιαφορία για το Εθνικό Σύστημα Υγείας, είναι μια κριτική που δεν συνάδει με την πραγματικότητα, δεν συνάδει με τους αριθμούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας «Ελληνική Λύση - Κυριάκος Βελόπουλος» και οι Βουλευτές του κατέθεσαν σήμερα 19-11-2024 πρόταση νόμου: «Κατάργηση των άρθρων 1-7 του Μέρους Α΄ του ν.4491/2017, των άρθρων 17-20 του Μέρους Γ΄ του ν.4958/2022 και του ν.5089/2024 που αφορούν την αναγνώριση της ταυτότητας φύλου, την αλλαγή φύλου και τον γάμο μεταξύ ατόμων του ιδίου φύλου». Παραπέμπεται στην αρμόδια Διαρκή Επιτροπή.

Τον λόγο τώρα έχει η Πρόεδρος της Κοινοβουλευτικής Ομάδας «Πλεύση Ελευθερίας», η κ. Ζωή Κωνσταντοπούλου η οποία καλείται στο Βήμα.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ, κύριε Πρόεδρε.

Δεν είχα την χαρά να ακούσω τον κ. Γεωργιάδη, που έμαθα ότι πάλι ήθελε να κάνει φροντιστηριακά μαθήματα στα άδεια έδρανα, διότι βρισκόμουν στα Δικαστήρια της Ευελπίδων, υπερασπιζόμενη για άλλη μια φορά ανθρώπους που υπέστησαν ακραία αστυνομική βία στην προσπάθειά τους να συμπαρασταθούν με αλληλεγγύη σε άλλους ανθρώπους που χάνουν τα σπίτια τους μέσω της απάνθρωπης διαδικασίας των ηλεκτρονικών πλειστηριασμών.

Οι ηλεκτρονικοί πλειστηριασμοί μια διαδικασία αντισυνταγματική, κατά της οποίας η Πλεύση Ελευθερίας έχει προσφύγει και εκκρεμεί η απόφαση. Από το 2018 έχουμε απευθυνθεί στο Συμβούλιο της Επικρατείας και μάλιστα υπογράφουμε τη σχετική αίτηση ακύρωσης οι τρεις από τους έξι Βουλευτές σήμερα της Πλεύσης Ελευθερίας, και εγώ και ο κ. Καραναστάσης και η κ. Καραγεωργοπούλου. Η υπεράσπιση των δικαιωμάτων των ανθρώπων και η θωράκιση της αξιοπρέπειάς τους είναι ζήτημα καθημερινής και συνεχούς δράσης.

Και μιας και αναφερθήκατε, κύριε Πλεύρη, στο προ του 2023 διάστημα, η Πλεύση Ελευθερίας δεν ήταν τότε στη Βουλή, ήταν όμως ενεργότατα, όπως είναι και σήμερα, παρούσα στην κοινωνία, σε κάθε πεδίο διεκδίκησης, σε κάθε πεδίο δράσης.

Στον τομέα της υγείας η Πλεύση Ελευθερίας, αυτό το μικρό, αλλά πολύ επίμονο και σύντομα πολύ μεγαλύτερο κοινοβουλευτικό κόμμα, από την εποχή που ήμασταν εκτός Βουλής θελήσαμε να δώσουμε το παράδειγμα και το στίγμα του τι πιστεύουμε ότι πρέπει να γίνει για την υγεία. Το πρώτο που πρέπει να γίνει βέβαια είναι η γενναία χρηματοδότησή της, αυτή που δυστυχώς αρνούνται οι κυβερνήσεις εδώ και δεκαετίες, αυτή που δυστυχώς ουσιαστικά αντιστράφηκε εντελώς στην περίοδο των μνημονίων, την περίοδο δηλαδή εκείνη όπου αυτό που απαιτήθηκε ως προαπαιτούμενο χρηματοδότησης της χώρας και ως προϋπόθεση από τους λεγόμενους «εταίρους», τους λεγόμενους «δανειστές» ήταν η αποψίλωση του Εθνικού Συστήματος Υγείας, ήταν το κλείσιμο νοσοκομείων, ήταν η αντιστροφή της αποκέντρωσης της δημόσιας υγείας, ήταν οι περικοπές στις αποδοχές του υγειονομικού προσωπικού, ήταν οι περικοπές στον προϋπολογισμό για την υγεία που οδήγησαν στο να μην έχουν τα νοσοκομεία ούτε αντιτετανικούς όρους ούτε σεντόνια και καλούνταν οι πολίτες να φέρνουν τα σεντόνια τους για να νοσηλευτούν και έτρεχαν στα φαρμακεία για να βρουν τα απαιτούμενα φάρμακα. Σε πάρα πολλές περιπτώσεις αυτά συμβαίνουν και σήμερα.

Για την Πλεύση Ελευθερίας πολιτική για την υγεία σημαίνει γενναία χρηματοδότηση του Εθνικού Συστήματος Υγείας, που σημαίνει χρηματοδότηση του ανθρώπινου δυναμικού με αξιοπρεπείς αποδοχές και όχι με ψίχουλα και σε συνθήκες εξουθένωσης. Σημαίνει επίσης προσλήψεις ανθρώπινου δυναμικού.

Πολύ ωραία τα είπατε: «Ποιος θέλει να αρνηθεί σε κάποιον να χειρουργηθεί δωρεάν σε απογευματινό χειρουργείο;».

Να σας πω ότι εξαρτάται, κύριε Πλεύρη.

Θέλετε κάποιος να χειρουργηθεί δωρεάν από έναν χειρουργό που διάγει την τριακοστή ώρα της υπηρεσίας του και από νοσηλευτικό προσωπικό που δεν έχει πάρει άδεια από το 2021;

Θέλετε να λειτουργούν τα νοσοκομεία σε συνθήκες που προκαλούν επισφάλεια για τους ασθενείς; Αυτό κατήγγειλαν πριν από λίγες μέρες ο Ιατρικός Σύλλογος και οι γιατροί της Κέρκυρας στον εισαγγελέα, ότι το Νοσοκομείο Κέρκυρας λειτουργεί σε συνθήκες που θέτουν σε κίνδυνο την ασφάλεια του προσωπικού και των ασθενών.

Άρα τα ερωτήματα δεν μπορεί να τίθενται έτσι ρητορικά και αποκομμένα από τις συνθήκες ούτε μπορεί να μας οδηγείτε να ξεχάσουμε ότι τα νοσοκομεία της χώρας, στην ολότητά τους σήμερα, λειτουργούν με αποψιλωμένο προσωπικό, κάποια με το 50% του προσωπικού που προβλέπεται στα οργανογράμματά τους -έτσι συμβαίνει στη Νίκαια-, κάποια με το 35% του προσωπικού ή το 30% του προσωπικού που προβλέπεται στα οργανογράμματά τους -έτσι συμβαίνει στην Κέρκυρα-, κάποια με σοβαρότατες ελλείψεις για τις οποίες δεν ακούσαμε απαντήσεις.

Κοιτάω τη σημερινή ειδησεογραφία η οποία είναι τρομακτική στο πεδίο της υγείας. Και απορώ: Μπορεί να έρχεται ο Υπουργός Υγείας εδώ και να επιχαίρει τι καλά που τα κάνετε στο πεδίο της δημόσιας υγείας;

Πάτρα: μόλις πέντε γιατροί για καρκινοπαθείς στη δυτική Ελλάδα. Κάνουν χημειοθεραπεία στις καρέκλες. Μόνο στο ογκολογικό τμήμα του Πανεπιστημιακού Γενικού Νοσοκομείου Πάτρας οι τρεις γιατροί καλούνται να εξυπηρετήσουν τριακόσια τακτικά ραντεβού τον μήνα από τα οποία τριάντα με σαράντα ημερησίως ο καθένας.

Αγρίνιο: Παραιτήθηκαν και οι τρεις γιατροί της παθολογικής κλινικής του νοσοκομείου. Ποιος θα χειρουργηθεί δωρεάν στο απογευματινό χειρουργείο αυτού του νοσοκομείου; Από ποιους γιατρούς; Στην Κέρκυρα που για τους κατοίκους όλου του νησιού υπάρχουν δύο μόνο παθολόγοι, ποιος αναλαμβάνει την ευθύνη;

Η δική μας θέση έχει διατυπωθεί έμπρακτα με το παράδειγμά μας και έχει διατυπωθεί πολιτικά και σας την καταθέτουμε ξανά και ξανά εδώ.

Ενίσχυση του προϋπολογισμού για την υγεία, ενίσχυση της πρωτοβάθμιας φροντίδας υγείας, δηλαδή των κέντρων υγείας, τα οποία είναι ζωτικό κομμάτι για το σύστημα υγείας το οποίο είναι και αυτό αποψιλωμένο, αναπλήρωση των κενών οργανικών θέσεων παντού, είτε μιλάμε για ιατρικό προσωπικό είτε μιλάμε για νοσηλευτικό προσωπικό είτε μιλάμε για βοηθητικό προσωπικό είτε μιλάμε για τραυματιοφορείς είτε μιλάμε για οδηγούς ασθενοφόρων.

Είμαστε στο 2024 και με νομοθεσία που έχετε φέρει οδηγούν τα ασθενοφόρα πυροσβέστες, δημοτικοί υπάλληλοι, στρατιωτικοί και από το περασμένο καλοκαίρι και σπουδαστές των ΙΕΚ του ΕΚΑΒ, τους οποίους καλούν να υπογράφουν έγγραφα τα οποία κανένα κράτος δεν θα έπρεπε να ζητάει από σπουδαστή να υπογράφει, για να αποσείσει το κράτος την ευθύνη. Έναντι του ασθενούς ποιος αναλαμβάνει την ευθύνη;

Ενίσχυση λοιπόν του προσωπικού, ενίσχυση των πρωτοβάθμιων κέντρων υγείας, της πρωτοβάθμιας φροντίδας υγείας, αναπλήρωση όλων των κενών οργανικών θέσεων, δέον ιατρικός εξοπλισμός. Όχι συμβάσεις με τη «SIEMENS». Όχι συμβάσεις με τη «SIEMENS». Όχι οι συμβάσεις με τη «SIEMENS».

Και περιμένω να δω, επειδή ένα πολύ βασικό κομμάτι των αμαρτωλών συμβάσεων της «SIEMENS» ήταν με δημόσια νοσοκομεία στις αμαρτωλές εκείνες περιόδους, σε αυτήν την απόφαση της δικαιοσύνης που βγήκε, που καθαρογράφθηκε τον περασμένο μήνα και λέει ότι αποδίδονται τα κατασχεθέντα στους κατηγορούμενους θα ασκήσει εισαγγελέας του Αρείου Πάγου αναίρεση; Το ελληνικό δημόσιο θα κινητοποιηθεί ή αφού τους απαλλάξατε θα τους δώσετε και χρηματικό βραβείο;

Θα λήξει, κύριε Πλεύρη, η προθεσμία σε λίγο. Κινητοποιηθείτε γιατί εμείς δεν θα τα αφήσουμε αυτά τα θέματα έτσι και η Εισαγγελία του Αρείου Πάγου…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Γιατί απηλλάγησαν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταδικάστηκαν και δεν το καταλάβαμε;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Γιατί απηλλάγησαν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν απηλλάγησαν. Απηλλάγησαν οι κατηγορούμενοι της «SIEMENS»; Οι κατηγορούμενοι της «SIEMENS» απηλλάγησαν;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Με τον νόμο του κ. Καλογήρου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι κι αυτοί και ο Καραμανλής…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Με τον νόμο του κ. Καλογήρου παραγράφτηκαν αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι, κύριε Πλεύρη, αθώοι!

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Σας ενοχλεί ο νόμος ΣΥΡΙΖΑ που παρέγραψε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλεύρη, ξέρετε πάρα πολύ καλά ότι εγώ έχω αντιταχθεί ρητά.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Πείτε ότι αυτός είναι ο νόμος όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε πολύ καλά ότι εγώ έχω αντιταχθεί στον νόμο του 2019.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Αυτός ο νόμος γλίτωσε κόσμο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και αυτόν τον νόμο χρησιμοποιήσατε και εσείς μετά. Εγώ πάντως αντιτάχθηκα στον νόμο αυτό.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κι εμείς αντιταχθήκαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το είδαμε, σθεναρά!

Δεν είναι αθώοι λοιπόν, όπως λέει και το σύνθημα. Δεν είναι αθώοι και δεν είναι αθώοι ούτε βέβαια οι κυβερνητικοί κατηγορούμενοι για τα Τέμπη όσες μεθοδεύσεις συγκάλυψης και αν γίνουν. Και ακόμη και εκείνοι οι οποίοι σπεύδουν να δώσουν χείρα βοηθείας στην Κυβέρνηση, όπως έκανε ο Εισαγγελέας του Αρείου Πάγου για τις υποκλοπές, φτάνουν κάποια στιγμή να υποχρεώνονται να πράξουν το καθήκον τους, όπως υποχρεώθηκε χθες η Εισαγγελέας του Αρείου Πάγου, διατάσσοντας να διερευνηθεί επιτέλους αυτό για το οποίο φωνάζουν οι συγγενείς και τους λέει ο Υπουργός Δικαιοσύνης ότι καθυστερούν τη δίκη για τα Τέμπη. Τι δηλαδή; Ότι δεν έχει μέχρι σήμερα σχεδόν δύο χρόνια μετά διαβιβασθεί στη δικογραφία το βιντεοληπτικό υλικό που απεικόνιζε την εμπορική αμαξοστοιχία και τη φόρτωσή της.

Κατά περίεργη σύμπτωση, το βιντεοληπτικό υλικό και ο δίσκος που αφορά τη Θεσσαλονίκη έσπασε και κατά περίεργη σύμπτωση ό,τι αφορά το αμαξοστάσιο δεν διαβιβάστηκε. Και αν ακούγαμε τον Υπουργό Δικαιοσύνης που έλεγε άρον άρον να ξεκινήσει δίκη, θα ξεκινούσε και χωρίς να έχουν αυτά διερευνηθεί.

Επανέρχομαι όμως στο πεδίο της υγείας, για να πω ότι η Πλεύση Ελευθερίας τον Μάρτιο του 2020, όταν ξεκινούσε η πανδημία, κατά σύμπτωση για πρώτη φορά έλαβε μια μικρή κρατική χρηματοδότηση λόγω της συμμετοχής της στις ευρωεκλογές του 2019 και του ποσοστού των ευρωεκλογών εκείνων.

Η πράξη που κάναμε εμείς τότε με αυτήν τη μικρή χρηματοδότηση που πήραμε που ήταν 80.000 ευρώ για το 2020 ήταν να πούμε ότι δωρίζουμε το 25% της χρηματοδότησής μας στο Εθνικό Σύστημα Υγείας.

Με το 25% αυτής της μικρής χρηματοδότησης αυτό το επίμονο και ιδιόρρυθμο κίνημά μάς δώρισε τρεις κλίνες ΜΕΘ-ΜΑΦ στην «Παμμακάριστο», αφού επικοινωνήσαμε με το νοσοκομείο και τους γιατρούς και μάθαμε για τις ανάγκες, και δύο κλιβάνους, έναν υπερσύγχρονο καρδιογράφο, ο οποίος είναι μοναδικός πια της περιοχής όπως μαθαίνω, στο Κέντρο Υγείας Καλυβίων -με αυτή τη δωρεά της Πλεύσης Ελευθερίας πια γίνονται καρδιογραφήματα στην ανατολική Αττική- και ένα λουτρό υπερήχων.

Κάναμε χρηματική δωρεά στο Ταμείο Αλληλοβοήθειας του Σωματείου Ελλήνων Ηθοποιών, με πρωτοβουλία του Διαμαντή Καραναστάση και με σύμπραξη του Σπύρου Μπιμπίλα που και τότε και σήμερα είναι πρόεδρος του Ταμείου Αλληλοβοήθειας και Αλληλεγγύης του Σωματείου Ελλήνων Ηθοποιών και γιατροπορεύει πολλούς καλλιτέχνες που δυστυχώς η πολιτεία δεν έχει μεριμνήσει γι’ αυτούς.

Κάναμε δωρεά φαρμάκων στο Κοινωνικό Μητροπολιτικό Ιατρείο Ελληνικού, αυτό που συγκροτήθηκε ως κίνημα αλληλεγγύης και κοινωνικής στήριξης για τους ανθρώπους που στερούνταν ασφάλισης και δεν είχαν πρόσβαση ούτε στα φάρμακά τους όλη την περίοδο των μνημονίων, στην περίοδο δηλαδή εκείνη κατά την οποία συγκροτήθηκαν και λειτούργησαν και λειτουργούν ακόμη και κοινωνικά φαρμακεία, κοινωνικά ιατρεία, κοινωνικά φροντιστήρια, πρωτοβουλίες δηλαδή των πολιτών για να στηρίξουν άλλους πολίτες. Και δωρίσαμε σε έναν σύλλογο στην κοινότητα του Εμμανουήλ Παππά επάνω στις Σέρρες έναν απινιδωτή που μας ζήτησαν οι εθελοντές εκεί.

Αυτά όλα τα έκανε η Πλεύση Ελευθερίας με αυτήν τη μικρή χρηματοδότηση και αναρωτιέται κανείς το κράτος γιατί δεν κάνει αυτά που επιτρέπει ο προϋπολογισμός του, αυτά που επιτρέπει η οικονομική κατάσταση της χώρας, την οποία την παρουσιάζετε ως ανθηρότατη και πάντως τη διαχειρίζεστε με τρόπο που υποδηλώνει ότι σας περισσεύουν χρήματα; Διότι αποφασίσατε να προπληρώσετε 8 δισεκατομμύρια ευρώ στο Διεθνές Νομισματικό Ταμείο χωρίς να είναι ληξιπρόθεσμα και άλλα 5 δισεκατομμύρια ακόμα χωρίς να είναι ληξιπρόθεσμα.

Σας περισσεύουν δηλαδή όλα αυτά τα δισεκατομμύρια ευρώ, και αντί να τα διαθέσετε σε μισθούς, στην επαναφορά του δέκατου τρίτου και δέκατου τέταρτου μισθού, σε προσλήψεις και σε ενίσχυση του προσωπικού στα δημόσια νοσοκομεία και στα κέντρα υγείας και στο συνολικό σύστημα υγείας, σε αγορά εξοπλισμού, σε φάρμακα και συνολική πρόνοια για τους πολίτες, εσείς λέτε «Όχι, εγώ θα τα δώσω, και χωρίς να μου τα ζητάνε, στο Διεθνές Νομισματικό Ταμείο».

Αυτό δείχνει μια κοινωνική αναλγησία φοβερή. Είναι μια πολιτική επιλογή. Είναι όμως μια πολιτική επιλογή, η οποία αντιστρατεύεται την έννοια και τις αρχές του κοινωνικού κράτους δικαίου, αυτά δηλαδή στα οποία εμείς πιστεύουμε, ότι είναι δικαίωμα κάθε ανθρώπου να έχει πρόσβαση σε δημόσια και δωρεάν υγεία, περίθαλψη και φαρμακευτική κάλυψη και ότι είναι υποχρέωση της πολιτείας να εγγυάται αυτήν την πρόσβαση.

Χτες το είπε αυτό ο Ύπατος Αρμοστής του ΟΗΕ για τα ανθρώπινα δικαιώματα, τον οποίο συνάντησε ο κ. Μητσοτάκης και όπως έμαθα ο Ύπατος Αρμοστής του ΟΗΕ τού έθεσε του κ. Μητσοτάκη και το ζήτημα των γυναικοκτονιών, όπως του έθεσε και το ζήτημα των παραβιάσεων των ανθρωπίνων δικαιωμάτων από τις πολιτικές λιτότητας και τις περικοπές.

Η Πλεύση Ελευθερίας προφανώς δεν θα σταθεί εμπόδιο σε δωρεές από πλευράς ιδιωτικών νομικών προσώπων ή ιδιωτών στο Εθνικό Σύστημα Υγείας. Και εμείς κάναμε.

Αλλά σε καμμία περίπτωση δεν θα στηρίξουμε την πολιτική σας, που είναι η πλήρης αποσάθρωση του Εθνικού Συστήματος Υγείας, η εγκατάλειψη ιατρών, νοσηλευτών, προσωπικού και ασθενών και τελικά η διαφήμιση των πενιχρών δωρεών που γίνονται ή και των γενναίων δωρεών που γίνονται, ανάλογα, σα να είναι αυτό πολιτική για την υγεία.

Η πολιτική για την υγεία δεν είναι η άγρα δωρεών, η πολιτική για την υγεία δεν είναι μια σύμβαση που έχει υπογραφεί το 2018 με το «Ωνάσειο» και φέρνετε την τέταρτη παράτασή της, παράταση της παράδοσης και παράταση της ισχύος και αύξηση της δωρεάς. Αυτό δεν είναι πολιτική για την υγεία, είναι μια διαχείριση ενός ζητήματος το οποίο χρειάζεται πολύ, πολύ πιο γενναίες πρωτοβουλίες.

Επειδή μιλήσατε για το πεδίο των μεταμοσχεύσεων και επειδή η Πλεύση Ελευθερίας έχει κατ’ επανάληψη παρέμβει για το ζήτημα αυτό και έχουμε πολύ στενή σχέση και με τους ηπατομεταμοσχευμένους ανθρώπους, και με τους ανθρώπους που έχουν κάνει μεταμόσχευση καρδιάς, και με τους γιατρούς, και ξέρετε ότι η χώρα μας είναι πίσω. Είναι πίσω. Ασχοληθείτε με την ενίσχυση του Εθνικού Συστήματος Υγείας και στον τομέα των μεταμοσχεύσεων, να μην χρειάζεται ο κόσμος να πηγαίνει στο εξωτερικό, και ασχοληθείτε βεβαίως και με μια πολιτική ενίσχυσης και ενημέρωσης για τη δωρεά οργάνων, που είναι μια πολύ υψηλή πράξη, πάρα πολύ σημαντική, για την οποία λείπει στους ανθρώπους η ενημέρωση.

Κυρίες και κύριοι, σήμερα είναι μέρα απεργίας των δημοσιογράφων. Αύριο είναι μέρα απεργίας των εργαζομένων, των υπαλλήλων και των υγειονομικών. Η Πλεύση Ελευθερίας στηρίζει την απεργία και την κινητοποίηση των ανθρώπων που μάχονται για τη ζωή τους, για την υγεία τους, για την αξιοπρέπειά τους, για δικαιοσύνη. Αυτό εμείς θεωρούμε πατριωτισμό, τη στήριξη της κοινωνίας και την ενίσχυση της δημοκρατίας.

Θα είμαστε, λοιπόν, αύριο κοντά στους ανθρώπους που αγωνίζονται. Ελπίζουμε να μην σας περάσουν και άλλες ιδέες καταστολής. Σίγουρα μέχρι τώρα θα έπρεπε -όπως λέει ο ποιητής- να έχετε μάθει τι σημαίνουν αυτές οι εναγώνιες προσφυγές στη βία από πλευράς του κράτους και των κυβερνήσεων και σίγουρα θα έπρεπε να έχετε διδαχθεί, όπως διδάσκει και δίδαξε η επέτειος του Πολυτεχνείου που προχθές γιορτάσαμε, ότι δεν υπάρχει εξουσία, δεν υπάρχει μεθοδολογία, δεν υπάρχει μηχανισμός και δεν υπάρχει μεθόδευση που μπορεί να καταστείλει και να ανακόψει τον αγώνα των ανθρώπων για δημοκρατία, για ελευθερία, για δικαιώματα, για αξιοπρέπεια. Εμείς αυτό το ξέρουμε πολύ καλά και με αυτό πορευόμαστε.

Επιμένουμε ότι αυτή εδώ η Αίθουσα θα έπρεπε να είναι γεμάτη κάθε μέρα και θα εργαστούμε και θα παλέψουμε και θα αγωνιστούμε μέχρι να γεμίσουμε και την Αίθουσα αυτή με πραγματικούς Βουλευτές που υπηρετούν τους πολίτες. Μέχρι τότε, θα τους καλούμε τους πολίτες στα Θεωρεία της Βουλής, στις πλατείες και στους δρόμους, στις πορείες, στις διαδηλώσεις, στα αμφιθέατρα και σε κάθε πεδίο κοινωνικής συνύπαρξης, αγώνα, ζωής.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Την πολύωρη σημερινή διαδικασία θα κλείσει ο Υφυπουργός Υγείας, ο κ. Μάριος Θεμιστοκλέους, στον οποίον δίνω τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ, κύριε Πρόεδρε.

Δεν θα καθυστερήσω, γιατί έχουν λεχθεί πάρα πολλά. Μίλησε και ο Υπουργός προηγουμένως και ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης, ο οποίος ήταν Υπουργός Υγείας και έδωσε πάρα πολλά στοιχεία, οπότε δεν υπάρχει λόγος να επαναλαμβάνομαι.

Να θέσω, όμως, κάποια ζητήματα όσον αφορά την ομιλία της Προέδρου, της κ. Κωνσταντοπούλου, για την αποκατάσταση της αλήθειας. Είπατε ότι δωρίσατε έναν ηλεκτροκαρδιογράφο -αυτό ισχύει- στο Κέντρο Υγείας Καλυβίων και είναι ο μοναδικός που υπάρχει. Έχουμε τέσσερις και αν μας ζητηθεί, μπορούμε να στείλουμε κι άλλους. Αυτό είναι αποκατάσταση αλήθειας, για να ξέρουμε τι λέμε.

Είπατε ότι η πληρότητα στα Νοσοκομεία της Νίκαιας και της Κέρκυρας είναι στο 30% των οργανικών θέσεων. Είναι στο 68% και στο 71% των οργανικών θέσεων και είναι η υψηλότερη πληρότητα που υπήρχε ποτέ στα δύο νοσοκομεία αυτά.

Είπατε ότι ζητάμε από τους σπουδαστές του ΕΚΑΒ να υπογράφουν έγγραφο. Εκτός από τη σύμβαση, δεν υπογράφουν κανένα άλλο έγγραφο.

Είπατε για τους στρατιώτες και τους νοσηλευτές. Σας ακούω κάθε φορά να το λέτε αυτό. Να ξέρετε αυτό είναι ένα μέτρο. Μιλήστε με τις τοπικές κοινωνίες και εκεί που εφαρμόστηκε, γιατί εκεί που εφαρμόστηκε είναι σε πάρα πολύ απομακρυσμένα νησιά. Για να βγει μια βάρδια του ΕΚΑΒ, χρειάζονται δέκα διασώστες, που αυτήν τη στιγμή δεν υπάρχουν στην Αθήνα. Δεν υπήρξε ποτέ το ελληνικό κράτος που να κατάφερε να έχει βάρδιες σε αυτά τα νησιά και με το σύστημα να βοηθάνε οι στρατιωτικοί, οι στρατιώτες και οι πυροσβέστες, για πρώτη φορά η ελληνική πολιτεία κατάφερε να έχει τις σωστές βάρδιες ασθενοφόρων και έχουμε παρουσιάσει στη Βουλή τα στοιχεία που πόσοι βοηθήθηκαν. Μακάρι να υπήρχαν διασώστες. Αυτό -ξέρετε- δεν είναι ούτε θέμα αν θα πληρώσουμε ή δεν θα πληρώσουμε παραπάνω ή για οτιδήποτε άλλο. Εδώ στην Αθήνα δεν έχουμε διασώστες να καλύψουν τα ασθενοφόρα που έχουμε πολύ μεγάλο πρόβλημα και με αυτόν τον τρόπο καλύψαμε τις πολύ δύσκολες περιοχές.

Αναφερθήκατε προηγουμένως στον Κοινοβουλευτικό σας Εκπρόσωπο και μάλιστα μου έκανε και παρατήρηση γιατί κοίταγα το κινητό μου. Κοίταγα το κινητό μου για να βρω τα στοιχεία σε αυτό που ονομάζεται 23% στις καταστροφικές δαπάνες. Αυτό το ποσοστό είναι σταθερό από την ίδρυση του Εθνικού Συστήματος Υγείας. Είναι το ίδιο και σταθερό με μικρές αυξομειώσεις, είναι και το ποσοστό της ιδιωτικής δαπάνης στο σύστημα υγείας από τον καιρό της ίδρυσής του.

Θα πρέπει να ξεκαθαρίσουμε κάτι το οποίο είναι καλό να το γνωρίζει το Σώμα. Δεν υπάρχει Έλληνας πολίτης που να έχει καταστροφική συνέπεια σε πρωτοβάθμια, δευτεροβάθμια και τριτοβάθμια φροντίδα. Εδώ έχουν κυβερνήσει, πέρα από τη Νέα Δημοκρατία και τα προηγούμενα κόμματα και ισχύει για όλους. Το ελληνικό σύστημα υγείας έχει την ικανότητα όποιος θέλει να μην αποκλείει κανέναν, όπως και άλλα ευρωπαϊκά συστήματα. Δεν υπάρχει κανένας πολίτης που έχει πρόβλημα υγείας και δεν μπορεί να έχει πρόσβαση στις υπηρεσίες υγείας και στην πρωτοβάθμια και στη δευτεροβάθμια και στην τριτοβάθμια.

Τι είναι αυτό το ποσοστό το οποίο αναφέρετε; Αναφέρεστε στο 23% στην έρευνα του ΟΟΣΑ. Αυτό αφορά στο long term care. Είναι στα άτομα τα οποία είναι η χρόνια φροντίδα ασθενών που είναι στα όρια της περίθαλψης. Δεν μιλάμε ούτε για πρωτοβάθμια, ούτε για δευτεροβάθμια, ούτε για τριτοβάθμια. Το μισό από αυτό αφορά ψυχοκοινωνική υποστήριξη, ένας ανοιακός που θα πρέπει να είναι σε μια δομή. Αυτές οι δομές που λείπουν από τη χώρα. Δεν αφορά πρόσβαση σε πρωτοβάθμια, δευτεροβάθμια και τριτοβάθμια. Αυτό είναι statement της Κυβέρνησης. Όλοι οι προηγούμενοι που είχαν υπάρξει εδώ και είχαν κυβερνήσει, είχαν το ίδιο ποσοστό και σε αυτό αναφέρθηκα.

Επειδή είπατε τι κάνουμε εμείς για να γίνει, υπήρξε καταρχήν η μεγάλη ψυχιατρική μεταρρύθμιση. Η μεγάλη ψυχιατρική μεταρρύθμιση και θα υπάρξει και το επόμενο χρονικό διάστημα και από τον Υπουργό και από τον κ. Βαρτζόπουλο που έχει την αρμοδιότητα της ψυχικής υγείας, τη δημιουργία των δομών που θα λύσει σε πολύ μεγάλο βαθμό αυτό το πρόβλημα. Αλλά πριν διασπείρουμε fake news, θα πρέπει να μπορούμε να κάνουμε τον διάλογο με στοιχεία, όπως ακριβώς σας τα δίνουμε. Εγώ σας έχω δώσει. Αν θέλετε σας τα δίνω και γραπτώς αυτά και για τον ηλεκτροκαρδιογράφο και για οτιδήποτε άλλο.

Τα είπε ο κ. Πλεύρης, δεν θα επεκταθώ, αλλά ξαναλέω -για να μην υπάρχει αυτή η σπέκουλα-, είναι άλλο να έχουμε πρόβλημα σε συγκεκριμένες περιοχές της χώρας -που τις έχουμε ονοματίσει και εμείς, τις έχω ονοματίσει και εγώ από αυτό εδώ το Βήμα, πολλές φορές έχουμε απαντήσει σε ερωτήσεις κοινοβουλευτικών-, περιοχές που έχουμε πρόβλημα σε συγκεκριμένες ειδικότητες, κυρίως στην παθολογική ειδικότητα. Λύνουμε σε πολύ μεγάλο βαθμό το πρόβλημα με τους αναισθησιολόγους. Θυμάστε όλοι, υπήρχαν πάρα πολλές ερωτήσεις, για τα προβλήματα που είχαμε στην κάλυψη του αναισθησιολόγου.

**ΧΡΗΣΤΟΣ ΓΙΑΝΝΟΥΛΗΣ:** Ένα παράδειγμα θα μας πείτε; Γιατί μόνο θεωρίες λέτε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ένα παράδειγμα;

**ΧΡΗΣΤΟΣ ΓΙΑΝΝΟΥΛΗΣ:** Πολλά!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έχουμε αυτήν τη στιγμή εκατόν πενήντα μόνιμους αναισθησιολόγους, όχι επικουρικό προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, πού είναι, σε ποιο σύστημα;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σε δύο χρόνια, επειδή έχουμε μια σημαντική αύξηση στους ειδικευόμενους που εκπαιδεύουμε, θα έχουμε κλείσει σχεδόν παντού το πρόβλημα με τους αναισθησιολόγους

**ΧΡΗΣΤΟΣ ΓΙΑΝΝΟΥΛΗΣ:** Σε δύο χρόνια!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αν θέλετε να δείτε την απάντησή μου, ρωτήστε τα νοσοκομεία. Πού έχουμε πρόβλημα; Στους παθολόγους. Γι’ αυτό υπήρξε η αλλαγή όλου του πλαισίου. Γιατί είναι το πρόβλημα στους παθολόγους; Γιατί οι νέοι γιατροί και στη δική μας χώρα και στις υπόλοιπες χώρες δεν επιλέγουν πλέον την ειδικότητα του παθολόγου. Η Αμερική, η οποία δεν έχει κανένα πρόβλημα να δώσει και να καθορίσει τα χρήματα ανάλογα με τη ζήτηση -καπιταλιστικό καθεστώς, μου λείπουν, πληρώνω όσο θέλω-, εκεί έχουν μείωση 25% στους γιατρούς που επιλέγουν την ειδικότητα της παθολογίας. Αυτό ισχύει και σε όλες τις ευρωπαϊκές χώρες.

Εμείς αυτό μέσα σε έναν χρόνο έχουμε αλλάξει πλήρως το εργασιακό καθεστώς -προφανώς και εσείς δεν συμφωνείτε- ενός γιατρού στο ΕΣΥ. Έχουμε άσκηση ιδιωτικού έργου, έχουμε απογευματινά χειρουργεία για τις χειρουργικές ειδικότητες. Κουνάτε το χέρι σας, κύριε Πουλά. Έχω αναφέρει ξανά στη Βουλή ότι ήταν και στο τελευταίο πρόγραμμα του ΠΑΣΟΚ τα απογευματινά χειρουργεία.

**ΑΝΔΡΕΑΣ ΠΟΥΛΑΣ:** Ολοήμερη λειτουργία.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όταν δεν ψηφίζατε τα απογευματινά χειρουργεία επί πληρωμή από εκείνο το Βήμα σας έδωσα το πρόγραμμα του ΠΑΣΟΚ που ήταν στο πρόγραμμά σας τα απογευματινά χειρουργεία, άρα μην κουνάτε το χέρι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, μην κουνάτε εσείς το χέρι σε έναν Βουλευτή. Είστε εξωκοινοβουλευτικός. Πείτε την αλήθεια. Μην μας κουνάτε το χέρι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μου κάνατε παρατήρηση προηγουμένως που σας διέκοψα.

**ΠΡΟΕΔΡΕΥΩΝ (Αθανάσιος Μπούρας):** Μην προσωποποιείτε, κύριε Υπουργέ, παράκληση θερμή.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Φαίνεται όμως, ότι αυτό που εσείς θέλετε, δεν μπορείτε να το τηρήσετε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, παράκληση θερμή, απαντήστε σε όσα θέματα ετέθησαν χωρίς ονόματα.

Μην διακόπτετε, σας παρακαλώ θερμά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πριν μου κάνετε παρατήρηση, παρακαλώ πείτε να μην με διακόπτουν.

Κύριε Υπουργέ, με διακόπτουν.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ακούστε κάτι. Εγώ τη δουλειά μου ξέρω και την κάνω. Και σε εσάς έκανα και σε όσους συναδέλφους διακόπτουν έκανα.

Μην διακόπτετε, παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν θα κουνάτε τα χέρια, για όνομα του Θεού.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

Συνεχίστε χωρίς να προσωποποιείτε τις απαντήσεις.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μα, δεν έχω προσωποποιήσει τις απαντήσεις μου ούτε και κουνάω το χέρι επιδεικτικά σε κανέναν.

**ΑΛΕΞΑΝΔΡΟΣ ΚΑΖΑΜΙΑΣ:** Μιλήστε με ακρίβεια. Είναι όλα ανακριβή.

**ΧΡΗΣΤΟΣ ΓΙΑΝΝΟΥΛΗΣ:** Λέτε ανακρίβειες!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

Κύριε Υπουργέ, συνεχίστε. Δεν έχει διακοπεί κανείς. Όλοι μιλήσατε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Επειδή γνωριζόμαστε όλοι, τα στοιχεία είναι εκεί και υπάρχουν.

Σε σχέση με την ενίσχυση του προσωπικού, το είπα αλλά μάλλον θα πρέπει να το επαναλάβουμε για να το εμπεδώσουμε, αυτήν τη στιγμή το ΕΣΥ έχει το περισσότερο προσωπικό αν βάλουμε μόνιμους και επικουρικούς μαζί, από τον καιρό που έχουμε επίσημα στοιχεία, από τον καιρό που έγινε η καταγραφή, δηλαδή το 2009-2010, που ήταν η απογραφή των δημοσίων υπαλλήλων και έχουμε το περισσότερο προσωπικό.

Θα ήθελα να κλείσω σε αυτό που σήμερα είναι η κύρωση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε και μια αλήθεια.

Κλείστε με μια αλήθεια.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα ήθελα να κλείσω με αυτό που σήμερα είναι η κύρωση. Θα ήθελα να πω ένα μεγάλο ευχαριστώ στο Ίδρυμα «Ωνάση» για τη δωρεά στο μεταμοσχευτικό κέντρο. Η χώρα μας κάνει μια πολύ σοβαρή προσπάθεια στις μεταμοσχεύσεις.

**ΧΡΗΣΤΟΣ ΓΙΑΝΝΟΥΛΗΣ:** Στην έκθεση ΟΟΣΑ θα αναφερθείτε;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Γιαννούλη.

Σας παρακαλώ θερμά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Η χώρα μας κάνει μια πολύ σοβαρή προσπάθεια στις μεταμοσχεύσεις που έχει αποτέλεσμα. Έχουμε αυξήσει κατά πολύ τις μεταμοσχεύσεις από ζώντες και από θανούντες δότες. Η κύρωση αυτή είναι εξαιρετικά σημαντική για το Εθνικό Σύστημα Υγείας. Είναι εξαιρετικά σημαντική και θα βοηθήσει τις μεταμοσχεύσεις και εντάσσεται σε ένα γενικότερο πλαίσιο. Θα δούμε και τα αποτελέσματα του 2025.

Φέτος να σας πω ότι το 2024 είναι η χρονιά ρεκόρ. Έχουμε ξεπεράσει και το 2023. Εκτός αν αμφισβητείτε και αυτούς τους αριθμούς.

Και εδώ ένα πολύ μεγάλο ευχαριστώ στο Ίδρυμα «Ωνάσης», στον Πρόεδρο του Ιδρύματος, τον κ. Παπαδημητρίου, ο οποίος ήταν εκεί –τουλάχιστον προσωπικά- και στην πανδημία όποτε ζητήθηκε βοήθεια, και σε αυτό που σήμερα θα ονομαστεί «Ωνάσειο» Νοσοκομείο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, κηρύσσεται περιορισμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ»  και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία,παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Υγείας: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 267α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 16.49΄ λύεται η συνεδρίαση για αύριο, ημέρα Τετάρτη και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Καλό απόγευμα, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**